(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΞΕ΄

Δευτέρα 22 Ιουνίου 2020

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επί διαδικαστικού θέματος, σελ.
2. Επί προσωπικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Μετανάστευσης και Ασύλου:
 i. με θέμα: «Χωρίς παιδική προστασία τα ανήλικα ασυνόδευτα οδεύουν προς απέλαση κατά παράβαση διεθνών συμβάσεων. Σε ποιους εκχωρούνται οι δημόσιες, διαφανείς υπηρεσίες του Εθνικού Κέντρου Κοινωνικής Αλληλεγγύης (ΕΚΚΑ) που καταργείτε; Σε ημέτερους μετακλητούς ή τρίτους;», σελ.
 ii. με θέμα: «Φαινόμενα υπερσυνωστισμού αιτούντων άσυλο έξω από την Υπηρεσία Ασύλου», σελ.
 β) Προς τον Υπουργό Ναυτιλίας και Νησιωτικής Πολιτικής, με θέμα: «Κατασκευή ναυπηγείου στο Πέραμα», σελ.
 γ) Προς την Υπουργό Παιδείας και Θρησκευμάτων:
 i. με θέμα: «Ανεπίτρεπτη συρρίκνωση των εξεταστικών κέντρων για τις πανελλαδικές εξετάσεις», σελ.
 ii. με θέμα: «Γονείς, μαθητές και εκπαιδευτικοί ζητούν να γίνουν στην Κρήτη οι εξετάσεις των τετρακοσίων τουλάχιστον υποψηφίων για τα Ειδικά μαθήματα», σελ.
 δ) Προς τον Υπουργό Περιβάλλοντος και Ενέργειας:
 i. με θέμα: «Η έντονη δυσοσμία πνίγει την καθημερινή ζωή στις περιοχές Κερατσινίου-Δραπετσώνας-Πειραιά. Άμεση ανάκληση των αδειών και απομάκρυνση των βιομηχανιών που ρυπαίνουν την περιοχή», σελ.
 ii. με θέμα: «Κίνητρα για εισαγωγή ηλεκτρικών αυτοκινήτων και όχι για εγχώρια παραγωγή», σελ.
 ε) Προς την Υπουργό Πολιτισμού και Αθλητισμού, με θέμα: « Έντονες διαμαρτυρίες καλλιτεχνών για τον αποκλεισμό τους από το Πρόγραμμα « Όλη η Ελλάδα ένας Πολιτισμός»», σελ.
 στ) Προς τον Υπουργό Ανάπτυξης και Επενδύσεων:
 i. με θέμα: «Υψηλές προμήθειες τραπεζών και 30% υποχρέωση ηλεκτρονικών συναλλαγών επί του εισοδήματος», σελ.
 ii. με θέμα: «Σημαντικές προτάσεις των επιχειρηματικών φορέων της Περιφέρειας Κρήτης, για στήριξη εργασίας και επιχειρήσεων», σελ.
2. Συζήτηση της υπ’ αριθμόν 20/10/4-5-2020 επίκαιρης επερώτησης πενήντα τριών Βουλευτών της Κοινοβουλευτικής Ομάδας του Συνασπισμού Ριζοσπαστικής Αριστεράς, προς τον Υπουργό Ανάπτυξης και Επενδύσεων, με θέμα: «Ενίσχυση Επιχειρήσεων. Αξιοποίηση νέων δυνατοτήτων», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Οι Υπουργοί Εθνικής Άμυνας, Οικονομικών, Εξωτερικών, Δικαιοσύνης κατέθεσαν στις 19-6-2020 σχέδιο νόμου: «Κύρωση της Συμφωνίας μεταξύ του Υπουργείου Άμυνας του Κράτους του Ισραήλ και του Υπουργείου Εθνικής Άμυνας της Ελληνικής Δημοκρατίας για την προμήθεια Εξοπλισμού και Υπηρεσιών Άμυνας»., σελ.
2. Κατάθεση Εκθέσεως Διαρκούς Επιτροπής:

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Πλαίσιο χορήγησης μικροχρηματοδοτήσεων, ρυθμίσεις χρηματοπιστωτικού τομέα και άλλες διατάξεις», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α. , σελ.
ΒΙΤΣΑΣ Δ. , σελ.
ΣΑΚΟΡΑΦΑ Σ. , σελ.

ΟΜΙΛΗΤΕΣ

Α. Επί διαδικαστικού θέματος:
ΑΒΔΕΛΑΣ Α. , σελ.
ΒΙΤΣΑΣ Δ. , σελ.
ΓΕΩΡΓΙΑΔΗΣ Σ. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΤΡΙΝΗΣ Μ. , σελ.
ΚΟΥΜΟΥΤΣΑΚΟΣ Γ. , σελ.
ΜΠΟΥΚΩΡΟΣ Χ. , σελ.
ΣΑΚΟΡΑΦΑ Σ. , σελ.
ΤΕΛΙΓΙΟΡΙΔΟΥ Ο. , σελ.
ΤΖΑΝΑΚΟΠΟΥΛΟΣ Δ. , σελ.
ΤΣΙΠΡΑΣ Γ. , σελ.
ΦΩΤΙΟΥ Θ. , σελ.

Β. Επί προσωπικού θέματος:
ΓΕΩΡΓΙΑΔΗΣ Σ. , σελ.
ΠΑΠΠΑΣ Ν. , σελ.

Γ. Επί των επικαίρων ερωτήσεων:
ΒΙΛΙΑΡΔΟΣ Β. , σελ.
ΓΕΩΡΓΙΑΔΗΣ Σ. , σελ.
ΚΑΜΙΝΗΣ Γ. , σελ.
ΚΕΓΚΕΡΟΓΛΟΥ Β. , σελ.
ΚΕΡΑΜΕΩΣ Ν. , σελ.
ΚΟΥΜΟΥΤΣΑΚΟΣ Γ. , σελ.
ΜΑΝΩΛΑΚΟΥ Δ. , σελ.
ΜΕΝΔΩΝΗ Σ. , σελ.
ΜΠΑΚΑΔΗΜΑ Φ. , σελ.
ΟΙΚΟΝΟΜΟΥ Δ. , σελ.
ΠΛΑΚΙΩΤΑΚΗΣ Ι. , σελ.
ΣΑΚΟΡΑΦΑ Σ. , σελ.
ΣΚΟΥΡΟΛΙΑΚΟΣ Π. , σελ.
ΦΩΤΙΟΥ Θ. , σελ.

Δ. Επί της επίκαιρης επερώτησης:
ΓΕΩΡΓΙΑΔΗΣ Σ. , σελ.
ΓΡΗΓΟΡΙΑΔΗΣ Κ. , σελ.
ΚΑΛΑΜΑΤΙΑΝΟΣ Δ. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΤΡΙΝΗΣ Μ. , σελ.
ΜΠΟΥΚΩΡΟΣ Χ. , σελ.
ΠΑΠΠΑΣ Ν. , σελ.
ΠΟΥΛΟΥ Π. , σελ.
ΣΑΡΑΚΙΩΤΗΣ Ι. , σελ.
ΤΕΛΙΓΙΟΡΙΔΟΥ Ο. , σελ.
ΤΖΑΚΡΗ Θ. , σελ.
ΤΖΑΝΑΚΟΠΟΥΛΟΣ Δ. , σελ.
ΤΣΑΚΙΡΗΣ Ι. , σελ.
ΤΣΙΠΡΑΣ Γ. , σελ.

Ε. ΠΑΡΕΜΒΑΣΕΙΣ:
ΑΛΕΞΙΑΔΗΣ Τ. , σελ.
ΒΙΤΣΑΣ Δ. , σελ.

ΠΡΑΚΤΙΚΑ ΒΟΥΛΗΣ

Θ΄ ΑΝΑΘΕΩΡΗΤΙΚΗ ΒΟΥΛΗ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΞΕ΄

Δευτέρα 22 Ιουνίου 2020

Αθήνα, σήμερα στις 22 Ιουνίου 2020, ημέρα Δευτέρα και ώρα 17.03΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν αρχίσουμε, επιτρέψτε μου να κάνω δύο ανακοινώσεις προς το Σώμα.

Οι Υπουργοί Εθνικής Άμυνας, Οικονομικών, Εξωτερικών και Δικαιοσύνης κατέθεσαν στις 19-6-2020 σχέδιο νόμου: «Κύρωση της Συμφωνίας μεταξύ του Υπουργείου Άμυνας του Κράτους του Ισραήλ και του Υπουργείου Εθνικής Άμυνας της Ελληνικής Δημοκρατίας για την προμήθεια Εξοπλισμού και Υπηρεσιών Άμυνας».

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών «Πλαίσιο χορήγησης μικροχρηματοδοτήσεων, ρυθμίσεις χρηματοπιστωτικού τομέα και άλλες διατάξεις».

Κυρίες και κύριοι συνάδελφοι, αναφορικά με το προγραμματισμένο για σήμερα δελτίο επικαίρων ερωτήσεων με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής: «Ενημερώνουμε σχετικά με τη συζήτηση των επικαίρων ερωτήσεων, στο πλαίσιο του κοινοβουλευτικού ελέγχου, ότι τη Δευτέρα 22 Ιουνίου 2020 οι επίκαιρες ερωτήσεις που θα συζητηθούν είναι οι εξής:

Η με αριθμό 804/12-6-2020 επίκαιρη ερώτηση και η με αριθμό 820/15-6-2020 επίκαιρη ερώτηση, που θα απαντηθούν από τον Υπουργό Ανάπτυξης και Επενδύσεων κ. Σπυρίδωνα - Άδωνι Γεωργιάδη.

Η με αριθμό 801/11-6-2020 επίκαιρη ερώτηση και η με αριθμό 816/15-6-2020 επίκαιρη ερώτηση, που θα απαντηθούν από την Υπουργό Παιδείας και Θρησκευμάτων κ. Νίκη Κεραμέως.

Η με αριθμό 815/15-6-2020 επίκαιρη ερώτηση, που θα απαντηθεί από την Υπουργό Πολιτισμού και Αθλητισμού κ. Στυλιανή Μενδώνη.

Η με αριθμό 805/12-6-2020 επίκαιρη ερώτηση, που θα απαντηθεί από τον Υπουργό Ναυτιλίας και Νησιωτικής Πολιτικής κ. Ιωάννη Πλακιωτάκη.

Η με αριθμό 797/9-6-2020 επίκαιρη ερώτηση και η με αριθμό 800/11-6-2020 επίκαιρη ερώτηση, που θα απαντηθούν από τον Αναπληρωτή Υπουργό Μετανάστευσης και Ασύλου κ. Γεώργιο Κουμουτσάκο.

Η με αριθμό 807/15-6-2020 επίκαιρη ερώτηση και η με αριθμό 809/15-6-2020 επίκαιρη ερώτηση, που θα απαντηθούν από τον Υφυπουργό Περιβάλλοντος και Ενέργειας κ. Δημήτριο Οικονόμου.».

Κυρίες και κύριοι συνάδελφοι, ξεκινάμε, λοιπόν, με τη συζήτηση της πρώτης με αριθμό 797/9-6-2020 επίκαιρης ερώτησης πρώτου κύκλου της Βουλευτού Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Θεανώς Φωτίου προς τον Υπουργό Μετανάστευσης και Ασύλου με θέμα: «Χωρίς παιδική προστασία τα ανήλικα ασυνόδευτα οδεύουν προς απέλαση κατά παράβαση διεθνών συμβάσεων. Σε ποιους εκχωρούνται οι δημόσιες, διαφανείς υπηρεσίες του Εθνικού Κέντρου Κοινωνικής Αλληλεγγύης (ΕΚΚΑ) που καταργείτε; Σε ημέτερους μετακλητούς ή τρίτους;»

Κυρία Φωτίου, έχετε τον λόγο για δυο λεπτά.

**ΘΕΑΝΩ ΦΩΤΙΟΥ:** Κύριε Κουμουτσάκο, χαίρομαι που είστε σήμερα εδώ, δυο ημέρες μετά την «Παγκόσμια Ημέρα Προσφύγων» και λίγες ημέρες μετά από τις ανακοινώσεις της Ύπατη Αρμοστεία του ΟΗΕ, του ΔΟΜ και άλλων διεθνών φορέων και οργανισμών για καταγγελίες -προσέξτε- άτυπων, παράνομων και βίαιων επαναπροωθήσεων, push-back, μεταναστών και αιτούντων άσυλο κατά παράβαση διεθνών αρχών και συμβάσεων.

Καταθέτω τα σχετικά έγγραφα των δυο οργανισμών, για να μην κατηγορηθώ κι εγώ ως συνεργός του Ερντογάν.

(Στο σημείο αυτό η Βουλευτής κ. Θεανώ Φωτίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το ίδιο κάνετε για τα ασυνόδευτα ανήλικα. Δηλαδή, τα μεταχειρίζεστε κατά παράβαση διεθνών αρχών και συμβάσεων, για να απελάσετε την πλειοψηφία τους σε δήθεν ασφαλείς χώρες προέλευσης, αλλά και για να «στήσετε» το προφίλ του φιλόστοργου και ευαίσθητου Πρωθυπουργού, δημιουργώντας έναν τραγέλαφο νομικών και διαδικαστικών αντικρουόμενων ρυθμίσεων. Το επιτελικό κράτος σ’ όλο του το μεγαλείο!

Τον Νοέμβριο του 2019 έχουμε την πρωθυπουργική εξαγγελία δημιουργίας άτυπου συντονιστικού σχήματος για τα ασυνόδευτα ανήλικα υπό τον ίδιο, με επικεφαλής την κ. Αγαπηδάκη και βοηθό τον κ. Δοξιάδη, ο οποίος στον δρόμο εξαφανίστηκε. Ο στόχος ήταν να στρέψετε την κοινή γνώμη σε κάτι που την ευαισθητοποιεί, δηλαδή τα ανήλικα ασυνόδευτα παιδιά, για να αποσπάσει την προσοχή της από το βατερλό του μεταναστευτικού που είχατε δημιουργήσει.

Τον Νοέμβριο του 2019, είκοσι ημέρες πριν από τις εξαγγελίες του φιλόστοργου Πρωθυπουργού, ο κ. Χρυσοχοΐδης περνάει νόμο για το μεταναστευτικό, με τον οποίον χωρίζετε τα ανήλικα σε δυο κατηγορίες: τα πάνω από δεκαπέντε ετών και τα κάτω από δεκαπέντε ετών. Ελληνική εφεύρεση;

Πείτε μου, κύριε Κουμουτσάκο, σε ποια ευρωπαϊκή χώρα υπάρχει αυτός ο διαχωρισμός; Ποιος είναι ο δικός σας στόχος; Γιατί για εμάς είναι προφανής. Η απέλαση σε δήθεν ασφαλείς χώρες προέλευσης της πλειοψηφίας των ασυνόδευτων ανηλίκων, διότι είναι γνωστό σε όλους μας -μπορεί όχι στην κοινή γνώμη- ότι το 85% των ασυνόδευτων ανηλίκων που μπαίνουν στη χώρα είναι ηλικίας άνω των δεκαπέντε ετών.

Σας ερωτώ ευθέως, λοιπόν: Έχετε απελάσει μέχρι σήμερα κάποιο απ’ αυτά τα παιδιά; Ή σκοπεύετε να τα απελάσετε μ’ αυτόν τον νόμο, ο οποίος ισχύει; Μιλώ για τα παιδιά άνω των δεκαπέντε ετών από τις δήθεν ασφαλείς χώρες προέλευσης.

Τον Ιανουάριο του 2020 επανιδρύετε το καταργηθέν Υπουργείο Μεταναστευτικής Πολιτικής και δημιουργείτε εκεί ειδική γραμματεία για τα ασυνόδευτα ανήλικα κατά παράβαση των διεθνών αρχών και ευρωπαϊκών οδηγιών, που επιτάσσουν ότι τα ασυνόδευτα ανήλικα αντιμετωπίζονται ως παιδιά και δικαιούνται παιδικής προστασίας, δηλαδή, και όχι ως μετανάστες. Άρα το αρμόδιο Υπουργείο είναι το Υπουργείο Εργασίας και Κοινωνικών Υποθέσεων που ασχολείται με την παιδική προστασία.

Τώρα, ακολουθεί ένας τραγέλαφος επιτελικού κράτους ως εξής: Τον Μάρτιο, σε νόμο του Υπουργείου Εσωτερικών για τους ΟΤΑ, ορίζονται λεπτομέρειες για την υλοποίηση από το Εθνικό Κέντρο Κοινωνικής Αλληλεγγύης, το ΕΚΚΑ δηλαδή, φορέα εποπτευόμενο από το Υπουργείο Εργασίας της αρμοδιότητας του οποίου έχει ανατεθεί ο νόμος της επιτροπείας του ’18, ο πρωτοποριακός του ΣΥΡΙΖΑ, για να ορίζει επίτροπο σε κάθε ανήλικο ασυνόδευτο. Ο επίτροπος αντικαθιστά, ως γνωστόν -για να ξέρει η ελληνική κοινωνία-, τη φυσική οικογένεια του ανήλικου, είναι υπεύθυνος για το βέλτιστο συμφέρον του και για όσο καιρό το παιδί παραμένει στη χώρα μας. Με τον νόμο για τους ΟΤΑ το ΕΚΚΑ μπορεί να δημιουργεί περιφερειακά κλιμάκια σε ΟΤΑ Α΄ και Β΄ βαθμού για την όσο το δυνατόν αρτιότερη αντιμετώπιση σύνθετης διαδικασίας του ορισμού επιτρόπου.

Τον Απρίλιο τώρα και ενώ η κ. Αγαπηδάκη έχει διοριστεί ειδική γραμματέας από τον Φεβρουάριο, αλλά δεν της έχει δοθεί καμμία επίσημη αρμοδιότητα, έχουμε την επικοινωνιακή φούσκα του συγκινητικού κατευόδιου του Πρωθυπουργού στα σαράντα εννέα παιδιά που έφυγαν για τη Γερμανία και άλλα δώδεκα για το Λουξεμβούργο.

Σας ερωτώ: Πώς και από ποιον επιλέχθηκαν τα παιδιά, με ποιες μυστικές και αδιαφανείς διαδικασίες, ποιος έκανε τις συνεννοήσεις, αφού το ΕΚΚΑ δεν είχε καμμία εμπλοκή, ούτε και η κ. Αγαπηδάκη, φαντάζομαι, αφού ήταν χωρίς αρμοδιότητες -όχι εκείνη τη στιγμή- και οι συνεργάτες της; Σε σχετική ερώτηση τριάντα πέντε Βουλευτών του ΣΥΡΙΖΑ δεν πήραμε καμμία απάντηση.

Ευχαριστώ, κύριε Πρόεδρε. Θα συνεχίσω στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ.

Στην ερώτηση θα απαντήσει ο Αναπληρωτής Υπουργός Μετανάστευσης και Ασύλου κ. Γεώργιος Κουμουτσάκος.

Κύριε Υπουργέ, έχετε τρία λεπτά στη διάθεσή σας.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου):** Κυρία Φωτίου, αυτά είναι ζητήματα τα οποία είχαν απαντηθεί στη συζήτησή μας στην Ολομέλεια. Τα επαναφέρετε -ενώ οι απαντήσεις ήταν σαφείς και ξεκάθαρες- γιατί θέλετε να δημιουργήσετε εντυπώσεις.

Εγώ θα ξεκινήσω την απάντησή μου με μία ερώτηση: Έναν νόμο που ψηφίσατε, τον ν.4554 για την επιτροπεία, πότε τον εφαρμόσατε; Εφαρμόστηκε αυτός ο νόμος; Και αν ναι, τι συνέβη; Λειτούργησαν όλα άψογα ή δεν λειτούργησε τίποτα; Ποια ήταν τα κενά; Γιατί δεν τα διορθώσατε; Πώς, ενώ έχετε αυτό το παρελθόν, έρχεστε σήμερα -αντί ως απολογούμενοι- να κάνετε τον κατήγορο;

Πάμε όμως και στην ουσία των ερωτημάτων σας. Ουδέποτε καταργήθηκε -ουδέποτε καταργήθηκε!- η προστασία για τα ασυνόδευτα ανήλικα στην Ελλάδα. Γιατί επιμένετε σ’ αυτήν την παραμόρφωση, ηθικά και πολιτικά ανοιχτή. Ακόμα και η ειδική γραμματεία που έγινε ήταν Ειδική Γραμματεία Προστασίας των Ασυνόδευτων Ανηλίκων, επομένως, για κάτι που αποτελεί υποχρέωση και δέσμευση της χώρας, βάσει του Διεθνούς Δικαίου, κάνετε μεγάλο λάθος -και δεν καταλαβαίνω και την εμμονή σας σ’ αυτό- να θέλετε να δημιουργήσετε μία στρεβλή εντύπωση.

Το ΕΚΚΑ συνεχίζει να έχει την αρμοδιότητα της επιτροπείας, όπως και το Υπουργείο Εργασίας την αρμοδιότητα της αναδοχής. Με την τροποποίηση που έγινε και τη δημιουργία της Γραμματείας Προστασίας Ανηλίκων ουσιαστικά επιχειρείται ένας καλύτερος συντονισμός και παραμένει η αρμοδιότητα της νέας γραμματείας επικεντρωμένη στο θέμα της διαχείρισης των αιτημάτων στέγασης, όπως άλλωστε ίσχυε το 2018 επί ημερών σας για το Υπουργείο Μεταναστευτικής Πολιτικής. Από εσάς έφυγε και πήγε στο ΕΚΚΑ. Λοιπόν, δεν υπάρχει κανένας λόγος να δημιουργείτε εντυπώσεις περί ασαφών αρμοδιοτήτων. Κρατάει το ΕΚΚΑ την αρμοδιότητά του, κρατάει, επίσης, το Υπουργείο Εργασίας την αρμοδιότητά του και η γραμματεία θα επιτελέσει έναν συντονιστικό ρόλο με επικέντρωση στα θέματα που σας ανέφερα.

Τώρα, αναφέρεστε συνεχώς στο επιτελικό κράτος. Το επιτελικό κράτος είναι μια μορφή διοίκησης, μια αντίληψη για τη διοίκηση της χώρας και έχει φέρει πολύ θετικά αποτελέσματα, όπως επιβεβαιώνει το κυβερνητικό έργο μέχρι τώρα. Δεν έχει να κάνει απολύτως τίποτα αυτό με τις απελάσεις. Πού τις είδατε τις απελάσεις; Πείτε μου, εσείς που με ρωτάτε και δημιουργείτε αυτή την εντύπωση στον δημόσιο λόγο, αλλά και έξω από τη χώρα, έχετε κάποιο στοιχείο; Έχετε κάτι συγκεκριμένο στα χέρια σας; Γιατί αν είναι κάτι συγκεκριμένο στα χέρια σας, μία περίπτωση, ένα όνομα, να είσαστε βεβαία ότι θα εξεταστεί και θα πάει πάρα πολύ βαθιά αυτό το οποίο εσείς θα καταγγείλετε. Όμως, έρχεστε εδώ και λέτε: «Μήπως έγινε αυτό; Μήπως έγινε το άλλο;» Είναι αυτό κοινοβουλευτικός έλεγχος; Μπορώ να σας ρωτήσω και εγώ δεκαπέντε πράγματα «Μήπως έγινε εκείνο επί των ημερών σας ή μήπως έγινε το άλλο;». Έχετε κάποιο στοιχείο;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Και επειδή μιλήσατε για το πώς έγιναν οι δύο επιστροφές ή μάλλον οι δύο μετεγκαταστάσεις ανηλίκων στο Λουξεμβούργο και στη Γερμανία, γνωρίζετε ή δεν γνωρίζετε ότι συνεργάστηκαν διεθνείς οργανισμοί για την εφαρμογή αυτού του προγράμματος, που είναι και κάτω από την αιγίδα της Ευρωπαϊκής Επιτροπής; Πιστεύετε ότι αν υπήρχε το παραμικρό μεμπτό, θα ήταν «συνένοχοι» οι δύο αυτοί διεθνείς οργανισμοί, κατά βάση η Ύπατη Αρμοστεία Προσφύγων ή η Διεθνής Οργάνωση Μετανάστευσης; Αν είχε γίνει σε ένα τόσο κρίσιμο θέμα, όπως οι ασυνόδευτοι ανήλικοι, το παραμικρό που δεν ήταν τυπικά εντάξει, δεν θα είχε αυτό αναδειχθεί;

Γιατί κατασκευάζετε και βλέπετε φαντάσματα εκεί που δεν υπάρχουν; Γιατί δημιουργείτε αυτήν την εντύπωση σ’ ένα τόσο λεπτό θέμα, ότι η Κυβέρνηση δεν κάνει καλά τη δουλειά της, ενώ ξέρετε πολύ καλά ότι την κάνει άριστα και θα την κάνει ακόμα καλύτερα; Και παίρνουμε εύσημα από τους διεθνείς οργανισμούς για τη δουλειά που γίνεται.

Θα κλείσω με το θέμα που αναδεικνύετε και αφορά στο όριο των δεκαπέντε χρονών ή όχι. Υπάρχουν, όπως ξέρετε, δύο διαδικασίες: η ταχύρρυθμη και η κανονική. Σας λέω, λοιπόν, ότι όλα τα παιδιά κάτω των δεκαπέντε χρονών πηγαίνουν στην κανονική διαδικασία, με μόνες εξαιρέσεις τρεις, ειδικές εξαιρέσεις: Πρώτον, αν ο ασυνόδευτος ανήλικος προέρχεται από χώρα ασφαλή, εάν έχει υποβάλει μεταγενέστερη αίτηση χωρίς να προκύπτει ότι υπάρχουν νέα ουσιώδη στοιχεία και εάν θεωρείται για κάποιους λόγους ότι μπορεί να είναι μία προβληματική για την ασφάλεια περίπτωση. Αυτή είναι οι μόνοι λόγοι.

Κατά τα άλλα, ο νόμος στον οποίον ασκείτε αυτή τη συνεχή κριτική, τον οποίο φαίνεται δεν έχετε διαβάσει καλά, ορίζει ως εξής -και θα μου επιτρέψετε να διαβάσω και θα είναι το τέλος της απάντησής μου- ποιος είναι ασυνόδευτος ανήλικος, βάσει του νόμου 4636/2019, δηλαδή του δικού μας.

Ως ασυνόδευτος ανήλικος ορίζεται «ο ανήλικος ο όποιος φτάνει στην Ελλάδα χωρίς να συνοδεύεται από πρόσωπο που ασκεί, σύμφωνα με το Ελληνικό Δίκαιο, τη γονική του μέριμνα ή την επιμέλειά του ή από ενήλικο συγγενή που ασκεί στην πράξη τη φροντίδα του και για όσο χρόνο η άσκηση των καθηκόντων αυτών δεν έχει ανατεθεί σε κάποιο άλλο πρόσωπο, σύμφωνα με τον νόμο. Στον ορισμό αυτόν περιλαμβάνεται και ο ανήλικος που παύει να συνοδεύεται μετά την είσοδό του στην Ελλάδα».

Από αυτή τη διατύπωση δεν προκύπτει κανένας διαχωρισμός βάσει ηλικίας. Όλοι οι ασυνόδευτοι ανήλικοι είναι μέχρι τα δεκαοκτώ χρόνια. Σας εξήγησα τις δύο διαδικασίες, δηλαδή πότε οι κάτω των δεκαπέντε μπαίνουν σε διαδικασία ταχύρρυθμη ως εξαίρεση, γιατί κατά βάση είναι κανονικοί.

Αισθανόμαστε ότι κάνουμε τη δουλειά μας σ’ αυτό το πολύ κρίσιμο πεδίο με μεγάλη προσοχή, με ήσυχη συνείδηση και πολύ θετικά αποτελέσματα. Διότι όλες οι μετεγκαταστάσεις που έχουν γίνει, γίνονται σύμφωνα με όλα τα προβλεπόμενα και θα συνεχίσουν έτσι.

Ξέρετε κάτι; Δεν θα υπήρχε τέτοια προσφορά, δεν θα υπήρχε τέτοια διάθεση από κράτη-μέλη σοβαρά και με εχέγγυα ιστορικότητας, όσον αφορά στην ευαισθησία τους στα θέματα μετανάστευσης, αλλά ειδικότερα ασυνόδευτων παιδιών, αν υπήρχε έστω και μία στο εκατομμύριο περίπτωση συνενοχής τους σε κάτι που δεν ήταν άρτιο, ολοκληρωμένο, ακριβές και σύμφωνα με το Δίκαιο.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, παρακαλώ.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου):** Δεν μπορεί να έχουμε κράτη μ’ αυτήν την παράδοση και να συμμετέχουν στην προσπάθειά μας αυτή και εδώ στην Ελλάδα να διαμορφώνονται -ή να επιχειρηθούν να διαμορφωθούν- τέτοιες απαράδεκτες, κατά την άποψή μου, λανθασμένες εντυπώσεις.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Δεν ξεκινήσαμε καλά. Θα με πείτε πάλι γκρινιάρη, όπως ακούω που τα λέτε στο κυλικείο.

Κυρία Φωτίου, έχετε τον λόγο.

Προσέξτε, σας παρακαλώ πάρα πολύ, λίγο τους χρόνους, γιατί έχουμε και την επίκαιρη επερώτηση του ΣΥΡΙΖΑ μετά.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου):** Η κ. Φωτίου πήρε περισσότερο χρόνο.

**ΠΡΟΕΔΡΕΥΩΝ (Απόστολος Αβδελάς):** Όχι, δεν μίλησε περισσότερο χρόνο. Αν θυμάμαι καλά, μίλησε τέσσερα λεπτά και είκοσι πέντε δευτερόλεπτα. Εσείς μιλήσατε επτά. Δεν θα λύσουμε τώρα αυτό το πρόβλημα.

Κυρία Φωτίου, έχετε τον λόγο για τρία λεπτά.

**ΘΕΑΝΩ ΦΩΤΙΟΥ:** Κύριε Υπουργέ, έχετε μπερδευτεί. Δεν ρωτάτε εσείς εμένα. Εγώ ρωτάω εσάς, κύριε Υπουργέ. Με συγχωρείτε, αυτή είναι η διαδικασία.

Σας ρώτησα κάτι και δεν απαντήσατε. Σας ρώτησα: Σε ποια νομοθεσία του κόσμου, σε ευρωπαϊκή νομοθεσία υπάρχει διαχωρισμός σε παιδιά κάτω και άνω των δεκαπέντε; Απαντήσατε λάθος στο εξής: Δεν πηγαίνουν στις fast track διαδικασίες τα παιδιά κάτω των δεκαπέντε. Πηγαίνουν τα παιδιά άνω των δεκαπέντε. Και αυτά είναι το 85% των παιδιών. Ας σας τα λέει καλύτερα η κ. Αγαπηδάκη και να σας τα γράφει καλύτερα.

Σας ρώτησα αν υπάρχει τέτοιο πράγμα σ’ όλη την Ευρώπη. Δεν μου απαντήσατε. Αυτό το έκανε ο κ. Χρυσοχοΐδης, τις fast track διαδικασίες. Να σας ενημερώσω εγώ, λοιπόν, κύριε Υπουργέ.

Πάμε παρακάτω. Δεν μου απαντήσατε, πώς τα επιλέξατε; Γιατί αυτά και όχι άλλα; Με ποια προτεραιοποίηση από τα χιλιάδες παιδιά που είναι εδώ, πήγαν αυτά τα εξήντα δύο παιδιά; Δεν μου απαντήσατε. Και δεν μου απαντήσατε, γιατί δεν υπάρχει στη λογική σας το ΕΚΚΑ. Δεν έκανε τη δουλειά αυτή το ΕΚΚΑ ως όφειλε, γιατί ήταν το μόνο που ήξερε και το μόνο αρμόδιο μέχρι τότε. Και αυτό δεν μου το απαντήσατε.

Πάμε παρακάτω όμως. Και γι’ αυτό δεν απαντήσατε και στους τριάντα πέντε Βουλευτές του ΣΥΡΙΖΑ. Δεν πήραμε καμμία απάντηση μέχρι στιγμής. Δεν είναι τυχαίο ούτε αυτό.

Τον Μάιο του 2020, λοιπόν, κύριε Υπουργέ, εν μέσω κορωνοϊού τροποποιείτε τον δικό σας νόμο του Νοεμβρίου, δηλαδή του κ. Χρυσοχοΐδη. Και δημιουργείτε ακόμη μεγαλύτερο πρόβλημα στους ανήλικους με την ανηλικότητα. Τα είπαμε κατά τη συζήτηση του νόμου. Σας τα είπαν όλοι οι φορείς. Το ψηφίσατε μόνοι σας τον νόμο.

Τότε, αναθέτετε για πρώτη φορά όλες τις αρμοδιότητες για τα ασυνόδευτα ανήλικα στην ειδική γραμματέα ασυνόδευτων αφαιρώντας τες από το ΕΚΚΑ. Αφαιρείτε, δηλαδή, από το ΕΚΚΑ, που πέντε χρόνια κάνει αυτή τη δουλειά, τα μητρώα εισερχομένων παιδιών, δομών φιλοξενίας, κατανομών σε δομές φιλοξενίας, πλην της αρμοδιότητας της επιτροπείας. Αυτήν την αφήνετε εκεί, με τη διαφορά ότι αυτό είναι κενό πουκάμισο. Είναι ένα άδειο πουκάμισο. Διότι, όλη τη γνώση που έχει το ΕΚΚΑ του την αφαιρέσατε. Άρα, θα κάνει τώρα την επιτροπεία χωρίς να έχει την ταυτόχρονη γνώση. Αυτά είναι πρωτοφανή.

Σε συνέχεια, λοιπόν, του νόμου αυτού, η ειδική γραμματέας αντί να συνεργαστεί με το ΕΚΚΑ, ένα μήνα μετά, τώρα, πρόσφατα, για τη δρομολόγηση δράσεων, ζητά από το ΕΚΚΑ να καταργήσει τις υπηρεσίες για τα ασυνόδευτα ανήλικα και να της παραδώσει τα μητρώα, τα οποία ειρήσθω εν παρόδω έχει πληρώσει η «UNICEF» και είναι πρωτότυπα και μοναδικά. Και του αφήνει την επιτροπεία, όπως είπα, σαν ένα πουκάμισο αδειανό.

Στο Υπουργείο σας, όμως, δεν υπάρχουν οι απαραίτητες υπηρεσιακές δομές για τη διαχείριση των μητρώων. Κατά την άποψή μας, γι’ αυτήν την αλλοπρόσαλλη τακτική θέλετε να πετύχετε με έναν σμπάρο δυο τρυγόνια, να ακυρώσετε στην πράξη τον νόμο για την επιτροπεία. Τι τον χρειαζόμαστε τώρα τον νόμο για την επιτροπεία; Από την άλλη, θέλετε να διογκώσετε το επιτελικό κράτος των μετακλητών ή να εφαρμόσετε την προσφιλή σας τακτική των αναθέσεων σε ιδιωτικούς φορείς και ΜΚΟ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και εδώ σας ερωτώ, κύριε Υπουργέ. Τουλάχιστον, σ’ αυτήν την ερώτηση απαντήστε μου: Πώς θα στελεχώσετε τις υπηρεσίες στην Ειδική Γραμματεία Ασυνόδευτων Ανηλίκων για να χειριστείτε τα θέματα που παίρνετε από έναν δημόσιο φορέα…

**ΠΡΟΕΔΡΕΥΩΝ (Απόστολος Αβδελάς):** Κυρία συνάδελφε, κλείστε με αυτό.

**ΘΕΑΝΩ ΦΩΤΙΟΥ:** Θέλω ακόμη ένα λεπτό.

**ΠΡΟΕΔΡΕΥΩΝ (Απόστολος Αβδελάς):** Πήρατε πάλι πέντε λεπτά όμως.

**ΘΕΑΝΩ ΦΩΤΙΟΥ:** Σας ρωτάω, κύριε Υπουργέ: Θα προκηρύξετε θέσεις ΑΣΕΠ ή κατά την προσφιλή σας μέθοδο θα διορίσετε χωρίς καμμία διαδικασία μετακλητούς τα «δικά» σας παιδιά; Ή θα κάνετε αναθέσεις σε ιδιώτες και ΜΚΟ; Το ΕΚΚΑ δεν σας κάνει, κύριε Υπουργέ.

Τελειώνω με αυτό: Κρατήστε αυτά τα νούμερα που θα σας πω και θα δείτε γιατί έχετε αποτύχει.

Εκδίδει ανά δεκαπενθήμερο στοιχεία που δείχνουν την ανικανότητα του επιτελικού σας κράτους. Τι αναδεικνύει η σύγκριση του ΕΚΚΑ των στοιχείων στις 15 Ιουνίου 2019 –ένα χρόνο πριν- με 15 Ιουνίου 2020; Τον Ιούνιο του 2019, είχαμε συνολικά στην Ελλάδα τρεις χιλιάδες οκτακόσια ογδόντα τρία ασυνόδευτα ανήλικα με οκτακόσια τρία από αυτά προς τακτοποίηση. Σας είχαμε έτοιμες διακόσιες θέσεις, όπως στον Γέρακα κ.τ.λ.. Τα ξέρει η κ. Αγαπηδάκη.

Μέσα σ’ έναν χρόνο, κύριε Υπουργέ, τον Ιούνιο του 2020, τα παιδιά αυξήθηκαν κατά 25%. Είναι σήμερα τέσσερις χιλιάδες οκτακόσια σαράντα τρία. Αυτά είναι τα νούμερα από το ΕΚΚΑ που θέλετε να καταργήσετε σ’ αυτήν τη δουλειά.

Αναλογικά, λοιπόν, έπρεπε να έχετε προς τακτοποίηση πάλι οκτακόσια παιδιά, όσα είχαμε εμείς αφήσει τον Ιούνιο πέρυσι, γιατί διακόσιες θέσεις σας τις είχαμε έτοιμες. Και πράγματι, ετοιμάστηκαν. Έχετε, όμως, χίλια τετρακόσια εξήντα δύο. Διπλασιάσατε τα παιδιά προς τακτοποίηση.

**ΠΡΟΕΔΡΕΥΩΝ (Απόστολος Αβδελάς):** Κι εσείς τον χρόνο.

**ΘΕΑΝΩ ΦΩΤΙΟΥ:** Αυτό είναι το επιτελικό σας κράτος. Αυτό είναι το επίτευγμα της ειδικής γραμματέως κ. Αγαπηδάκη και όλων των αντιφατικών και συγκρουόμενων ρυθμίσεων που κάνετε εδώ και έναν χρόνο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Παρακαλώ, αν και με στενοχωρείτε. Να το ξέρετε.

Κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου):** Λιγότερο.

**ΠΡΟΕΔΡΕΥΩΝ (Απόστολος Αβδελάς):** Μακάρι.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου):** Ο ΣΥΡΙΖΑ κι εσείς, κυρία Φωτίου, βρίσκετε μια περιοχή να ασκήσετε κριτική, στην οποία όλοι μας βραβεύουν. Αυτό είναι από μόνο του πολύ περίεργο. Όταν η αντίληψη που επικρατεί σ’ όλη την Ευρώπη για τον τρόπο που χειριζόμαστε το θέμα είναι ότι για πρώτη φορά έχουν αξιόπιστους συνομιλητές που μπορούν να προχωρούν τα προγράμματα, εσείς εδώ, σ’ αυτό το σημείο που όλοι συγχαίρουν, έρχεστε να βρείτε προβλήματα.

Μιλάτε για τον αριθμό των παιδιών που αυξήθηκε. Δεν μπορείτε να συλλάβετε το γεγονός ότι όταν αυξήθηκαν οι ροές -από τον Ιούλιο του 2019 λόγω Τουρκίας και της πολιτικής που εφάρμοσε-, αυτό αύξησε αμέσως τον αριθμό των παιδιών; Σταμάτησαν από τον Ιούλιο του 2019…

**ΘΕΑΝΩ ΦΩΤΙΟΥ:** Δεν με ακούτε όταν μιλάω.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ. Δεν σας διέκοψε.

Συνεχίστε, κύριε Υπουργέ.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου):** Σταμάτησαν από τον Ιούλιο του 2019 να έρχονται παιδιά; Και είχαν μείνει αυτά τα οποία εσείς είχατε…

**ΘΕΑΝΩ ΦΩΤΙΟΥ:** Μα, κύριε Υπουργέ…

**ΠΡΟΕΔΡΕΥΩΝ (Απόστολος Αβδελάς):** Κυρία Φωτίου, δεν σας διέκοψε πουθενά και στα έξι λεπτά. Σας παρακαλώ, αφήστε τον να ολοκληρώσει.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου):** Επομένως, παρουσιάζετε αριθμούς, αγνοώντας σκοπίμως να πείτε δημοσίως ποιοι είναι οι λόγοι που αυξήθηκε ο αριθμός των ανηλίκων. Δεν είναι από την κακή διαχείριση. Είναι γιατί ο συνολικός αριθμός των αφίξεων στη χώρα, επειδή αυτή ήταν η πολιτική της γείτονος χώρας, αυξήθηκε. Αυτό όμως δεν το λέτε. Παίρνετε έναν αριθμό και προσπαθείτε να κάνετε λάθος συγκρίσεις μόνο για εντυπώσεις.

Πάμε στην ουσία τώρα και σε μια τελική απάντηση, για να κλείσουμε αυτό το θέμα. Ό,τι θα κάνει η γραμματεία, ό,τι θα γίνει στο θέμα των ασυνόδευτων, θα γίνει, όπως έγινε ήδη, με σεβασμό όλων των διαδικασιών. Η συνεργασία του ΕΚΚΑ είναι απαραίτητη. Υπάρχει. Όπως υπάρχει και η ανάλογη συνεργασία του Υπουργείου Εργασίας. Και όλα γίνονται -και θα γίνουν- άψογα. Μην προτρέχετε στο κακό όταν όλα -σας διαβεβαιώνω- θα γίνουν όπως πρέπει. Και το ίδιο θα γίνει και με τη στελέχωση της γραμματείας.

Όλη η αλλαγή έγινε μόνο για έναν λόγο: Για να είμαστε αποδοτικότεροι. Για να είμαστε αποτελεσματικότεροι. Και θα δείτε ότι και στις νέες συνθήκες που διαμορφώθηκαν λόγω γεγονότων από τον Ιούλιο του 2019 και μετά που υπήρχε κατακόρυφη αύξηση, γιατί κάποιοι τους έστελναν, όπως επιχείρησαν και τον Μάρτιο –γι’ αυτό υπήρξε η κατακόρυφη αύξηση- θα δείτε ότι θα το διαχειριστούμε. Και θα το διαχειριστούμε πάρα πολύ καλά.

Σας δίνω ως ένδειξη και ως δείγμα αυτό που θέλετε να αγνοείτε. Πως τόσα κράτη ευρωπαϊκά σπεύδουν να συμμετέχουν σ’ αυτήν την προσπάθεια αναγνωρισμένης ευαισθησίας και δημοκρατικότητας; Αν υπήρχε η παραμικρή αμφιβολία θα το έκαναν; Δεν θα το έκαναν. Επομένως, αυτό σας δίνει και την απάντηση. Κάνετε κακώς αντιπολίτευση σε λάθος θέμα.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ, και για τον χρόνο.

Προχωράμε στη δεύτερη με αριθμό 800/11-6-2020 επίκαιρη ερώτηση πρώτου κύκλου του Βουλευτή Επικρατείας του Κινήματος Αλλαγής κ. Γεώργιου Καμίνη προς τον Υπουργό Μετανάστευσης και Ασύλου με θέμα: «Φαινόμενα υπερσυνωστισμού αιτούντων άσυλο έξω από την Υπηρεσία Ασύλου».

Κύριε Καμίνη, έχετε δύο λεπτά στη διάθεσή σας.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Υπάρχει μια αλληλουχία γεγονότων, κύριε Υπουργέ, την οποία θέλω να σας αναφέρω. Στις 15 Μαΐου το Υπουργείο βγάζει ένα δελτίο Τύπου στο οποίο αναφέρει ότι στις 18, τρεις μέρες αργότερα δηλαδή, θα αρχίσει προσωρινά να λειτουργεί και πάλι η Υπηρεσία Ασύλου. Από την πρώτη μέρα λειτουργίας της άρχισαν να συρρέουν κάποια πλήθη. Την 1η Ιουνίου η εικόνα ήταν απογοητευτική. Την πήραν είδηση και τα κανάλια, άρχισαν να δείχνουν εικόνες πλήθους συνωστισμένου έξω από την Υπηρεσία Ασύλου και ουρές. Αναγκάστηκε να πάει και ο ίδιος ο κ. Μηταράκης, ο οποίος είπε ότι οι άνθρωποι αυτοί, ενώ είχαν βγει έγκαιρα οδηγίες, ήθελαν οι ίδιοι να έρθουν αυτοπρόσωπα για να πάρουν πληροφορίες.

Τι είχε συμβεί; Την ακριβώς προηγούμενη μέρα στις 10 Ιουνίου είχε βγάλει μια ανακοίνωση το Υπουργείο που έδινε ένα υπόδειγμα για την ηλεκτρονική αίτηση καταγραφής των αιτήσεων ασύλου στα ελληνικά και –διορθώνω- και στα αγγλικά, γιατί στην ερώτησή μου είχα αναφέρει μόνο τα ελληνικά και για να είμαι δίκαιος πρέπει να επανορθώσω.

Την ίδια μέρα αργότερα, έβγαλε ένα νέο δελτίο Τύπου το Υπουργείο, ουσιαστικά αυτό που έκανε είναι ότι παρέτεινε ως τις 11 Ιουνίου την ισχύ των δελτίων κατάθεσης ασύλου τα οποία είχαν λήξει ήδη από τις 30 Μαΐου και τα παρέτεινε μέχρι 1η Οκτωβρίου.

Αυτό σημαίνει ότι επί δέκα, έντεκα ημέρες υπήρχαν άνθρωποι οι οποίοι κατείχαν δελτίο αίτησης ασύλου το οποίο ουσιαστικά δεν είχε παραταθεί. Θα μπορούσε οποιοσδήποτε αστυνομικός να τους βρει ουσιαστικά και να τους οδηγήσει σε απέλαση.

Το ζήτημα είναι πότε θα ξαναρχίσει να λειτουργεί κανονικά η Υπηρεσία Ασύλου και αν θα υπάρχει στο εξής μια πλήρης και έγκαιρη ενημέρωση για τόσο κρίσιμα ζητήματα.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ, κύριε Καμίνη.

Θα απαντήσει ο Αναπληρωτής Υπουργός Μετανάστευσης και Ασύλου κ. Γιώργος Κουμουτσάκος.

Κύριε Υπουργέ, έχετε τον λόγο για τρία λεπτά.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου):** Κύριε Καμίνη, θα αποσαφηνίσουμε τα ζητήματα που θέσατε ξεκινώντας πρώτα απ’ όλα από το γεγονός ότι δεν υπάρχουν πια συμφορήσεις και ούτε θα υπάρξουν. Δεν υπάρχει πια αυτή η συμφόρηση. Θα λυθεί το ζήτημα και ούτε θα υπάρξει. Υπήρξαν κάποιες μέρες που πραγματικά παρουσιάστηκε αυτός ο συνωστισμός.

Ποιοι είναι οι δύο βασικοί λόγοι; Πρώτον, ήθελαν να ανανεώσουν τα δελτία και να διεκπεραιώσουν ορισμένες διοικητικές εκκρεμότητες που είχανε με την υπηρεσία. Όπως ξέρετε η Υπηρεσία Ασύλου λόγω κορωνοϊού ασχολείτο μόνο με ένα κομμάτι των αρμοδιοτήτων της. Είχε, λοιπόν, δημιουργηθεί στον χρόνο αυτό της, ας πούμε, μειωμένης δράσης λόγω κορωνοϊού της Υπηρεσίας Ασύλου, ένας μεγάλος αριθμός αυξημένου ενδιαφέροντος και αυτό φάνηκε από την προσέλευση εκείνων των ημερών στην Υπηρεσία.

Ο Υπουργός αποφασίζει να υπάρξει παράταση ισχύος των δελτίων την 1η Οκτωβρίου του 2020. Επομένως, το ζήτημα, οι αγωνίες και ανησυχίες μπορεί να είχαν υπάρξει. Αντιμετωπίζονται και θεραπεύονται. Ένας αριθμός διοικητικών ενεργειών που χρειάζονται έχουν πλέον ψηφιοποιηθεί και στην ιστοσελίδα του Υπουργείου, αλλά και σε μια ειδική ιστοσελίδα applications-migrations και επίσης οι φόρμες πλέον βρίσκονται μεταφρασμένες σε δεκαπέντε γλώσσες και πληροφορίες υπάρχουν και στην ιστοσελίδα της ΗΔΙΚΑ. Εν τω μεταξύ, έχει ενισχυθεί και η ασφάλεια, ώστε να υπάρχει μια εύρυθμη λειτουργία της υπηρεσίας.

Πράγματι, λοιπόν, υπήρξε για περιορισμένο χρονικό διάστημα λόγω της προηγούμενης, προσαρμοσμένης, στις ανάγκες της εποχής κορωνοϊού, μειωμένης δράσης της Υπηρεσίας Ασύλου, αυξημένος αριθμός ενδιαφερομένων για την παράταση των δελτίων τους. Αντιμετωπίστηκε. Τα πράγματα έχουν μπει σε μια τάξη και με διαβεβαιώνει η Υπηρεσία Ασύλου ότι πλέον αυτό δεν θα επαναληφθεί.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

Κύριε Καμίνη, έχετε κι εσείς τρία λεπτά στη διάθεσή σας για τη δευτερολογία σας.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κύριε Πρόεδρε.

Γιατί ειδικά στις 11 Ιουνίου παρατηρήθηκε τόσο μεγάλη προσέλευση; Αυτό είναι το ενδιαφέρον. Γιατί στις 10 είχε προηγηθεί ακριβώς η ανάρτηση της αιτήσεως καταγραφής που ήταν μόνο στα ελληνικά και στα αγγλικά. Τώρα χαίρομαι που ακούω ότι σε πάρα πολλές γλώσσες πλέον θα είναι διαθέσιμα τα απαραίτητα έγγραφα.

Τώρα μιας και σας έχουμε εδώ, θα θέλαμε να μας πείτε και δυο λόγια γιατί πληροφορηθήκαμε ότι αναβλήθηκε η πρόταση της επιτροπής, η εισήγηση, για το πως θα μεταρρυθμιστεί το καθεστώς επιμερισμού της ευθύνης μεταξύ των κρατών μελών της Ευρωπαϊκής Ένωσης. Αυτό που ακούσαμε είναι ότι θα πρέπει να προηγηθεί μια συμφωνία για το πολυετές δημοσιονομικό πλαίσιο. Φαντάζομαι ότι εκεί θα γίνει ένα μεγάλο παζάρι.

Όμως, επειδή πρόσφατα είχαμε και την ετήσια έκθεση της Ύπατης Αρμοστείας των Ηνωμένων Εθνών που μας προδιαγράφει ένα πάρα πολύ σκοτεινό μέλλον σε παγκόσμιο επίπεδο για το προσφυγικό, θα πρέπει να έχουμε και κάποιες απαντήσεις, κύριε Υπουργέ, για το πώς θα βρεθεί στέγη για τους ανθρώπους αυτούς οι οποίοι θα έρχονται από τα νησιά, αφού έχουμε πλέον ταχύρρυθμη διεκπεραίωση των αιτήσεων ασύλου.

Το πρόγραμμα «ΕΣΤΙΑ» το οποίο είχε υπολογίσει το Υπουργείο ότι θα το χρησιμοποιήσει γιατί θα αδειάζουν θέσεις από αναγνωρισμένους πρόσφυγες για να μπουν αιτούντες άσυλο, δεν μπορεί να γίνει. Αυτοί έχουν κάτσει μέσα πάρα πολύ και δεν φεύγουν. Και το πρόγραμμα «ΗΛΙΟΣ» από την άλλη πλευρά, το οποίο είναι προορισμένο να στεγάσει αυτούς οι οποίοι έχουν λάβει το καθεστώς του πρόσφυγα, είναι επιβαρυμένο αρκετά γραφειοκρατικά. Πρέπει ο ενδιαφερόμενος να έχει ΑΦΜ, πρέπει να είναι σε θέση να βρει διαμέρισμα, πρέπει να είναι σε θέση να καταβάλει προκαταβολή, εγγύηση κ.λπ..

Έχουμε το πρώτο δείγμα τις τελευταίες μέρες. Αναγκάστηκαν για πρώτη φορά να στήσουν σκηνές στον καταυλισμό του Ελαιώνα. Μέχρι τώρα είχαμε καταφέρει να έχουμε μόνο κοντέινερς. Είναι σκηνές για να στεγάσουν έναν μικτό πληθυσμό, εκατόν εβδομήντα ανθρώπους που ήρθαν από τη Μόρια και δεν μπορούσαν να βρουν στέγη και άλλους περίπου εκατόν τριάντα αιτούντες άσυλο τους οποίους μάζεψε από εδώ και εκεί η Αστυνομία.

Θέλω να έχουμε μια χοντρική απάντηση για το πώς προβλέπουμε να λειτουργήσουν από κοινού τα προγράμματα «ΕΣΤΙΑ» και «ΗΛΙΟΣ», ούτως ώστε να μην έχουμε και πάλι ανθρώπους στους δρόμους και στις πλατείες, δεδομένου ότι είμαστε πια στο καλοκαίρι και είναι πάρα πολύ πιθανό να έχουμε και αυξημένες ροές από τα νησιά.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Υπουργέ, κι εσείς έχετε τρία λεπτά.

**ΓΕΩΡΓΙΟΣ ΚΟΥΜΟΥΤΣΑΚΟΣ (Αναπληρωτής Υπουργός Μετανάστευσης και Ασύλου):** Ξεκινώ από το τελευταίο που αναφέρατε, γιατί πράγματι είναι ένα ζήτημα στο οποίο χρειάζεται διευκρίνιση. Οι ροές μετά τα γεγονότα του Μαρτίου έχουν παρουσιάσει μια θεαματική μείωση. Η σθεναρή στάση της χώρας τον Μάρτιο και η πολιτική που έχει ακολουθηθεί έχουν συμβάλει πάρα πολύ στο να υπάρξει αυτή η θεαματική μείωση των ροών.

Όμως, δεν πιστεύω ότι μπορεί καθ’ οιονδήποτε τρόπο να μην είμαστε σε μια συνεχή εγρήγορση, διότι όπως ξέρετε υπάρχει μια «δεξαμενή» τεσσάρων εκατομμυρίων μεταναστών και προσφύγων στη γειτονική χώρα, της οποίας η ηγεσία έχει δείξει ότι πολύ κυνικά σκεπτόμενη επιχειρεί να αξιοποιήσει αυτή τη δεξαμενή για να επιτύχει γεωστρατηγικούς λόγους. Οι επόμενοι μήνες είναι μήνες που και οι καιρικές συνθήκες επιτρέπουν πλόες και ροές και έχουμε τον συνδυασμό, λοιπόν, μιας βούλησης της γειτονικής χώρας και καιρικών συνθηκών.

Για τον λόγο αυτό η χώρα θα κάνει το καθήκον της. Και το διεθνές δίκαιο θα σεβαστεί, αλλά και την ασφάλεια της χώρας θα προστατέψει. Είμαστε, λοιπόν, όπως σας είπα, σε μια εγρήγορση να μην υπάρξουν ροές και να αντιμετωπίσουμε αυτό το φαινόμενο.

Τώρα, συμφωνούμε όλοι ότι πρέπει να αποσυμφορηθούν τα νησιά. Δεν υπάρχει μαγικός τρόπος να γίνει.

Κάποιοι πρέπει να φύγουν από τα νησιά και να έρθουν στην ενδοχώρα και ο τρόπος που γίνεται είναι πολύ σημαντικός.

Την ίδια στιγμή, εκείνοι που έχουν πάρει το άσυλο και έχουν τύχει διεθνούς προστασίας δεν μπορούν να παραμένουν επ’ άπειρον σε δομές που είναι προγραμματισμένες να καλύπτονται από τους αιτούντες άσυλο, διότι πώς θα μπορέσουμε να βρούμε θέσεις σ’ αυτούς που έρχονται από τα νησιά στην ενδοχώρα;

Πρέπει, λοιπόν, να γίνουν αλλεπάλληλες κινήσεις. Θεωρώ πως το γεγονός ότι το πρόγραμμα «ΕΣΤFΙΑ» περνάει στη διαχείριση του ελληνικού κράτους θα βοηθήσει τελικά. Αυτό δεν σημαίνει ότι δεν θα συνεχίσουμε να έχουμε ανάγκη τη στήριξη των διεθνών οργανισμών.

Πιστεύω ότι στο επόμενο χρονικό διάστημα τα πράγματα θα προχωρήσουν καλά. Δεν είναι εύκολα. Είναι δύσκολα. Στην πλατεία Βικτωρίας είχαμε ένα πάρα πολύ μικρό αριθμό που σήμερα δεν είναι, σε σχέση με τους ανθρώπους που με τη βούλησή τους έφυγαν -εκείνους που έχουν ήδη άσυλο λέω- από τις δομές, στις οποίες μέχρι τώρα παρανόμως, αν θέλετε, έμεναν.

Τίποτα δεν είναι εύκολο στο μεταναστευτικό. Όλα είναι δύσκολα και θέλουν μεγάλη προσοχή στη διαχείρισή τους.

Όσον αφορά στο ευρωπαϊκό πεδίο, πράγματι υπάρχει μια αναβολή. Υπάρχει μια αναβολή κατάθεσης του σχεδίου της επιτροπής για το νέο Σύμφωνο Μετανάστευσης και Ασύλου. Λέγεται ότι μετακινείται προς τα τέλη Ιουλίου. Εάν με ρωτήσετε προσωπικά, θα σας έλεγα ότι εγώ και η Κυβέρνηση θα προτιμούσαμε να ξεκινήσουμε αυτήν τη διαπραγμάτευση. Πρέπει να μη χαθεί άλλος χρόνος και η γερμανική προεδρία, που έχει εκ των πραγμάτων μια ξεχωριστή βαρύτητα, είναι λάθος να χάσει έναν και δύο μήνες στη διαχείριση αυτού του θέματος, διότι αν κατατεθεί τον Ιούλιο η πρόταση, αντιλαμβάνεστε ότι ο Αύγουστος είναι ένας νεκρός μήνας και έχουμε χάσει δύο και τρεις μήνες.

Όμως, η Ευρωπαϊκή Ένωση αυτήν τη στιγμή αντιμετωπίζει δύο μεγάλες προκλήσεις και το Ταμείο Ανάκαμψης, που εκεί φαίνεται ότι δεν υπάρχουν συγκλίνουσες απόψεις προς το παρόν, είναι μείζον θέμα για την οικονομία και την κοινωνία την ευρωπαϊκή, αλλά και το πολυετές δημοσιονομικό πλαίσιο.

Προφανώς από τις Βρυξέλλες έγινε η εξής σκέψη, ότι τρία μεγάλα ανοικτά θέματα αυτήν τη στιγμή θα οδηγούσαν όλη τη συζήτηση πιθανώς είτε σε αδιέξοδο είτε και συσχετισμό του ενός με το άλλο. Υπάρχει, όμως, πάντα και η σκέψη ότι κανείς όταν μπει μπροστά στο πρόβλημα, τρέχει πιο γρήγορα και θα έπρεπε να κατατεθεί και το ζήτημα του συμφώνου, ώστε να βρεθούμε όλοι μπροστά στις ευθύνες μας στην Ευρώπη.

Σε κάθε περίπτωση, εμείς θα είμαστε έτοιμοι, είμαστε έτοιμοι όποια στιγμή και αν κατατεθεί, όπως είχαμε συζητήσει και την προηγούμενη εβδομάδα. Οι θέσεις μας είναι σαφείς, οι συμμαχίες μας είναι έτοιμες. Θα συνεχίσουμε, βεβαίως, να το παρακολουθούμε και να προσαρμόζουμε ανάλογα με τις πληροφορίες που φτάνουν τις Βρυξέλλες αυτά τα οποία πρέπει να προσαρμοστούν.

Μένω μόνο σε κάτι που σας είχα πει και την περασμένη εβδομάδα. Για εμάς υποχρεωτικές διαδικασίες συνοριακής εξέτασης του ασύλου χωρίς υποχρεωτική διαδικασία αλληλεγγύης και δίκαιης κατανομής του βάρους δεν νοείται. Είτε θα υπάρξει υποχρεωτικότητα σε όλα είτε δεν θα υπάρξει πουθενά. Αυτή είναι η βασική μας θέση. Δεν θα υπάρξει τίποτα υποχρεωτικό, αν όλα δεν θα είναι υποχρεωτικά και με αυτήν την αρχή θα μπούμε σ’ αυτήν τη διαπραγμάτευση, όποτε και αν αυτή ξεκινήσει.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

Ακολουθεί η τέταρτη με αριθμό 805/12-6-2020 επίκαιρη ερώτηση δεύτερου κύκλου της Βουλευτού Β΄ Πειραιώς του ΜέΡΑ25 κ. Φωτεινής Μπακαδήμα προς τον Υπουργό Ναυτιλίας και Νησιωτικής Πολιτικής, με θέμα: «Κατασκευή ναυπηγείου στο Πέραμα».

Κυρία Μπακαδήμα, καλησπέρα σας και καλή εβδομάδα! Έχετε δύο λεπτά στη διάθεσή σας.

**ΦΩΤΕΙΝΗ ΜΠΑΚΑΔΗΜΑ:** Καλησπέρα σας και σας ευχαριστώ, κύριε Πρόεδρε.

Κύριε Υπουργέ, ευχαριστώ ειλικρινά που είστε εδώ σήμερα να απαντήσετε στην ερώτηση που σας έχω καταθέσει, μια ερώτηση για ένα θέμα που έχει αναδειχθεί τις τελευταίες μέρες και είναι εξαιρετικά σημαντικό για τους κατοίκους όχι μόνο του Περάματος, αλλά και γενικότερα όλης της περιοχής.

Να υπενθυμίσω πως αφορμή για να ξεκινήσει όλη αυτή η συζήτηση και όλες αυτές οι αντιδράσεις υπήρξε η απόφαση του Σ.τ.Ε. πριν από λίγες μέρες στις 10 Ιουνίου, σύμφωνα με την οποία ο ΟΛΠ μπορεί να προχωρήσει και να ιδρύσει ναυπηγείο στη ναυπηγοεπισκευαστική ζώνη του Περάματος ουσιαστικά ακυρώνοντας αποφάσεις της περιφέρειας του 2018, οι οποίες είχαν κινηθεί στην αντίθετη πλευρά.

Όπως καταλαβαίνετε, αυτό κίνησε μια σειρά αντιδράσεων. Πάρα πολλοί εκπρόσωποι και των εργατών της ναυπηγοεπισκευαστικής ζώνης Περάματος, αλλά και πολίτες, φοβούμενοι πως αν κάτι τέτοιο προχωρήσει, θα μπει λουκέτο σε δύο χιλιάδες επιχειρήσεις και θα μείνουν στον δρόμο είκοσι χιλιάδες περίπου κάτοικοι οι οποίοι επεδίωξαν, είχαν μια συζήτηση, μια συνάντηση με τον Πρόεδρο του ΟΛΠ. Ο Πρόεδρος του ΟΛΠ δεσμεύτηκε πως θα τηρήσει τις αρχικές δεσμεύσεις, σύμφωνα με τις οποίες δεν προβλέπεται να γίνει ναυπηγείο στο Πέραμα. Διάβασα και τις δικές σας σχετικές δηλώσεις που επιβεβαιώνουν το ίδιο ακριβώς πράγμα.

Απλώς θα ήθελα να έχω και από αυτό το Βήμα μια διαβεβαίωσή σας πως δεν θα έχουμε καμμία συμπληρωματική σύμβαση με την «COSCO» το επόμενο διάστημα ούτε αναθεώρηση του master plan, έτσι ώστε να μην υπάρχει περιθώριο ούτε μελλοντικά να προχωρήσει κάτι τέτοιο.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Μπακαδήμα.

Στην επίκαιρη ερώτηση θα απαντήσει ο Υπουργός Ναυτιλίας και Νησιωτικής Πολιτικής κ. Ιωάννης Πλακιωτάκης.

Κύριε Υπουργέ, έχετε τρία λεπτά στη διάθεσή σας. Καλησπέρα σας, καλή εβδομάδα!

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ πολύ, κύριε Πρόεδρε.

Θέλω από την πρώτη στιγμή να δηλώσω ότι για την Κυβέρνηση δεν υπάρχει καμμία σκέψη τροποποίησης της σύμβασης παραχώρησης. Αταλάντευτη και αδιάλειπτη είναι η υποστήριξή μας στις τετρακόσιες πενήντα επιχειρήσεις και στις χίλιες πεντακόσιες υποστηρικτικές επιχειρήσεις που λειτουργούν αυτήν τη στιγμή στη ζώνη και παρέχουν εργασία σε είκοσι χιλιάδες συμπολίτες μας και επτά χιλιάδες περιοδικές θέσεις απασχόλησης.

Αυτό που μας ενδιαφέρει ουσιαστικά είναι η βελτίωση των υποδομών στη ζώνη. Επιδίωξή μας είναι να ξεπεράσουμε τα προβλήματα και να δημιουργήσουμε κίνητρα, έτσι ώστε να προσελκύσουμε τα ελληνόκτητα πλοία στον Πειραιά, αλλά και στη ζώνη του Περάματος.

Υπενθυμίζω -και αυτό είναι πολύ σημαντικό- ότι σύμφωνα με τη σύμβαση παραχώρησης, η οποία κυρώθηκε με τον ν.4404/2016 και αφορά την ναυπηγοεπισκευή, αποτυπώθηκε το από δεκαετίες ισχύον καθεστώς, δηλαδή ότι ο ΟΛΠ είναι ο εκμισθωτής των ναυπηγοεπισκευαστικών υποδομών και δεν έχει καμμία εμπλοκή ή ανάμειξη με τις ναυπηγικές δραστηριότητες.

Οι δραστηριότητες αυτές εκτελούνται μόνο από τις ναυπηγοεπισκευαστικές επιχειρήσεις του ν.3551/2007. Είναι οι επιχειρήσεις, οι οποίες έχουν στην ουσία ενταχθεί στο συγκεκριμένο μητρώο.

Επομένως, σύμφωνα με τη σύμβαση παραχώρησης, υπάρχουν συγκεκριμένες δραστηριότητες που το κράτος έχει παραχωρήσει στον ΟΛΠ και ο ΟΛΠ τις ασκεί ή τις εκμεταλλεύεται.

Επομένως, σύμφωνα με τη σύμβαση παραχώρησης, δεν υπάρχει η ναυπηγική δραστηριότητα και ο ΟΛΠ δεν έχει το δικαίωμα ή τη δυνατότητα ίδρυσης ναυπηγείου. Επομένως, είναι απόλυτο ξεκάθαρο για εμάς και επιπλέον δεν έχει καμμία σχέση και με την παροχή ναυπηγοεπισκευαστικών δραστηριοτήτων.

Εξάλλου, θυμίζω ότι όταν ενεκρίναμε το αναθεωρημένο master plan στο λιμάνι του Πειραιά -και το κάναμε αυτό μόλις τρεις μήνες αφού είχαμε αναλάβει τη διακυβέρνηση της χώρας-, δεν εγκρίναμε την ίδρυση ναυπηγείου.

Θέλω, επίσης, να επισημάνω ότι σύμφωνα και με το νέο αναθεωρημένο master plan στο λιμάνι του Πειραιά, περιλαμβάνονται επενδύσεις πάνω από 600 εκατομμύρια ευρώ.

Επίσης, μου δίνετε τη δυνατότητα να διευκρινίσω ότι σύμφωνα με την απόφαση του Σ.τ.Ε. 766/2020, δεν δίνεται το δικαίωμα στον «ΟΛΠ Α.Ε.» να προχωρήσει στην ίδρυση ναυπηγείου. Η δυνατότητα που ουσιαστικά δίνει το Ανώτατο Ακυρωτικό Δικαστήριο είναι να επιτρέπεται η ίδρυση μεταποιητικών δραστηριοτήτων υψηλής όχλησης στη ζώνη του Περάματος. Δεδομένου ότι η απορριπτική απόφαση της Περιφέρειας Αττικής στο αίτημα του ΟΛΠ για ίδρυση ή άδεια ναυπηγείου βασιζόταν στην απαγόρευση της ίδρυσης του ναυπηγείου υψηλής όχλησης στην Αττική, στην ουσία η απόφαση του Συμβουλίου της Επικρατείας ανέπεμψε το συγκεκριμένο ζήτημα στην Περιφέρεια Αττικής.

Επομένως συμπερασματικά θέλω να ξεκαθαρίσω τα εξής: Σύμφωνα με τη σύμβαση παραχώρησης, δεν προβλέπεται η ίδρυση ναυπηγείου. Δεύτερον, δεν εγκρίναμε στο νέο αναθεωρημένο master plan την ίδρυση ναυπηγείου και επιπλέον, από την πλευρά της Κυβέρνησης δεν υπάρχει καμμία σκέψη αναθεώρησης της σύμβασης παραχώρησης.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ.

Ορίστε, κυρία Μπακαδήμα, έχετε τον λόγο για τρία λεπτά για να δευτερολογήσετε.

**ΦΩΤΕΙΝΗ ΜΠΑΚΑΔΗΜΑ:** Θα χρειαστώ πολύ λιγότερο, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Μακάρι!

**ΦΩΤΕΙΝΗ ΜΠΑΚΑΔΗΜΑ:** Σας ευχαριστώ πολύ, κύριε Υπουργέ.

Θα ήθελα να επιβεβαιώσω ότι πράγματι το Σ.τ.Ε. απεφάνθη πως δεν επιτρέπεται η ίδρυση νέας δραστηριότητας υψηλής όχλησης και ότι σε αντίθεση με αυτό που ίσχυε, ότι δεν μπορούσε να επιτραπεί η ίδρυση νέας δραστηριότητας υψηλής όχλησης εντός των ορίων της Περιφέρειας Αττικής, πλέον δεν υφίσταται και μπορεί να κατατεθεί εκ νέου το αίτημα από το Υπουργείο Οικονομικών που είναι και το καθ’ ύλην αρμόδιο Υπουργείο.

Θα ήθελα, επίσης, να σας ευχαριστήσω πάρα πολύ για την επιβεβαίωση πως δεν θα έχουμε ούτε τώρα, αλλά ούτε και μελλοντικά ένα νέο ναυπηγείο στο Πέραμα και ελπίζω να είμαστε εδώ για να μπορέσουμε να συζητήσουμε κάποια άλλη στιγμή για την ανάγκη και για το περιθώριο στήριξης των εργατών στη ναυπηγοεπισκευαστική ζώνη, γιατί είναι ένας κλάδος που έχει χτυπηθεί πάρα πολύ και πολύ φοβάμαι ότι θα χτυπηθεί και το επόμενο διάστημα.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Μπακαδήμα. Δεν μου έχει τύχει ξανά να μιλά κάποιος πενήντα επτά δεύτερα.

Ορίστε, κύριε Υπουργέ, έχετε τον λόγο για τρία λεπτά.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Εγώ, κύριε Πρόεδρε, θα είμαι ακόμα πιο σύντομος, διότι ουσιαστικά απάντησα στην πρωτολογία μου.

Νομίζω πως όλους μάς ενδιαφέρει η ανάπτυξη της ναυπηγοεπισκευής ζώνης στο Πέραμα. Άρα, αυτό που πρέπει ουσιαστικά να προχωρήσει ο «ΟΛΠ Α.Ε.», μια και συμπεριλαμβάνεται στις υποχρεωτικές επενδύσεις, είναι η βελτίωση των υποδομών και η αντιμετώπιση προβλημάτων. Ξέρετε, η ανάπτυξη των συγκεκριμένων υποδομών συμπεριλαμβάνεται στις υποχρεωτικές επενδύσεις των 55 εκατομμυρίων ευρώ, συμπεριλαμβανομένων και των πλωτών δεξαμενών. Άρα, εκκρεμεί μια επένδυση της τάξεως περίπου των 24 εκατομμυρίων ευρώ, όσον αφορά τη βελτίωση των υποδομών στη ζώνη. Άρα, αυτός είναι ο στόχος, έτσι ώστε να αντιμετωπίσουμε τα προβλήματα και να προσελκύσουμε τα ελληνόκτητα πλοία στην ζώνη του Περάματος. Αυτός θα πρέπει να είναι ο κοινός στόχος όλων μας και προς τα εκεί σκοπεύουμε να πάμε.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε και να μας ξανάρθετε με τέτοιους χρόνους.

Και τώρα προχωράμε στις επόμενες δύο ερωτήσεις. Η πέμπτη με αριθμό 801/11-6-2020 επίκαιρη ερώτηση πρώτου κύκλου της Η΄ Αντιπροέδρου της Βουλής και Βουλευτού Β3΄ Νοτίου Τομέα Αθηνών του ΜέΡΑ25 κ. Σοφίας Σακοράφα προς την Υπουργό Παιδείας και Θρησκευμάτων, με θέμα: «Ανεπίτρεπτη συρρίκνωση των εξεταστικών κέντρων για τις πανελλαδικές εξετάσεις» και η δεύτερη με αριθμό 816/15-6-2020 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς την Υπουργό Παιδείας και Θρησκευμάτων, με θέμα: «Γονείς, μαθητές και εκπαιδευτικοί ζητούν να γίνουν στην Κρήτη οι εξετάσεις των τετρακοσίων τουλάχιστον υποψηφίων για τα ειδικά μαθήματα» θα συζητηθούν ταυτόχρονα, γιατί αναφέρονται στο ίδιο θέμα, χωρίς να επηρεάζονται τα δικαιώματα των ομιλητών ως προς τον χρόνο της ομιλίας τους σε εφαρμογή της διάταξης της παραγράφου 4 του άρθρου 131 του Κανονισμού της Βουλής.

Εγώ δεν τις βλέπω και πολύ ίδιες. Όμως, εν πάση περιπτώσει, αφού συμφωνήσατε να συζητηθούν ταυτόχρονα, εμένα δεν μου πέφτει λόγος.

Τον λόγο έχει τώρα για δύο λεπτά η κ. Σακοράφα.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Συμφωνήσαμε, κύριε Πρόεδρε, να συζητηθούν μαζί για να σας διευκολύνουμε.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, να μας ξανάρθετε!

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Κυρία Υπουργέ, εν μέσω κορωνοϊού η Κυβέρνηση διατυμπάνιζε ότι θα πάρει όλα τα αναγκαία μέτρα για την προστασία των πολιτών. Οι πρόσφατες αποφάσεις του Υπουργείου για τα εξεταστικά κέντρα των πανελλαδικών εξετάσεων από 22 Μαΐου 2020 κινούνται στην ακριβώς αντίθετη κατεύθυνση και διαμορφώνουν και μια εντελώς προβληματική, θα έλεγα, και μη αποδεκτή κατάσταση. Ειδικότερα, μειώνετε τον συνολικό αριθμό των εξεταστικών κέντρων, καταργείτε τα εξεταστικά κέντρα των εσπερινών σχολείων και υποχρεώνετε όλους τους υποψήφιους εργαζόμενους να δώσουν εξετάσεις στα πρωινά εξεταστικά κέντρα σε ώρες που κανονικά εργάζονται, καταργείτε για τα ΕΠΑΛ τα περιφερειακά εξεταστικά κέντρα των μαθητών με αναπηρία και ειδικές εκπαιδευτικές ανάγκες και ορίζετε κέντρα μόνο στην Αθήνα και τη Θεσσαλονίκη. Τέλος, καταργείτε και όλα τα περιφερειακά εξεταστικά κέντρα ειδικών μαθημάτων εκτός Αθήνας και Θεσσαλονίκης.

Κυρία Υπουργέ, η πολιτεία οφείλει να εξασφαλίζει ισότιμες συνθήκες συμμετοχής για όλους τους υποψηφίους, κάτι που ξέρετε πολύ καλά. Όμως, εσείς με αυτές τις ενέργειές σας διαμορφώνετε άνισες συνθήκες εξετάσεων για όλες αυτές τις κατηγορίες των μαθητών. Και δεν αναφέρομαι στις ιδιαίτερα επιβαρυντικές συνθήκες για τις μετακινήσεις στον καιρό του κορωνοϊού, αλλά και ανεξάρτητα από αυτόν.

Οι υποψήφιοι των παραπάνω κατηγοριών που κατοικούν σε απομακρυσμένες περιοχές ή στα νησιά, ακόμα και στην Κρήτη, υποχρεώνονται σε μετακίνηση που συνεπάγεται και οικονομική επιβάρυνση για ταξίδι και διαμονή, αλλά και πρόσθετο παράγοντα άγχους γι’ αυτούς. Αντίστοιχα, για τους υποψηφίους των εσπερινών σχολείων ανατρέπεται ολοκληρωτικά ο προγραμματισμός τους.

Κυρία Υπουργέ, ειλικρινά πιστεύω ότι πρόκειται για θέμα που δεν αντέχει σε πολιτική ή μικροκομματική εκμετάλλευση. Εγώ τουλάχιστον δεν θα το έκανα ποτέ αυτό. Όμως, η πολιτεία έχει υποχρέωση να διευκολύνει τη συμμετοχή των μαθητών στις εξετάσεις και να τους εξετάζει όλους ισότιμα, ενώ δεν στέκει καμμιά δικαιολογία χρηματικών εξοικονομήσεων για την επιβολή τέτοιων συνθηκών στις εξετάσεις.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αντιπροέδρου)

Σε κάθε περίπτωση, λοιπόν, σας ρωτάμε -και κλείνω, κύριε Πρόεδρε- αν έχετε την πρόθεση να επανεξετάσετε άμεσα το θέμα με την επιβεβλημένη ανάπτυξη των εξεταστικών κέντρων στην επικράτεια και ιδιαίτερα όσον αφορά στους μαθητές των εσπερινών λυκείων, στους μαθητές με αναπηρία και ειδικές εκπαιδευτικές ανάγκες και στα ειδικά μαθήματα.

Ευχαριστώ, κυρία Υπουργέ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Σακοράφα.

Καλησπέρα, κύριε Κεγκέρογλου και καλή εβδομάδα, όπως και σε εσάς, κυρία Σακοράφα, που το λησμόνησα.

Ορίστε, κύριε Κεγκέρογλου, έχετε δύο λεπτά στη διάθεσή σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστούμε, κύριε Πρόεδρε.

Κυρία Υπουργέ, όπως γνωρίζετε και εσείς, αλλά και όλη η Ελλάδα και ιδιαίτερα οι μαθητές και οι γονείς, οι πανελλαδικές εξετάσεις που έχουν ξεκινήσει αποτελούν μια κρίσιμη καμπή, ένα ορόσημο στη ζωή των μαθητών. Η πολιτεία λοιπόν οφείλει, όπως πιστεύω ότι προσπαθεί να κάνει τα πάντα, να εξασφαλίζει τις καλύτερες προϋποθέσεις μέσα στις οποίες θα διαγωνιστούν τα παιδιά. Είναι, επομένως, επίκαιρο το θέμα φέτος με την επιβάρυνση που έχουμε από τα μέτρα για την αντιμετώπιση της πανδημίας να δώσουμε εκείνο το μήνυμα της ασφάλειας, ούτως ώστε τα παιδιά να διαγωνιστούν απρόσκοπτα.

Οι εξετάσεις για το γραμμικό σχέδιο, τα γαλλικά, τα γερμανικά, τα ιταλικά και όλα τα ειδικά μαθήματα, όπως λέγονται, δεν είναι πολυτέλεια ή δεν είναι κάποιες παραεξετάσεις. Είναι συνέχεια των γραπτών εξετάσεων που διεξάγονται.

Για τους πεντακόσιους εξήντα δύο μαθητές από την Κρήτη αυτό θα είναι κάτι διαφορετικό, αφού θα αναγκαστούν να μεταβούν στην Αθήνα. Και βέβαια, δε θα μεταβούν μόνα τους τα παιδιά, αλλά με τους γονείς τους. Με τις συνθήκες, λοιπόν, που επικρατούν, πιστεύω ότι αυτό θα είναι κάτι πάρα πολύ δύσκολο και ψυχοφθόρο και θα δημιουργήσει, κατά την άποψή μου, τεράστια προβλήματα και άνισες συνθήκες για τους διαγωνιζόμενους που θα μεταβούν στην Αθήνα από όλα τα νησιά, γιατί δεν είναι μόνο η Κρήτη.

Ωστόσο, πρέπει να πω ότι ο αριθμός των μαθητών που έρχονται από την Κρήτη είναι μεγάλος. Μιλάμε για πεντακόσιους εξήντα δύο μαθητές. Στο Ηράκλειο είναι τριακόσιοι δεκατέσσερις, στο Λασίθι τριάντα τέσσερις, στο Ρέθυμνο τριάντα πέντε και στα Χανιά εκατόν ογδόντα. Μπορεί κάλλιστα να οργανωθεί αυτή η εξέταση. στο νησί. Άλλωστε, υπάρχει και μια σχετική υποχρέωση από το Σύνταγμα, ώστε οι ειδικές συνθήκες των νησιών να λαμβάνονται υπ’ όψιν για κάθε απόφαση ή κανονιστική πράξη που λαμβάνεται από όλα τα Υπουργεία. Αυτό είναι υποχρέωση που πηγάζει από το άρθρο 101 του Συντάγματος. Μάλιστα, ο Υπουργός που ήταν εδώ πριν από λίγο, ο κ. Πλακιωτάκης, που είναι υπεύθυνος για τη νησιωτική πολιτική, προΐσταται και ενός συμβουλίου για την εφαρμογή αυτών των μέτρων σε σχέση με την αντιμετώπιση των πρόσθετων προβλημάτων που υπάρχουν στα νησιά.

Αυτό, λοιπόν, που θέλουμε να ρωτήσουμε την κυρία Υπουργό είναι αν προτίθεται να οργανώσει στο νησί την πραγματοποίηση των εξετάσεων για τα ειδικά μαθήματα για τους υποψηφίους από την Κρήτη.

Και βέβαια, υπάρχουν και οι εξετάσεις που αφορούν τις στρατιωτικές και αστυνομικές σχολές, τη Σχολή Πυροσβεστικής και του Λιμενικού, όπου για τα αθλήματα οι μαθητές μεταβαίνουν στην Αθήνα. Αντίστοιχα, στη Θεσσαλονίκη, μια και είναι εδώ και ο κ. Σιμόπουλος, οι εξετάσεις δεν καταργήθηκαν και θα γίνουν κανονικά. Και καλώς γίνονται, γιατί οι αποστάσεις είναι μεγάλες, πόσω μάλλον όταν παρεμβάλλεται ο θαλάσσιος αποκλεισμός. Άρα, για την Κρήτη πρέπει να υπάρξει ειδική μέριμνα.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Κεγκέρογλου.

Στις επίκαιρες ερωτήσεις θα απαντήσει η Υπουργός Παιδείας και Θρησκευμάτων κ. Νίκη Κεραμέως.

Κυρία Κεραμέως, έχετε έξι λεπτά στη διάθεσή σας.

Καλησπέρα σας και καλή εβδομάδα.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Καλησπέρα και καλή εβδομάδα, κύριε Πρόεδρε. Ευχαριστώ πολύ για τον λόγο.

Καλησπέρα, κύριοι συνάδελφοι. Σας ευχαριστώ πολύ για τις πραγματικά επίκαιρες ερωτήσεις σας και την ευκαιρία να αποσαφηνίσω μερικά σημεία όσον αφορά στα εξεταστικά κέντρα. Ευχαριστώ επίσης θερμά που δεχθήκατε να απαντηθούν από κοινού οι ερωτήσεις σας, καθώς νομίζω περιέχουν κοινά σημεία και αυτό ευνοεί μια σφαιρικότερη συζήτηση επί του θέματος αυτού που είναι πολύ σημαντικό.

Ξεκινώ με σημεία που θίγει η κ. Σακοράφα. Αναφέρετε, κυρία συνάδελφε, στην ερώτησή σας ότι μειώνεται ο συνολικός αριθμός των εξεταστικών κέντρων. Τα επίσημα στοιχεία του Υπουργείου έχουν ως εξής: Το 2019 λειτούργησαν χίλια ενενήντα δυο κέντρα. Αυτό περιλαμβάνει τα γενικά λύκεια, τα επαγγελματικά λύκεια και τους φυσικώς αδυνάτους. Φέτος είναι χίλια εκατόν πενήντα τέσσερα, ήτοι εξήντα δυο επιπλέον εξεταστικά κέντρα. Γιατί έγινε αυτό; Για να μπορέσουν να τηρηθούν στο ακέραιο τα μέτρα προστασίας και πρόληψης που είχαν υπαγορεύσει οι ειδικοί. Θυμίζω ότι οι ειδικοί μάς έχουν υπαγορεύσει ενάμιση μέτρο απόσταση και αυτό κατ’ αποτέλεσμα οδήγησε σε περισσότερα εξεταστικά κέντρα. Άρα, έχει αυξηθεί ο συνολικός αριθμός των εξεταστικών κέντρων σε σχέση με πέρυσι, ακριβώς προκειμένου να ανταποκριθούμε στις οδηγίες των ειδικών.

Δεύτερον, λέτε ότι καταργούνται τα εξεταστικά κέντρα των εσπερινών λυκείων. Δεν ισχύει κάτι τέτοιο. Οι μαθητές των εσπερινών λυκείων εξετάζονται σε κοινά εξεταστικά κέντρα με τα ημερήσια γενικά λύκεια αλλά σε ξεχωριστές αίθουσες. Επομένως, ισχύει και εδώ η συνολική αύξηση σε σχέση με τα περσινά εξεταστικά κέντρα, όπως ανέφερα προηγουμένως.

Αναφέρατε επίσης ότι καταργούνται τα εξεταστικά περιφερειακά κέντρα μαθητών με αναπηρία και ειδικών εκπαιδευτικών αναγκών για τις εξετάσεις των ΕΠΑΛ και ορίζονται γι’ αυτούς κέντρα μόνο σε Αθήνα και Θεσσαλονίκη. Δεν ισχύει κάτι τέτοιο. Οι υποψήφιοι με αναπηρία και ειδικές εκπαιδευτικές ανάγκες ή ειδικές μαθησιακές δυσκολίες των ΕΠΑΛ εξετάζονται, κατά περίπτωση, προφορικά στα βαθμολογικά κέντρα που έχουν οριστεί με υπουργική απόφαση. Σε περίπτωση που οι υποψήφιοι είναι περισσότεροι από ογδόντα, με απόφαση μπορεί να ορίζονται τα ειδικά εξεταστικά κέντρα στην έδρα περιφερειακής εκπαίδευσης και γραπτά να εξετάζονται οι υποψήφιοι ΕΠΑΛ. Η εξέταση των υποψηφίων αυτών γίνεται σε ξεχωριστή αίθουσα. Ο χρόνος, μάλιστα, εξέτασης μπορεί να παραταθεί με απόφαση της επιτροπής του εξεταστικού κέντρου.

Για τον ορισμό της έδρας των ανωτέρω ειδικών εξεταστικών κέντρων λαμβάνεται ταυτόχρονα υπ’ όψιν το γεγονός ότι οι υποψήφιοι για τις εξετάσεις στα ΕΠΑΛ εξετάζονται σε μαθήματα διαφορετικών ειδικοτήτων τα οποία ανέρχονται σε είκοσι πέντε, με μικρό αριθμό υποψηφίων σε κάποια από αυτά και ενίοτε υπάρχει δυσκολία για τον αναγκαίο αριθμό εξεταστών. Πάντως για τις πανελλαδικές του 2020 ορίστηκε επιπλέον βαθμολογικό ειδικό εξεταστικό κέντρο με αποτέλεσμα κι εκεί να έχουμε αύξηση. Στις περιπτώσεις όπου υπάρχει ανάγκη μετακίνησης λόγω λίγων υποψηφίων προβλέπεται δυνατότητα αποζημίωσης.

Έρχομαι τώρα στο θέμα των ειδικών μαθημάτων το οποίο έχετε θίξει και οι δύο στην ερώτησή σας. Λέει η κ. Σακοράφα ότι καταργούνται εξεταστικά περιφερειακά κέντρα για ειδικά μαθήματα και ανοίγουν μόνο σε Αθήνα και Θεσσαλονίκη. Έως τώρα προβλεπόταν ότι τα ειδικά μαθήματα, πλην του μαθήματος των Αγγλικών, εξετάζονταν πράγματι σε εξεταστικά κέντρα Αθήνας και Θεσσαλονίκης. Ακόμη και πέρσι έτσι έγινε. Πράγματι σε εξεταστικά κέντρα Αθήνας και Θεσσαλονίκης μόνο για τα Αγγλικά υπήρχε πρόβλεψη για ειδικά εξεταστικά κέντρα.

Φέτος όμως οι συνθήκες είναι ιδιαίτερες. Και επειδή ακριβώς οι συνθήκες είναι ιδιαίτερες, το Υπουργείο Παιδείας ανταποκρίνεται στις συνθήκες αυτές και στην αγωνία των υποψηφίων και των οικογενειών τους αναφορικά με τις ανάγκες μετακίνησης, όταν υπάρχει μεγάλος αριθμός υποψηφίων.

Είμαι στην ευχάριστη θέση να σας ανακοινώσω ότι οργανώνουμε την προσθήκη ορισμένων εξεταστικών κέντρων ανά την επικράτεια για τα ειδικά μαθήματα. Με απόφασή μας που αναμένεται να εκδοθεί αύριο συστήνουμε πρόσθετα εξεταστικά κέντρα ειδικά για τα ειδικά μαθήματα στην Κρήτη με έδρα το Ρέθυμνο, στην Ξάνθη και στην Αχαΐα. Το εξεταστικό κέντρο του Ρεθύμνου θα εξυπηρετήσει υποψηφίους της Κρήτης. Το εξεταστικό κέντρο της Ξάνθης θα εξυπηρετήσει υποψηφίους της περιφερειακής ενότητας και το εξεταστικό κέντρο της Αχαΐας -Πάτρα και Αγρίνιο- θα εξυπηρετήσει τους υποψηφίους της δυτικής Ελλάδας, Επτάνησα και Ήπειρο. Στη Θεσσαλονίκη θα εξετάζονται υποψήφιοι από τη Θεσσαλία, τη δυτική, κεντρική και ανατολική Μακεδονία εκτός Ξάνθης. Στα εξεταστικά κέντρα της Αττικής, με έδρα την Αθήνα, θα εξετάζονται όλοι οι υπόλοιποι.

Οι προφορικά εξεταζόμενοι θα εξεταστούν στην Αθήνα και τη Θεσσαλονίκη. Οφείλω να επισημάνω ότι γίνονται προσπάθειες ώστε οι υποψήφιοι που εξετάζονται σε ένα ειδικό μάθημα ει δυνατόν να μη χρειαστεί να διανυκτερεύσουν στον τόπο εξέτασης.

Άρα, λοιπόν, παρότι αυτό δεν γινόταν τουλάχιστον τα τελευταία αρκετά χρόνια, παρότι προβλεπόταν για τα ειδικά μαθήματα η εξέταση να γίνεται μόνο σε Αθήνα και Θεσσαλονίκη, εμείς ανταποκρινόμενοι στις ειδικές φετινές συνθήκες προβλέπουμε ειδικό εξεταστικό κέντρο και στην Κρήτη και στην Αχαΐα και στην Ξάνθη.

Κύριε Κεγκέρολγου, αναφορικά με την ερώτησή σας σχετικά με τις Στρατιωτικές Σχολές, τις Αστυνομικές Σχολές και τις Σχολές Πυροσβεστικής Ακαδημίας και Λιμενικού Σώματος, οφείλω να επισημάνω ότι αυτό αποτελεί αρμοδιότητα των Υπουργείων Εθνικής Άμυνας, Προστασίας του Πολίτη, Ναυτιλίας και Νησιωτικής Πολιτικής αντίστοιχα και δεν εμπίπτουν στο πεδίο του Υπουργείου Παιδείας. Παρ’ όλα αυτά, απ’ όσο ξέρω, έχουν δρομολογηθεί ανακοινώσεις σχετικά με τις προκαταρκτικές εξετάσεις των υποψηφίων σε αυτά τα εκπαιδευτικά ιδρύματα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ και για την τήρηση του χρόνου.

Κυρία Σακοράφα, έχετε τρία λεπτά για τη δευτερολογία σας.

**ΣΟΦΙΑ ΣΑΚΟΡΑΦΑ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε. Κατ’ αρχάς να ευχαριστήσω την κυρία Υπουργό που είχε την καλοσύνη να ενημερώσει τόσο αναλυτικά.

Αυτό που θα επαναλάβω και που είπα προηγουμένως είναι ότι αυτό το ζήτημα δεν είναι σίγουρα ένα θέμα στο οποίο μπορούμε να κάνουμε μικροπολιτική και να το εκμεταλλευόμαστε σ’ αυτήν την Αίθουσα.

Θέλω να σημειώσω κάποια πράγματα που είπε η κυρία Υπουργός. Αναφέρθηκε κατ’ αρχήν στο θέμα του αριθμού των εξεταστικών κέντρων που είπα ότι μειώνονται. Δεν τα μειώσετε, κυρία Υπουργέ, αλλά δυστυχώς αυτά είναι σε κέντρα που μπορούν να πάνε οι μαθητές. Θα είναι πάρα πολύ δύσκολο για παιδιά που βρίσκονται στην Κρήτη, παραδείγματος χάριν -όπως σας αναφέρω και στην επόμενη ερώτηση που σας έκανα- να έρθουν στην Αθήνα να δώσουν εξετάσεις. Είναι ένα τεράστιο ζήτημα.

Ως προς το θέμα των ΕΠΑΛ είπατε ότι βεβαίως και δίνουν εξετάσεις και δίνουν κανονικά στα κέντρα τους. Ναι, αλλά δίνουν σε ημερήσια κέντρα κι αυτά είναι εργαζόμενα παιδιά. Δεν μπορούν να δίνουν τις ώρες που εργάζονται, γιατί κανονικά δουλεύουν.

Επίσης, για το θέμα των ΕΠΑΛ είπατε ότι έχουν οριστεί οι χώροι με υπουργική απόφαση. Βεβαίως πολύ σωστά το είπατε αυτό, αλλά πάλι για Αθήνα και Θεσσαλονίκη και όχι για όλη την περιφέρεια.

Εγώ αυτό που θα ήθελα, κυρία Υπουργέ, να σας πω είναι ότι μόνο στην Κρήτη, όπως ανέφερε προηγουμένως ο συνάδελφος, έχουμε τετρακόσιους ογδόντα υποψηφίους. Προφανώς γνωρίζετε τα στοιχεία και για τις υπόλοιπες περιοχές της χώρας.

Από ποιοτική άποψη είναι πάρα πολύ σοβαρό για τους κατοίκους όλων των νησιών μας και των απομακρυσμένων περιοχών. Είναι οι νησιώτες, είναι οι ακρίτες που έχουν κουραστεί να ακούν ανέξοδα κολακευτικά λόγια -θα μου επιτρέψετε να πω- από όλο το πολιτικό σύστημα, όχι μόνο τώρα, όπως το ότι μένουν στον τόπο τους και φυλάνε Θερμοπύλες και τα λοιπά και τα λοιπά.

Στην πράξη, λοιπόν, αγωνίζονται να ζήσουν χωρίς γιατρούς, χωρίς δασκάλους, χωρίς καθηγητές, χωρίς τις αναγκαίες υποδομές. Δυστυχώς, παρά τις κολακείες φαίνεται ότι θα είναι πάντοτε τα εύκολα θύματα όσον αφορά την αντιμετώπισή τους από την πολιτεία, όπως και τώρα. Στην ουσία, λοιπόν, τους αντιμετωπίζουμε με αδιαφορία. Δεν μπορούν να έρθουν. Δεν έχουν τη δυνατότητα να βρίσκονται εδώ. Δεν θέλω να πω ότι τους αντιμετωπίζουμε και με περιφρόνηση.

Σε κάθε περίπτωση, κυρία Υπουργέ, το πρόβλημα είναι γνωστό και σε εσάς σε όλες τις πτυχές του και έχετε την ευθύνη να δώσετε άμεσα τη λύση που επιβάλλεται. Φτιάξτε εξεταστικά κέντρα στην περιφέρεια για να μπορέσουν όλοι αυτοί οι υποψήφιοι μαθητές να έχουν τη δυνατότητα να συμμετάσχουν ανέξοδα, αυτοί αλλά και οι ίδιες οι οικογένειές τους. Απέναντι σ’ αυτήν την υποχρέωση δεν χωρά καμμία δικαιολογία ούτε για οικονομικές ούτε για οργανωτικές, αλλά ούτε για πρακτικές δυσκολίες.

Αυτή είναι η ευθύνη της Κυβέρνησης, να ξεπεράσει κάθε εμπόδιο, ώστε να διευκολύνει τη συμμετοχή όλων των υποψηφίων στις πανελλαδικές εξετάσεις και μάλιστα με ισότιμους όρους. Αλλιώς θα μου επιτρέψετε να πω ότι μεροληπτείτε ευθέως και μάλιστα θεσμικά με προσβολή σε βάρος μαθητών που κανονικά θα έπρεπε να έχουν και να βρίσκονται στην προτεραιότητα της Κυβέρνησής σας και της κάθε Κυβέρνησης οποτεδήποτε γίνονται εξετάσεις.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ. Είστε Αντιπρόεδρος και τηρήσατε τον χρόνο.

Κύριε Κεγκέρολγου, έχετε κι εσείς τρία λεπτά για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κυρία Υπουργέ, ακούστηκαν ευχάριστα αυτά που είπατε. Δεν έγινε όμως σαφές για ποια μαθήματα θα υπάρξουν εξεταστικά κέντρα. Ενώ φαίνεται ότι κάνετε ένα άλμα, ότι αποδέχεστε την ύπαρξη προβλήματος και θέλετε να δώσετε λύση, στην ουσία θα δημιουργήσετε δευτερογενές πρόβλημα.

Οι εισηγήσεις των διευθύνσεων ήταν να λειτουργήσουν δύο εξεταστικά κέντρα εκεί που υπάρχει η μεγάλη μάζα των μαθητών. Είναι τριακόσιοι δεκατέσσερις στο Ηράκλειο και εκατόν ογδόντα στα Χανιά. Στο Ρέθυμνο είναι τριάντα πέντε. Αν νομίζετε ότι αυτή είναι η επιστημονική εισήγηση που σας έγινε, θα πω ότι δεν σας έγινε αυτή η εισήγηση. Αντίθετα, έγινε εισήγηση να λειτουργήσουν στα Χανιά και στο Ηράκλειο που είναι η μεγάλη μάζα των υποψηφίων. Τώρα, εάν εσείς έχετε στον νου σας ότι υπάρχουν κάποια πράγματα τα οποία επιβάλλουν να πάτε να κάνετε σ’ ένα τρίτο μέρος τις εξετάσεις για πεντακόσιους μαθητές που είναι σε διαφορετικά σημεία, να μας τα πείτε στη δευτερομιλία σας. Σε κάθε περίπτωση το ένα βήμα είναι σωστό, αλλά πιστεύω ότι πρέπει να το κάνετε ολόκληρο.

Στην Κρήτη λένε την παροιμία «για μιας δραχμής πιπέρι χάνεται η μαγεριά». Αυτό κάνετε τώρα εσείς. Ποια είναι η λογική τού να μετακινηθούν οι μαθητές σε άλλη πόλη από αυτήν που είναι η πλειοψηφία και που είναι τα εξεταστικά κέντρα και λειτουργούν; Αν μας εξηγήσετε ότι είναι επιστημονική εισήγηση ή έστω υπηρεσιακή, εγώ θα το αποδεχτώ.

Πάντως καταγράφω θετικά την πρόθεσή σας να μην αναγκαστούν να μετακινηθούν στην Αθήνα και αρνητικά την πρόθεσή σας να αναγκαστούν να διανυκτερεύσουν στο Ρέθυμνο πεντακόσιες περίπου οικογένειες που θα μπορούσαν να δώσουν εξετάσεις τα παιδιά τους στα Χανιά ή στο Ηράκλειο.

Σε κάθε περίπτωση θα μου πείτε ότι είναι Κρήτη. Μην το βλέπετε, όμως, διαφορετικά, γιατί το πρόβλημα υπάρχει ούτως η άλλως. Να ξεσπιτωθείς και να υπάρξει αυτή η αναστάτωσή σου ως υποψήφιος ή υποψήφια λόγω τού ότι υπάρχει οικονομικό κόστος; Δεν ξέρω, δεν μπορώ να εξηγήσω γιατί υπήρξε αυτή η εισήγηση.

Επειδή, όμως, μας είπατε ότι αύριο θα λάβετε τις οριστικές αποφάσεις, εγώ σας λέω απόψε με πολλή ηρεμία να επικοινωνήσετε η ίδια με τις διευθύνσεις εκπαίδευσης, με την περιφερειακή διεύθυνση και να βρείτε την καλύτερη λύση και πράγματι εμείς θα χειροκροτήσουμε αυτήν την απόφαση. Να είστε καλά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ κι εγώ, κύριε Κεγκέρογλου.

Κυρία Υπουργέ, έχετε έξι λεπτά στη διάθεσή σας για να μη χάσουμε τη μαγεριά.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Ευχαριστώ πολύ, κύριοι συνάδελφοι. Νομίζω ότι βλέπετε ότι υπάρχει κάθε καλή θέληση για να βρούμε λύσεις υπό δύσκολες αντικειμενικά συνθήκες.

Κυρία Σακοράφα, νομίζω ότι ήταν σαφές ότι τα εξεταστικά κέντρα έχουν αυξηθεί για συγκεκριμένους λόγους, για να τηρηθούν επακριβώς τα μέτρα πρόληψης και προστασίας που μας έχουν υποδείξει οι ειδικοί. Όπως ακριβώς κάναμε με τη λειτουργία των σχολείων, έτσι ακριβώς προσαρμοζόμαστε πλήρως στις οδηγίες των ειδικών και αναφορικά με τη λειτουργία των εξεταστικών κέντρων.

Επαναλαμβάνω: Φέτος έχουμε εξήντα δύο επιπλέον εξεταστικά κέντρα, προκειμένου να ανταποκριθούμε σε αυτές τις αυξημένες ανάγκες, όπως έχουν υπαγορευθεί από τους ειδικούς.

Αναφορικά με τις εξετάσεις των ΕΠΑΛ, όπως είπα και προηγουμένως, όλα τα τελευταία χρόνια οι εξετάσεις των ΕΠΑΛ γίνονται με τον τρόπο που εξέθεσα και υπάρχει εδώ πέρα μια αυξημένη δυσκολία ακριβώς δεδομένων των πάρα πολλών μαθημάτων διαφορετικών ειδικοτήτων –είκοσι πέντε- που πρέπει να βρεθούν σε κάθε εξεταστικό κέντρο και να είναι από διαφορετική περιφέρεια, προκειμένου να προστατεύεται πλήρως η αντικειμενικότητα και το αδιάβλητο της διαδικασίας. Ακριβώς γι’ αυτόν τον λόγο προβλέπονται οι συγκεκριμένες δυνατότητες και βεβαίως η δυνατότητα αποζημίωσης σε περίπτωση που προκύπτει ανάγκη για μετακίνηση όταν είναι άνω των εκατόν είκοσι χιλιομέτρων το εξεταστικό κέντρο.

Αναφορικά με την Κρήτη, κύριε Κεγκέρογλου, με ρωτήσατε για ποια μαθήματα. Για όλα τα ειδικά μαθήματα προβλέπεται η ρύθμιση αυτή, για όλα τα ειδικά μαθήματα τα οποία ξεκινούν αρχές Ιουλίου. Νομίζω ότι εδώ είναι πολύ σημαντικό να τονίσουμε ότι αυτή η ρύθμιση δεν έχει ξαναγίνει τουλάχιστον τα τελευταία χρόνια. Παραδοσιακά τα ειδικά μαθήματα δίνονται σε Αθήνα και Θεσσαλονίκη. Εμείς, λοιπόν, εδώ πέρα βρήκαμε μια λύση δεδομένων των έκτακτων συνθηκών.

Θέλω να τονίσω εδώ πέρα ότι ο αριθμός των υποψηφίων στην Κρήτη ήταν πράγματι μεγαλύτερος σε σχέση με άλλες περιοχές και γι’ αυτό ακριβώς προβλέφθηκε μία συγκεκριμένη ρύθμιση.

Όσο για το πού ακριβώς θα γίνει εξεταστικό κέντρο ειδικά για τα ειδικά μαθήματα, είναι πάρα πολλοί παράγοντες που επιδρούν σε αυτήν την απόφαση. Είναι ο αριθμός των υποψηφίων, είναι ο αριθμός των επιτηρητών –πολύ σημαντικό στοιχείο- όπως επίσης είναι και οι ιδιαίτερες συνθήκες ειδικά όσον αφορά τα ειδικά μαθήματα, όπως τα μαθήματα μουσικής εκτέλεσης και ερμηνείας, που θέλουν ειδικά διαμορφωμένες αίθουσες. Άρα είναι πολλοί οι παράγοντες εκείνοι που επιδρούν στις αποφάσεις, πάντοτε σε συνεργασία με τους περιφερειακούς διευθυντές, για το πού ακριβώς θα γίνουν τα εξεταστικά κέντρα.

Νομίζω ότι κάναμε το καλύτερο που μπορούσαμε να κάνουμε, σεβόμενοι ακριβώς και τον μεγάλο αριθμό των υποψηφίων και τις ιδιαίτερες συνθήκες τις φετινές, αλλά και αυτές που αφορούν ειδικά στα ειδικά μαθήματα και ανταποκριθήκαμε σε μια πραγματική ανάγκη.

Γι’ αυτόν ακριβώς τον λόγο, όπως είπα προηγουμένως, θεσπίσαμε σε τρεις επιπλέον περιοχές εξεταστικά κέντρα στην Κρήτη, στην Πάτρα, στο Αγρίνιο και στην Ξάνθη. Αυτά θα ανακοινωθούν αναλυτικά σε υπουργική απόφαση η οποία θα εκδοθεί αύριο και θα προβλέπει αναλυτικά τις ρυθμίσεις αναφορικά με τη λειτουργία των εξεταστικών κέντρων.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ πολύ και τους τρεις.

Θα συζητηθεί η τρίτη με αριθμό 809/15-6-2020 επίκαιρη ερώτηση πρώτου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Περιβάλλοντος και Ενέργειας, με θέμα: «Η έντονη δυσοσμία πνίγει την καθημερινή ζωή στις περιοχές Κερατσινίου-Δραπετσώνας-Πειραιά. Άμεση ανάκληση των αδειών και απομάκρυνση των βιομηχανιών που ρυπαίνουν την περιοχή».

Κυρία Μανωλάκου, έχετε δύο λεπτά στη διάθεσή σας για την πρωτολογία σας.

**ΔΙΑΜΑΝΤΩ ΜΑΝΩΛΑΚΟΥ:** Σας ευχαριστώ.

Δεν είναι σημερινό το πρόβλημα, αλλά δεν πάει άλλο. Αυτή η δυσοσμία στη Δραπετσώνα, τη Χαραυγή, τα Ταμπούρια, την Αμφιάλη, τον Πειραιά στο κέντρο του και στην ευρύτερη περιοχή κρατάει χρόνια. Οι κάτοικοι στην κυριολεξία κατά διαστήματα όταν νιώθουν τη δυσοσμία δεν βγαίνουν από το σπίτι, δεν μπορούν να αναπνεύσουν, φοβούνται στην κυριολεξία να αναπνεύσουν.

Η επίκαιρη ερώτηση γίνεται με αφορμή ένα περιστατικό. Πρόσφατα σε ένα δημοτικό σχολείο, στο 2ο της Δραπετσώνας, ήταν τόσο έντονη η δυσοσμία που τα παιδιά ούτε στο προαύλιο βγήκαν -δεν τα άφησαν οι δάσκαλοι- αλλά ούτε και γυμναστική έκαναν. Οι δε γειτονιές πραγματικά θύμιζαν θάλαμο αερίων. Ήταν αφόρητη η κατάσταση, δηλαδή τσούξιμο στα μάτια, δύσπνοια και άλλα που δεν φαίνονται μακροσκοπικά.

Κύριε Υπουργέ, σήμερα το μεσημέρι η Αντιπεριφερειάρχης Πειραιά μάς παρέδωσε και μας έκανε και ανάλυση ο εκπρόσωπος των ελέγχων από τον «Δημόκριτο» -την έχω εδώ μπροστά μου- και έγινε μάλιστα και εκτενής συζήτηση. Επιβεβαιώθηκε ότι από τη μια το βενζόλιο ορισμένες φορές είναι εκτός των ορίων, ειδικά τους ζεστούς μήνες, αλλά και όταν βρίσκεται εντός ορίων, αυτό δεν σημαίνει ότι είναι και ωφέλιμο. Καρκινογόνο είναι. Από την άλλη υπάρχουν θειούχες πτητικές ουσίες που είναι και αυξημένες και τις εισπνέουν καθημερινά οι κάτοικοι και φωτογραφίζεται ο ένοχος από το χωροταξικό, από το σημείο που ήταν πιο έντονο το πρόβλημα. Ο ένοχος είναι η «OIL ONE».

Oι κάτοικοι, έχοντας εμπειρικά τη χροιά της οσμής στις γειτονιές τους, κάνουν κινητοποιήσεις έξω από την πόρτα της συγκεκριμένης βιομηχανίας και συναντούν την ίδια οσμή. Άρα είναι μια ρυπογόνα βιομηχανία που τους προκαλεί τόσα προβλήματα και δεν ξέρουμε τι επιπτώσεις μεσοπρόθεσμα και μακροπρόθεσμα θα υπάρχουν. Απαιτούν την άμεση μετεγκατάσταση των καζανιών της «OIL ONE», αναδεικνύοντας βεβαίως και τις ευθύνες των κυβερνήσεων, γιατί από το 2013 και η κυβέρνηση της Νέας Δημοκρατίας και του ΠΑΣΟΚ και του ΣΥΡΙΖΑ ήταν απλόχερες σε χρηματοδοτήσεις, αλλά και της Νέας Δημοκρατίας σήμερα. Όλες στήριξαν ποικιλοτρόπως τη συγκεκριμένη εταιρεία με αδειοδοτήσεις, επεκτάσεις δραστηριοτήτων, νέες άδειες αποθήκευσης μαζούτ, πακτωλό επιχορηγήσεων, φωτογραφικές διατάξεις να περνάνε για την παραμονή των δεξαμενών, με νομοθετικό πλαίσιο κομμένο και ραμμένο στα μέτρα της.

Επίσης, η συγκεκριμένη εταιρεία αξιοποίησε πρόσφατο νόμο της σημερινής Κυβέρνησης για να ζητήσει τροποποίηση και επέκταση της μελέτης περιβαλλοντικών επιπτώσεων, βεβαίως προς το χειρότερο. Γιατί αυτό κάνατε με εκείνο το νομοσχέδιο. Επιβεβαιώνεται, δηλαδή, ακόμα μια φορά ότι η ποιότητα ζωής στις λαϊκές γειτονιές αλλά και συνολικά οι λαϊκές ανάγκες των κατοίκων παντού και στον Δήμο Κερατσινίου-Δραπετσώνας και των γύρω δήμων στραγγαλίζονται για την κερδοφορία του συγκεκριμένου μεγαλοεπιχειρηματία.

Τι ζητάμε με την σημερινή επίκαιρη; Να μας πείτε άμεσα τι μέτρα θα πάρετε έχοντας υπόψη και τα αποτελέσματα τα πιο συγκεκριμένα του Δημόκριτου, για να σταματήσει επιτέλους αυτή η δυσοσμία που ταλαιπωρεί τόσο πολύ τους κατοίκους με ουσίες που μυρίζουν και κάποιες πολύ επικίνδυνες που δεν μυρίζουν και να ανακληθούν οι άδειες των βιομηχανιών που ρυπαίνουν στην περιοχή, να απομακρυνθούν οι εγκαταστάσεις τους και να αποδοθεί το σύνολο των εξακοσίων σαράντα στρεμμάτων στον λαό της περιοχής με απαλλοτρίωση όλης της έκτασης χωρίς αποζημίωση. Ένας ελεύθερος χώρος στην υπηρεσία των κατοίκων.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κυρία Μανωλάκου.

Θα απαντήσει ο Υφυπουργός Περιβάλλοντος και Ενέργειας κ. Δημήτριος Οικονόμου.

Κύριε Οικονόμου, καλησπέρα σας, καλή εβδομάδα. Έχετε τρία λεπτά στη διάθεσή σας.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Να αρχίσω από την αρχή, από την δυσοσμία. Η δυσοσμία φαίνεται ότι υπάρχει σε κάποιο βαθμό, εννοώ μεγαλύτερο ή μικρότερο ανάλογα με την πληροφόρηση και προφανώς είναι ένα πρόβλημα το οποίο χρήζει αντιμετώπισης στον βαθμό που υπάρχει. Δεν υπάρχει καμμία συζήτηση περί αυτού.

Όμως, πρέπει να δούμε τι δεδομένα έχουμε. Και επίσης πρέπει να μην κάνουμε λογικά άλματα. Θα το αποσαφηνίσω αυτό στη συνέχεια. Οι σχετικές καταγγελίες υπάρχουν εδώ και πέντε χρόνια περίπου. Υπήρχε έγκριση περιβαλλοντικών όρων. Από την προηγούμενη κυβέρνηση το 2018 δόθηκε παράταση.

Είπατε τώρα ότι μια συγκεκριμένη επιχείρηση -αυτή την οποία υπαινίσσεστε εν πάση περιπτώσει- εκμεταλλεύτηκε τις νέες διαδικασίες του περιβαλλοντικού νόμου. Αυτές οι διαδικασίες δεν αφορούν τη συγκεκριμένη επένδυση, αφορούν όλη τη βιομηχανία και όχι μόνο, αλλά όλες τις δραστηριότητες στην Ελλάδα, οι οποίες υπόκεινται σε περιβαλλοντική αδειοδότηση. Δεν κάνει τίποτα άλλο από το να μεταφέρει και στην Ελλάδα τις πρακτικές που υπάρχουν σε άλλες ευρωπαϊκές χώρες, στις οποίες ευρωπαϊκές χώρες και στην Ελλάδα σε σχέση με άλλες χώρες το επίπεδο προστασίας του περιβάλλοντος παραμένει πολύ υψηλότερο. Αυτό δεν σημαίνει ότι είναι τέλειο. Πάντα υπάρχουν περιθώρια βελτίωσης, αλλά δεν πρέπει να ξεχνάμε συγκριτικά πού είμαστε και πού βρίσκονται οι άλλοι.

Τι έγινε στη συγκεκριμένη περίπτωση; Το 2018 οι Επιθεωρητές Περιβάλλοντος έκαναν αυτοψία μετά από καταγγελίες και στο πόρισμά τους δεν βρήκαν να υπάρχει πρόβλημα οσμών ή κάτι άλλο. Φέτος, στις 19 Μαΐου, έγινε νέα αυτοψία από τους Επιθεωρητές Περιβάλλοντος με εντολή του Υπουργού Περιβάλλοντος. Η αυτοψία αυτή έγινε ενώ οι εγκαταστάσεις ήταν σε λειτουργία. Σύμφωνα με το πόρισμα, το οποίο θα συνοψίσω, -νομίζω ότι αυτό λέει- δεν έγιναν αντιληπτές οσμές που να παραπέμπουν στην παραγωγική δραστηριότητα της εγκατάστασης σε ένταση και διάρκεια σχετική με τις αναφερόμενες οχλήσεις στην ευρύτερη περιοχή. Έγιναν αντιληπτές εκπομπές μικρής διάρκειας και χαμηλής έντασης με ήπια οσμή υδρογονανθράκων. Αυτό λένε οι Επιθεωρητές Περιβάλλοντος. Παρά πέρα δεν μπορούν να εντοπίσουν τον βαθμό κατά τον οποίον μυρίζει δυσάρεστα ή όχι, γιατί χρειάζονται ειδικά όργανα τα οποία δεν έχουν οι Επιθεωρητές Περιβάλλοντος. Θα επανέλθω επ’ αυτού. Αυτό είναι το πόρισμά τους

Επίσης υπάρχουν κι άλλες πηγές. Υπάρχει μια μελέτη την οποία έχει παραγγείλει ο δήμος, που επίσης λέει ότι υπάρχουν προβλήματα οσμών και τέτοια, αλλά πάλι δεν εντοπίζει με συγκεκριμένο τρόπο την πηγή. Υπάρχει μια έρευνα και μια μελέτη την οποία έχει αναθέσει η Περιφέρεια Αττικής -και σήμερα έγινε η παρουσίαση- η οποία επίσης δεν εντοπίζει με συγκεκριμένο τρόπο την πηγή των οσμών. Έχετε δίκιο ότι αναφέρει ότι το βενζόλιο ξεπερνάει στην ευρύτερη περιοχή το ελάχιστο όριο, αλλά για τις οσμές δεν υπάρχει κάποιος συγκεκριμένος εντοπισμός της πηγής, ούτε για το βενζόλιο υπάρχει συγκεκριμένος εντοπισμός της πηγής.

Φαίνεται όμως αν κατάλαβα καλά -γιατί εγώ τη διάβασα διαγωνίως πριν έρθω στη Βουλή- ότι η πηγή όχι γεωγραφικά, αλλά κλαδικά, είναι πετρελαιοειδή. Πετρελαιοειδή υπάρχουν βέβαια στην περιοχή και άλλα. Γεωγραφικά -αν θυμάμαι καλά- προσδιορίζει μια ζώνη από την οποία είναι πιθανό να προέρχονται οι εκπομπές αυτές. Αυτά είναι τα δεδομένα που έχουν μέχρι τώρα.

Τι θα κάνει το Υπουργείο Περιβάλλοντος; Τι κάνει ήδη; Υπάρχουν πολύ λίγα εργαστήρια που έχουν τα ειδικά όργανα μέτρησης των οσμών. Δεν είναι καθόλου εύκολο αυτό πρακτικά. Είναι το αστεροσκοπείο, είναι ο «Δημόκριτος», είναι το ΑΠΘ. Αναθέτουμε, λοιπόν στο ΑΠΘ να πάρει όλο το υλικό που υπάρχει -δεν θα το ξεκινήσει εξ αρχής- και αφού το αξιολογήσει θα γίνουν αυτοψίες και εγκατάσταση σταθμών μέτρησης και μέσα στις μονάδες. Ως τώρα οι μετρήσεις που έχουν γίνει ήταν έξω από τις μονάδες. Ήταν και αυτός ένας λόγος που δεν είναι εύκολο να εντοπιστούν οι ακριβείς πηγές. Από το ΑΠΘ θα γίνουν μετρήσεις και μέσα στις μονάδες. Αυτό θα γίνει μέσα στο προσεχές διάστημα. Να μην δεσμευτώ, αλλά μέσα στους επόμενους δύο μήνες θα έχει γίνει. Με βάση το τι θα προκύψει, θα προβούμε στις επόμενες κινήσεις που θα περιλαμβάνουν, ανάλογα με το τι θα εντοπιστεί, κατασταλτικά μέτρα, κυρώσεις και οτιδήποτε άλλο χρειαστεί.

Αυτό είναι η εικόνα που έχουμε αυτή τη στιγμή. Για το άλλο θέμα που θέσατε θα μιλήσω στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει η κ. Μανωλάκου για τρία λεπτά.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, όπως είπατε κι εσείς, δεν είναι καινούργιο θέμα, είναι μιας πενταετίας. Και βεβαίως δεν είναι η πρώτη φορά που το Κομμουνιστικό Κόμμα Ελλάδας το φέρνει μέσα στη Βουλή.

Θα σας πω ότι η προηγούμενη κυβέρνηση το 2018 μας έδωσε μία απάντηση, που εντόπιζε μεν το πρόβλημα, αλλά έπρεπε να εντοπιστεί ποια είναι η πηγή και πρότεινε στρατηγικό σχέδιο με κατάλληλη περιοδικότητα και χωρική κατανομή όπου θα έκανε ελέγχους εκεί που υπήρχε δυσοσμία και προμήθεια κατάλληλου εξοπλισμού για τη δειγματοληψία και την επεξεργασία των δειγμάτων και θα προωθούσε μία προγραμματική σύμβαση που θα υπήρχε συγχρηματοδότηση από την περιφέρεια και το Πράσινο Ταμείο.

Η προγραμματική σύμβαση υπάρχει, είναι του «Δημόκριτου». Βεβαίως δεν υπάρχει χρηματοδότηση από το Πράσινο Ταμείο. Κι εμείς θα λέγαμε ότι επειδή έχει αρκετούς πόρους το Πράσινο Ταμείο να το κάνετε και να το βοηθήσετε να πάει ακόμα πιο γρήγορα, πολύ πιο γρήγορα.

Αυτή ήταν η απάντηση του ΣΥΡΙΖΑ, της κυβέρνησης ΣΥΡΙΖΑ. Όμως εμείς θεωρούμε ότι σε τέτοια ζητήματα πρέπει να υπάρχει συνέχεια, γιατί είναι λαϊκά προβλήματα που πνίγουν τον κόσμο.

Τι μας απαντήσατε εσείς τον όγδοο μήνα του 2019; Ότι -αυτό που είπατε- οι ελεγκτές περιβάλλοντος διενέργησαν έκτακτο μερικό έλεγχο στις εγκαταστάσεις της συγκεκριμένης εταιρείας «OIL ONE». Κατά τον έλεγχο δεν εντοπίστηκε σημειακή πηγή εκπομπής των διάχυτων οσμών από τις εν λειτουργία παραγωγικές αποθηκευτικές εγκαταστάσεις.

Τι μας λέτε σήμερα; Ότι η χρήση του πρόσφατου νόμου του Υπουργείου Περιβάλλοντος δεν ήταν φωτογραφική για τη συγκεκριμένη εταιρεία. Βεβαίως, δεν ήταν, αλλά ήταν για όλες τις επιχειρήσεις, γιατί δώσατε εκπτώσεις στους περιβαλλοντικούς όρους που πρέπει να τηρούν. Οι πρώτοι και καλύτεροι ήταν ακριβώς αυτοί που διαχειρίζονται απόβλητα πετρελαιοειδών και που η σημερινή παρουσίαση της έρευνας του «Δημόκριτου» ενοχοποιεί κυρίως από πετρελαιοειδή.

Μας λέτε, λοιπόν, ότι θα το αναθέσετε σε μια ομάδα του Αριστοτελείου Πανεπιστημίου. Εμείς τι ξέρουμε; Ότι το ζήτημα έχει πάρει πάρα πολύ μεγάλη έκταση αυτή την περίοδο λόγω επιχειρηματικών ανταγωνισμών στην περιοχή και γι’ αυτό έχει δημοσιοποιηθεί εκτενέστατα ένα λαϊκό πρόβλημα, που, αν θέλετε, δεν συνηθίζεται.

Το Κομμουνιστικό Κόμμα Ελλάδας από θέση αρχής στηρίζει τα συμφέροντα των λαϊκών στρωμάτων και την προστασία της δημόσιας υγείας. Επειδή έχω ζήσει αυτές τις οσμές και στη συναυλία που γινόταν για τον Παύλο Φύσσα και σε συναυλία στον Πολυχώρο της Δραπετσώνας για τον Πάνο Τζαβέλλα, θα πω ότι βγαίνουν στιγμιαία, δεν κρατούν πολύ, με εξαιρέσεις. Είναι σαν μια στρόφιγγα που λες και την ανοίγεις και εκτονώνονται αέρια και στη συνέχεια, επανέρχεται στο κανονικό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Όμως, αυτή η συσσώρευση δεν ξέρουμε τι επιπτώσεις έχει στη δημόσια υγεία μεσοπρόθεσμα και μακροπρόθεσμα. Αν θέλετε, ως προς την ποιότητα ζωής αυτών των κατοίκων, στην κυριολεξία τούς κάνει τον βίο αβίωτο και γι’ αυτό έχουν συχνές κινητοποιήσεις και εμείς θα τους στηρίζουμε.

Τι ζητάμε από εσάς; Ζητάμε άμεσα και γρήγορα να γίνουν οι έλεγχοι και συνδυαστικά με όλα τα ερευνητικά ιδρύματα, όχι μόνο τον «Δημόκριτο». Υπάρχει και το Αστεροσκοπείο…

**ΠΡΟΕΔΡΕΥΩΝ (Απόστολος Αβδελάς):** Και με αυτό κλείστε, σας παρακαλώ.

**ΔΙΑΜΑΝΤΩ ΜΑΝΩΛΑΚΟΥ:** Τελειώνω, κύριε Πρόεδρε.

Ζητάμε να γίνουν οι έλεγχοι, ούτως ώστε να δοθεί ένα συγκεκριμένο πρόγραμμα, να μη βασανίζονται οι κάτοικοι αυτών των περιοχών και αν χρειαστούν μέτρα που να πρέπει να γίνει μετεγκατάσταση και αυτή να προγραμματιστεί με άμεσο και γρήγορο τρόπο και βεβαίως, η περιοχή εκεί να δοθεί στους κατοίκους για να αξιοποιηθεί.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Οικονόμου, έχετε τρία λεπτά στη διάθεσή σας για τη δευτερολογία σας.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ πολύ.

Αφού το επαναφέρατε, θα το επαναφέρω και εγώ. Δεν κάναμε καμμιά έκπτωση στους περιβαλλοντικούς όρους. Αυτό που κάναμε ήταν ότι προβλέψαμε προθεσμίες οι οποίες είναι αντίστοιχες με αυτές που προβλέπονται στις υπόλοιπες ευρωπαϊκές χώρες και εν πάση περιπτώσει, είναι απολύτως συμβατές με την ευρωπαϊκή νομοθεσία και τις οδηγίες. Δεν κάναμε τίποτα παραπάνω, τίποτα λιγότερο.

Από εκεί και πέρα, νομίμως κάθε εταιρεία μπορεί να χρησιμοποιεί αυτούς τους κανονισμούς, οι οποίοι δεν κάνουν καμμιά έκπτωση. Το αν μια συγκεκριμένη εταιρεία, από εκεί και πέρα, κάνει παραβάσεις ή όχι είναι ένα άλλο ζήτημα το οποίο πρέπει να δούμε. Προφανώς, όμως, δεν φταίει η γενική νομοθεσία.

Είπα αναλυτικά την εικόνα που υπάρχει αυτή τη στιγμή από μετρήσεις. Συνοψίζω στο ότι υπάρχει μια αίσθηση και υπάρχουν και εκτιμήσεις από έρευνες ότι έχουμε πρόβλημα οσμών λιγότερο βενζολίου σίγουρα, γιατί είναι και αυτό που μπορεί να μετρηθεί πιο εύκολα. Δεν ξέρουμε ακριβώς την πηγή. Αφού δεν ξέρουμε την πηγή ακριβώς, δεν τίθεται θέμα να κλείσουμε μια επιχείρηση ή δύο επιχειρήσεις ή τρεις επιχειρήσεις. Για να κλείσει μια επιχείρηση ή για να βάλεις συγκεκριμένα πρόστιμα, πρέπει να έχεις διαπιστωτικές πράξεις οι οποίες καταλογίζουν στη συγκεκριμένη επιχείρηση την ευθύνη.

Καταλαβαίνω αυτά που λέτε, καταλαβαίνω τη σημασία για τους κατοίκους, το συμμερίζομαι. Δεν αμφιβάλλω καθόλου γι’ αυτά που μου λέτε, αφού λέτε ότι είστε προσωπικός μάρτυς της δυσοσμίας. Εντάξει. Παρ’ όλα αυτά, το κράτος για να κινηθεί πρέπει να έχει κάποια στοιχεία, που δεν είναι απλώς οι εκτιμήσεις κάποιων ανθρώπων. Θα το κάνουμε όμως.

Επειδή άκουσα από κάπου, από κάποιον Βουλευτή του ΚΚΕ πάλι νομίζω, δεν βλέπω καλά…

**ΤΡΥΦΩΝ ΑΛΕΞΙΑΔΗΣ:** Άλλο κόμμα είναι, αλλά είπαμε πότε θα γίνει.

**ΠΡΟΕΔΡΕΥΩΝ (Απόστολος Αβδελάς):** Ο κ. Αλεξιάδης από τον ΣΥΡΙΖΑ είναι.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Από τον ΣΥΡΙΖΑ; Α, γιατί εμείς θα το κάνουμε σε δύο μήνες. Εσείς είχατε πέντε χρόνια να το κάνετε και δεν το κάνατε.

**ΔΙΑΜΑΝΤΩ ΜΑΝΩΛΑΚΟΥ:** Όχι μόνο αυτό, αλλά τους επιδότησαν κιόλας!

**ΤΡΥΦΩΝ ΑΛΕΞΙΑΔΗΣ:** Παλιό ανέκδοτο αυτό!

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Σας απαντάω, λοιπόν, ότι σε δύο μήνες…

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, όχι διάλογο!

**ΔΙΑΜΑΝΤΩ ΜΑΝΩΛΑΚΟΥ:** Η αλλαγή αυτή έπρεπε να είχε γίνει.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ!

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ως προς το άλλο θέμα που αναφέρατε, τι θα γίνει με την περιοχή, θυμίζω ότι υπάρχει στις προεκλογικές δηλώσεις του Πρωθυπουργού αναφορά στην ανάταξη της περιοχής αυτής. Λέει κάτι συγκεκριμένο ο Πρωθυπουργός, ότι θα γίνει κέντρο καινοτομίας και θα αποδοθεί και ένα μεγάλο μέρος της περιοχής σε κοινόχρηστες χρήσεις.

Τι θα κάνουμε εμείς; Αυτή τη στιγμή υπάρχει ήδη σχεδιαστικό πλαίσιο το οποίο προσδιορίζει τι πρέπει να γίνει στην περιοχή. Το ρυθμιστικό σχέδιο της Αθήνας αναφέρει συγκεκριμένα ότι πρέπει να δημιουργηθεί στην περιοχή, σε εξακόσια σαράντα στρέμματα περίπου -τόσο δεν είπατε και εσείς, νομίζω;- ένας πόλος με χρήσεις πολιτισμού, εκπαίδευσης, υγείας, αθλητισμού, πρασίνου και αναψυχής, επίσης με χρήσεις άμεσα συνδεόμενες με τις λιμενικές δραστηριότητες και με μέγιστο συντελεστή 0,15. Το ίδιο λέει και το Γενικό Πολεοδομικό Σχέδιο.

Υπάρχει, λοιπόν, ένα σχεδιαστικό πλαίσιο το οποίο θα ακολουθήσουμε. Δεν αναφέρει το σχεδιαστικό πλαίσιο ότι πρέπει όλη η περιοχή να γίνει ελεύθερος χώρος κ.λπ., αλλά δίνει συγκεκριμένες κατευθύνσεις, προφανώς σε μια κατεύθυνση πολύ θετική. Σε αυτή την κατεύθυνση θα κινηθούμε. Μπορεί να τροποποιήσουμε και λίγο αυτή την κατεύθυνση, αλλά πρέπει να είμαστε μέσα στο πλαίσιο των κατευθύνσεων που υπάρχουν στον σχεδιασμό. Δεν θα κάνουμε κάτι διαφορετικό.

Όσο για την απαλλοτρίωση χωρίς αποζημίωση, αυτά γίνονται σε ολοκληρωτικά κράτη. Εμείς δεν είμαστε ολοκληρωτικό κράτος.

**ΔΙΑΜΑΝΤΩ ΜΑΝΩΛΑΚΟΥ:** Διότι είναι υπέρ των λαών.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Δεν μπορείς να αποζημιώσεις την ιδιοκτησία κάποιου που δεν σου αρέσει, επειδή δεν σου αρέσει. Ο απέναντι από το σπίτι μου με ενοχλεί κάθε μέρα, αλλά δεν διανοούμαι να απαιτήσω να απαλλοτριώσει το κράτος την ιδιοκτησία του απέναντι, επειδή δεν αρέσει σε μένα.

Άρα, λοιπόν, θα ακολουθήσουμε τις συγκεκριμένες διαδικασίες. Θυμίζω ότι στις διαδικασίες πολεοδόμησης προβλέπονται εισφορές, άρα ένα σημαντικό μέρος της έκτασης, δεδομένου ότι πρόκειται και για μεγάλες ιδιοκτησίες, θα περάσει στο δημόσιο δωρεάν για αξιοποίηση, αλλά προφανώς δεν τίθεται θέμα να προχωρήσουμε σε κάτι το οποίο θα είναι παράνομο. Θα μας διώξουν και από την Ευρωπαϊκή Ένωση. Εσάς μπορεί να μη σας πειράζει, εμάς μας πειράζει όμως.

Λοιπόν, ευχαριστώ πάρα πολύ. Όντως, θα έχουμε συνέχεια συντόμως.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υφυπουργέ.

**ΔΙΑΜΑΝΤΩ ΜΑΝΩΛΑΚΟΥ:** Μέτρα για να έχουμε και στη Δραπετσώνα ζωή, κύριε Υπουργέ!

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Εντάξει!

**ΠΡΟΕΔΡΕΥΩΝ (Απόστολος Αβδελάς):** Να είστε καλά. Ευχαριστώ πολύ και τους δύο.

Ο κύριος Υφυπουργός θα πρέπει να μείνει, για να απαντήσει και στην επόμενη ερώτηση.

Προχωρούμε, λοιπόν, στην τρίτη με αριθμό 807/15-6-2020 επίκαιρη ερώτηση δεύτερου κύκλου του Βουλευτή Επικρατείας της Ελληνικής Λύσης κ. Βασίλειου Βιλιάρδου προς τον Υπουργό Περιβάλλοντος και Ενέργειας, με θέμα: «Κίνητρα για εισαγωγή ηλεκτρικών αυτοκινήτων και όχι για εγχώρια παραγωγή».

Κύριε Βιλιάρδο, έχοντας και το μεγαλύτερο μέρος της Ελληνικής Λύσης συμπαράσταση, έχετε δύο λεπτά στη διάθεσή σας. Καλησπέρα, καλή εβδομάδα;

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κύριε Υπουργέ, στις 5 Ιουνίου ο Πρωθυπουργός ανακοίνωσε μέτρα απόσυρσης ΙΧ και προώθησης πωλήσεων ηλεκτρικών αυτοκινήτων, ύψους 100 εκατομμυρίων ευρώ, που θα καταθέσω στα Πρακτικά. Το γεγονός αυτό συνέπεσε με την ταυτόχρονη ανάλογη ανακοίνωση της Γερμανίας την Ημέρα του Περιβάλλοντος.

Εντούτοις, τέτοια κίνητρα δεν υπήρχαν στο αρχικό πρόγραμμα της Νέας Δημοκρατίας, η οποία είχε περικόψει τους τόκους του προηγούμενου ΕΣΕΚ, του Σχέδιο Ενέργειας δηλαδή του ΣΥΡΙΖΑ για την ηλεκτροκίνηση, που προέβλεπε 10% στο σύνολο του στόλου έως το 2030, δηλαδή πάνω από πεντακόσιες χιλιάδες ηλεκτροκίνητα και όχι 30% πωλήσεις στα νέα έως τότε, οπότε πολύ λιγότερα. Εκτός αυτού το δίκτυο φορτιστών είναι λιγότερο από εκατό, σε πλήρη αντίθεση με την Ευρωπαϊκή Ένωση. Το γνωρίζετε.

Με τα μέτρα που ανακοινώθηκαν χρηματοδοτείται με συνολικά 100 εκατομμύρια ευρώ η αγορά ηλεκτρικών αυτοκινήτων, με έκπτωση 5.500 ανά αυτοκίνητο, κάτι που μεταφράζεται σε πωλήσεις περίπου είκοσι χιλιάδων ηλεκτροκίνητων ή στο 15% των ετησίων πωλήσεων αυτοκινήτων, που κυμαίνονται γύρω στις εκατόν είκοσι χιλιάδες.

Τα περισσότερα από αυτά τα ηλεκτρικά αυτοκίνητα που διατίθενται αυτή τη στιγμή στην αγορά είναι γερμανικά και ειδικά της «VOLKSWAGEN», ελπίζοντας να είναι αξιόπιστες οι μετρήσεις ως προς την αυτονομία ή τη δύναμη κινητήρα τους, επειδή, όπως μας είπε στην ερώτησή μας για το «Dieselgate» ο κ. Γεωργιάδης, δεν υπάρχει κάποια νομική προστασία για τους καταναλωτές και το κράτος, κάτι που ασφαλώς δεν ισχύει. Απλώς ήταν μια υπεκφυγή.

Όμως, τα ηλεκτρικά αυτοκίνητα μπορεί μεν να είναι φθηνότερα στη χρήση τους, ενώ βελτιώνουν την ποιότητα ζωής της πόλης λόγω της αποφυγής καυσαερίων και θορύβων, αλλά χρειάζονται ηλεκτρισμό. Την ίδια στιγμή, η χώρα μας με ενεργειακή αυτοτέλεια άνω του 80% όσον αφορά την ηλεκτροδότηση, η οποία καλυπτόταν κατά το μεγαλύτερο ποσοστό από λιγνίτη, θα βρεθεί ηλεκτρικά εξαρτώμενη ενδεχομένως πάνω από 50% με ανεκτίμητες ακόμα ζημίες για το περιβάλλον τόσο όσον αφορά την τοποθέτηση όσο και την απόσυρση συστημάτων ΑΠΕ.

Σύμφωνα με μια μελέτη της Ευρωπαϊκής Υπηρεσίας Περιβάλλοντος, την οποία θα καταθέσω, η ηλεκτροκίνηση θα αποτελεί το 10,6% της ζήτησης ηλεκτρισμού στη χώρα μας το 2050, κάτι που θα υπερβαίνει τον μέσο όρο της Ευρωπαϊκής Ένωσης. Δεν γνωρίζουμε εάν έχετε κάνει ανάλογους υπολογισμούς, όπως θεωρούμε ότι θα έπρεπε.

Ταυτόχρονα, η Ελλάδα είναι υπερχρεωμένη, αντιμέτωπη με μια βαθιά ύφεση, με δίδυμα ελλείμματα και με εθνικές απειλές, ενώ δεν διαπιστώνεται κάποια αλλαγή στο οικονομικό μας μοντέλο ή κίνητρα, έτσι ώστε να παράγουμε κι εμείς μέρος των τεχνολογιών ΑΠΕ.

Οι ερωτήσεις μας εδώ είναι οι εξής: Πρώτον, ποιος είναι ο πραγματικός λόγος των εξαγγελιών στη σημερινή δύσκολη εποχή; Παροχή υπηρεσιών στη Γερμανία; Εκβιασμός λόγω των χρεών μας;

Δεύτερον, με δεδομένη την απολιγνιτοποίηση και την εξάρτησή μας από εισαγόμενες τεχνολογίες ΑΠΕ και φυσικό αέριο, καθώς επίσης τις απειλές εξ Ανατολών, πώς θα εξασφαλίζεται η ενεργειακή ασφάλεια της χώρας; Με την ηλεκτροκίνηση θα αυξηθεί η κατανάλωση ρεύματος.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Βιλιάρδο.

Θα απαντήσει ο Υφυπουργός Ενέργειας κ. Δημήτριος Οικονόμου.

Κύριε Οικονόμου, έχετε τον λόγο για τρία λεπτά.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Ποιοι είναι οι λόγοι για την εξαγγελία; Υπάρχουν πάρα πολλοί. Ο πρώτος είναι ότι η Ελλάδα διαθέτει έναν από τους πλέον γηρασμένους στόλους αυτοκινήτων σε όλη την Ευρωπαϊκή Ένωση. Νομίζω ότι είμαστε τέταρτοι από τα κάτω.

Το δεύτερο είναι ότι οι μεταφορές ευθύνονται για το 25% της ατμοσφαιρικής ρύπανσης. Για ορισμένους ρύπους τα ΙΧ ευθύνονται για πολύ μεγαλύτερο ποσοστό, όπως για παράδειγμα για το μονοξείδιο του άνθρακα που ευθύνονται περίπου για το 83% ή για τα αιωρούμενα σωματίδια που ευθύνονται για το 44%. Άρα, λοιπόν, η συμβολή και των μεταφορών γενικά και των ΙΧ ειδικότερα είναι τεράστια.

Το τρίτο είναι ότι οι αρνητικές συνέπειες των εκπομπών είναι διπλές. Είναι και τοπικές, δηλαδή η ρύπανση της ατμόσφαιρας στην πόλη, με αποτέλεσμα προβλήματα στην υγεία των ανθρώπων, αλλά ταυτόχρονα ένα μέρος εξ αυτών είναι αέρια τα οποία δημιουργούν την κλιματική αλλαγή.

Η κλιματική αλλαγή είναι μια τρομακτική απειλή. Όποιος δεν το έχει καταλάβει, θα πρέπει να το καταλάβει συντόμως. Σας θυμίζω ότι εάν έχουμε μια πολύ μικρή υπέρβαση της αύξησης της μέσης θερμοκρασίας μέχρι το 2050, δηλαδή αντί να έχουμε 1,5% έχουμε 2% -αυτή τη στιγμή είμαστε στο όριο-, οι συνέπειες για όλον τον πλανήτη και για την Ελλάδα θα είναι τρομακτικές με απώλειες δισεκατομμυρίων ανθρώπων. Άρα είναι κάτι με το οποίο εμείς δεν παίζουμε η κλιματική αλλαγή.

Η ηλεκτροκίνηση στα αυτοκίνητα μειώνει αυτούς τους ρύπους, οι οποίοι και τοπικά έχουν αρνητικές συνέπειες για την υγεία των κατοίκων και σε πλανητικό επίπεδο αυξάνουν το πρόβλημα της κλιματικής αλλαγής.

Τι γίνεται, επομένως; Σε όλες τις ευρωπαϊκές χώρες η λύση που δίδεται είναι η επιδότηση των ηλεκτρικών αυτοκινήτων. Αυτό κάνουμε κι εμείς. Αυτό κάνει η Κυβέρνηση, δεν κάνει κάτι διαφορετικό απ’ αυτό που κάνουν όλοι οι άλλοι και που είναι αυτονόητο, διότι εάν δεν έχουμε ηλεκτρικά αυτοκίνητα, θα συνεχισθεί η σημερινή κατάσταση, η οποία είναι άθλια και επιβλαβής. Δεν καταλαβαίνω, λοιπόν, ποιο είναι το πρόβλημα.

Τώρα, για το θέμα ότι ορισμένα ηλεκτρικά αυτοκίνητα παράγονται από τη Γερμανία. Δηλαδή, τι να κάνουμε; Επειδή παράγονται από τη Γερμανία, να μείνουμε με το diesel; Μακάρι, να παράγονται και από άλλους. Μακάρι, η αυξημένη ζήτηση που ούτως ή άλλως θα υπάρξει, να δημιουργήσει μεγαλύτερο ανταγωνισμό στην αγορά -όλοι το θέλουμε αυτό, κάθε λογικός άνθρωπος- αλλά δεν μπορούμε να πούμε αυτή τη στιγμή ότι εάν παράγονται στη Γερμανία, εμείς δεν θα τα πάρουμε, για να τους μπούμε στο μάτι. Γιατί θα μπούμε στο μάτι σ’ αυτούς, αλλά θα έχουμε προβλήματα κι εμείς. Άρα, λοιπόν, αυτό δεν είναι πειστικό ως επιχείρημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Επειδή τέλειωσε ο χρόνος μου, θα συνεχίσω στη δευτερολογία μου. Δεν θέλω να καταχραστώ τον χρόνο.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ πολύ.

Κύριε Βιλιάρδο, έχετε τον λόγο για τρία λεπτά, για να δευτερολογήσετε.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ για την απάντηση, κύριε Υπουργέ.

Δικαιολογίες σίγουρα υπάρχουν. Εν προκειμένω, σήμερα είναι η κλιματική αλλαγή. Το ξέρουμε όλοι. Δεν πιστεύουμε, όμως, ότι είναι οι πραγματικοί λόγοι αυτοί για τους οποίους πήρατε τη συγκεκριμένη απόφαση. Να σας θυμίσω ότι την ίδια επιδότηση έδωσε η Γερμανία το 2010 περίπου, όταν τότε έπρεπε να αυξήσει την παραγωγή της με τα κανονικά αυτοκίνητα. Εμείς, πάντως, δεν παράγουμε ηλεκτρικά αυτοκίνητα και αυτό είναι το μεγάλο πρόβλημα της Ελλάδας.

Πάμε παρακάτω. Ο κ. Μητσοτάκης ανακοίνωσε τα παραπάνω με φόντο το πρώτο και μοναδικό ηλεκτρικό αυτοκίνητο, το Enfield 8000, που κατασκευαζόταν επί Γουλανδρή στο Νεώριο. Το αυτοκίνητο αναπτύχθηκε μέσα στην πετρελαϊκή κρίση σε διαγωνισμό της Βρετανικής Υπηρεσίας Ηλεκτρισμού, τον οποίον και κέρδισε. Στον σχεδιασμό του είχαν συμβάλλει σε μεγάλο βαθμό Έλληνες επιστήμονες, γεγονός που τεκμηριώνει τις δυνατότητες το ελληνικό εργατικό δυναμικό. Θέληση δεν υπάρχει.

Εν τούτοις, έκλεισε το 1975, επειδή η κυβέρνηση της Νέας Δημοκρατίας τότε δεν το υποστήριξε. Για παράδειγμα, δεν του χορηγήθηκε ποτέ άδεια, δεν δόθηκαν φορολογικά κίνητρα για να το πάρει ο Ωνάσης στην «ΟΛΥΜΠΙΑΚΗ» και πολλά άλλα, όπως δήλωσαν στελέχη της εταιρείας σε ντοκιμαντέρ που γυρίστηκε με το συγκεκριμένο θέμα.

Το 1995 κατέρρευσε η πολύ επιτυχημένη «ΤΕΟΚΑΡ» στον Βόλο, η εταιρεία που είχε το πρώτο εργοστάσιο της «NISSAN» στην Ευρώπη. Επίσης, η «ΒΙΑΜΑΞ» και άλλες μικρότερες, η «ΕΛΒΟ» που μπορεί να κατασκευάσει λεωφορεία, αλλά είναι ανενεργή, ενώ ακόμη η «NAMCO» προσπαθεί να ξεκινήσει ξανά το PONY. Πρόκειται στην κυριολεξία για εγκλήματα.

Το να φωτογραφίζεται ο κ. Μητσοτάκης με το Enfield 8000 είναι ντροπή, κατά την άποψή μας. Θα ήταν πιο έντιμο να ανακοινώσει τη στήριξη των γερμανικών ηλεκτροκίνητων με φόντο ένα γερμανικό αυτοκίνητο, όπως ο κ. Χατζηδάκης στη Διεθνή Έκθεση Θεσσαλονίκης. Θα έπρεπε να επενδύσει στην ανάπτυξη της ελληνικής παραγωγής αυτά τα 100 εκατομμύρια, αν μη τι άλλο, να στηρίξει το ηλεκτρικό τρίκυκλο, που είναι στη φάση της αδειοδότησης, όχι να υπηρετεί τα γερμανικά συμφέροντα. Αυτό θα ήταν ένα πραγματικό σχέδιο ανάπτυξης για την Ελλάδα, η οποία μπορεί μεν, αλλά υποφέρει ανέκαθεν από τις κυβερνήσεις της.

Το να ανακοινώνετε 5% μείωση στον φορολογικό συντελεστή από κέρδη που θα έχει μια εταιρεία, όταν και εάν θα βρει κεφάλαια για να ξεκινήσει την παραγωγή, είναι εντελώς ανόητο. Εκτός αυτού, ποια εταιρεία έχει κέρδη τα πρώτα χρόνια για να πληρώσει φόρο;

Είναι ντροπή να ανήκει η Ελλάδα σε εκείνες τις ελάχιστες χώρες στην Ευρώπη, όπως για παράδειγμα μαζί με την Αλβανία, που δεν παράγουν ούτε καν εξαρτήματα αυτοκινήτων σε σύνολο διακοσίων ενενήντα οκτώ εργοστασίων στην Ευρώπη, σύμφωνα με στοιχεία της Ένωσης των Ευρωπαϊκών Βιομηχανιών Αυτοκινήτων, τα οποία θα καταθέσω στα Πρακτικά, παρά το ότι υπάρχουν προτάσεις από εγχώριες εταιρείες, ενώ σε μερικούς τομείς των ηλεκτρικών αυτοκινήτων, όπως στην παραγωγή μπαταριών, επιτρέπονται ενισχύσεις, πόσω μάλλον όταν η Τουρκία αποτελεί τον κύριο παραγωγό αυτοκινήτων για την Ευρωπαϊκή Ένωση με 4% των εισαγωγών της ή με 24,6 δισεκατομμύρια και μάλιστα αδασμολόγητων, έχοντας ήδη παρουσιάσει ηλεκτρικό αυτοκίνητο δικής της σχεδίασης.

Επενδύσεις χρειάζεται η Ελλάδα στην παραγωγή, αφού μόνο έτσι θα σταματήσουν οι νέοι μας να εγκαταλείπουν την πατρίδα τους απογοητευμένοι. Ο Πρωθυπουργός, όμως, καλεί τους Γερμανούς να ωφεληθούν από το κλείσιμο των μονάδων λιγνίτη ανερυθρίαστα.

Οι ερωτήσεις μας εδώ είναι οι εξής: Πρώτον, σκοπεύετε να παρέχετε κεφάλαια ή να επενδύσετε μέσω κρατικών βιομηχανιών στην παραγωγή ηλεκτρικών οχημάτων, εκμεταλλευόμενοι τις προσπάθειες των ερευνητών του χώρου;

Δεύτερον, αναζητάτε ξένους επενδυτές πρόθυμους να επενδύσουν στην παραγωγή ηλεκτρικών αυτοκινήτων στην Ελλάδα ή απλώς στηρίζετε τις εξαγωγές γερμανικών; Υπάρχει κάποιο νέο από τον κ. Γεωργιάδη, που ήθελε να φέρει το εργοστάσιο της «VOLKSWAGEN» στην Ελλάδα ή σχετικά με τις συζητήσεις που διεξήγαγε με την «ΤΕSLΑ», η οποία έχει εργαστήριο στον «Δημόκριτο»;

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς σας ευχαριστούμε.

Κύριε Οικονόμου, έχετε τον λόγο για τρία λεπτά, για να δευτερολογήσετε.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Ευχαριστώ.

Κύριε Βιλιάρδο, επειδή δεν άκουσα πολύ καλά, είπατε κρατικών ή ηλεκτρικών;

**ΒΑΣΙΛΕΙΟΣ ΒΙΛΙΑΡΔΟΣ:** Ιδιωτικών εταιρειών, προφανώς.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Όχι κρατικών εργοστασίων;

**ΒΑΣΙΛΕΙΟΣ ΒΙΛΙΑΡΔΟΣ:** Όχι, βέβαια.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Επειδή δεν το άκουσα καλά, γι’ αυτό σας ζήτησα να το διευκρινίσετε.

Επειδή θέσατε πολλά θέματα, θα πρέπει να απαντήσω τμηματικά. Για τα γερμανικά αυτοκίνητα απάντησα. Δεν κάνει μόνο η Γερμανία, ούτε θα κάνει μόνο η Γερμανία ηλεκτρικά αυτοκίνητα. Εν πάση περιπτώσει, εάν κάνει μόνο η Γερμανία ηλεκτρικά αυτοκίνητα, κακό της κεφαλής μας. Πρέπει να κάνουμε και εμείς.

Έχετε απόλυτο δίκιο. Έκλεισαν εργοστάσια τα οποία στο παρελθόν παρήγαγαν με τον άλφα ή βήτα τρόπο αυτοκίνητα, αλλά έχει καταρρεύσει η εθνική βιομηχανία γενικά. Τα εργοστάσια αυτοκινήτων είναι ένα μικρό υποσύνολο της βιομηχανίας που έχει καταρρεύσει. Η κατάρρευσή της οφείλεται στον λαϊκισμό με τον οποίο αντιμετωπίστηκε η βιομηχανία επί τριάντα-σαράντα χρόνια, από όλες τις πλευρές.

Άρα, λοιπόν, είναι ένα γενικότερο πρόβλημα υπαρκτό. Απλώς θέλω να πω ότι μία από τις πρώτες προτεραιότητες της Κυβέρνησης είναι η αύξηση του ποσοστού της βιομηχανίας στο Ακαθάριστο Εγχώριο Προϊόν. Είναι και ευρωπαϊκός στόχος αλλά και εθνικός. Για να γίνει αυτό, παίρνει μία σειρά από μέτρα τα οποία θα τα δείτε πολύ σύντομα. Ήδη υπάρχουν, αλλά υπάρχουν και άλλα σημαντικά.

Πάντως είναι βασική κυβερνητική προτεραιότητα. Συμφωνούμε εδώ επί του στόχου. Εντάξει, μπορεί να διαφωνήσουμε στα μέσα. Όταν υπάρξει συγκεκριμένο θέμα, να το συζητήσουμε.

Όσον αφορά την ενεργειακή ανεξαρτησία της χώρας, κοιτάξτε, όταν περιορίζεται η κυκλοφορία των γηρασμένων αυτοκινήτων, τα οποία καίνε πολύ μεγάλες ποσότητες υγρών καυσίμων, αυτό αυξάνει την ενεργειακή ανεξαρτησία της χώρας, δεν τη μειώνει. Με τι αντικαθίστανται αυτά τα εισαγόμενα πετρελαιοειδή; Διότι είναι εισαγόμενα. Αντικαθίστανται με ηλεκτρική ενέργεια, με ηλεκτροπαραγωγή, η οποία σε μεγάλο βαθμό είναι εγχώρια. Είναι σε μεγάλο βαθμό εγχώρια και θα είναι σε ακόμη μεγαλύτερο βαθμό, γιατί για την Κυβέρνηση έχει μεγάλη προτεραιότητα και παίρνει συγκεκριμένα μέτρα, μέσω των ανανεώσιμων πηγών ενέργειας. Άρα, λοιπόν, αντικαθιστούμε ένα εισαγόμενο καύσιμο, το οποίο αυξάνει την ενεργειακή εξάρτηση της χώρας μας, με ηλεκτροπαραγωγή, η οποία σε μεγάλο βαθμό είναι εσωτερικής προελεύσεως. Άρα δεν ισχύει αυτό που είπατε.

Από εκεί και πέρα, τα ηλεκτρικά αυτοκίνητα είναι και πολύ πιο αποδοτικά ενεργειακά. Άρα αυτό μειώνει και τη γενική κατανάλωση ενέργειας. Αυτό έχει σημασία και αν δούμε σε πλανητικό επίπεδο για την κλιματική αλλαγή και βέβαια, από την άποψη της ανεξαρτησίας της Ελλάδας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Να κλείσω εδώ με το θέμα της απολιγνιτοποίησης. Κοιτάξτε, το να μιλάμε σοβαρά για την κλιματική αλλαγή και να υποστηρίζουμε ότι πρέπει να συνεχιστεί η εκμετάλλευση του λιγνίτη, είναι πράγματα εξ ορισμού αντιφατικά. Η κλιματική αλλαγή είναι απολύτως μέγιστη προτεραιότητα, ίσως η σημαντικότερη προτεραιότητα παγκοσμίως και το κλείσιμο των λιγνιτικών μονάδων -πιο γρήγορα μάλιστα από ό,τι είμαστε υποχρεωμένοι- είναι μια συνεισφορά της Ελλάδας πρώτα από όλα σε αυτόν τον παγκόσμιο στόχο. Πέραν αυτού, όμως, υπάρχουν και άλλες πτυχές στο ζήτημα.

Μία πτυχή είναι ότι οι μονάδες που χρησιμοποιούν λιγνίτη έχουν πολύ μεγάλο κόστος και έχει πάψει να είναι συμφέρουσα η λειτουργία τους. Απόδειξη αυτού είναι ότι μέσα σε έναν χρόνο η παραγωγή ηλεκτρικής ενέργειας από λιγνίτη έπεσε από το 32% στο 4% της συνολικής παραγωγής ηλεκτρικής ενέργειας και το μερίδιο των ΑΠΕ αυξήθηκε από το 27% στο 4%. Είπα, λοιπόν, 32% με 4% και 27% με 44%. Άρα βλέπουμε ότι μέσα σε λιγότερο από έναν χρόνο με τα μέτρα που έχει πάρει η Κυβέρνηση η απολιγνιτοποίηση βρίσκεται ήδη σε εξέλιξη. Δεν είναι κάτι που θα γίνει στο μέλλον. Γίνεται αυτή τη στιγμή με προφανείς θετικές συνέπειες και οικονομικές και αναπτυξιακές.

Θυμίζω, επίσης, και τα τεράστια ποσά που εισέρχονται από ευρωπαϊκούς πόρους ακριβώς επειδή πήραμε την πρωτοβουλία να προχωρήσουμε στην απολιγνιτοποίηση. Και φυσικά, αυξάνεται ήδη το μερίδιο των ΑΠΕ. Άρα, λοιπόν, συμβάλλει συν τοις άλλοις, πέρα από όλα τα άλλα θέματα και στην ανεξαρτησία της χώρας από τα εισαγόμενα καύσιμα και στην κλιματική αλλαγή.

Όσον αφορά, δε -θα επανέλθω εδώ, γιατί ξέχασα να σας το πω προηγουμένως και θα κλείσω-, τα μέτρα που παίρνουμε στο πεδίο της ζήτησης για τα ηλεκτροκίνητα, είναι μία πτυχή των μέτρων. Μια άλλη πτυχή είναι τα μέτρα που προβλέπει ο αναπτυξιακός νόμος για τη δημιουργία βιομηχανικών μονάδων. Η αύξηση των ηλεκτροκίνητων θα αυξήσει τη ζήτηση στην αγορά, άρα θα κάνει πιο βιώσιμη είτε την παραγωγή ενδεχομένως ηλεκτρικών αυτοκινήτων σε κάποιο βάθος χρόνου είτε την παραγωγή ανταλλακτικών και όλου του φάσματος της παραγωγικής αλυσίδας που συνδέεται με την ηλεκτροκίνηση.

Οι υποδομές που απαιτούνται για την ηλεκτροκίνηση, δηλαδή τα καλώδια κ.λπ., παράγονται σε μεγάλο βαθμό εδώ πέρα στην Ελλάδα και θα παράγονται ακόμη περισσότερο.

Άρα, λοιπόν, και σε επίπεδο οικονομικής βάσης τα μέτρα που παίρνει η Κυβέρνηση ωθούν σε μια ανάπτυξη και της βιομηχανίας μας. Καταλαβαίνω ότι οι ανησυχίες είναι εύλογες και καλοπροαίρετες, αλλά νομίζω ότι δεν έχουν βάση.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υφυπουργέ. Ευχαριστώ και τους δύο.

Κύριε Βιλιάρδο, έχετε να καταθέσετε για τα Πρακτικά κάποια έγγραφα;

**ΒΑΣΙΛΕΙΟΣ ΒΙΛΙΑΡΔΟΣ:** Ναι, κύριε Πρόεδρε.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Προχωρούμε στην πρώτη με αριθμό 815/15-6-2020 επίκαιρη ερώτηση δευτέρου κύκλου του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς την Υπουργό Πολιτισμού και Αθλητισμού, με θέμα: «Έντονες διαμαρτυρίες καλλιτεχνών για τον αποκλεισμό τους από το Πρόγραμμα “Όλη η Ελλάδα ένας Πολιτισμός”».

Κύριε Σκουρολιάκο, έχετε δύο λεπτά στη διάθεσή σας. Καλησπέρα σας και καλή εβδομάδα.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Επίσης, κύριε Πρόεδρε. Σας ευχαριστώ πολύ.

Όπως είπατε το θέμα είναι «Έντονες διαμαρτυρίες καλλιτεχνών για τον αποκλεισμό τους από το πρόγραμμα “Όλη η Ελλάδα ένας Πολιτισμός”».

Κύριε Πρόεδρε, τις προηγούμενες ημέρες η Υπουργός Πολιτισμού εξήγγειλε ένα νέο πιλοτικό πρόγραμμα με την ονομασία «Όλη η Ελλάδα ένας Πολιτισμός», με δράσεις σύγχρονου πολιτισμού στους αρχαιολογικούς χώρους και στους ανοιχτούς χώρους των μουσείων, ενεργοποιώντας τους εποπτευόμενους φορείς του Υπουργείου. Μετά τις συγκεκριμένες εξαγγελίες, έχουν προκύψει έντονες αντιδράσεις από τον καλλιτεχνικό κόσμο, τα σωματεία, τον Πανελλήνιο Σύνδεσμο Διοργανωτών Πολιτιστικών Εκδηλώσεων, την Πανελλήνια Ομοσπονδία Θεάματος και Ακροάματος και από τους εκπροσώπους του κινήματος «Support Art Workers», οι οποίοι με επιστολές τους καταγγέλλουν το Υπουργείο Πολιτισμού για αδιαφάνεια, απευθείας αναθέσεις προς τους εποπτευόμενους φορείς και σε συγκεκριμένους παραγωγούς, δημιουργώντας την αίσθηση ενός κλειστού κυκλώματος, έλλειψης σχεδίου και προχειρότητας στον καλλιτεχνικό σχεδιασμό.

Παρά τις επικοινωνιακές προσπάθειες του Υπουργείου να μας πείσει ότι λειτουργεί με γνώμονα τις ανάγκες της πλειοψηφίας του καλλιτεχνικού κόσμου αλλά και της κοινωνίας, το μόνο που κατάφερε είναι να ενώσει το σύνολο των ανθρώπων του πολιτισμού απέναντι στις πολιτικές του Υπουργείου. Της ζητούν, λοιπόν, να αποσύρει το συγκεκριμένο σχέδιο και να το διαμορφώσει σε συνεργασία με το σύνολο του καλλιτεχνικού κόσμου.

Με βάση τα παραπάνω, ερωτάται η κυρία Υπουργός αν σκοπεύει να εισακούσει τις αντιδράσεις του συνόλου των καλλιτεχνών και να διαμορφώσει ένα σχέδιο το οποίο να ανταποκρίνεται στις ανάγκες της εποχής.

Και για να προλάβω παρανοήσεις και παρεξηγήσεις, θα ήθελα, κύριε Πρόεδρε, να ξεκαθαρίσω πως δεν είμαστε εδώ ως κριτικοί τέχνης. Δεν κρίνουμε πρόσωπα και τα έργα τους. Κρίνουμε τον τρόπο που έγιναν οι αναθέσεις και το αν δόθηκε δημόσιο χρήμα με ίδιες ευκαιρίες σε όλους τους πολίτες, διαφανώς. Μπορούσαν όλοι οι Έλληνες πολίτες να διεκδικήσουν τις αναθέσεις διαφανώς ή αποφασίστηκαν πίσω από κλειστές πόρτες;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ.

Στην ερώτηση θα απαντήσει η Υπουργός Πολιτισμού και Αθλητισμού κ. Στυλιανή Μενδώνη.

Κυρία Μενδώνη, καλησπέρα σας. Καλή εβδομάδα. Έχετε τρία λεπτά στη διάθεσή σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Καλησπέρα, κύριε Πρόεδρε. Καλή εβδομάδα εύχομαι.

Ευχαριστώ πολύ, κύριε Βουλευτά. Είναι σαφές ότι η υγειονομική κρίση δημιούργησε πρωτόγνωρες συνθήκες για όλους, τις οποίες η Κυβέρνηση διαχειρίστηκε με απόλυτη επιτυχία, λαμβάνοντας διεθνώς τα εύσημα για τους χειρισμούς της.

Από την αρχή της κρίσης η Κυβέρνηση και το Υπουργείο Πολιτισμού φρόντισε να αντιμετωπίσει τα σύνθετα προβλήματα που αφορούσαν τους δημιουργούς και τους καλλιτέχνες, καθώς βρισκόμαστε μπροστά σε αχαρτογράφητο τοπίο και με ποικιλία εργασιακών σχέσεων που σε πολλές περιπτώσεις αφορούν στη γκρίζα ή και στη μαύρη εργασία. Παράλληλα, φρόντισε για τη λήψη αναπτυξιακών μέτρων για τον πολιτιστικό και δημιουργικό κλάδο και την παραγωγή και διάχυση περιεχομένου υψηλής ποιότητας, ώστε να μην διακοπεί η πρόσβαση των πολιτών στον πολιτισμό.

Τονίζω για πολλοστή φορά ότι οι εργαζόμενοι στους τομείς του πολιτισμού αντιμετωπίστηκαν από την Κυβέρνηση με το ίδιο ενδιαφέρον με το οποίο αντιμετωπίστηκαν όλοι οι εργαζόμενοι. Η πανδημία του κορωνοϊού έδωσε την αφορμή το Υπουργείο Πολιτισμού να επισπεύσει τη διαμόρφωση του προγράμματος «Όλη η Ελλάδα ένας Πολιτισμός», ορμώμενος από δύο αναγκαιότητες.

Η πρώτη ήταν, βγαίνοντας από την ταλαιπωρία του κορωνοϊού και μπαίνοντας στην κανονικότητα, να προσφέρουμε σε όσο το δυνατόν περισσότερες περιοχές της Ελλάδος -άρα, σε όσο το δυνατόν περισσότερους πολίτες και επισκέπτες της χώρας- πολιτιστικές εκδηλώσεις υψηλής ποιότητας και αισθητικής.

Η δεύτερη ήταν να δημιουργηθούν προϋποθέσεις απασχόλησης σε καλλιτέχνες, δημιουργούς, τεχνικούς και σε υποστηρικτικό προσωπικό που φέτος έχουν πράγματι προβλήματα στην εργασιακή τους απασχόληση. Έτσι, απευθυνθήκαμε στους εποπτευόμενους φορείς του Υπουργείου και εκείνοι με τη σειρά τους σε άλλους φορείς, με τους οποίους συνεργάζονται και στην ελεύθερη αγορά, προκειμένου να διαμορφωθεί το φετινό πρόγραμμα, το οποίο προφανώς λαμβάνει υπ’ όψιν του και όλα τα πρωτόκολλα ασφαλούς λειτουργίας των αρχαιολογικών χώρων και των εκδηλώσεων.

Σημειώνω ότι το Υπουργείο Πολιτισμού έχει την απόλυτη δυνατότητα να αναθέσει σε εποπτευόμενους φορείς τον οποιοδήποτε προγραμματισμό για τον οποιονδήποτε σκοπό που δεν αντιβαίνει στο καταστατικό του οργανισμού. Άλλωστε, σύμφωνα με τη νομοθεσία που διέπει τους εποπτευόμενους φορείς του Υπουργείου, οι καλλιτεχνικοί διευθυντές των πολιτιστικών φορέων είναι οι αποκλειστικά αρμόδιοι για την κατάρτιση του καλλιτεχνικού προγραμματισμού τον οποίο σχεδιάζουν πάντοτε ελεύθερα στο πλαίσιο του εγκριθέντος από το Υπουργείο προϋπολογισμό.

Επιπλέον, έχουν το αδιαμφισβήτητο κύρος να αναθέτουν νόμιμα, σύμφωνα με τα προσωπικά τους κριτήρια, σε καλλιτέχνες και δημιουργούς την παραγωγή καλλιτεχνικών έργων, όπως ορίζεται από τον νόμο.

Ξέρουμε πολύ καλά ότι οι εκδηλώσεις αυτές έχουν ήδη αγκαλιαστεί από έναν ευρύτατο κόσμο. Οι εκδηλώσεις αυτές δεν θα έχουν εισιτήριο. Το μόνο αντίτιμο θα είναι το εισιτήριο εισόδου στον αρχαιολογικό χώρο. Όταν ζήτησα από τους εποπτευόμενους φορείς να αναλάβουν την παραγωγή του συγκεκριμένου προγράμματος, έδωσα μόνο μία οδηγία: Να χρησιμοποιήσουν στον μέγιστο βαθμό εξωτερικούς συνεργάτες από την ελεύθερη αγορά, προκειμένου να δοθεί απασχόληση σε ανθρώπους, οι οποίοι φέτος θα απασχοληθούν λιγότερο από το σύνηθες.

Αυτό αποτιμάται στις συγκεκριμένες παραστάσεις σε επτακόσιους πενήντα καλλιτέχνες και τεχνικό προσωπικό και σε περίπου πεντακόσια άτομα εντόπιους συνεργάτες. Δηλαδή, οι εξωτερικοί συνεργάτες των εποπτευόμενων φορέων ανέρχονται σε ποσοστό 91%. Το 91% είναι από την ελεύθερη αγορά. Επαναλαμβάνω, αυτή ήταν η μοναδική οδηγία την οποία έδωσα.

Είναι φανερό ότι με τα σημερινά δεδομένα, όπως διαμορφώθηκαν από την πανδημία, μόνο οι εποπτευόμενοι φορείς του Υπουργείου μπορούσαν να φέρουν σε πέρας το πρόγραμμα, διότι διαθέτουν την αναγκαία τεχνογνωσία, τα μέσα και τα εργαλεία.

Όπως έχω πολλές φορές πει, το συγκεκριμένο πρόγραμμα σχεδιάστηκε για να αποτελέσει έναν ετήσιο θεσμό και όχι να έχει προσωρινό χαρακτήρα. Για αυτό ήδη έχω ανακοινώσει ότι για το επόμενο έτος, το 2021, θα ανοίξει η πλατφόρμα από 1η Οκτωβρίου μέχρι τέλος Νοεμβρίου, προκειμένου να υποστηριχθεί η ανοιχτή πρόσκληση η οποία θα εκδοθεί. Αυτός θα είναι ο κανόνας.

Ωστόσο, φέτος λόγω του περιορισμένου χρόνου, το πρόγραμμα θα έπρεπε να υλοποιηθεί με τη διαδικασία την οποία περιέγραψα μέσω των εποπτευόμενων φορέων. Είναι μια διαδικασία απολύτως νόμιμη, η οποία γίνεται με απόλυτη διαφάνεια.

Η διαδικασία λοιπόν, η οποία ήταν επιβεβλημένη δεν ήταν άλλη από την ανάθεση του έργου της επιλογής στους πλέον αρμόδιους, δηλαδή στους καλλιτεχνικούς διευθυντές των εποπτευόμενων φορέων. Η συνεργασία με τους καλλιτεχνικούς διευθυντές εξασφάλισε, αφ’ ενός διαφάνεια, αφ’ ετέρου τη βεβαιότητα ότι θα έχουμε ένα ποιοτικό πολιτιστικό καλοκαίρι, εκτός, κύριε Βουλευτά, αν εσείς ή ο ΣΥΡΙΖΑ αμφισβητεί πέρα από τις ικανότητες και το ήθος του Λιγνάδη, του Κουμεντάκη, του Βακαρέλη, του Τσιαλή, της Τσιάρα, της Τσοκάνου, του Κολοβού. Αν είναι έτσι, να το πείτε ευθέως. Διαφορετικά, ούτε αδιαφάνεια υπάρχει ούτε προγράμματα πίσω από κλειστές πόρτες.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Σκουρολιάκο, έχετε τρία λεπτά στη διάθεσή σας για τη δευτερολογία σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Κυρία Υπουργέ, διαβάσατε αυτό που είχατε σημειώσει χωρίς να πάρετε υπ’ όψιν σας ότι προηγουμένως είπα ότι εδώ δεν είμαστε ως κριτικοί τέχνης, αλλά είμαστε για άλλη δουλειά, για το πώς μοιράζετε τα λεφτά του δημοσίου εσείς. Αφήστε στην άκρη λοιπόν και τον Λιγνάδη και τον Κουμεντάκη και τους πάντες.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Εσείς το είπατε, όχι εμείς.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Θα σας απαντήσω λοιπόν με τα λόγια των ίδιων των εργαζομένων.

Μιλήσατε για διακόσιες πενήντα μία εκδηλώσεις σε έντεκα πολιτιστικούς φορείς που θα συνεργαστούν και θα φιλοξενηθούν σε εκατόν έντεκα αρχαιολογικούς χώρους. Όχι ο ΣΥΡΙΖΑ, αλλά οι ίδιοι οι εργαζόμενοι, οι «Support Art Workers» απαντούν ότι μετά την παρουσίαση του προγράμματος «Όλη η Ελλάδα ένας Πολιτισμός», που ενώ αρχικά είχε παρουσιαστεί ως πρόγραμμα διακοσίων εκδηλώσεων, τελικά περιέχει πενήντα πέντε παραγωγές.

Ξέρετε, το πλήθος των παραγωγών ενδιαφέρει. Διότι εκεί θα δουλέψει ο κόσμος. Αν μια παραγωγή παιχτεί πεντακόσιες φορές, είναι κάτι. Το σημαντικό όμως είναι να υπάρχει μεγάλο εύρος παραγωγών, ώστε να διοχετευθεί ένα μεγάλο καλλιτεχνικό δυναμικό. Εν πάση περιπτώσει, αυτά είναι θέματα που τα γνωρίζει η πιάτσα. Θα έπρεπε μία Υπουργός Πολιτισμού να έχει πληροφορηθεί γύρω από αυτά.

Λένε οι εργαζόμενοι: «Καταλήγουμε στο συμπέρασμα ότι η πολιτική του Υπουργείου Πολιτισμού δεν έχει ως στόχο την ανάπτυξη και την προάσπιση του πολιτισμού ούτε τη στήριξη των εργαζομένων σε αυτόν». Επαναλαμβάνω, ότι αυτά δεν είναι δικά μου λόγια, είναι των εργαζομένων. «Στην πραγματικότητα αρκείται στο επικοινωνιακό καμουφλάζ των προβλημάτων που αναδείχθηκαν έντονα λόγω της πανδημίας».

Συνεχίζουμε, λοιπόν. Μιλάτε για 2 εκατομμύρια συνολικό προϋπολογισμό. Και μας λέτε ότι θα είναι όλα τα επόμενα καλοκαίρια και αυτό το πρόγραμμα και άλλα ωραία και ελπιδοφόρα. Η απάντηση είναι ότι το κονδύλι των 2 εκατομμυρίων ευρώ είναι πολύ μικρό σε σχέση με τα 15 εκατομμύρια που είχατε υποσχεθεί στην αρχή. Τα ξεχάσατε τώρα. Δεν υπάρχουν. Το μόνο που γνωρίζουμε, λοιπόν, είναι ότι αποκλείεται η συντριπτική πλειονότητα των εργαζομένων στο παραγόμενο «ανεξάρτητο» πολιτιστικό αγαθό.

Το πρόγραμμα αυτό διαφημίστηκε ως πρωτοβουλία του Υπουργείου Πολιτισμού και η υλοποίησή του γίνεται από τους εποπτευόμενους οργανισμούς με τον ίδιο τρόπο που γίνεται ο προγραμματισμός του καλλιτεχνικού έργου του προγράμματος, δηλαδή όχι με ανοιχτή πρόσκληση ενδιαφέροντος, αλλά με απευθείας αναθέσεις από τους ίδιους τους οργανισμούς, μία εποχή που το αίτημα της διαφάνειας είναι πιο επιτακτικό από ποτέ.

Έτσι λοιπόν είπαμε ότι θα αναλάβουν το Εθνικό Θέατρο, η Λυρική Σκηνή όλη αυτή την ιστορία. Σας απαντούν, λοιπόν, το Διοικητικό Συμβούλιο του Σωματείου Ελλήνων Δημιουργών «ΜΕΤΡΟΝ», το Διοικητικό Συμβούλιο του Σωματείου Δημιουργών «ΑΣΜΑ 450», το Διοικητικό Συμβούλιο Του Πανελλήνιου Σωματείου Ελλήνων Τραγουδιστών, το Διοικητικό Συμβούλιο του Πανελληνίου Συνδέσμου Διοργανωτών Πολιτιστικών Εκδηλώσεων.

Και αφού λένε όλοι αυτοί οι εργαζόμενοι ότι οι ανακοινώσεις του Υπουργείου για αυτές τις δράσεις τους εξέπληξαν αρνητικά, συνεχίζουν λέγοντας ότι αντί το Υπουργείο Πολιτισμού να ορίσει διαδικασίες και προθεσμίες διαφανείς ως προς την κατάθεση προτάσεων καλλιτεχνικών δράσεων και να συστήσει μια επιτροπή υψηλού κύρους, πάντα σε συνεργασία με τους Έλληνες καλλιτέχνες για να τις αξιολογήσει, προτίμησε τις απευθείας αναθέσεις διοργάνωσης καλλιτεχνικών εκδηλώσεων από τις οποίες απουσιάζει το μεγαλύτερο μέρος των σημαντικών δημιουργών και ερμηνευτών που δραστηριοποιούνται με επιτυχία στον χώρο.

Οι ίδιοι οι δημιουργοί συνεχίζουν: «Η εξωφρενική αυτή εξέλιξη μας υποχρεώνει σε κάθετη καταγγελία των επιλογών του Υπουργείου Πολιτισμού που θεωρούμε αυταρχικές, κατ’ ουσίαν παράνομες και εκτός τόπου και χρόνου». Δεν ξέρω τι έχετε να απαντήσετε για αυτές τις κατηγορίες στους δημιουργούς.

«Ζητούμε την πλήρη ακύρωσή τους…» λένε οι δημιουργοί και τη σε νέα και υγιή βάση αναθεώρηση της πρωτοβουλίας, η οποία -υποτίθεται- πως επιλέχθηκε προς ενίσχυση των Ελλήνων καλλιτεχνών λόγω της τεράστιας επιβάρυνσης της εργασίας τους εξαιτίας της πανδημίας.

Και καταλήγουν, λέγοντας ότι «το χρήμα που διαχειρίζεται το Υπουργείο Πολιτισμού θυμίζουμε πως ανήκει σε όλον τον ελληνικό λαό και δεν αποτελεί προσωπική περιουσία κανενός παράγοντα».

Κάνουν κι άλλες διαπιστώσεις. Θα σας καταθέσω και μία επιστολή είκοσι περίπου ΑΜΚΕ, την επιστολή όλων των σωματείων και τα στοιχεία της ΕΛΣΤΑΤ που λένε ότι ο τζίρος στις τέχνες και στην ψυχαγωγία έχει μειωθεί κατά 93%.

Καταλήγουν λοιπόν όλοι αυτοί οι εργαζόμενοι, το σύνολο των εργαζομένων και καταγράφουν απουσία οποιασδήποτε προκήρυξης και απευθείας ανάθεση σε συγκεκριμένους φορείς. Διαπιστώνει τη δημιουργία μιας απόλυτα κεντροποιημένης επιτροπής. Διαπιστώνει πως δημιουργείται μια συνθήκη συγκέντρωσης εξουσίας γύρω από συγκεκριμένους καλλιτεχνικούς διευθυντές που αποφασίζουν, ποιος θα το κάνει. Εσείς η ίδια είπατε, σύμφωνα με τα προσωπικά τους κριτήρια. Επισημαίνουν τη συνεχιζόμενη υποτίμηση του κλάδου του σύγχρονου χορού. Σημειώνουν την παρουσία καλλιτεχνών σε παραπάνω από μία παραγωγές και καταγγέλλουν προχειρότητα στον καλλιτεχνικό σχεδιασμό.

Κυρία Υπουργέ, δεν μας κάνει εντύπωση. Ζούμε στην εποχή και έχουμε την Κυβέρνηση των απευθείας αναθέσεων.

Διαφημίσεις στα μέσα μαζικής ενημέρωσης, καμπάνια τουρισμού, απολύμανση φυλακών, στα πάντα, στην τέχνη οι δράσεις πάνε με κατευθείαν ανάθεση. Επάξια, λοιπόν, φέρετε το όνομα της Κυβέρνησης που λειτουργεί αποκλειστικά με κατευθείαν αναθέσεις.

Δεν υπάρχουν ίσες ευκαιρίες για τη διεκδίκηση της φροντίδας από το δημόσιο. Πρέπει να πούμε ότι δεν είναι αποδεκτό να αποφασίζει η Κυβέρνηση ποιος θα καρπώνεται τον δημόσιο πλούτο και ποιος θα αποκλείεται, γιατί απλώς οι δουλειές γίνονται με απευθείας ανάθεση σε όποιους προκρίνει η Κυβέρνηση, το Υπουργείο, οι εποπτευόμενοι φορείς μέσω των διορισμένων από την Κυβέρνηση διευθυντών.

Είναι ώρα να τελειώσει και γενικά η Κυβέρνηση αυτή τη συνήθεια των απευθείας αναθέσεων, αυτόν τον εθισμό στις απευθείας αναθέσεις και πολύ περισσότερο στο χώρο της τέχνης.

Όλοι οι καλλιτέχνες είναι απέναντί σας και περιμένουν να ενδιαφερθείτε. Δεν έχετε ενδιαφερθεί ακόμα. Είναι ανακοινώσεις και διακηρύξεις που κάνετε, που απασχολούν και αφορούν πολύ λίγους. Είχα την ευκαιρία κι άλλες φορές να σας το πω και συνεχίζετε να κάνετε σαν να μην καταλαβαίνετε τι συμβαίνει. Αυτό που συμβαίνει είναι ότι το κρατικό χρήμα πάει σε συγκεκριμένους ανθρώπους και οι άλλοι Έλληνες πολίτες δεν έχουν δικαίωμα να διεκδικήσουν ένα μερίδιο από αυτή την ιστορία.

(Στο σημείο αυτό ο Βουλευτής κ. Παναγιώτης (Πάνος) Σκουρολιάκος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κυρία Μενδώνη, έχετε τρία λεπτά στη διάθεσή σας για τη δευτερολογία.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ.

Είναι τουλάχιστον αστείο να δεχόμαστε ηθικοπλαστικού τύπου συμβουλές, αν ανατρέξουμε και μόνο στη χθεσινή και τη σημερινή επικαιρότητα με τους παντός είδους διαλόγους οι οποίοι δεν έχουν βγει στη δημοσιότητα από τα προηγούμενα χρόνια της δικής σας διακυβέρνησης.

Από την άλλη πλευρά, ομολογώ ότι βλέπω μια αδυναμία στην πρόσθεση, διότι έχουμε απαντήσει κατ’ επανάληψη για τα 15 εκατομμύρια.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ: …..**(δεν ακούστηκε)

**ΠΡΟΕΔΡΕΥΩΝ (Απόστολος Αβδελάς):** Κύριε Σκουρολιάκο, δεν σας διέκοψε πουθενά. Σας παρακαλώ!

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κύριε Σκουρολιάκο, εκπλήσσομαι διότι φαίνεται ότι παρά τις απαντήσεις, γραπτές και προφορικές, τις οποίες έχετε λάβει, δεν είστε σε θέση να αθροίσετε ούτε τις προκηρύξεις ούτε τις προσκλήσεις, για να δείτε ότι ξεπερνούν τα 15 εκατομμύρια, έχουν φτάσει στα 21, ότι υπάρχουν παντού επιτροπές, ότι υπάρχουν παντού προκηρύξεις και προσκλήσεις. Όμως φαίνεται ότι η μνήμη σας είναι πάρα πολύ βραχεία ή μπερδεμένη.

Όπως, επίσης, λίγο να ανατρέξει κανείς σε ένα λεξικό βλέπει τη διαφορά της λέξης «παραγωγή» με «εκδήλωση». Διότι μιλήσαμε για διακόσιες πενήντα μία εκδηλώσεις, είναι διακόσιες εξήντα μία στην ουσία. Είναι άλλο οι εκδηλώσεις και άλλο οι παραγωγές. Οι παραγωγές είναι εξήντα μία. Οι εκδηλώσεις οι οποίες λέγονται και δράσεις, λέγονται και παρουσιάσεις, είναι διακόσιες εξήντα μία. Οι καλλιτεχνικοί οργανισμοί οι οποίοι εμπλέκονται είναι δώδεκα, οι αρχαιολογικοί χώροι είναι εκατόν δέκα εννέα και οι περιφερειακές ενότητες είναι σαράντα τρεις. Δηλαδή ένα πρόγραμμα το οποίο διαχέεται σε όλη την Ελλάδα. Ένα αυτό.

Δεύτερο, για να καθησυχάσω την όψιμη ανησυχία σας για τον καλλιτεχνικό κόσμο, πέρα από τα ηθικοπλαστικά, θα σας θυμίσω ότι με τη δημιουργία του θεσμού υλοποιούνται προγραμματικές δηλώσεις. Δηλαδή και να μην ήταν η πανδημία, ο θεσμός θα γινόταν, διότι αυτό το έχουμε πει στις προγραμματικές δηλώσεις.

Είτε θέλετε είτε δεν θέλετε, η Ελλάδα έχει ένα μοναδικό συγκριτικό πλεονέκτημα. Διαθέτει ένα μοναδικό δίκτυο αρχαιολογικών χώρων και μνημείων οι οποίοι μπορούν να φιλοξενούν σύγχρονες δράσεις και δημιουργίες όλων των μορφών τέχνης. Η σύζευξη και η συνομιλία του πολιτιστικού αποθέματος με τη σύγχρονη δημιουργία οδηγεί στην αναβάθμιση του πολιτιστικού αγαθού, αλλά και του τουριστικού προϊόντος και της τουριστικής ταυτότητας της χώρας.

Αυτό, κύριε Σκουρολιάκο, έχουμε ανάγκη σήμερα περισσότερο από ποτέ και αυτό γιατί πρέπει να εκμεταλλευτούμε το συγκριτικό μας πλεονέκτημα για την ενίσχυση της οικονομίας μας. Όταν χάρη στους χειρισμούς αυτής της Κυβέρνησης τους οποίους, ω του θαύματος, επικροτεί και η πλειοψηφία των δικών σας ψηφοφόρων, η Ελλάδα αναδείχτηκε διεθνώς ως ένας απολύτως ασφαλής προορισμός.

Το πρόγραμμα, λοιπόν, αυτό, κύριε Σκουρολιάκο, σύμφωνα με τις προγραμματικές μας δηλώσεις αυτόν τον σκοπό έχει να αναδείξει και να συμβάλλει με αυτόν τον τρόπο.

Επαναλαμβάνω, όσο και αν θέλετε να εθελοτυφλείτε: Έχει αξιοποιηθεί το 91% του συνόλου του ανθρώπινου δυναμικού από την ελεύθερη αγορά που σε άλλη περίπτωση δεν θα είχαν δουλειά. Επειδή, λοιπόν, επιμείναμε και στα 15 εκατομμύρια και σε διάφορα άλλα τα οποία διαβάζατε, σας λέω ότι το πρόγραμμα αυτό είναι ανεξάρτητο των 15 εκατομμυρίων. Αυτό το έχουμε πει και το έχουμε ξαναπεί. Προφανώς έχετε μια δυσκολία να το κατανοήσετε.

Σε κάθε περίπτωση, όμως, το ενδιαφέρον το δικό σας για τον πολιτισμό αποτυπώνεται στο ύψος των δαπανών της γενικής κυβέρνησης που διέθεσε η κυβέρνησή σας το 2018 για τον πολιτισμό και ήταν μόλις 0,3%. Το αποτέλεσμα ήταν η Ελλάδα να είναι στην τελευταία θέση των πολιτιστικών δαπανών των κρατών-μελών της Ευρωπαϊκής Ένωσης. Αυτό δεν το λέω εγώ, κύριε Σκουρολιάκο. Το λέει Η EUROSTAT.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Εκτίθεστε…

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Σταματήστε το ποιος εκτίθεται και ποιος δεν εκτίθεται. Το κρίνουν άλλοι.

Σε κάθε περίπτωση, ελάτε με σωστά στοιχεία, χρησιμοποιώντας τους αριθμούς και τα πραγματικά δεδομένα και όχι αυτά τα οποία θέλετε να διαστρεβλώνετε, για να δούμε. Στο τέλος θα φανεί.

Άλλωστε να σας πω και κάτι; Το έχω ξαναπεί και άλλη φορά. Είστε μόνοι σας εδώ και υπερασπίζεστε την πολιτιστική πολιτική των κυβερνήσεών σας και του κόμματός σας. Τέσσερις Υπουργοί Πολιτισμού εκ των οποίων οι τρεις ήταν υποψήφιοι, δεν κατάφεραν να εκλεγούν Βουλευτές. Κάτι λέει αυτό!

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε πολύ, κυρία Υπουργέ.

Συνεχίζουμε με την τέταρτη με αριθμό 804/12-6-2020 επίκαιρη ερώτηση πρώτου κύκλου του Βουλευτή Επικρατείας της Ελληνικής Λύσης κ. Βασίλειου Βιλιάρδου προς τον Υπουργό Ανάπτυξης και Επενδύσεων, με θέμα: «Υψηλές προμήθειες τραπεζών και 30% υποχρέωση ηλεκτρονικών συναλλαγών επί του εισοδήματος».

Κύριε Βιλιάρδο, έχετε δύο λεπτά στη διάθεσή σας.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κύριε Υπουργέ, όπως γνωρίζετε υποβάλαμε αρχικά την ερώτηση στο Υπουργείο Οικονομικών που θεώρησε ως αναρμόδιο να απαντήσει, κάτι με το οποίο δεν συμφωνούμε. Θα ήθελα να σας παρακαλέσω προκαταβολικά να μην ισχυριστείτε πως δεν μπορείτε να επέμβετε στις χρεώσεις των τραπεζών λόγω της ιδεολογίας σας περί ελεύθερης αγοράς. Δεν πρόκειται για ελεύθερη αγορά, αλλά για ένα ολιγοπώλιο, αφού οι τέσσερις μεγάλες ελέγχουν πάνω από το 90%.

Εκτός αυτού, έχουν στηριχθεί με χρήματα των φορολογουμένων, με πάνω από 40 δισεκατομμύρια ευρώ που προστέθηκαν στο χρέος, συν τα 17 δισεκατομμύρια των αναβαλλόμενων φόρων που θα πληρώσουμε εμείς, συν τα 12 δισεκατομμύρια του σχεδίου «ΗΡΑΚΛΗΣ». Το γεγονός αυτό σημαίνει πως έχετε κάθε δικαίωμα επέμβασης ως εκπρόσωπος των Ελλήνων. Πόσο μάλλον όταν αισχροκερδούν, όπως θα τεκμηριώσουμε στη συνέχεια.

Τέλος, στηρίζονται επιπλέον με το 30% της υποχρεωτικής δαπάνης του εισοδήματος που επέβαλε το κράτος, κάτι που είναι απαράδεκτο και αντίθετο με τους κανόνες της ελεύθερης αγοράς.

Το θέμα τώρα των υψηλών τραπεζικών προμηθειών έχει απασχολήσει επανειλημμένα. Αναφέρθηκε κατά την ενημέρωση της Βουλής από τον κ. Στουρνάρα τον Φεβρουάριο, που υποστήριξε, ενδεχομένως βασιζόμενος στην τελευταία αξιολόγηση της Κομισιόν, που θα καταθέσω μεταφρασμένη στα Πρακτικά, πως οι προμήθειες είναι χαμηλές. Εντούτοις, ναι μεν η μελέτη διαπιστώνει πως οι προμήθειες είναι χαμηλές σε σχέση με την Ευρώπη, αλλά παραδέχεται πως οφείλεται στο ότι οι τράπεζες δεν έχουν έσοδα από bank insurance ή από διαχείριση κεφαλαίων όπως οι μεγάλες ευρωπαϊκές τράπεζες. Πρόκειται, λοιπόν, για τη μισή αλήθεια που ισοδυναμεί με μισό ψέμα.

Σημειώνουμε εδώ πως με εντολή των δανειστών, οι τράπεζες πούλησαν τις περιφερειακές τους δραστηριότητες και σε μεγάλο βαθμό τις θυγατρικές τους στην αναδυόμενη αγορά των Βαλκανίων, στην οποία οι ελληνικές επιχειρήσεις μαζί με τις τράπεζες είχαν αξιοσημείωτη δραστηριότητα που χάθηκε μαζί με τα κέρδη τους.

Για παράδειγμα η Εθνική Τράπεζα είχε καθαρά έσοδα από προμήθειες 686 εκατομμύρια ευρώ το 2009 σε επίπεδο ομίλου και 259 εκατομμύρια ευρώ στην τράπεζα, όπως θα καταθέσω στα Πρακτικά, ενώ στη χρήση του 2019 είχε μόλις 255 εκατομμύρια ευρώ σε επίπεδο ομίλου και 224 στην τράπεζα. Επομένως οι προμήθειες αναλογικά, ως ποσοστό επί των εσόδων, ασφαλώς έχουν αυξηθεί.

Το σύνολο των προβλέψεων από προμήθειες των τεσσάρων συστημικών τραπεζών ανήλθαν το 2019 στο 1,25 δισεκατομμύριο ευρώ, όσο περίπου το 2018 ή στο 16,6% των εσόδων τους, σε υψηλότερο αναλογικά επίπεδο από το 2009 που αποτελούσαν το 13,9% των εσόδων τους. Ειδικότερα, οι προμήθειες από τις κάρτες και από τις συναλλαγές της λιανικής τραπεζικής υπολογίζεται πως υπερέβαιναν τα 500 εκατομμύρια ευρώ το 2019 ή το 7% περίπου των συνολικών εσόδων τους.

Στην ουσία, οι τράπεζες έχουν χάσει πολλές τραπεζικές εργασίες με αποτέλεσμα να χρεώνουν υψηλότερες προμήθειες στις υπόλοιπες.

Οι ερωτήσεις μας εδώ είναι οι εξής: Πρώτον, έχετε σκοπό να περιορίσετε τις προμήθειες των τραπεζών, ειδικά όσον αφορά τις ηλεκτρονικές συναλλαγές, πόσο μάλλον όταν οι συναλλαγές αυτές επιβάλλονται μέσω των φορολογικών προστίμων και κινήτρων; Δεύτερον, είσαστε σε θέση να το επιβάλλετε ή όχι αφού οι τράπεζες έχουν πλέον αφελληνιστεί;

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Βιλιάρδο.

Θα απαντήσει ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης.

Κύριε Γεωργιάδη, καλησπέρα σας, καλή εβδομάδα! Έχετε τρία λεπτά στη διάθεσή σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πάρα πολύ, κύριε Πρόεδρε.

Κύριε συνάδελφε, έχει πολύ ενδιαφέρον ο τρόπος με τον οποίο θέσατε την ερώτηση στην πρωτολογία σας, διότι, πέραν της γραπτής ερώτησης που καταθέσατε, προσπαθείτε να καταλάβετε και τι θα πούμε εμείς. Ας κάνουμε μια ελεύθερη κουβέντα αφήνοντας για λίγο το αν πήραν 1,2 δισεκατομμύριο ή 1,3 δισεκατομμύριο και ας πάμε στον πυρήνα της συζητήσεώς σας.

Έρχεστε στη Βουλή -και όχι μόνο εσείς, αλλά και άλλοι συνάδελφοι από άλλα κόμματα και νομίζω ότι είναι η τρίτη φορά που απαντώ στην ίδια ερώτηση- και ισχυρίζεστε ότι είναι υπερβολικές οι χρεώσεις των τραπεζών. Αυτό δεν είναι το βασικό επιχείρημα;

**ΒΑΣΙΛΕΙΟΣ ΒΙΛΙΑΡΔΟΣ:** Το τεκμηρίωσα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η τεκμηρίωσή σας ήταν ότι οι δανειστές μας έβαλαν να πουλήσουμε τις περιφερειακές επενδύσεις των ελληνικών τραπεζών. Είναι αληθές εν μέρει ή εν όλω. Αυτό, όμως, δεν αφορά την προκειμένη συζήτηση και το ότι αφού έχουν μικρότερες γενικές δραστηριότητες, υπό την έννοια αυτή γίνονται περισσότερες ηλεκτρονικές συναλλαγές.

Ακούστε, λοιπόν. Η συζήτηση περί τραπεζών είναι η πιο εύκολη συζήτηση να κάνει ένας Βουλευτής. Για ποιο λόγο; Διότι όλοι οι άνθρωποι θέλουν να παίρνουν τα πράγματα τζάμπα και όλοι οι άλλοι να παίρνουν λεφτά. Άρα, τι λέει ο ελληνικός λαός σήμερα; Ο μισός λέει: «Πιέστε τις τράπεζες να δώσουν δάνεια». Μάλιστα, ο ΣΥΡΙΖΑ λέει και χωρίς κριτήρια και όποιος μπαίνει στην τράπεζα να βγαίνει με λεφτά. Ο άλλος μισός ελληνικός λαός λέει να μην πληρώνουμε τίποτα στην τράπεζα γιατί θέλουμε να τα παίρνουμε τσάμπα. Αυτή την κουβέντα θα κάνουμε τώρα σοβαρά; Εδώ είναι Βουλή. Δεν θα κάνουμε αυτά που λένε τώρα στα καφενεία.

Η απάντηση είναι πάρα πολύ απλή: Δεν είναι υπερβολικές οι χρεώσεις στην Ελλάδα, τελεία. Γιατί δεν είναι υπερβολικές; Γιατί πρέπει να βάλουμε ένα κριτήριο πώς θα κρίνουμε αν είναι υπερβολικές οι χρεώσεις.

Είμαστε, λοιπόν, σε μια τραπεζική ένωση. Δεν είμαστε μόνοι μας. Συγκρινόμαστε με μια άλλη οικογένεια τραπεζών με τις αντίστοιχες συστημικές τράπεζες των υπολοίπων χωρών της Ευρωζώνης.

Πάμε, λοιπόν, να συγκρίνουμε όχι μόνο -προσέξτε- ως ποσοστό επί του τζίρου, ας το πω έτσι. Διότι αυτό που είπατε εσείς και απάντησε στον κ. Παπαδημούλη η αρμόδια επιτροπή της Κομισιόν είναι ότι στο ελληνικό τραπεζικό σύστημα αυτό αναλογεί κατά το ήμισυ σε σχέση με το ευρωπαϊκό. Δηλαδή, σε ένα συνολικό τζίρο των ευρωπαϊκών συστημικών τραπεζών από τα κόμιστρα, από τις προμήθειες που βάζουν για τις συναλλαγές και τις ηλεκτρονικές και τις μη ηλεκτρονικές, όλες οι υπόλοιπες ευρωπαϊκές τράπεζες εισπράττουν το 35% του τζίρου τους από αυτές τις συναλλαγές, ενώ οι ελληνικές τράπεζες εισπράττουν το 16% του τζίρου τους από αυτές. Άρα, στο πρώτο κριτήριο, στη σύγκριση, είμαστε κάτω από το μισό. Όσον αφορά, όμως, και μοναδιαία είμαστε κάτω από το μισό.

Ωραία, λοιπόν. Είμαστε μια οικογένεια τραπεζών με άλλες ευρωπαϊκές χώρες και σε μια συγκεκριμένη χρέωση είμαστε -με όποιο κριτήριο να το πάρεις- κάτω από το μισό και συνεχώς αναπαράγουμε τη συζήτηση ότι έχουμε υπερβολικές χρεώσεις; Τι θέλετε τώρα; Θέλετε από τη μια να πιέζουμε τις τράπεζες να δίνουν δάνεια και, από την άλλη, να λέμε στις τράπεζες να λειτουργήσουν με ζημίες και, από την τρίτη, να λέμε ότι οι τράπεζες έχουν πρόβλημα και πρέπει να κάνουμε ανακεφαλαιοποίηση επειδή κοκκίνησαν και να γυρνάμε γύρω-γύρω από την ουρά μας;

Η Κυβέρνηση έκανε παρέμβαση στις τραπεζικές χρεώσεις. Μείωσε τις τραπεζικές χρεώσεις. Πήρανε πίσω τραπεζικές χρεώσεις που είχαν εξαγγείλει, ακριβώς γιατί τις θεωρούσαμε υπερβολικές. Αυτά έγιναν τον Νοέμβριο του περασμένου έτους. Μετά από αυτές τις παρεμβάσεις, λοιπόν, οι τραπεζικές χρεώσεις στην Ελλάδα είναι πολύ κάτω του ευρωπαϊκού μέσου όρου.

Πάμε τώρα και σε ένα τελευταίο. Υπάρχει ένα ειδικό σημείο των ηλεκτρονικών συναλλαγών. Τα στοιχεία που μπορούμε να έχουμε σήμερα είναι στοιχεία του 2019. Και εγώ δεν θέλω να σας κοροϊδέψω γιατί σας σέβομαι. Προφανώς μέσα στη διάρκεια της κρίσης -εννοώ της τελευταίας, του COVID-19 οι ηλεκτρονικές συναλλαγές έχουν αυξηθεί πάρα πολύ.

Άρα, υπό την έννοια αυτή, μία συζήτηση για το αν υπό το νέο δεδομένο της μεγάλης αύξησης των ηλεκτρονικών συναλλαγών θα έπρεπε στο κομμάτι αυτό των τραπεζικών χρεώσεων να υπάρχει μια ευνοϊκότερη αντιμετώπιση του πελάτου, αυτή είναι μια λογική επί της αρχής συζήτηση.

Ως προς τον μεταξύ τους ανταγωνισμό που σπεύδετε να τον ακυρώσετε, εγώ θα πω ότι ως αρμόδιος Υπουργός έχουμε διατάξει, όπως ξέρετε, έλεγχο για τον ανταγωνισμό των τραπεζών.

Αν θυμάστε, πριν από μερικούς μήνες είχε γίνει και έφοδος της Επιτροπής Ανταγωνισμού σε όλα τα γραφεία των μεγάλων συστημικών τραπεζών, κάτι που δεν είχε γίνει ποτέ στο παρελθόν στην Ελλάδα. Έχουν συλλεγεί τα στοιχεία. Θα βγάλει υπόμνημα η Επιτροπή Ανταγωνισμού. Εγώ δεν μπορώ να έρθω εδώ στη Βουλή και να πω άκριτα ότι δεν λειτουργεί ο ανταγωνισμός, γιατί αν δεν λειτουργεί ο ανταγωνισμός, πρέπει να βάλω και πρόστιμα, πρέπει να είμαι αμείλικτος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Το αν λειτουργεί ή όχι ο ανταγωνισμός δεν θα μου το πείτε ούτε εσείς, όμως. Θα μου το πει ο αρμόδιος. Ποιος είναι αρμόδιος; Η Επιτροπή Ανταγωνισμού.

Εάν βγάλει η Επιτροπή Ανταγωνισμού πόρισμα ότι έχουν εναρμονισμένες πρακτικές, να είστε απολύτως βέβαιος ότι θα είμαστε εκεί να δράσουμε με τρόπο που δεν θα χρειάζεται να μας υποδείξει κανένας. Ξέρουμε καλά να κάνουμε τη δουλειά μας και ποια είναι ευθύνη μας, αλλά αυτό θα στηριχθεί σε πραγματικά στοιχεία και όχι απλώς γιατί πρέπει να το πούμε στη Βουλή προς άγραν εντυπώσεων.

Τα υπόλοιπα θα τα πω στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ.

Κύριε Βιλιάρδο, έχετε τρία λεπτά στη διάθεσή σας.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Υπουργέ, για την απάντηση. Θα σας παρακαλέσω μόνο να διαβάσετε στα Πρακτικά αυτά που θα καταθέσω, γιατί φυσικά τα ποσοστά που λέω είναι προφορικά και δεν μπορεί κανείς να τα ακολουθήσει.

Αυτό που είπατε για τις ηλεκτρονικές συναλλαγές είναι, πράγματι, πάρα πολύ ενδιαφέρον και μακάρι να κάνετε κάτι στον τομέα αυτόν. Εμείς αυτό που θέλουμε είναι να γίνει κάτι καλύτερο για την Ελλάδα.

Τώρα, στη δευτερολογία μου, οι προμήθειες των τραπεζών φαίνονται ποσοστιαία μεν χαμηλές ως προς το σύνολο των εσόδων τους, όχι μόνο επειδή έχουν χαθεί πολλές τραπεζικές εργασίες, όπως σας είπα προηγουμένως, αλλά επιπλέον λόγω του ότι είναι πολύ υψηλότερα τα έσοδά τους από τόκους συγκριτικά με άλλες χώρες.

Η Ελλάδα έχει τα υψηλότερα καθαρά περιθώρια τόκων στην Ευρώπη. Θα το αποδείξω καταθέτοντάς το στα Πρακτικά, τα οποία υπολογίζονται ως προς τα τοκοφόρα στοιχεία του ενεργητικού των τραπεζών.

Σύμφωνα με τις πρόσφατες ανακοινώσεις των τραπεζών, κυμαίνονται περίπου στο 2,5%, όπως θα το δείτε. Το ποσοστό αυτό είναι πολύ υψηλότερο από τον μέσο όρο της Ευρωπαϊκής Ένωσης που εκτιμάται στο 1,45% από την Ευρωπαϊκή Τραπεζική Αρχή, όπως θα το καταθέσουμε, επίσης, στα Πρακτικά.

Μάλιστα, το καθαρό περιθώριο τόκων είναι διαχρονικά υψηλό στην Ελλάδα, άνω του 2%, γεγονός που σημαίνει πως το ποσοστό των προμηθειών των τραπεζών στα συνολικά τους κέρδη που κυμαίνεται στο 16% συνυπάρχει με το διπλάσιο ποσοστό από τις τοκοφόρες εργασίες των τραπεζών συγκριτικά με τις άλλες ευρωπαϊκές τράπεζες.

Εάν, λοιπόν, τα περιθώρια από τις τοκοφόρες εργασίες τους μειώνονταν στα ευρωπαϊκά επίπεδα, στο 1,4% δηλαδή περίπου, τότε οι προμήθειές τους ως ποσοστό επί του συνόλου θα αυξάνονταν στο 24%, τεκμηριώνοντας πως είναι καθαρά αριθμητικό θέμα, οπότε τα νούμερα μπορούν να πουν τη μισή αλήθεια ή το μισό ψέμα.

Συμπερασματικά, λοιπόν, δεν είναι μόνο υψηλές οι προμήθειες των ελληνικών τραπεζών, αλλά και τα περιθώριά τους από τους τόκους, δολοφονώντας στην κυριολεξία την ανταγωνιστικότητα των επιχειρήσεών μας, καθώς επίσης χωρίς να προσφέρουν τη χρηματοδότηση που χρειάζεται η οικονομία μας για να αναπτυχθεί, σύμφωνα με τον πίνακα από τη μελέτη του ΣΕΒ, που θα καταθέσουμε επίσης, στα Πρακτικά. Εκτός αυτού, δεν έχουν εξυγιανθεί τα κόκκινα δάνεια –και ούτε πρόκειται- ενώ θα αυξηθούν από την ύφεση που προβλέπεται.

Την ίδια στιγμή, οι τράπεζες έχουν μειώσει σημαντικά τα λειτουργικά τους έξοδα, έχοντας περιορίσει το προσωπικό τους κατά 40%, από εξήντα έξι χιλιάδες σε σαράντα χιλιάδες, τα καταστήματά τους κατά 50%, από τέσσερα εκατό στα δύο διακόσια -θα πω γιατί- και τα ΑΤΜ από οκτώμισι χιλιάδες στα πέντε τριακόσια, με μεγάλες διαφορές σχετικά με άλλες χώρες, όπως θα καταθέσουμε, επίσης, στα Πρακτικά, με τον πληθυσμό ανά τραπεζικό κατάστημα, ανά ΑΤΜ και ανά τραπεζικό υπάλληλο.

Λογικά, λοιπόν, παρατηρείται συνωστισμός στα καταστήματά τους και ταλαιπωρία των πελατών τους, ενώ επένδυσαν 1 δισεκατομμύριο ευρώ οι τράπεζες στα ηλεκτρονικά τους συστήματα εις βάρος των δανειοδοτήσεών τους.

Επομένως η Ελλάδα, όπως συμβαίνει σε πολλούς άλλους τομείς, έχει τη χειρότερη τραπεζική εξυπηρέτηση με το μεγαλύτερο κόστος στην Ευρωπαϊκή Ένωση, ενώ οι τράπεζες στηρίζονται σκανδαλωδώς από την Κυβέρνηση, από όλες τις κυβερνήσεις μέσω της φορολογικής υποχρέωσης που επέβαλε η τελευταία για ηλεκτρονικές πληρωμές ίσες με το 30% των εξόδων των Ελλήνων. Ακριβώς γι’ αυτό ήθελα να κάνω την ερώτηση στο Υπουργείο Οικονομικών, όπως σας είπα στην αρχή.

Ακόμη δε και η επικεφαλής της Ευρωπαϊκής Κεντρικής Τράπεζας κατηγόρησε τις τακτικές αυτές της Κυβέρνησης όσον αφορά την απαγόρευση των μετρητών, όπως θα καταθέσουμε, επίσης, στα Πρακτικά.

Οι ερωτήσεις μας εδώ στο συγκεκριμένο είναι οι εξής: Γιατί πριμοδοτείτε μέσω των προμηθειών και των υψηλών επιτοκίων την ανέξοδη κερδοσκοπία των τραπεζών αντί να παρέχουν ανταγωνιστικές χρηματοδοτήσεις που να καλύπτουν τις ανάγκες της πραγματικής οικονομίας; Γιατί τις υποστηρίζετε μέσω των φορολογικών κινήτρων ή των ποινών στη μη χρήση πλαστικού χρήματος;

Δεύτερον, θα μειώσετε τη φορολογική ποινή για το 30% ηλεκτρονικών συναλλαγών επί των εισοδημάτων, ειδικά λόγω της πανδημίας, έτσι ώστε να στηρίξετε τα νοικοκυριά, τους χαμηλότερους και κυρίως τις μικρομεσαίες επιχειρήσεις που υποφέρουν;

Σας ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Βιλιάρδο.

Ορίστε, κύριε Υπουργέ, έχετε τρία λεπτά για τη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε συνάδελφε, θα ξεκινήσω από το τελευταίο. Είναι αρμοδιότητα του Υπουργείου Οικονομικών και άρα δεν μπορώ να σας πω τι θα κάνουμε. Μπορώ, όμως, να σας πω γιατί το κάναμε. Δεν το κάναμε για να ενισχύσουμε τις τράπεζες. Κάνετε πολύ μεγάλο λάθος. Οι ηλεκτρονικές συναλλαγές δεν ωφελούν τις τράπεζες, αλλά το κράτος, αυτό το ίδιο κράτος που υπηρετείτε και εσείς. Για ποιο λόγο; Διότι όταν κάνεις ηλεκτρονική συναλλαγή, δεν μπορείς να κρύψεις το εισόδημά σου και τις δαπάνες σου. Άρα οι ηλεκτρονικές συναλλαγές πολεμούν κατά βάση τη φοροδιαφυγή, το μαύρο χρήμα.

Είστε πολύ έξυπνος -και το πιστεύω- για να μην το καταλαβαίνετε. Εάν μπορούσαμε να κάνουμε 100% ηλεκτρονικές συναλλαγές και δεν υπήρχαν καθόλου μετρητά, δεν θα υπήρχε μαύρο χρήμα στην Ελλάδα. Αυτό είχε επιτευχθεί εν μέρει και ήταν μία θετική παράπλευρη απώλεια των capital control στην πρώτη περίοδο μετά το δημοψήφισμα, που είχαν στραφεί όλοι στις ηλεκτρονικές συναλλαγές και έτσι μειώθηκε σε μεγάλο βαθμό το μαύρο χρήμα.

Άρα το κίνητρο δεν είναι η ωφέλεια των τραπεζών. Το κίνητρο είναι η ωφέλεια του κράτους. Και δεν μπορεί να είστε υπέρ του μαύρου χρήματος και της παραοικονομίας και να είστε Βουλευτής. Προφανώς κάποια παρεξήγηση υπάρχει μεταξύ μας. Άρα πάρτε το πίσω όλο αυτό το κομμάτι, είναι ντροπή.

Πάμε τώρα στο μείζον, που είναι οι συναλλαγές. Κάνατε μία πολύ ωραία τοποθέτηση. Τι είπατε; Αφού από την πρωτολογία φάνηκε ότι το κομμάτι των συναλλαγών-προμηθειών δεν βγαίνει, γυρίσατε στο αν οι ελληνικές τράπεζες χρεώνουν παραπάνω τόκους από ό,τι οι άλλες ευρωπαϊκές τράπεζες. Να, μια ωραία ερώτηση για να κάνετε. Δεν είναι τέτοια η σημερινή ερώτηση. Εγώ θα ήθελα να γίνει αυτή η συζήτηση στη Βουλή, σχετικά με το εάν δηλαδή οι ελληνικές τράπεζες έχουν τελικά μεγαλύτερο περιθώριο επιτοκίου από ό,τι οι άλλες ευρωπαϊκές χώρες. Είναι προφανές ότι έχουν υψηλότερο επιτόκιο. Όμως, δανείζονται και ακριβότερα το χρήμα που δανείζουν. Έχουν, ή τουλάχιστον είχαν μέχρι πρόσφατα, μεγαλύτερο country risk απ’ ό,τι οι άλλες ευρωπαϊκές χώρες, γεγονός που προσθέτει επιπλέον στο επιτόκιό τους. Άρα η αλήθεια και εδώ πρέπει λογικά να είναι κάπου στη μέση, αλλά δεν είμαι βέβαιος ότι έχετε τελείως άδικο. Θέλω να είμαι ειλικρινής. Όμως, αυτή θα είναι μία καλή συζήτηση και πολύ χρησιμότερη για τους πολίτες από αυτή που έρχεται και επανέρχεται ξανά και ξανά περί των συναλλαγών την οποία έχουμε απαντήσει εκατόν πενήντα φορές.

Τώρα, όσον αφορά το τελευταίο, ότι το κάνετε από αγάπη στην Ελλάδα, θα ήθελα να σας πω ότι όλοι εδώ αγαπάμε την Ελλάδα. Και όποιος αγαπάει την Ελλάδα, προφανώς και δεν θέλει να καταστραφούν οι τράπεζες. Αυτό το ζήσαμε. Αυτό, περί του τραπεζικού, ότι σκανδαλωδώς οι κυβερνήσεις ευνοούν τις τράπεζες, το ζήσαμε το 2015. Είμαστε και κοντά στην επέτειο του βδελυρού δημοψηφίσματος. Άρα, λοιπόν, όλοι γνωρίζουμε το πιο γελοίο και αποτυχημένο δημοψήφισμα όλων των εποχών, όλων των κρατών, όλων των πλανητών, όλων των γαλαξιών! Και τι καταλάβαμε μετά από αυτό το δημοψήφισμα; Ότι αν πέσουν οι τράπεζες, πέφτει όλο το κράτος. Τότε το κατάλαβαν! Διότι όταν πέφτουν οι τράπεζες, πέφτουν οι καταθέσεις μας και αν πέσουν οι καταθέσεις μας, κλείνουμε όλοι. Άρα, λοιπόν, αφήστε τώρα τον λαϊκισμό εδώ σε εμάς. Τα έχουμε ζήσει αυτά. Οι τράπεζες στηρίχθηκαν από όλες τις κυβερνήσεις, όπως σωστά το είπατε, στο μέτρο που αν έπεφταν, θα μας έπαιρναν όλους μαζί τους. Και πήγαν να πέσουν κυρίως γιατί είχαν υποχρεωθεί να έχουν τα διαθέσιμά τους σε ομόλογα του ελληνικού δημοσίου, τα οποία κουρεύτηκαν κατά το διάστημα του PSI και του πρώτου μνημονίου.

Άρα, λοιπόν, επιστρέφουμε τώρα στη συζήτηση των κανονικών ανθρώπων. Ναι θα έχουμε τράπεζες, ναι οι τράπεζες θα έχουν χρεώσεις, ναι οι τράπεζες πρέπει να έχουν κέρδη και ναι δεν θέλουμε τράπεζες που να είναι προβληματικές. Γιατί αν έχουμε τράπεζες χωρίς κέρδη και τράπεζες προβληματικές, καταστρέφεται η δική μας τσέπη, η δική μας οικονομία.

Το να συζητήσουμε τώρα αν λειτουργεί, επαναλαμβάνω, ο μεταξύ τους ανταγωνισμός, πολύ ευχαρίστως. Όταν βγει το πόρισμα της Επιτροπής Ανταγωνισμού και το έχουμε, σας διαβεβαιώνω ότι θα κάνουμε αυτή τη συζήτηση. Όμως, μέχρι να έχουμε αυτό το πόρισμα, ό,τι λέμε εδώ είναι κουτσομπολιό. Και εγώ ως Υπουργός Ανάπτυξης δεν θα κάνω κουτσομπολιό για το αν λειτουργεί ή όχι ο ανταγωνισμός μεταξύ των τραπεζών. Όταν καταλήξουν οι υπεύθυνοι για το αν λειτουργεί ή όχι ο ανταγωνισμός, θα κάνουμε αυτή τη συζήτηση.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**)

Περιττό να σας πω ότι a priori στη φάση που είμαστε τώρα, μέχρι να βγει το πόρισμα, εγώ ως Υπουργός θα σας πω ότι, κατά τη γνώμη μου, λειτουργεί η αγορά. Διότι αν πίστευα κάτι άλλο, θα είχαμε μεγάλο πρόβλημα. Παρά ταύτα, αναμένουμε το πόρισμα της Επιτροπής Ανταγωνισμού και τότε εδώ θα είμαστε να συζητήσουμε για τον περί μεταξύ τους ανταγωνισμό.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Τέλος, προχωρούμε τώρα στην πέμπτη με αριθμό 820/15-6-2020 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Ανάπτυξης και Επενδύσεων, με θέμα: «Σημαντικές προτάσεις των επιχειρηματικών φορέων της Περιφέρειας Κρήτης, για στήριξη εργασίας και επιχειρήσεων».

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, το ΠΑΣΟΚ, το Κίνημα Αλλαγής επέλεξε από την πρώτη στιγμή να έχει μία υπεύθυνη στάση μπροστά σε αυτή την κρίση. Με την εμπειρία και του 2009 στηρίξαμε τις επιστημονικές εισηγήσεις, κρίναμε τις κυβερνητικές αποφάσεις, αλλά ταυτόχρονα προτείναμε μέτρα και δράσεις που θα οδηγήσουν ή θα οδηγούσαν στην ελάφρυνση των χαμηλών και μεσαίων οικονομικά στρωμάτων και κυρίως στην αντιμετώπιση του ύψους της ύφεσης.

Είναι πάρα πολύ σημαντικό να πούμε ότι σήμερα υπάρχουν οι ευρωπαϊκές προϋποθέσεις και είναι στο χέρι μας να αντιμετωπίσουμε την κρίση, παρά το γεγονός ότι η κατάσταση είναι πάρα πολύ δύσκολη και δεν μιλάμε για μια απλή υπόθεση.

Μετά από αυτή την πρώτη φάση, με ψυχραιμία και αξιολογώντας την απόδοση των μέτρων, μπορούμε να πούμε ότι υπάρχουν πάρα πολλά κενά, υπάρχουν κοινωνικές ομάδες, εργαζόμενοι, επαγγελματίες και επιχειρήσεις που δεν έχουν την ανάλογη στήριξη. Βεβαίως, έχουν υπάρξει και μέτρα για τα οποία η αξιολόγηση είναι θετική και θα αναφερθώ συγκεκριμένα.

Αυτό που θέλουμε εμείς σήμερα είναι να ενισχύσουμε τα μέτρα που πάνε καλά και να διορθώσουμε τα προβλήματα εκεί που δεν πάνε. Διότι επενδύουμε στο να πετύχουν τα μέτρα, κύριε Υπουργέ. Εμείς δεν επενδύουμε στην αποτυχία των μέτρων, γιατί η αποτυχία των μέτρων θα πλήξει την ευρεία μάζα των πολιτών και κυρίως τους αδύναμους και τους μικρομεσαίους.

Με αυτή, λοιπόν, την υπεύθυνη στάση μας σας λέμε ότι θα πρέπει να δοθεί η δυνατότητα να συμμετάσχουν στο μέτρο της επιστρεπτέας προκαταβολής που έχει πετύχει -γιατί δεν παρεμβαίνουν άλλοι, είναι άμεσο και χωρίς γραφειοκρατία- περισσότερες επιχειρήσεις και επαγγελματίες χωρίς αποκλεισμούς.

Όσον αφορά το ζήτημα που έχει να κάνει με το ΤΕΠΙΧ ΙΙ που είναι πάρα πολύ σημαντικό και τις εκατόν οκτώ χιλιάδες αιτήσεις που ανακοινώθηκαν προ ημερών ότι είχαν υποβληθεί, από τις οποίες εγκρίθηκαν οι δέκα χιλιάδες εκατόν είκοσι πέντε, θα ήθελα να πω ότι αφορούν ένα σοβαρό ποσό 1,29 δισ., 1.290.000.000, αλλά οι ανάγκες είναι πολύ περισσότερες. Θα πρέπει, λοιπόν, το πακέτο να ενισχυθεί οικονομικά.

Και εδώ υπάρχει μία αντίφαση. Όλοι λένε ότι οι τράπεζες φταίνε που δεν εγκρίνουν και έχουν σφιχτά κριτήρια. Μα, τα σφιχτά κριτήρια των τραπεζών σε αυτή την περίπτωση υπάρχουν γιατί δεν είναι απεριόριστο το ποσό. Αν στείλουν όλα τα δάνεια στην Αναπτυξιακή Τράπεζα, προφανώς δεν θα υπάρχει η δυνατότητα να γίνει η αξιολόγηση και η ικανοποίησή τους. Άρα χρειάζεται αύξηση του προϋπολογισμού του ΤΕΠΙΧ από άλλους τομείς.

Όσον αφορά τώρα τις επιταγές, δόθηκε μία λύση, αλλά ήταν προσωρινή και ως προσωρινή δεν είχε μεγάλες επιπτώσεις. Τώρα στο νομοσχέδιο των οικονομικών συζητείται η επέκταση αυτού του μέτρου. Όμως, δυστυχώς, το πρόβλημα δεν είναι να ελαφρύνουμε μόνο αυτόν που πληρώνει. Το πρόβλημα είναι και γι’ αυτόν που έχει στα χέρια του την επιταγή και δεν θα πάρει τα λεφτά. Εδώ, λοιπόν, χρειάζεται ένα ενδιάμεσο χρηματοδοτικό εργαλείο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Λέγαμε παλιότερα, και ισχύει, για το μέτρο της προεξόφλησης των επιταγών. Τώρα είναι της μετεξόφλησης, να πάρει δηλαδή τα χρήματα στην ώρα τους αυτός που τα δικαιούται και να τα πληρώσει ο άλλος, όταν βεβαίως μπορεί με την αντίστοιχη επιβάρυνση και μέσα από το χρηματοδοτικό εργαλείο με τις αντίστοιχες εγγυήσεις. Αυτό το εργαλείο δεν το έχουν οι τράπεζες. Έχουν το εργαλείο της προεξόφλησης, αλλά δεν έχουν το εργαλείο της μετεξόφλησης.

Και κλείνω την πρωτομιλία μου αναφέροντας μία κουβέντα για την Αναπτυξιακή Τράπεζα. Δυστυχώς με είκοσι, είκοσι πέντε άτομα η Αναπτυξιακή Τράπεζα δεν μπορεί να παίξει τον ρόλο της ούτε αυτόν που υπάρχει από τον ιδρυτικό νόμο ούτε αυτόν που περιέγραψαν και οι ενδιάμεσοι νόμοι που την επισημοποίησαν και την έθεσαν σε λειτουργία. Χρειάζεται μία ευρύτερη στήριξη.

Περιμένουμε, λοιπόν, τις απαντήσεις σας για να δώσουμε τη δυνατότητα και στην Αναπτυξιακή Τράπεζα να στηρίξει την επιχειρηματικότητα, αλλά ταυτόχρονα να δούμε μέτρα που θα στηρίξουν την εργασία και τις μικρές επιχειρήσεις, διότι εκεί είναι το πρόβλημα σήμερα και το βάθος της ύφεσης πρέπει να είναι όσο το δυνατόν μικρότερο.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε συνάδελφε, κατ’ αρχάς γνωρίζετε ότι το εννοώ. Ποτέ δεν θα πίστευα ότι εσείς ειδικά θα λαϊκίζατε ή δεν θα ήσασταν στη σωστή πλευρά της ιστορίας. Δεν έχω λόγο να το κρύψω. Με τον κ. Κεγκέρογλου με συνδέει φιλία και εκτίμηση. Τον εκτιμώ γι’ αυτά που κάνει αυτά τα χρόνια στη Βουλή και είναι πολύ άξιος σε αυτά που κάνει.

Γι’ αυτό και θα σας απαντήσω συγκεκριμένα σε ένα προς ένα όσα με ρωτάτε. Θέλω την προσοχή σας, κύριε συνάδελφε, για να έχουμε και μια εποικοδομητική συζήτηση.

Ως προς την επιστρεπτέα προκαταβολή δόθηκε παράταση σήμερα μέχρι τις 26 του μηνός. Έχουν διευρυνθεί και τα κριτήρια γιατί μπαίνουν και οι επιχειρήσεις χωρίς εργαζόμενους, δηλαδή αυτές που έχουν ταμειακή μηχανή, παραδείγματος χάριν, οι οδηγοί ταξί ή οι καντίνες. Ποιοι δεν μπαίνουν, δηλαδή, μόνο; Οι ελεύθεροι επαγγελματίες που είναι άλλο πράγμα.

Άρα, η κριτική που δεχθήκαμε την πρώτη περίοδο της επιστρεπτέας προκαταβολής ότι επειδή είχαμε συνδέσει την επιστρεπτέα προκαταβολή με τον αριθμό των εργαζομένων κι άρα είχαμε αποκλείσει τις ατομικές επιχειρήσεις χωρίς εργαζόμενους, απαντήθηκε με τον δεύτερο κύκλο. Άρα σε έναν μεγάλο βαθμό απαντούμε ήδη στην ερώτησή σας.

Να πω ότι καλώ πραγματικά όλες τις μικρομεσαίες επιχειρήσεις να κάνουν αίτηση για να λάβουν την επιστρεπτέα προκαταβολή. Είναι εύκολο το εργαλείο αυτό. Τα λεφτά πιστώνονται απ’ ευθείας μέσω του Taxisnet στον λογαριασμό τους. Είναι μια άμεση ρευστότητα, εύκολη για τις επιχειρήσεις.

Το λέω διότι μου συνέβη το εξής. Ήμουν προσκεκλημένος σε μια τηλεοπτική εκπομπή ένα βράδυ στο «KONTRA» με τον κ. Παππά. Είχε βγει ένας επιχειρηματίας, ένας εστιάτορας από την Πλάκα. Είχε πει «εγώ θέλω δύο χιλιάρικα για να ανοίξω το μαγαζί μου και δεν μου τα δίνει η Κυβέρνηση». Κι όταν τον ρώτησα «γιατί σας κόψαμε από την επιστρεπτέα προκαταβολή;» μου απήντησε στον αέρα «δεν έκανα αίτηση». Άμα δεν κάνεις αίτηση πώς θα πάρεις τα λεφτά; Άρα, λοιπόν, να κάνουν αίτηση οι μικρομεσαίες επιχειρήσεις. Είναι εύκολο το εργαλείο. Τα λεφτά που δίνουμε τώρα είναι πάρα πολλά. Δίνουμε 1,4 δισεκατομμύρια. Άρα θα πάρουν σοβαρά ποσά οι μικρομεσαίες επιχειρήσεις.

Πάμε στο κομμάτι των επιταγών που αναφέρατε. Θέλω να σταθούμε σε αυτό. Έχετε μεν δίκιο αλλά δεν είναι τόσο απλό όσο λέτε. Τι λέτε κι έχετε δίκιο; Μιλάτε για εκ νέου παράταση εβδομήντα πέντε ημερών που δίνουμε στην εγγραφή στον «ΤΕΙΡΕΣΙΑ» για τις ξενοδοχειακές επιχειρήσεις, τα ταξιδιωτικά γραφεία και τις εποχικές επιχειρήσεις, δηλαδή αυτό το κομμάτι του κύκλου που πλήττεται από τον τουρισμό.

Θα το πω λίγο πρακτικά για να καταλάβει ο κόσμος. Μια ξενοδοχειακή επιχείρηση έβαζε συνήθως επιταγές στις 15 - 20 Ιουνίου. Για ποιον λόγο; Δούλευαν από τέλος Απριλίου, αρχές Μαΐου, μάζευαν ένα ρευστό, πλήρωναν τις επιταγές τους γι’ αυτά που είχαν κάνει κατά το προηγούμενο διάστημα. Φέτος που δεν είχαν ανοίξει στις 15 Ιουνίου αλλά ανοίγουν την 1η Ιουλίου ή εν μέρει κάποιοι στις 15 Ιουνίου, καταλαβαίνετε ότι αυτό σημαίνει ότι δεν έχουν μαζέψει τα λεφτά για να πληρώσουν τις επιταγές τους. Γι’ αυτό δίνεται αυτή η παράταση. Κι αυτό συμπαρασύρει τα ταξιδιωτικά γραφεία.

Αυτό συμπαρασύρει όλα τα καταστήματα που έχουν μείωση του τζίρου σε σχέση με πέρυσι, κύριε Πρόεδρε, άνω του 50%. Άρα με αυτή την έννοια είναι εποχικές επιχειρήσεις. Πλήττονται καίρια λόγω του πλήγματος του τουρισμού. Σε αυτούς δίνουμε παράταση εβδομήντα πέντε ημερών για να γραφτούν στον «ΤΕΙΡΕΣΙΑ».

Λέτε τώρα ότι «σώζει αυτούς και καλά το κάνετε αλλά εδώ έχουμε πρόβλημα με τον κομιστή ο οποίος δεν έχει τα λεφτά». Ξέρετε πόσα χρήματα είναι οι επιταγές μηνιαίως; Πάνω από 6 δισεκατομμύρια. Οι επιταγές στην Ελλάδα είναι ένας ελληνικός τρόπος, λίγο γκρίζος, της καλύψεως της ελλείψεως τραπεζικού δανεισμού. Είναι μια έμμεση μορφή δανεισμού από επιχείρηση σε επιχείρηση μέσω της επιταγής. Το ποσό είναι τεράστιο. Δεν θα είχαμε χρήματα για ένα τέτοιο εργαλείο. Αυτό που λέτε είναι ένα εγγυοδοτικό εργαλείο, σαν αυτό που φτιάξαμε, κάθε μήνα. Δεν είχαμε αυτά τα λεφτά για να γίνει. Ούτε θα μπορούσε να γίνει. Γιατί αν πας άκριτα και πεις «όποιος έχει κόψει επιταγή, αυτή προεξοφλείται με εγγύηση του κράτους» ξέρετε πόσες επιταγές θα σκάσουν και θα μείνουν στο κράτος; Πάλι εκεί θα πρέπει να μπουν τραπεζικά κριτήρια για το ποια επιταγή πληρώνεται και ποια όχι. Άρα πάλι πάμε στην ουσία σε έναν τρόπο τραπεζικού δανεισμού γιατί δάνειο είναι αυτό που ζητάτε. Αυτό πραγματικά το εξετάσαμε πάρα πολύ με τον κ. Τσακίρη. Δεν βγαίνει ο λογαριασμός και δεν γίνεται.

Τα υπόλοιπα στη δευτερολογία μου.

**ΠΡΟΕΔΡΕΥΩΝ (Δημήτριος Βίτσας):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Θεωρώ, κύριε Υπουργέ, ότι πρέπει να ξεκινήσουμε μια ειλικρινή συζήτηση η οποία εκ των πραγμάτων θα γίνει το επόμενο διάστημα. Οι σοβαρές αποφάσεις της Ευρωπαϊκής Ένωσης και με το Ταμείο Ανάκαμψης, αλλά και με τις διευκολύνσεις που μας δίνει και τα πρόσθετα προγράμματα, πρέπει να αξιοποιηθούν με τον καλύτερο τρόπο για να έχουμε τη μικρότερη δυνατή ύφεση. Θεωρώ ότι εκεί έχουν όλοι λόγο. Εσείς πρέπει να κάνετε έναν παραπάνω κόπο, να ακούτε τις προτάσεις και να τις διερευνάτε. Γιατί σαφώς όταν θα κάνουμε το λογαριασμό δεν θα είναι ποιος θα κερδίσει πολιτικά αλλά πόσες επιχειρήσεις θα έχουν κλείσει, πόσοι άνθρωποι θα έχουν χάσει την εργασία τους. Εκεί όλοι έχουν μερίδιο ευθύνης.

Είναι δύσκολη η κατάσταση αλλά είναι και καλές οι προϋποθέσεις. Επιμένω σε αυτό. Να μη θυμίσω το 2009. Κατ’ αρχάς το πολιτικό κλίμα ήταν τέτοιο, με τους μισούς να παλεύουν να δοθούν λύσεις και τους άλλους μισούς να μην τους αφήνουν. Τώρα δεν μπορεί να γίνει αυτό γιατί είχαμε την πρότερη διακυβέρνηση και από τον ΣΥΡΙΖΑ. Οπότε και ο ΣΥΡΙΖΑ συναινεί με τον τρόπο του στο να βρεθούν λύσεις. Η Ευρώπη ανταποκρίθηκε. Το 2009 σφύριζε αδιάφορα. Έχουμε πλεονάσματα. Ματωμένα μεν από την υπερφορολόγηση αλλά έχουμε τα πλεονάσματα. Άρα έχουμε καλές προϋποθέσεις.

Ταυτόχρονα όμως έχουμε κι ένα δύσκολο πρόβλημα, διότι δεν εξαρτάται μόνο από εμάς ο τουρισμός που κτυπήθηκε. Παραδείγματος χάριν, όλη η ευρωπαϊκή και η παγκόσμια οικονομία δεν εξαρτάται μόνο από εμάς. Άρα, λοιπόν, καλές προϋποθέσεις έχουμε, δύσκολο πρόβλημα, άρα πρέπει να αξιοποιήσουμε με τον καλύτερο τρόπο τα χρηματοδοτικά εργαλεία που έχουν στη διάθεσή μας.

Πρέπει να αυξήσετε το ποσό του ΤΕΠΙΧ. Δεν γίνεται. Το ύψος του ΤΕΠΙΧ, όπως είναι τώρα, δεν θα καλύψει τις ανάγκες. Πρέπει επομένως το πρώτο πράγμα που θα κάνετε να είναι η αύξηση του ύψους του ΤΕΠΙΧ.

Το δεύτερο, θα πρέπει στο θέμα των επιταγών το τραπεζικό εργαλείο να ενισχυθεί με εγγύηση ενός ποσοστού και από το κράτος. Κύριε Υπουργέ, αυτό θέλω να το ξαναδείτε. Το τραπεζικό εργαλείο, μετ’ εξόφλησης επιταγών από τον υπόχρεο και εξόφλησης στην ώρα της για τον κομιστή, να ενισχυθεί με συνεγγύηση του δημοσίου. Συνεγγύηση κι όχι μόνο εγγύηση. Αυτό θα διευκολύνει τα πράγματα. Δεν μπορεί να λυθεί το πρόβλημα με τις παρατάσεις που κάνουμε.

Όπως είπατε είναι τεράστιο. Πράγματι είναι τεράστιο. Είπα στον κ. Σκυλακάκη, που του έκανα ακριβώς την ίδια ερώτηση την Παρασκευή, γιατί είναι συναρμόδιος, ότι ο μηχανικός που έκανε ανακαίνιση στο ξενοδοχείο και ο άνθρωπος έχει την επιταγή στα χέρια, αλλά θα την εισπράξει μετά από εξήντα μέρες. Σύμφωνα με τον νόμο που θα ψηφίσουμε τις επόμενες μέρες -θα ψηφίσουμε όλοι νομίζω τη συγκεκριμένη διάταξη- δεν έχει την απαλλαγή από τις τράπεζες. Εκεί ο άνθρωπος έχει υποχρέωση να πάει να πληρώσει. Εάν κάνατε επέκταση της αναστολής στο δημόσιο και στις τράπεζες θα ήταν μια μορφή στήριξης αυτών. Εξετάστε τουλάχιστον αυτό με τις τράπεζες.

Δεν μπορεί να παρεμβαίνουμε στον ιδιώτη μηχανικό και να του λέμε «όχι δεν θα εισπράξεις τα λεφτά σου, θα τα εισπράξεις μετά από εξήντα μέρες» και στην ιδιωτική τράπεζα να μη μπορούμε να επέμβουμε. Ιδιώτης ο ένας, ιδιώτης και ο άλλος. Με συγχωρείτε.

Πάμε στο θέμα που έχει να κάνει με την επιστρεπτέα προκαταβολή. Απλό εργαλείο. Χρειάζεται όμως περισσότερα χρήματα. Δεν γίνεται. Τα 2 δισεκατομμύρια συνολικά δεν θα καλύψουν τις ανάγκες. Τώρα αν το πάτε σταδιακά, είναι άλλο θέμα. Πάντως χρειάζονται και άλλα χρήματα στο συγκεκριμένο μέτρο.

Το μέτρο αυτό πράγματι ο Μιχάλης Κατρίνης, που είναι υπεύθυνος ανάπτυξης από εμάς, το αξιολόγησε από την πρώτη στιγμή ότι θα πετύχει σε ένα βαθμό. Και του είπα «κάτσε, φρένο. Σε βλέπω μεγάλο υποστηρικτή του μέτρου της επιστρεπτέας προκαταβολής». Έβαλα φρένο εγώ στον Μιχάλη για το ότι εκτίμησε ότι το μέτρο θα πετύχει. Και πράγματι πέτυχε.

Όμως έχει ζητήματα που έχουν να κάνουν με το ύψος. Έχει ζητήματα σχετικά με τη σοβαρή χρηματοδότηση για μια επιχείρηση η οποία αποκλείεται από τα άλλα. Γιατί καταφεύγουμε εκεί; Γιατί δεν μπαίνουν μέσα τραπεζικά κριτήρια. Γι’ αυτόν ακριβώς τον λόγο. Ζητάμε ενίσχυση και αυτού.

Κλείνω με μια λεπτομέρεια που έχει να κάνει με τη ρύθμιση. Δείτε τη. Λέει η ρύθμιση για τις επιταγές ότι δεν είναι μόνο αυτοί οι κωδικοί. Σας λέω ότι τα τουριστικά λεωφορεία, παραδείγματος χάριν, δεν υπάγονται στην αναστολή πληρωμής των επιταγών σύμφωνα με τους κωδικούς.

Λέει, όμως, η ρύθμιση η τελευταία ότι όσες επιχειρήσεις θα έχουν το 50% του τζίρου τους τον Ιούλιο, τον Αύγουστο και τον Σεπτέμβριο, τότε υπάγονται στο μέτρο.

Θέλω να σας πω ότι τα περισσότερα τιμολόγια των επιχειρήσεων που δουλεύουν το καλοκαίρι και παρέχουν υπηρεσίες κόβονται τον Οκτώβριο. Μόλις τελειώσει η σεζόν γίνεται η εκκαθάριση και ενώ έπαιρναν προκαταβολή τους άλλους μήνες, είναι τον Οκτώβριο. Άρα θα πρέπει να προσθέσετε τουλάχιστον τον Οκτώβριο και θα υπάρχει δικαιοσύνη στην αντιμετώπιση αυτών των ανθρώπων. Είναι η πρακτική αυτή. Τον Οκτώβριο κόβονται τα τιμολόγια για τις δραστηριότητες του καλοκαιριού. Είναι δεκάδες τα προβλήματα.

Σήμερα, κύριε Πρόεδρε, οι χειριστές των μηχανημάτων των εταιρειών επίγειας εξυπηρέτησης, των αεροπορικών εταιρειών, μού είπαν ότι δεν υπάγονται στα μέτρα των εργαζομένων για τον τουρισμό. Είναι μια κατηγορία ανθρώπων που είναι αρκετοί σε όλη την Ελλάδα κι όμως δεν υπάγονται.

Επομένως χρειάζεται να ξαναδούμε τα μέτρα, να κάνουμε μια σοβαρή ακτινογραφία και να προχωρήσουν τα Υπουργεία Εργασίας, Ανάπτυξης και Οικονομικών στην αναθεώρηση των μέτρων στην κατεύθυνση στήριξης αυτών που έχουν πετύχει και βεβαίως της διόρθωσης αυτών που δεν έχουν πετύχει και αξιοποίησης με τον καλύτερο τρόπο των εργαλείων που μας έχει δώσει η Ευρωπαϊκή Ένωση.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστούμε, κύριε Κεγκέρογλου.

Κύριε Υπουργέ, αν μου επιτρέπετε, πριν απαντήσετε θα ήθελα πάνω σε αυτά που είπε ο κ. Κεγκέρογλου να κάνω μία επιπλέον ερώτηση: Γιατί τα μέτρα που έχουν παρθεί για τις ξενοδοχειακές επιχειρήσεις δεν έχουν επεκταθεί και για τις επιχειρήσεις εστίασης;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ, κύριε Πρόεδρε.

Οι επιχειρήσεις εστίασης, εάν συνδέονται με αυτό που λέμε εποχικό κύκλο του τουρισμού, εμπίπτουν στην κατηγορία της μείωσης του τζίρου άνω του 50%. Εάν, δηλαδή, έχεις ένα εστιατόριο που έχει γενικώς δουλειά γιατί έχει δουλειά, αυτό δεν εμπίπτει γιατί έχει δουλειά και πρέπει να πληρώσει τις υποχρεώσεις του για να λειτουργήσει η αγορά. Εάν έχεις ένα εστιατόριο που δουλεύει μόνο από τον τουρισμό και άρα αυτόματα επειδή δεν έχεις τουρισμό πέφτει κάτω από το 50%, μπαίνει στη ρύθμιση. Αυτή είναι η σωστή απάντηση. Έχουμε κάνει στη ρύθμιση μια γενική διατύπωση, ώστε να πιάσουμε όλες τις περιπτώσεις των επιχειρήσεων εκείνων που έχουν πραγματικά πληγεί λόγω του τουρισμού, ασχέτως ΚΑΔ και ασχέτως τού πώς τις ονοματίζουμε, για να πάμε σ’ ένα αντικειμενικό κριτήριο.

Κύριε συνάδελφε, σε αυτό το αντικειμενικό κριτήριο λέτε κάτι. Δεν λέω ότι είναι λάθος αυτό που λέτε. Πιθανόν να έχετε δίκιο, δηλαδή ότι ειδικά για τα τουριστικά λεωφορεία το μέτρο έπρεπε να μπει τον Οκτώβριο. Δεν ξέρω πόσο εύκολο είναι αναλογιστικά να γίνει αυτό. Θέλω να το εξετάσω, δεν θέλω να είμαι άδικος με τους ανθρώπους. Το αντίθετο. Φαντάζομαι ότι με κάποιον τρόπο θα φαίνεται ότι Ιούνιο με Ιούνιο έχουν λιγότερους επιβάτες, γιατί κάπου καταγράφουν τους επιβάτες. Δεν γίνεται αλλιώς. Αν δεν έχουν τους επιβάτες καταγεγραμμένους τα λεωφορεία, κάνουν φοροδιαφυγή. Άρα κάπου τους έχουν γραμμένους, άρα με κάποιον τρόπο…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Το τιμολόγιο κόβεται. Έναν μήνα μετά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Το τιμολόγιο μπορεί να μπει έναν μήνα, αλλά μόνο από την κίνηση των επιβατών θα μπορούσαν να αποδείξουν οι λογιστές τη μείωση του τζίρου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ο νόμος, όμως, λέει τιμολόγιο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εντάξει. Στην ερώτηση που θα κάνετε στη Βουλή, βάλτε για τα τουριστικά λεωφορεία να είναι το επιβατολόγιο και να τους πιάσετε και να τελειώνουμε. Εγώ το δέχομαι ως μια πραγματική αγωνία. Εγώ δεν θέλω να αδικήσω κανέναν συμπολίτη μας. Θέλω όποιον μπορούμε να βοηθήσουμε που έχει πραγματικό πρόβλημα, να τον βοηθήσουμε.

Μια γενική παρατήρηση πριν κλείσω με τα του ΤΕΠΙΧ: Πράγματι, κύριε Κεγκέρογλου, το πολιτικό κλίμα του παρόντος χρόνου είναι πολύ διαφορετικό σε σχέση με το 2010.

Φέρνω ένα παράδειγμα που μου έκανε μεγάλη εντύπωση. Σήμερα διάβασα ένα άρθρο του κ. Καμπουράκη που είχε μια φωτογραφία από ένα πανό που του είχαν στα Χανιά της Κρήτης επί έναν-ενάμιση χρόνο και δεν τον άφηναν να πάει στην Κρήτη.

Γιατί νομίζετε, κύριοι συνάδελφοι του ΣΥΡΙΖΑ, ότι κατηγορούσαν τον Καμπουράκη επί ενάμιση χρόνο και δεν τον άφηναν να πάει στα Χανιά; «Έξω ο Καμπουράκης από τα Χανιά που υποστηρίζει από το «MEGA», το κανάλι της διαπλοκής, τον μνημονιακό νόμο Ραγκούση». Προσέξτε: Επί ενάμιση χρόνο δεν μπορούσε να πάει ο Καμπουράκης στα Χανιά γιατί υποστήριζε από το «MEGA» τον μνημονιακό νόμο Ραγκούση και αυτοί πήραν όλον τον Ραγκούση από εκεί, οι μνημονιολάγνοι, οι δήθεν αγανακτισμένοι, γιατί τα φέρνει έτσι η ζωή και αλλάζουν τα πράγματα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Είχαν «λίπος» τότε. Τώρα δεν έχουν.

**ΣΠΥΡΙΔΩΝ -ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Επειδή θέλω να είμαι μαζί σας καλόπιστος, δείτε πώς γίνονται οι παρεξηγήσεις στη Βουλή, κύριε Κατρίνη: Μου γράφει ο συνάδελφός σας κ. Κεγκέρογλου στην επίκαιρη ερώτηση: «Αριθμός 4. Επιτάχυνση των διαδικασιών ενεργοποίησης των μικροχρηματοδοτήσεων, microfinancing». Είναι το νομοσχέδιο που εισάγεται στην Ολομέλεια την Τετάρτη. Είχε ξεκινήσει από τον κ. Γιάννη Δραγασάκη, εμείς το συνεχίζουμε και ψηφίζεται.

Δεν έχει περάσει ένας μήνας που αντιδικούσα με τον κ. Κατρίνη, ο οποίος μου έλεγε δημόσια ότι το νομοσχέδιο για τις μικροπιστώσεις είναι ομολογία αποτυχίας της κυβερνητικής πολιτικής. Διαλέγεις: Ή είναι ομολογία αποτυχίας της κυβερνητικής πολιτικής οι μικροπιστώσεις ή πρέπει να επιταχύνουμε την ψήφισή του –σε δύο μέρες ψηφίζεται- που λέτε εσείς. Το λέω αυτό διότι αν κάνουμε τη συζήτηση καλόπιστα, θα βγάλουμε άκρη. Αν κάνουμε τη συζήτηση κακόπιστα, δεν θα βγάλουμε άκρη. Τέλος.

Πάω στο ΤΕΠΙΧ. Για να καταλάβουμε λίγο τι συμβαίνει, σωστά είπατε ότι έχουν δοθεί μέχρι σήμερα 1,2 δισεκατομμύρια. Θα δοθούν περίπου άλλα 800 εκατομμύρια. Θυμίζω ότι ο αρχικός προγραμματισμός ήταν για 1,3 δισεκατομμύρια, δηλαδή περίπου όσα έχουμε δώσει μέχρι τώρα. Αυξήσαμε τον προγραμματισμό αυτόν, αυξήσαμε τα λεφτά, το πήγαμε στα 2 δισεκατομμύρια και πράγματι –έχετε δίκιο, κύριε Κεγκέρογλου- οι αιτήσεις ήταν πολύ περισσότερες.

Οφείλω να σας πω, χωρίς να μπορώ αυτή τη στιγμή να σας ανακοινώσω κάτι –γιατί δεν το έχω ως λύση- ότι μας απασχολεί στο Υπουργείο Ανάπτυξης τι θα κάνουμε. Προσέξτε για ποια κατηγορία: Για εκείνες τις επιχειρήσεις που οι τράπεζες τελικά τους ενέκριναν το ΤΕΠΙΧ, δηλαδή τους έκριναν αξιόχρεους, αλλά μέχρι να φτάσει η αίτηση από την Αναπτυξιακή Τράπεζα, είχαν τελειώσει τα λεφτά. Αυτοί είναι οι πιο αδικημένοι. Αυτή είναι κατηγορία επιχειρήσεων που τελικά έπρεπε να το πάρουν, αλλά δεν πρόλαβαν να το πάρουν γιατί πήγε η αίτησή τους καθυστερημένα από την τράπεζα. Αυτή είναι μια ειδική κατηγορία. Θα μετρήσουμε πόσοι είναι, θα δούμε για τι λεφτά μιλάμε, θα δούμε τι μπορούμε να βρούμε, γιατί δεν σας λέω ότι έχω και τα δισεκατομμύρια από την τσέπη μου για να τα βγάζω –δεν είναι τόσο εύκολο- αλλά δέχομαι ότι είναι μια ευθύνη μας να βρούμε και γι’ αυτούς τους ανθρώπους μια βέλτιστη λύση.

Παρά ταύτα θα σας πω κλείνοντας –και αυτό απαντά εν μέρει και σε αυτό που είπατε για τις επιταγές προηγουμένως, για τον κομιστή- ότι η σειρά των μέτρων που έχουμε θέσει έχει μια λογική, μια χρονική αλληλουχία. Δεν φτιάξαμε μεν ειδικό εργαλείο για τις επιταγές, αλλά φτιάξαμε το ΤΕΠΙΧ και τα εγγυοδοτικά για να μπορέσουν οι επιχειρήσεις που είναι αξιόχρεες να πάρουν χρήματα και δεν βάλαμε αναστολή επιταγών. Βάλαμε αναστολή εγγραφής στον «ΤΕΙΡΕΣΙΑ», ώστε να έχεις έναν λόγο παραπάνω να πας να πληρώσεις. Αν, λοιπόν, πάρεις χρήματα με τα εργαλεία που έχουμε βγάλει είτε της επιστρεπτέας προκαταβολής είτε του ΤΕΠΙΧ είτε του εγγυοδοτικού, έχεις έναν λόγο παραπάνω να πας να πληρώσεις την επιταγή σου, γιατί εμείς αυτό που θέλουμε να δώσουμε στην αγορά ως κατεύθυνση είναι ότι αν μπορείς να την πληρώσεις, να την πληρώσεις και να μην κάνεις χρήση καμμίας αναστολής.

Να σας πω για να ξέρετε. Αυτό το μήνυμα, που έβγαλα με μεγάλη αγωνία την ώρα της μεγάλης κρίσης τον Μάρτιο με αρχές Απριλίου, η αγορά το εκτίμησε. Ξέρετε από τις επιταγές που δώσαμε αναστολή και μπήκαν σε ηλεκτρονική πλατφόρμα και πήραν την προστασία, πόσο τοις εκατό πληρώθηκε; Το 87%, ενώ είχαν προστασία, την πλήρωνε την επιταγή του. Άρα δεν είναι όσοι έχουν επιταγές ούτε άνθρωποι που δεν θέλουν να πληρώσουν ούτε τίποτα. Πρέπει να τους δοθεί η ευκαιρία να βρουν τον χρόνο για να μαζέψουν τα λεφτά και να πληρώσουν.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Το «SURE» δεν το πήρατε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αυτό κάνουμε με τη ρύθμιση. Εγγυοδοτικά εργαλεία, επιστρεπτέα προκαταβολή, ΤΕΠΙΧ, αναστολή λίγο παραπάνω στον χρόνο, να μαζέψεις τα λεφτά να πληρώσεις την επιταγή σου.

Εν πάση περιπτώσει, εάν δούμε ότι το μέτρο, όπως λέτε, έχει πολλαπλά προβλήματα -δεν είχε την περασμένη φορά, θα δούμε τώρα, αλλάζουν τα δεδομένα- εδώ είμαστε.

Να σας πω μόνο για να ξέρετε, για να μη λέμε μεταξύ μας πράγματα, ότι, ναι, η Ευρώπη είναι σε πολύ καλύτερο κλίμα απ’ ό,τι το 2010 και, ναι, θέλει να βοηθήσει κ.λπ., αλλά λεφτά εμείς από την Ευρώπη δεν έχουμε πάρει ακόμα. Θα πάρουμε. Όταν πάρουμε τα λεφτά, να συζητήσουμε πώς θα τα ξοδέψουμε. Προς το παρόν το θέμα είναι να τα πάρουμε. Δεν ξέρουμε πόσα θα πάρουμε, εφόσον ακόμα συζητούν οι ηγέτες για να αποφασίσουν, ούτε ξέρουμε με τι όρους θα τα πάρουμε. Ας τελειώσει η συζήτηση και μετά ας συζητήσουμε πώς θα τα ξοδέψουμε. Πρώτα να τα πάρουμε. Είναι καλύτερο το κλίμα στην Ευρώπη, το δέχομαι, είναι πολύ καλύτερο το κλίμα, αλλά μη σπεύδουμε να ξοδεύουμε αυτά που δεν έχουμε.

Ευχαριστώ πολύ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ξεκίνησαν οι δικαιολογίες.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν είναι δικαιολογίες. Η πραγματικότητα είναι.

**ΠΡΟΕΔΡΕΥΩΝ (Δημήτριος Βίτσας):** Σας ευχαριστώ και τους δύο.

Πάντως στο ζήτημα που έθεσε ο κ. Κεγκέρογλου δεν υπάρχει δευτερολογία. Στο ζήτημα που έθεσε ο κ. Κεγκέρογλου για τις μετεξοφλήσεις υπάρχει λύση. Σκεφθείτε απλά. Να μην το κουβεντιάσουμε τώρα. Είναι εγγυοδοσία της εγγυοδοσίας της εγγυοδοσίας. Αν το δείτε έτσι, θα δείτε ότι υπάρχει λύση. Να μη βάλουμε φυλακή και τον μηχανικό που έχει δανειοδοτηθεί.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Δημήτριος Βίτσας):** Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 20/10/4-5-2020 επίκαιρη επερώτηση των Βουλευτών της Κοινοβουλευτικής Ομάδας του Συνασπισμού Ριζοσπαστικής Αριστεράς κ.κ. Γεωργίου Τσίπρα, Νικόλαου Παππά, Αθανασίας (Σίας) Αναγνωστοπούλου, Ιωάννη Δραγασάκη, Ιωάννη Σαρακιώτη, Παναγιούς (Γιώτας) Πούλου, Ολυμπίας Τελιγιορίδου, Ελευθέριου Αβραμάκη, Αθανασίου (Νάσου) Αθανασίου, Τρύφωνα Αλεξιάδη, Σταύρου Αραχωβίτη, Θεοδώρας (Δώρας) Αυγέρη, Σωκράτη Βαρδάκη, Καλλιόπης Βέττα, Δημήτριου Βίτσα, Όλγας Γεροβασίλη, Χρήστου Γιαννούλη, Ιωάννη Γκιόλα, Θεόδωρου Δρίτσα, Σουλτάνας Ελευθεριάδου, Κωνσταντίνου Ζαχαριάδη, Χουσεϊν Ζεϊμπέκ, Νικόλαου Ηγουμενίδη, Διονυσίου- Χαράλαμπου Καλαματιανού, Ευφροσύνης (Φρόσως) Καρασαρλίδου, Ειρήνης (Νίνας) Κασιμάτη, Χαρούλας (Χαράς) Καφαντάρη, Σπυρίδωνα Λάππα, Κυριακής Μάλαμα, Χαράλαμπου (Χάρη) Μαμουλάκη, Αλέξανδρου Μεϊκόπουλου, Ανδρέα Μιχαηλίδη, Κωνσταντίνου Μπάρκα, Αθανασίου (Θάνου) Μωραϊτη, Μαρίας- Ελίζας (Μαριλίζας) Ξενογιαννακοπούλου, Αθανάσιου (Σάκη) Παπαδόπουλου, Γεωργίου Παπαηλιού, Αικατερίνης Παπανάτσιου, Θεοπίστης (Πέτης) Πέρκα, Ιωάννη Ραγκούση, Νεκτάριου Σαντορινιού, Παναγιώτη (Πάνου) Σκουρλέτη, Ελισσάβετ (Μπέττυς) Σκούφα, Νικόλαου Συρμαλένιου, Μερόπης Τζούφη, Αλέξανδρου (Αλέκου) Τριανταφυλλίδη, Σωκράτη Φάμελλου, Νικολάου Φίλη, Θεανώς Φωτίου, Δημητρίου (Τάκη) Χαρίτου, Μιλτιάδη Χατζηγιαννάκη, Ραλλίας Χρηστίδου και Γεώργιου Ψυχογιού προς τον Υπουργό Ανάπτυξης και Επενδύσεων, με θέμα: «Ενίσχυση Επιχειρήσεων. Αξιοποίηση νέων δυνατοτήτων».

Λοιπόν, για να είμαστε καλά συνεννοημένοι, από τους Βουλευτές ο κ. Τσίπρας έχει δέκα λεπτά ομιλία και πέντε λεπτά δευτερολογία. Ο κ. Παππάς, ο κ. Σαρακιώτης, η κ.Τζάκρη και η κ. Παναγιού έχουν πέντε λεπτά πρωτολογία, τρία λεπτά δευτερολογία. Ο κ. Καλαματιανός και η κ. Τελιγιορίδου έχουν τρία λεπτά πρωτολογία και δύο λεπτά δευτερολογία. Όλοι αυτοί μπορούν να αξιοποιήσουν τη δευτερολογία τους. Αν δεν μου το πουν, θα το κάνω μόνος μου.

Τώρα, εκ μέρους της Κυβέρνησης ο κ. Γεωργιάδης ο Υπουργός Ανάπτυξης και Επενδύσεων έχει είκοσι λεπτά πρωτολογία, δέκα λεπτά δευτερολογία, πέντε λεπτά τριτολογία. Ο κ. Τσακίρης, Υφυπουργός Ανάπτυξης και Επενδύσεων, έχει δέκα λεπτά πρωτολογία και πέντε λεπτά δευτερολογία.

Όσον αφορά τους Κοινοβουλευτικούς Εκπροσώπους: Από τον ΣΥΡΙΖΑ ο κ. Τζανακόπουλος έχει δώδεκα λεπτά, έξι λεπτά και τρία λεπτά αντίστοιχα πρωτολογία, δευτερολογία και τριτολογία. Οι άλλοι Κοινοβουλευτικοί Εκπρόσωποι, δηλαδή ο κ. Μπουκώρος, ο κ. Κατρίνης, ο κ. Καραθανασόπουλος, ο κ. Βιλιάρδος και ο κ. Γρηγοριάδης από το ΜέΡΑ25 στον βαθμό που θέλουν -φαντάζομαι θα θέλουν- να πάρουν τον λόγο, μπορούν να μιλήσουν έξι λεπτά.

Αυτό που θα πρέπει να είναι σε όλους γνωστό είναι ότι τη συζήτηση -για να μην μπλέξουμε το λέω- την κλείνει ο Υπουργός. Δηλαδή, μη φτάσουμε να κάνει και την τριτολογία του και μετά κάποιος θυμηθεί ότι δεν έχει μιλήσει και ζητήσει ξανά τον λόγο. Δεν θα του δοθεί έτσι. Τη συζήτηση την κλείνει ο Υπουργός, δηλαδή με τα πέντε λεπτά της τριτολογίας.

Τον λόγο έχει ο πρώτος επερωτών Βουλευτής Β΄ Δυτικής Αττικής του Συνασπισμού Ριζοσπαστικής Αριστεράς κ. Γεώργιος Τσίπρας για δέκα λεπτά. Και είναι ο μόνος ο οποίος μπορεί να μιλήσει, εκτός από τον Υπουργό, από το Βήμα. Όλοι οι άλλοι θα μιλήσουν από τις θέσεις τους.

Ορίστε, κύριε Τσίπρα, έχετε τον λόγο για δέκα λεπτά.

**ΓΕΩΡΓΙΟΣ ΤΣΙΠΡΑΣ:** Ευχαριστώ, κύριε Πρόεδρε.

Εισαγωγικά θα κάνω ένα σχόλιο, επειδή έχει σχέση με την ερώτηση. Πληροφορήθηκα ότι ο κ. Γεωργιάδης προηγουμένως είπε πως οι ελληνικές τράπεζες χρηματοδοτούν με υψηλότερα επιτόκια σε σχέση με τις ευρωπαϊκές, διότι δανείζονται ακριβότερα. Εάν είναι σωστό και δεν με έχουν πληροφορήσει λάθος, εννοείται ότι δεν ισχύει κάτι τέτοιο. Τα επιτόκια δανεισμού από την ΕΚΤ εν μέσω πανδημίας είναι αρνητικά. Αρνητικά επιτόκια και υψηλά επιτόκια χρηματοδότησης, δεν υπάρχει ως έννοια. Κάτι άλλο συμβαίνει.

Έρχομαι στην επερώτηση. Στην ύφεση, λοιπόν, είναι γνωστό -δεν το παραδέχεται η Κυβέρνηση- ότι είχαμε μπει ήδη το τελευταίο τρίμηνο του 2019. Είχαμε δύο συνεχόμενα τρίμηνα ύφεσης, άρα ύφεση.

Όμως, μέσα στην πολύ μεγαλύτερη ύφεση που αντιμετωπίζουμε λόγω της πανδημίας για το 2020, ανοίγει ταυτόχρονα κι ένα παράθυρο ευκαιρίας. Και αυτό είναι το πιο σημαντικό ζήτημα που αφορά τη συγκεκριμένη επερώτηση. Είναι ένα παράθυρο ευκαιρίας για ένα πλήθος προβληματικών επιχειρήσεων που είτε ανήκουν στο δημόσιο είτε έχει άμεσο έννομο συμφέρον το δημόσιο -ας πούμε λόγω χρεών προς το δημόσιο- είτε σε κάθε περίπτωση υπάρχουν λόγοι δημοσίου συμφέροντος για κρατική ενίσχυση προς τις επιχειρήσεις αυτές.

Όπως γνωρίζετε η Ευρωπαϊκή Ένωση εν μέσω πανδημίας για να αντιμετωπίσει τις οικονομικές επιπτώσεις απ’ αυτή, πρώτον, έχει παγώσει το άρθρο 107 της Ευρωπαϊκής Ένωσης περί κρατικών ενισχύσεων. Δεύτερον, με αναθεώρηση επί το ευνοϊκότερο των κατευθυντήριων γραμμών του 2014 πάλι από την Κομισιόν σχετικά με τις κρατικές ενισχύσεις, αυξήθηκε η δυνατότητα που υπήρχε από παλιά με άλλες μορφές για εξαίρεση επιχειρήσεων από την απαγόρευση χρήσης κρατικής ενίσχυσης για τη διάσωση επιχειρήσεων ιδιαίτερου δημοσίου συμφέροντος.

Συγκεκριμένα, στις 7 Απριλίου η Ευρωπαϊκή Επιτροπή επανεξέτασε τη νομοθεσία για όλες τις χώρες της Ευρωπαϊκής Ένωσης σχετικά με τη στήριξη προβληματικών επιχειρήσεων. Στόχος κατά την Κομισιόν είναι η διασφάλιση ότι το κρατικό κεφάλαιο διατίθεται εκεί που υπάρχει μεγαλύτερη ανάγκη. Σύμφωνα με την Κομισιόν στόχος, λοιπόν, αυτών των κατευθυντήριων γραμμών είναι να διασφαλίσουν ότι οι κρατικές ενισχύσεις που χορηγούνται στις χώρες της Ευρωπαϊκής Ένωσης εξυπηρετούν πραγματικά το δημόσιο συμφέρον. Παράδειγμα αυτού αναφέρεται από την Κομισιόν η διάσωση επιχείρησης η οποία θα εμπόδιζε τις κοινωνικές δυσχέρειες που προκαλούνται λόγω της παύσης λειτουργίας της σε μία περιοχή που έχει ήδη υψηλό ποσοστό ανεργίας.

Να θυμίσω εδώ ότι ο κ. Γεωργιάδης και άλλοι Υπουργοί της Κυβέρνησης στο «Επενδύω στην Ελλάδα» στην αιτιολογική έκθεση αναφέρονταν για παράδειγμα -προκειμένου να προωθήσουν αντιπεριβαλλοντικές διατάξεις- στο ότι η δυτική Αττική είναι μια περιοχή με υψηλά ποσοστά ανεργίας.

Συνεπώς τα υψηλά ποσοστά ανεργίας είναι αιτιολογία για κατάργηση διατάξεων και ρυθμιστικού πλαισίου που αποσκοπούσε στην προστασία του περιβάλλοντος, αλλά τα ίδια αυτά υψηλά ποσοστά ανεργίας δεν είναι μάλλον επαρκής λόγος δημοσίου συμφέροντος για την κρατική ενίσχυση και διάσωση επιχειρήσεων.

Σύμφωνα με την Κομισιόν πάντα επιτρέπεται σε εταιρείες που αντιμετωπίζουν επικείμενη κατάρρευση να παραμείνουν στην αγορά για αρκετό χρόνο, προκειμένου να ετοιμάσουν ένα σχέδιο αναδιάρθρωσης. Και μετά το πέρας των έξι μηνών θα πρέπει το σχέδιο αναδιάρθρωσης να κοινοποιηθεί στην επιτροπή και να εγκριθεί η ενίσχυση ως ενίσχυση αναδιάρθρωσης. Σήμερα, λοιπόν, αυτό το παράθυρο ευκαιρίας ανοίγει πολύ περισσότερο λόγω της πανδημίας.

Στην απάντησή σας στην από 3 Απριλίου γραπτή μας ερώτηση, -αντίστοιχη περίπου- κύριε Υπουργέ, δεν απαντήσατε για τις προβληματικές και κρατικές και μη κρατικές επιχειρήσεις που η κρατική ενίσχυσή τους αποτελεί όρο επιβίωσης και διάσωσης και η διαμόρφωση μιας βιώσιμης προοπτικής αποτελεί δημόσιο συμφέρον. Αναφερθήκατε μονάχα στην πλευρά που έχει να κάνει με την πενιχρή ενίσχυση των επιχειρήσεων που επλήγησαν με τα περιοριστικά μέτρα, αλλά δεν είπατε τίποτα γι’ αυτό το παράθυρο ευκαιρίας και για την αξιοποίηση της σημερινής -προσωρινά- ευνοϊκής κατάστασης στην Ευρωπαϊκή Ένωση για τη διάσωση προβληματικών και μη μεγάλων επιχειρήσεων που η επιβίωσή τους συνδέεται με το δημόσιο συμφέρον. Για την ακρίβεια έχετε αναφερθεί μέχρι τώρα μονάχα στην «AEGEAN», σε καμμία άλλη.

Μέσω του ήδη υπάρχοντος πλαισίου και τις κατευθυντήριες γραμμές σχετικά με τις κρατικές ενισχύσεις προβληματικών μη χρηματοπιστωτικών επιχειρήσεων του 2014 που αναθεωρήθηκαν, υπάρχει η δυνατότητα αναδιάρθρωσης επιχειρήσεων με κρατικό δανεισμό τουλάχιστον. Ωστόσο μέχρι σήμερα η Κυβέρνηση δεν έχει εξαγγείλει κανένα μέτρο για την κάλυψη προβληματικών επιχειρήσεων.

Πολλές χώρες της Ευρωπαϊκής Ένωσης, όπως Γερμανία, Γαλλία, Ιταλία κ.λπ., έχουν ευθέως διακοινώσει αφ’ ενός ότι θα προστατέψουν κρατικές ή και ιδιωτικές επιχειρήσεις σε στρατηγικούς τομείς παραγωγής, αφ’ ετέρου ότι, εάν χρειαστεί, θα κρατικοποιήσουν επιχειρήσεις που κινδυνεύουν λόγω της πανδημίας με απευθείας ενίσχυση με ίδια κεφάλαια.

Χώρες με μεγάλες παραγωγικές δυνατότητες και βαριά βιομηχανία βλέπουμε ότι εκμεταλλεύονται τη χαλάρωση αυτού του πλαισίου και προχωρούν σε αντίστοιχα μέτρα. Και δεν είναι μόνο χώρες όπως η Γερμανία, είναι χώρες όπως η Πορτογαλία με αντίστοιχη -ας το πούμε- οικονομία με εμάς, οι οποίες είναι ιδιαίτερα γαλαντόμες στην ενίσχυση-διατήρηση της παραγωγικής τους βάσης.

Ρωτάμε λοιπόν: Το ενδιαφέρον για την «AEGEAN» θα επεκταθεί σε επιχειρήσεις του δημοσίου, σε επιχειρήσεις που υφίστανται άμεσο έννομο συμφέρον του δημοσίου ή σε επιχειρήσεις που για στρατηγικούς λόγους πρέπει να κρατηθούν ανοιχτές και να έχουν ένα βιώσιμο μέλλον;

Στα μέσα Απριλίου από την DG Comp εγκρίθηκαν ορισμένες δαπάνες κρατικής ενίσχυσης. Να σας αναφέρω ενδεικτικά: Γερμανία 850 δισεκατομμύρια, Γαλλία 300 δισεκατομμύρια, Ισπανία 100 δισεκατομμύρια, Ιταλία 25 δισεκατομμύρια, Πολωνία 22 δισεκατομμύρια, Πορτογαλία 16 δισεκατομμύρια, Αυστρία 15 δισεκατομμύρια κ.ο.κ.. Και η Ελλάδα 2 δισεκατομμύρια! Αυτά τον Απρίλιο. Τώρα έχουν αυξηθεί σε κάτι παραπάνω από 4 δισεκατομμύρια. Η αναλογία παραμένει περίπου στα ίδια επίπεδα.

Είναι στοιχεία από το «BLOOMBERG» και το καταθέτω.

(Στο σημείο αυτό ο Βουλευτής κ. Γεώργιος Τσίπρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στις 9 Ιουνίου του 2020 η Πορτογαλία γνωστοποίησε στην Κομισιόν εγχείρημα με βάση το οποίο θα έδινε κρατική ενίσχυση 1,2 δισεκατομμυρίων στην κρατική αεροπορική εταιρεία «TAP». Περιμένει ακόμα απάντηση, αλλά το ιδιαίτερο στοιχείο του ενδιαφέροντος εδώ είναι ότι η εταιρεία αυτή δεν είχε προβλήματα μέσα στην πανδημία. Ήταν μια προβληματική επιχείρηση πριν τις 31-12-2019.

Στις 8 Μαΐου του 2020 στην Κροατία η Κομισιόν ενέκρινε 40 εκατομμύρια για διάσωση, πάλι για προβλήματα που, ναι μεν εντάθηκαν μέσα στην πανδημία, αλλά τα προβλήματα αυτά υπήρχαν πριν τις 31 Δεκεμβρίου. Η εταιρεία αυτή λέγεται «DURO DAKOVIC», είναι τεχνική εταιρεία.

Έρχομαι έτσι στα της Ελλάδας. Θα μείνω σε τρία παραδείγματα. Άλλοι συνάδελφοι θα θέσουν και τα υπόλοιπα. ΕΑΒ: Η Κυβέρνηση, αντί να ενισχύσει τις αναπτυξιακές προοπτικές της ΕΑΒ, με απόφαση του Υπουργού Οικονομικών κ. Σταϊκούρα περικόπηκαν μη μισθολογικές παροχές των εργαζομένων στη μοναδική αεροπορική βιομηχανία της χώρας, που ισοδυναμούν περίπου με δυόμισι μισθούς τον χρόνο. Μπορώ να σας αναφέρω αναλυτικά τι περικόπηκε.

Ποιο είναι το αποτέλεσμα; Το αποτέλεσμα είναι ότι υπάρχει κίνδυνος να μείνουν πίσω όλες οι εργασίες κατασκευαστικών προγραμμάτων και συντήρησης, όπως τα πυροσβεστικά αεροσκάφη SL 215, που τα χρειαζόμαστε για τη θερινή περίοδο, οι αναβαθμίσεις αεροσκαφών F-16 σε Viper, των αεροσκαφών P-3B, των αεροσκαφών C-130 κ.ά..

Επιπλέον, η «LOCKHEED MARTIN», που έχει συμβάσεις με ορισμένα από αυτά, μετά από αυτά τα γεγονότα, υπάρχουν πληροφορίες ότι σκέφτεται το ενδεχόμενο να αποσυρθεί από τη σύμβαση, διότι ο χρόνος παράδοσης έχει πολύ μεγάλη σημασία, η δε εταιρεία να απωλέσει περίπου 150 εκατομμύρια.

Ξεκίνησα από την ΕΑΒ για έναν λόγο: Από όλες τις προβληματικές και μη επιχειρήσεις είναι η εταιρεία εκείνη του δημοσίου που έχει τις μεγαλύτερες προοπτικές ανάπτυξης λόγω τεχνογνωσίας και της ιδιαίτερα αυξημένης ζήτησης τα τελευταία χρόνια στην ευρύτερη περιοχή και των Βαλκανίων και της Μέσης Ανατολής.

Αντί, λοιπόν, να την ενισχύσετε -και έχει ανάγκη ενίσχυσης και επενδυτικών προγραμμάτων και από το δημόσιο- προχωράτε σε μια ενέργεια που υπονομεύει κατάφωρα το μέλλον της εταιρείας. Από ό,τι φαίνεται, αυτό δεν το αντιλαμβάνονται, δεν το γνωρίζουν ή είναι δύσκολο να το καταλάβουν ο κ. Σταϊκούρας και ο κ. Γεωργιάδης.

Όμως, υπάρχει εδώ και κάτι χειρότερο, που αποτυπώνει παντελή άγνοια. Όταν έγινε η διαπραγμάτευση της ΕΑΒ με τη «LOCKHEED MARTIN», συμφωνήθηκε το κόστος της εργατοώρας της εταιρείας, προκειμένου να αναλάβει η ΕΑΒ τις εργασίες αναβάθμισης των F-16 σε Viper.

Με τα νέα δεδομένα, εάν δεν παρθεί πίσω η απόφαση του Υπουργού Οικονομικών, υπάρχει το ενδεχόμενο να ζητηθεί από τη «LOCKHEED MARTIN» η περικοπή της εργατοώρας, με συνέπεια μείωση του ανταλλάγματος.

Δεύτερο παράδειγμα: Ναυπηγεία Ελευσίνας. Γνωρίζει ο Υπουργός πολύ καλά ότι, όπως επιλύθηκε το ζήτημα της βιωσιμότητας και ανάπτυξης των Ναυπηγείων στο Νεώριο της Σύρου, προχωρήσαμε στη δρομολόγηση αντίστοιχης επίλυσης για τα Ναυπηγεία Ελευσίνας, με την υπογραφή μνημονίου κατανόησης ανάμεσα σε επενδυτή, στις τράπεζες, στο Υπουργείο Εθνικής Άμυνας και ευρύτερα στο δημόσιο. Οι τράπεζες δεν υπέγραψαν. Είχαμε, όμως, τη συναίνεσή τους.

Από τότε διατυμπανίζετε σε όλους τους τόνους ότι το πρόβλημα θα επιλυθεί. Είχε δεσμευτεί ο Πρωθυπουργός σας στη ΔΕΘ τον Σεπτέμβρη, από αυτό εδώ το Βήμα ο κ. Παπαθανάσης είχε πει «μη μιλάτε για τα Ναυπηγεία Ελευσίνας, όπου να ’ναι θα το επιλύσουμε». Και φτάνουμε σε ένα σημείο όπου ο κ. Γεωργιάδης επανειλημμένα, όχι μια φορά απειλεί ότι, αν δεν βρεθεί λύση μέσα στους επόμενους τρεις μήνες, μέχρι τον Μάρτη -δεν θυμάμαι- θα κλείσει η επιχείρηση ή θα πάει σε εκκαθάριση.

Ποιους ακριβώς απειλεί ο Υπουργός; Τον επενδυτή, τον σημερινό ιδιοκτήτη, τους εργαζόμενους μήπως;

Η ερώτηση, λοιπόν, προς τον κ. Γεωργιάδη είναι η εξής: Θα προχωρήσει η επένδυση που είχε δρομολογήσει η προηγούμενη κυβέρνηση; Εάν για οποιονδήποτε λόγο δεν προχωρήσει, δεσμεύεστε για τη βιωσιμότητα των ναυπηγείων μέσω οποιουδήποτε σχήματος κρατικής ενίσχυσης, μετά από μετοχοποίηση οφειλών προς το δημόσιο και τις τράπεζες; Δεσμεύεται, δηλαδή, ο Υπουργός, σε αντίθεση με ό,τι απείλησε, ότι τα ναυπηγεία θα κλείσουν, ότι αυτά, πρώτον, δεν θα κλείσουν, δεν θα χαθούν τα δεδουλευμένα των εργαζομένων, που αγγίζουν τα 20 εκατομμύρια και δεν θα πάνε τα ναυπηγεία σε εκκαθάριση;

Ένα τελευταίο στοιχείο που αφορά τον μεγάλο ωκεανό των μικρομεσαίων επιχειρήσεων. Σε ό,τι αφορά τα νομικά πρόσωπα, εκατόν εξήντα τρεις χιλιάδες επιχειρήσεις, περίπου το 64% του συνόλου είναι είτε ζημιογόνες είτε υποβάλλουν μηδενική δήλωση. Αυτές οι επιχειρήσεις, πρώτον, δεν είναι ζόμπι. Δηλώνουν τζίρο 91 δισεκατομμύρια, που αντιστοιχεί περίπου στο 35% του συνολικού ΑΕΠ της οικονομίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στην εθνική αναπτυξιακή στρατηγική, που κληρονόμησε η δική σας Κυβέρνηση από εμάς, προβλεπόταν το Ταμείο Αναδιάρθρωσης Επιχειρήσεων, ειδικά για τέτοιες επιχειρήσεις, με πόρους που προβλέπονται στα 400 εκατομμύρια κ.λπ.. Αυτό προ κορωνοϊού, χωρίς να υπάρχει καθόλου στον ορίζοντα αυτό το ενδεχόμενο.

Το ερώτημα είναι αν ενεργοποιήσετε τέτοιου είδους εργαλεία ακριβώς για αυτές τις επιχειρήσεις, οι οποίες δεν έχουν πρόσβαση στο συστημικό τραπεζικό σύστημα. Στις 12 Ιουνίου δε -είναι πολύ πρόσφατο- η Ευρωπαϊκή Επιτροπή έστειλε στα κράτη-μέλη για διαβούλευση μια πρόταση για να επεκταθεί παραπέρα το προσωρινό πλαίσιο που είχε εγκριθεί στις 19 Μαρτίου. Ο στόχος είναι τα κράτη-μέλη να μπορούν να ενισχύσουν μικρές και πολύ μικρές επιχειρήσεις, με βάση τις δυσκολίες που αντιμετωπίζουν εν μέσω πανδημίας.

Η ερώτηση είναι αν έχετε σχολιάσει, αν έχετε διαβουλευτεί σε σχέση με την πρόταση της 12ης Ιουνίου και αν σκοπεύετε με κάποιον τρόπο να το χρησιμοποιήσετε.

Ενημερωτικά και τελειώνω, η Βεστάγκερ, η πολύ γνωστή περί τα ζητήματα της DG Comp, είπε ότι οι μικρές και πολύ μικρές επιχειρήσεις αντιμετωπίζουν τεράστιες προκλήσεις σήμερα σαν αποτέλεσμα του κορωνοϊού…

**ΠΡΟΕΔΡΕΥΩΝ (Δημήτριος Βίτσας):** Κύριε Τσίπρα, πρέπει να ολοκληρώσετε.

**ΓΕΩΡΓΙΟΣ ΤΣΙΠΡΑΣ:** Τελειώνω, κύριε Πρόεδρε.

Είναι κρίσιμη η επιβίωσή τους για την ανάκαμψη ολόκληρης της Ευρωπαϊκής Ένωσης και εν ολίγοις, για να μην πολυλογώ, πήραν τα μέτρα αυτά και της 12ης Ιουνίου, που στάλθηκε η πρόταση, ακριβώς για να μπορέσουν να σώσουν τις μικρές και πολύ μικρές επιχειρήσεις, διότι τις θεωρούν κρίσιμες. Εδώ θα κάνουμε κάτι τέτοιο ή τις θεωρούμε ζόμπι;

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ κι εγώ.

Ο κ. Παππάς έχει τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Οι άλλοι με μπαζούκας, εμείς με νεροπίστολα, κύριε Υπουργέ! Είναι απολύτως προφανές ποια είναι η επιλογή και δεν μπορεί κανείς να το εξηγήσει. Διότι εάν υπάρχει κάποιος ο οποίος παρακολουθεί τις διεθνείς αναλύσεις, τη διεθνή ειδησεογραφία και την οικονομική ανάλυση ανά τον κόσμο, εδώ και τέσσερις μήνες η Ελλάδα κατατάσσεται στις χώρες του ύψιστου κινδύνου, με βάση τις συνέπειες που θα υποστεί από το κλείσιμο λόγω κορωνοϊού.

Τι θα περίμενε κανείς; Να τα αναγνώσει αυτά μια πολιτική ηγεσία, να συνειδητοποιήσει το μέγεθος του προβλήματος και να δράσει ανάλογα. Καθόμασταν και κοιτούσαμε το τι κάνουν οι άλλες χώρες. Πραγματικά, είναι αποκαρδιωτικό το θέαμα.

Πείτε μου εσείς. Πανηγυρίζατε στο Twitter μαζί με τον κ. Σταϊκούρα ότι εγκρίθηκαν οι εγγυήσεις ύψους 2 δισεκατομμυρίων για τις ελληνικές επιχειρήσεις. Μάλιστα. Μας λέτε κιόλας ότι έχει πάει και πολύ καλά το πρόγραμμα. Μια οικονομία ανάλογου μεγέθους της Ελλάδας, η Πορτογαλία έχει πάει στα 15-16 δισεκατομμύρια. Τι ξέρουν αυτοί που δεν ξέρουμε εμείς; Θα μας εξηγήσετε; Θα φέρετε ένα πειστικό επιχείρημα γιατί είναι τόσο μικρής κλίμακας η παρέμβαση και κακοσχεδιασμένη, βεβαίως.

Και για την επιστρεπτέα προκαταβολή ικανοποιημένοι είστε. Στρεβλά και η επιστρεπτέα προκαταβολή. Θα σας πω ένα παράδειγμα: Εταιρεία δικηγορική με δύο εργαζόμενους -ένας εργαζόμενος καθαριότητας, ένας εργαζόμενος με διοικητικά καθήκοντα- 150.000 επιστρεπτέα προκαταβολή. Εταιρεία που είναι στη μεταποίηση, με εκατό εργαζόμενους, 4.000 επιστρεπτέα προκαταβολή.

Μη με κοιτάτε με απορία. Ζητήστε ακριβώς το ποιος έχει πάρει τι. Τα ζητάμε και εμείς και πρέπει να τα ζητήσουμε και εδώ ελπίζουμε να έχετε και διαφορετική στάση από τις τράπεζες. Διότι έχει γίνει ο κακός χαμός. Έχουν ειδοποιηθεί άνθρωποι να πάνε για να τους εγκριθεί το δάνειο και μόλις πέρασαν το κατώφλι, τους είπαν «ξέρετε, δεν εγκρίνεται, διότι μας ήρθε εντολή από πάνω ότι ό,τι είναι κάτω από 200.000 να το κόβουμε».

Εμείς τα ακούμε μόνο; Εσείς δεν τα ακούτε; Δεν τα ξέρετε; Δεν μιλάτε με τον κόσμο των επιχειρήσεων. Μιλάτε με τον κόσμο των επιχειρήσεων. Τι τους λέτε; Νίπτετε τας χείρας σας; Έχουν αναλάβει οι τράπεζες την αναπτυξιακή στρατηγική; Θα αποφασίσουν οι τράπεζες ποιος ζει και ποιος πεθαίνει; Θα αποφασίσουν οι τράπεζες ποιος κλάδος θα στηριχθεί και ποιος κλάδος δεν θα στηριχθεί;

Ποιος, δηλαδή, κάνει τις επιλογές σε αυτή τη χώρα; Εκτός αν είναι δικές σας επιλογές, είστε ικανοποιημένοι με αυτές και κακώς βάζουμε και εμείς στο στόμα μας τις «κακομοίρες» τις τράπεζες, οι οποίες -ειρήσθω εν παρόδω- έχουν μέχρι τον Μάιο πάρει ρευστότητα, ειδικά για τις μικρομεσαίες επιχειρήσεις, 28 δισεκατομμύρια ευρώ. Επαναλαμβάνω, 28 δισεκατομμύρια ευρώ. Και τι ομολογούν στις συζητήσεις τους; Ότι από αυτά έχουν διοχετευτεί στην αγορά 4 δισεκατομμύρια ευρώ, εκ των οποίων τα 3,5 δισεκατομμύρια στους πελάτες που τους χαρακτηρίζουν οι ίδιοι «ΑΑΑ».

Τι θα γίνει με αυτή την ιστορία; Πάλι τα ίδια; Ο ίδιος κύκλος; Ερχόμαστε και στο νομοσχέδιο για τις μικροπιστώσεις και πάει και η αρμοδιότητα για τις μικροπιστώσεις, η ρύθμιση, στην Τράπεζα της Ελλάδος, ενώ υπάρχει η τοποθέτηση Ντράγκι, που λέει ότι υπάρχει κίνδυνος σύγκρουσης συμφερόντων. Εδώ ήμασταν με τον Υφυπουργό των Οικονομικών κ. Ζαββό και του διάβασε ο Βουλευτής μας λέξη προς λέξη την επιστολή Ντράγκι. Γιατί το κάνετε αυτό; Ποιος ο λόγος; Θεωρείτε ότι είναι αποτελεσματικός ο τρόπος που έχουν κινηθεί οι τράπεζες μέχρι στιγμής; Εμείς δεν το θεωρούμε.

Και κάτι άλλο θέλω να πω για τις μικροπιστώσεις. Προσέξτε, κύριε Υπουργέ, και μην επικαλεστείτε το νομοσχέδιο που παραλάβατε, διότι στο νομοσχέδιο που παραλάβατε δεν είχε ολοκληρωθεί η διαβούλευσή του και, βεβαίως, δεν ήταν σε συνθήκες κορωνοϊού. Σε συνθήκες κορωνοϊού θα υπάρχει, όπως το ξέρετε ήδη, τεράστια ζήτηση για ρευστότητα. Εάν αφήσετε εκεί πέρα μία αγορά αχαλίνωτη, απλώς θα σπρώξετε τον κόσμο ο οποίος είναι απελπισμένος για πολύ μικρά ποσά ρευστότητας, πολύ μικρά ποσά, σε μία αγορά με τα επιτόκια εκτιναγμένα.

Έχουν αφεθεί κάποια υπονοούμενα από τον κ. Σταϊκούρα κατά τη διάρκεια της συζήτησης, ότι θα φέρετε μία ρύθμιση, για να υπάρξει «ταβάνι» στο επιτόκιο, ότι το κάνουν και άλλες χώρες. Το έχει κάνει και η Γαλλία, το έχει κάνει και η Ιταλία, το έχει κάνει, εάν δεν απατώμαι, και η Αυστρία. Άρα, λοιπόν, εδώ πέρα περιμένουμε πραγματικά να υπάρξει μία παρέμβαση, η οποία να είναι δραστική.

Τέλος, θα θέλαμε να σας ρωτήσουμε τι συμβαίνει και με προοπτική προσφυγής στον ESM. Ανοίγει τέτοια κουβέντα; Γιατί κάπου είπε ο κ. Σταϊκούρας «υπό τις παρούσες συνθήκες δεν θέλουμε να πάμε».

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ο ESM έχει καταστατικό. Και το καταστατικό του ESM σημαίνει πρόγραμμα. Οι σχετικές αποφάσεις της Κομισιόν κάνουν λόγο ευγενικά αλλά ρητά για εποπτεία στην τραπεζική σταθερότητα, στη δημοσιονομική ισορροπία και τις μεταρρυθμίσεις. Και οι μεταρρυθμίσεις, οι οποίες ευγενικά διατυπώνονται εκεί, αλλά βιαίως θα εισαχθούν και στο ελληνικό νομικό πλαίσιο, είναι κατά μείζονα λόγο κάποιες ιδιωτικοποιήσεις, φαντάζομαι, και η άρση προστασίας της πρώτης κατοικίας.

Προσέξτε, δεν συζητάμε, όπως συζητούσαμε, πριν από τρεις μήνες. Η κατάσταση έχει πολλά καινούργια στοιχεία. Σκεφτείτε έξω από τα συνηθισμένα νεοφιλελεύθερα κουτιά. Αυτή τη στιγμή που μιλάμε, στη Γερμανία η κρατική παρέμβαση είναι θηριώδης. Οι «FINANCIAL TIMES» την περασμένη εβδομάδα έγραψαν ότι η Γερμανία οδεύει προς ένα μοντέλο κρατικού καπιταλισμού. Δεν είναι παράνομη καμμία κουβέντα και κρατικής συμμετοχής και δημόσιας παρέμβασης. Θα σας έλεγα κιόλας, γιατί να μη συζητήσουμε ανοιχτά το πώς η δημόσια περιουσία μπορεί να γίνει αναπτυξιακός μοχλός, αντί να είναι η πρώτη ύλη για εκχώρηση και εκποίηση, η οποία απλώς θα φέρει κάποια διευκόλυνση πρόσκαιρη και ταμειακή;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Δημήτριος Βίτσας):** Κύριε Παππά, ολοκληρώστε.

**ΝΙΚΟΛΑΟΣ ΠΑΠΠΑΣ:** Ολοκληρώνω αμέσως, κύριε Πρόεδρε.

Χρειάζεται, λοιπόν, επ’ ευκαιρία και αυτής της συζήτησης να αναλάβετε δεσμεύσεις, οι οποίες θα σηματοδοτούν μία σοβαρή αλλαγή πορείας τόσο ως προς το μέγεθος της παρέμβασης αλλά και ως προς την ποιότητά της.

Ευχαριστώ πολύ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ.

Ο κ. Σαρακιώτης έχει τον λόγο για πέντε λεπτά.

**ΙΩΑΝΝΗΣ ΣΑΡΑΚΙΩΤΗΣ:** Ευχαριστώ, κύριε Πρόεδρε,

Ο πρώτος ομιλητής συνάδελφος, ο κ. Γιώργος Τσίπρας, αναφέρθηκε διεξοδικά στους τρόπους με τους οποίους η ελληνική Κυβέρνηση, όπως πράττουν άλλες χώρες στην Ευρωπαϊκή Ένωση, μπορεί να σώσει μεγάλες εμβληματικές ελληνικές επιχειρήσεις, όπως δηλαδή συμβαίνει στην Ιταλία, στη Γερμανία, στη Γαλλία και σε λοιπές χώρες.

Δεν θα αναφερθώ στα εργαλεία, αλλά θα αναφερθώ σε μία απ’ αυτές τις εταιρείες, με την οποία οφείλει η Κυβέρνηση να ασχοληθεί ουσιαστικά και να δει όλη αυτή την κρίση που έχει προκύψει ως ευκαιρία για τη διάσωση της εταιρείας. Θα ασχοληθώ συγκεκριμένα με τη «ΛΑΡΚΟ», τη μεγαλύτερη εταιρεία παραγωγής σιδηρονικελίου στην Ευρωπαϊκή Ένωση και μία από τις πέντε μεγαλύτερες στον κόσμο. Τη «ΛΑΡΚΟ», η οποία είναι γνωστή σε όλους τους πελάτες της παγκοσμίως για την τεχνογνωσία που κατέχει και την ποιότητα του υλικού που εξάγει, αλλά και για τη συνέπειά της.

Ας δούμε τώρα πώς μεταχειριστήκατε αυτόν τον κολοσσό από την ημέρα ανάληψης της διακυβέρνησης της χώρας από τη Νέα Δημοκρατία. Βγάλατε από τα συρτάρια ένα σχέδιο του 2014, ένα σχέδιο το οποίο δεν είχε γίνει δεκτό τότε ούτε από τη διοίκηση, την οποία είχατε ορίσει εσείς με απόφασή σας. Εν συνεχεία ανέλαβε ο Υπουργός Ενέργειας, ο κ. Χατζηδάκης, τη σταδιακή απαξίωσή της μέσω δηλώσεων. Θυμόμαστε όλοι ότι έλεγε από το πρωί μέχρι το βράδυ ότι η «ΛΑΡΚΟ» μολύνει, ότι η «ΛΑΡΚΟ» είναι μία από τις χειρότερες επιχειρήσεις στη χώρα, ότι οι εργαζόμενοί της είναι υψηλόμισθοι. Μόνο που δεν τους παρομοίασε με τα golden boys, ας πούμε, της ΔΕΗ. Εργαζομένους, η πλειοψηφία των οποίων δουλεύουν μέσα σε καμίνια για 1.000 ευρώ τον μήνα.

Εν συνεχεία και πριν έρθει η τροπολογία του Φεβρουαρίου του 2020, καταφέρατε να προκαλέσετε με τη διοίκηση που είχατε ορίσει μια τεράστια ζημιά στην εταιρεία, καθώς πουλούσε με μικρότερη τιμή από τη χρηματιστηριακή, καθώς εκβιαζόταν από τους πελάτες της η «ΛΑΡΚΟ» λόγω του ότι είχαν διαρρεύσει τα σχέδιά σας για εκποίηση της εταιρείας, για την απαξίωσή της, με αποτέλεσμα να έχουμε ανανέωση των συμβολαίων εξαγωγής νικελίου με μία τεράστια έκπτωση.

Αξίζει να σημειωθεί εδώ ότι παρά το γεγονός ότι τέσσερα χρόνια κρατήθηκε ζωντανή αυτή η εταιρεία, ενώ είχε φτάσει η τιμή του νικελίου σε ιστορικό χαμηλό στις 7.500 με 8.000 το 2015 και το 2016 αντίστοιχα και κόστος παραγωγής ήταν 14.000 με 15.000, είχατε την τύχη, την οποία δυστυχώς δεν εκμεταλλευτήκατε, τον Σεπτέμβρη να παρουσιάσει την υψηλότερη τιμή σε όλη την πενταετία το νικέλιο με την τιμή του να ανέρχεται στα 18.000 δολάρια. Δυστυχώς δεν κάνατε τίποτα για να το εκμεταλλευτείτε και φτάνουμε στην επαίσχυντη τροπολογία του Φεβρουαρίου του 2020, την οποία ψήφισαν μόνο οι Βουλευτές της Νέας Δημοκρατίας. Βέβαια, κάποιοι εξ αυτών σήμερα, όταν επισκέπτονται τους εργαζομένους της εταιρείας, λένε ότι δεν ξέραμε τι ψηφίσαμε, νομίζαμε ότι ήταν προς το συμφέρον της εταιρείας. Βουλευτές της Νέας Δημοκρατίας, όχι του ΣΥΡΙΖΑ.

Ποια κατάσταση επικρατεί σήμερα στη μεγαλύτερη μεταλλευτική βιομηχανία της χώρας; Μειώσεις μισθών οι οποίες φτάνουν στο 40%, εργολάβοι οι οποίοι συνεργάζονταν χρόνια με την εταιρεία, μεταφορείς αλλά και προμηθευτές απλήρωτοι. Αξίζει να σημειωθεί εδώ ότι σε όλους αυτούς, οι οποίοι είχαν μια μόνιμη συνεργασία με την εταιρεία, η ορισθείσα διοίκηση από τη Νέα Δημοκρατία και πριν την ψήφιση της τροπολογίας τους έλεγε και τους διαβεβαίωνε ότι δεν θα χάσουν ούτε 1 ευρώ: «Βάλτε πλάτη και δεν θα χαθεί κανένα χρηματικό ποσό». Και αναφέρομαι τώρα σε εργολάβους, οι οποίοι έχουν είτε έναν εκσκαφέα είτε μεταφορείς με ένα ή δύο φορτηγά. Δημιουργήθηκαν χρέη από 5.000 και 10.000 ευρώ μέχρι 100.000 και 150.000 ευρώ και μετά την ψήφιση της τροπολογίας ο διαχειριστής τούς ενημερώνει να ξεχάσουν τα οφειλόμενα ποσά και «εάν θέλετε, ελάτε να συνεχίσουμε τη συνεργασία από το μηδέν», χωρίς καμμία υποχρέωση της εταιρείας να καταβάλει αυτά τα χρηματικά ποσά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρησιμοποιήσω και τον χρόνο της δευτερολογίας μου, κύριε Πρόεδρε.

Σήμερα, πέραν των άλλων, η εταιρεία δεν παράγει. Θα αναφέρω τη μηνιαία παραγωγή των προηγούμενων ετών. Το 2013 παρήγαγε χίλιους τετρακόσιους τόνους. Το 2015 και το 2016 παρήγαγε χίλιους τετρακόσιους είκοσι πέντε τόνους. Το 2017 παρήγαγε χίλιους τετρακόσιους τόνους. Σήμερα η εταιρεία δεν παράγει ούτε τριακόσιους τόνους. Αναρωτιέμαι, τι σχέδιο είναι αυτό που έχετε εκπονήσει και έχετε θέσει σε λειτουργία σήμερα, να σωθεί μια εταιρεία παράγοντας το 20% που παρήγαγε όλα τα προηγούμενα χρόνια; Με ποιον μαγικό τρόπο, πραγματικά αναρωτιέμαι, θα σώσετε αυτή την εταιρεία;

Εσείς ήσασταν που λέγατε προεκλογικά ότι θα φέρετε επενδύσεις κ.λπ.. Δυστυχώς δεν το βλέπω να γίνεται επιτυχώς μέχρι τώρα, να έχει αίσια έκβαση η προσπάθειά σας. Όμως, για ποιες επενδύσεις θα συζητήσουμε, όταν έρχεται μία από τις μεγαλύτερες εταιρείες, μία από τις ελάχιστες βαριές βιομηχανίες της χώρας, αυτή τη στιγμή να βρίσκεται στο χείλος του γκρεμού;

Πάνω από χίλιοι διακόσιοι εργαζόμενοι και πάνω από δέκα χιλιάδες ΑΦΜ τα οποία εμπλέκονται με την εταιρεία είναι αντιμέτωποι με την καταστροφή. Υποσχόσασταν και καλύτερες δουλειές, περισσότερες δουλειές. Γι’ αυτά μιλήστε στους ανθρώπους στο εργοστάσιο στη Λάρυμνα, στα Σέρβια στην Κοζάνη, στο Κόκκινο της Βοιωτίας και πείτε τους τι λέγατε προεκλογικά για τις καλύτερες και τις καλύτερα αμειβόμενες εργασίες.

Κύριε Υπουργέ, η «ΛΑΡΚΟ» παράγει ένα 100% ελληνικό προϊόν, με ελληνική τεχνογνωσία, από το ελληνικό χώμα, με Έλληνες εργάτες και μηχανικούς και ελληνικές πρώτες ύλες. Άρα πριν ξεκινήσουμε να ψάχνουμε για επενδυτές, οι οποίοι θα τονώσουν την ελληνική οικονομία, ας δούμε τι συμβαίνει στις μεγάλες, τις ισχυρές επιχειρήσεις, οι οποίες ήδη δραστηριοποιούνται στη χώρα μας για πολλές δεκαετίες, όπως αυτή της «ΛΑΡΚΟ».

Έχετε περισσότερη ευθύνη, κυρίες και κύριοι της Νέας Δημοκρατίας, σχετικά με αυτή την εταιρεία, καθώς εσείς ήσασταν που την οδηγήσατε στον γκρεμό, καθώς το 2006 υπερδιπλασιάσατε την τιμή του ρεύματος και αντιλαμβάνεστε τι σημαίνει αυτό για μια εταιρεία της οποίας το μεγαλύτερο μέρος του κόστους παραγωγής είναι η ΔΕΗ. Πώς να μη δημιουργήσει, δηλαδή, οφειλές προς τη ΔΕΗ; Υπόγραψε τα συμβόλαια, το περίφημο hedging. Κλειδώσατε την τιμή σε ένα χαμηλό επίπεδο. Υπερδιπλασιάστηκε η τιμή και έχασε η εταιρεία γύρω στα 500 εκατομμύρια ευρώ, τα οποία εφόσον διέθετε σήμερα, δεν θα είχε κανένα οικονομικό πρόβλημα. Και οδηγήσατε -θυμόμαστε- στην καταδικαστική απόφαση από την Ευρωπαϊκή Επιτροπή το 2014, για την επιστροφή υποτιθέμενων κρατικών ενισχύσεων.

Το ερώτημα είναι απλό και ένα: Θέλετε τη «ΛΑΡΚΟ»; Θέλετε να υπάρχουν βαριές βιομηχανίες στη χώρα μας; Είναι ξεκάθαρο και αναμένουν την απάντησή σας εργαζόμενοι και επιχειρηματίες οι οποίοι συνδέονται με την εταιρεία σε πέντε νομούς της χώρας μας.

Υπάρχουν νέα δεδομένα. Ο κ. Τσίπρας τα ανέλυσε. Οφείλετε να τα χρησιμοποιήσετε. Οφείλετε την ίδια στοργή και την ίδια αγάπη που δείχνετε για τις τράπεζες αλλά και εταιρείες όπως την «AEGEAN», που καλά κάνετε και τη στηρίζετε, να τη δείξετε για τη μεγαλύτερη εταιρεία παραγωγής νικελίου στην Ευρώπη.

Σας ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ και εγώ, κύριε Σαρακιώτη.

Η κ. Τζάκρη έχει τον λόγο για πέντε λεπτά.

Κυρία Τζάκρη, θα κάνετε χρήση της δευτερολογίας σας;

**ΘΕΟΔΩΡΑ ΤΖΑΚΡΗ:** Ναι, κύριε Πρόεδρε.

Κυρίες και κύριοι Βουλευτές, δεν θα σας κουράσω αναφερόμενη στο θεσμικό πλαίσιο που δημιουργήθηκε από την Ευρωπαϊκή Επιτροπή κάτω από τις δυσμενείς συνθήκες της πανδημίας του κορωνοϊού, που μάστισε και μαστίζει την ευρωπαϊκή οικονομία. Εύχομαι μόνο και ελπίζω να μη μας απασχολήσει -τουλάχιστον όχι σε αυτή την ένταση- την επόμενη χρονιά.

Ήδη η Γερμανία έχει διανύσει πολύ δρόμο και μέσα σε λίγους μήνες από χώρα πρωταθλήτρια της λιτότητας έχει μετατραπεί στον μεγαλύτερο ανοιχτοχέρη της Ευρώπης, με ένα πρόγραμμα που κόβει την ανάσα ύψους 130 δισεκατομμυρίων ευρώ, δηλαδή το 10% του ΑΕΠ της μόνο για τώρα, που μπορεί σταδιακά να φτάσει μόνο για φέτος στο 30%, για τη διάσωση των επιχειρήσεων και τη διατήρηση των θέσεων εργασίας. Ακόμη και ο Πρόεδρος της Γαλλίας, ο Εμμανουήλ Μακρόν, εγκατέλειψε το σχέδιό του για τον πρωταθλητισμό του ιδιωτικού τομέα, τον οποίο υπερασπιζόταν μέχρι σήμερα, με μια πιο προσεγμένη προσέγγιση που αγκαλιάζει τη σταθερότητα του δημοσίου τομέα και τις επιχειρήσεις που στηρίζουν τις κρατικές ενισχύσεις.

Δυστυχώς, κύριε Υπουργέ, στην Ελλάδα -και το «δυστυχώς» πάει στην κακή συγκυρία που βιώνουμε- συνέπεσε η πανδημία του κορωνοϊού με τη δική σας διακυβέρνηση. Και αυτό γιατί στην Κυβέρνησή σας εκτός από πολιτικές προκαταλήψεις και δογματισμούς δεν έχετε κανένα άλλο σχέδιο. Άλλωστε, ποτέ δεν είχατε σχέδιο συνολικά ως Δεξιά και για αυτό και έχετε ρίξει τόσες πολλές φορές τη χώρα στα βράχια. Και δεν κυβερνήσατε ούτε μία φορά, ανεξαρτήτως και ασχέτως της καλής ή κακής συγκυρίας, χωρίς να αφήσετε πίσω σας τη χώρα κατεστραμμένη.

Βέβαια, στο μυαλό το δικό σας η μετάβαση από τις κεραλοιφές και τις τραγωδίες του Αισχύλου, τις οποίες μας πουλούσατε από τις τηλεοράσεις στις μπουλντόζες του Ελληνικού, συνιστά από μόνο του, κύριε Υπουργέ, μία τεράστια πρόοδο. Θέλω, όμως, να σας πω ότι στην Ελλάδα του σήμερα και γενικά στις αναπτυγμένες χώρες, η πρόοδος δεν συντελείται ούτε με σκαψίματα ούτε με μπετόβεργες, πολλώ δε μάλλον δεν συντελείται με γκρέμισμα και κατεδαφίσεις. Τώρα, μάλιστα, που θα ξεκινήσει από εσάς το μεγάλο, το τιτάνιο έργο στο Ελληνικό με τις δαπάνες του δημοσίου, βέβαια -πάντα- που θα διαρκέσει, σύμφωνα με τις δικές σας εξαγγελίες, τριάμισι χρόνια, νομίζω ότι μπορούμε να σας αποδώσουμε και τυπικά το προσωνύμιο «Άδωνις Γεωργιάδης - ο μεγάλος κατεδαφιστής της ανάπτυξης». Και αν δεν σας αρέσει αυτό και θέλετε να πάμε σε ένα προσωνύμιο με περισσότερο παιδική υφή, μπορούμε να σας πούμε και «Άδωνις Γεωργιάδης - ο Ρομπέν των χαλασμάτων».

Είναι προφανές ότι στο μυαλό σας δεν έχετε κανένα, μα κανένα απολύτως σχέδιο για την ανάπτυξη. Το σχέδιό σας, μάλιστα, για την ενίσχυση του ιδιωτικού τομέα δεν είναι καν σχέδιο. Θα έλεγα ότι είναι περισσότερο ένα σχεδιάγραμμα καταγεγραμμένο σε ένα κομμάτι χαρτί, στο οποίο αποτυπώνετε ποιος έχει τις μεγαλύτερες άκρες στην Κυβέρνησή σας για να πάρει το χρήμα. Δεν έχετε ασχοληθεί καθόλου με την παραγωγή, καθόλου με τη μεταποίηση, καθόλου με τη βιομηχανία και, βεβαίως, με τους τομείς των σύγχρονων τεχνολογιών. Και ακριβώς λόγω των προκαταλήψεών σας δεν έχετε στο μυαλό σας και κάποιο σχέδιο για την ενίσχυση ζωτικής σημασίας κλάδων, όπως ο κλάδος της αμυντικής βιομηχανίας.

Ο τομέας αυτός πέραν του ότι μοχλεύει σημαντικές δυνάμεις σύγχρονων τεχνολογιών, είτε από το εσωτερικό είτε από το εξωτερικό, συντηρεί και μια σειρά επιχειρήσεων υπεργολαβικά, καθώς συνεργάζεται με πληθώρα επιχειρήσεων του ιδιωτικού τομέα, όπως συμβαίνει πάντοτε σε αυτές τις περιπτώσεις. Ήδη οι ευρωπαϊκές αναπτυγμένες βιομηχανίες στηρίζονται θεμελιωδώς σε κρατικές ενισχύσεις είτε μέσω παραγγελιών αμυντικού υλικού είτε μέσω μετατροπής καθαρά πολιτικών προγραμμάτων σε προγράμματα διττής φύσης, δηλαδή πολιτικά και αμυντικά, προκειμένου να χρηματοδοτηθούν απευθείας με κρατικές ενισχύσεις. Και έτσι αναπτύσσεται με ανταγωνιστικούς όρους η βιομηχανία και η μεταποίηση και οι ευρωπαϊκές χώρες κερδίζουν τον δύσκολο στίβο των τεχνολογιών αιχμής, πολλώ δε μάλλον τώρα που αυτή η δυνατότητα παρέχεται πλουσιοπάροχα εξαιτίας της χαλάρωσης των κανόνων για τις κρατικές ενισχύσεις από την Ευρωπαϊκή Ένωση.

Ένα ακόμα σχέδιο το οποίο θα μπορούσε να δώσει προοπτική στη χώρα και προφανώς δεν είναι ένα σχέδιο που συναγωνίζεται, που ανταγωνίζεται τις μεγάλες δυνάμεις της Δύσης, θα ήταν να καταγραφούν και να συνδεθούν οι επιχειρήσεις του ιδιωτικού τομέα που σχετίζονται παραγωγικά με το αντικείμενο της άμυνας, παραδείγματος χάριν, η βιομηχανία του μετάλλου, η βιομηχανία του αλουμινίου, με λίγα λόγια βαριές βιομηχανίες στον τομέα της μεταποίησης, να μοχλευτούν κονδύλια από την έρευνα και να στραφούν σε μικρές επιχειρήσεις καινοτομίας. Όλο αυτό αφ’ ενός θα δώσει σε επίπεδο εργασίας πολλές σταθερές και καλά αμειβόμενες θέσεις εργασίας, και σε επίπεδο επιχειρήσεων και παραγωγικότητας θα δημιουργήσει παραγωγικές επιχειρήσεις που μπορούν να εξάγουν σε αναπτυσσόμενες χώρες και βέβαια, να αλλάξει και την αμυντική στρατηγική και τη δυναμική της ίδιας της χώρας.

Εδώ, λοιπόν, μπορούμε να έχουμε ένα παράδειγμα ενάρετης σύμπραξης δημόσιου και ιδιωτικού τομέα, όπου ο δημόσιος τομέας αξιοποιεί στο έπακρο τις δυνατότητες του ιδιωτικού, μοχλεύοντας κονδύλια για την άμυνα, την έρευνα και κρατικές ενισχύσεις, δίνοντας έτσι μια εξαιρετική προοπτική προφανώς στους τομείς της άμυνας αλλά και στην εισαγωγή στην οικονομία νέων τεχνολογιών.

Το σχέδιο, βέβαια, αυτό για την ενίσχυση της αμυντικής βιομηχανίας, όπως ανέφερα, βρίσκεται εκτός των δικών σας δυνατοτήτων να το αντιληφθείτε και του αξιακού σας συστήματος να ασχοληθείτε με αυτό, γιατί εσείς ασχολείστε μόνο με ζητήματα που σας δίνουν εύκολα και γρήγορα δελτία Τύπου και άλλα πράγματα -ξέρετε εσείς. Έτσι, λοιπόν, το πρώτο πράγμα που πράξατε αμέσως μετά την έναρξη ισχύος του νέου καθεστώτος κρατικών ενισχύσεων, ήταν να δώσετε ενίσχυση σε μια επιχείρηση, την «AEGEAN», επί της ουσίας, δηλαδή, ένα ιδιωτικό μονοπώλιο που δημιούργησε η δική σας Κυβέρνηση, με τα πιο ακριβά εισιτήρια στην Ευρώπη στις εσωτερικές πτήσεις, προκειμένου οι μεγαλομέτοχοί της -που σχετίζονται όλοι με το δικό σας κόμμα- και κάθε χρόνο μοιράζονται μέχρι τώρα υψηλά κέρδη από μερίσματα, να βγουν αλώβητοι, να μη βάλουν καθόλου το χέρι στη δική τους τσέπη, εκτός βέβαια από τα λεφτά που δόθηκαν -για να το πω αυτό και είναι προς τη σωστή κατεύθυνση- για τη διατήρηση των θέσεων εργασίας.

Κύριε Γεωργιάδη, την ώρα που όλη η Ευρώπη σχεδιάζει το μέλλον της στη μετακορωνοϊό εποχή, εσείς επί της ουσίας θέτετε τις βάσεις η Ελλάδα να παραμείνει στον αιώνα τον άπαντα η χώρα του ήλιου και του τουρισμού, ενώ θα μπορούσε κάλλιστα να είναι και κάτι περισσότερο από αυτό. Μαζί με αυτό, δηλαδή μια τουριστική χώρα, και μια αναπτυγμένη τεχνολογικά και μεταποιητικά χώρα. Αντιθέτως, εσείς βάζετε τις βάσεις για την επόμενη οικονομική κρίση της Ελλάδας, που για εμάς, δυστυχώς, δεν θα είναι μια κρίση αλλά θα είναι το τελειωτικό χτύπημα.

Βέβαια, προς τα έξω θα είναι όλα τέλεια. Χρησιμοποιείτε ήδη αυταρχικές μεθόδους που χρησιμοποιούν χώρες οι οποίες δεν υπολήπτονται ολωσδιόλου τη δημοκρατία. Από τη μία στο εσωτερικό υπάρχει η κρίση, η ανεργία και η φτωχοποίηση και από την άλλη έχετε μετατρέψει τα μέσα μαζικής ενημέρωσης -με το αζημίωτο βέβαια- σε φερέφωνο μιας μαγικής ανύπαρκτης εικόνας.

Το επόμενο στάδιο, βέβαια, θα είναι η βία και ο αυταρχισμός να μη συνδέονται με την -αν θέλετε- «εθελοντική» και με το αζημίωτο πάντα προβολής μιας μαγικής εικόνας, αλλά με την άμεση σύνδεση των επιχειρηματικών και κυβερνητικών συμφερόντων σε ένα ενιαίο αφήγημα πολιτικού και οικονομικού αυταρχισμού.

Είναι προφανές ότι εσείς ως μια ακραία νεοφιλελεύθερη Κυβέρνηση, προετοιμάζετε μεθοδικά το έδαφος μέσω δημοσιευμάτων για να απαλλαγείτε από κάθε εμπλοκή του δημόσιου χώρου στο όνομα μιας άκρατης και ως τώρα ακραίας και μονόπλευρης στήριξης του ιδιωτικού κεφαλαίου, το οποίο απόλαυσε επί μακρόν μεγάλα κέρδη και κρατικές επιχορηγήσεις και τώρα έρχεται να κοινωνικοποιήσει τις ζημίες του.

Εμείς ως ΣΥΡΙΖΑ, και με την αξιοπιστία που μας δίνει το μεγάλο ταμείο που σας παραδώσαμε, επειδή καταργήσαμε τη μίζα σε όλα τα επίπεδα της δημόσιας ζωής, έχουμε μια ξεκάθαρα πατριωτική θέση στο θέμα της ανάγκης ενίσχυσης της ελληνικής κρατικής βιομηχανίας.

Και για εμάς είναι σαφές ότι η αμυντική βιομηχανία που βρίσκεται σε πλήρη λειτουργία και με δημόσια εγγυημένο και αναδιαρθρωμένο το δανειακό της χαρτοφυλάκιο, μπορεί να είναι ισότιμος εταίρος των μεγάλων διεθνών αμυντικών βιομηχανιών με τις οποίες εκ των πραγμάτων πρέπει να συνεργαστούμε και να εισάγουμε τεχνογνωσία, για να σχεδιάσουμε από κοινού τις βέλτιστες εκδοχές αμυντικών συστημάτων και να διασφαλίσουμε όχι μόνο την παραγωγική τους αυτάρκεια αλλά και δεκάδες χιλιάδες άμεσες και έμμεσες θέσεις εργασίας.

Νομίζω όμως ότι έχετε την υποχρέωση -και θα πρέπει να μας το αποδείξετε αυτό και θα φέρετε ακέραιη την ευθύνη να το πράξετε- να προχωρήσετε στην άμεση και στοχευμένη ενίσχυση, εξυγίανση και αναδιάρθρωση της ελληνικής αμυντικής βιομηχανίας, ούτως ώστε αυτή να γίνει αναπτυξιακός μοχλός για την ανάπτυξη και του ιδιωτικού τομέα και όχι πτωχευμένο λάφυρο στα χέρια των ξένων παραγόντων και σας καλούμε να μας αποδείξετε ότι το έχετε κατανοήσει.

Νομίζω ότι κατέστη σαφές εκ μέρους και των συναδέλφων και του ΣΥΡΙΖΑ ότι εμείς δεν θα συμπράξουμε στο ξεπούλημα της αμυντικής μας βιομηχανίας σαν να είναι μια κοινή εταιρεία τροφίμων ή μια επιχείρηση μεταφορικού έργου. Τα χρήματα είναι του ελληνικού λαού και πρέπει να θωρακίσουν το μέλλον του ελληνικού λαού, να αποφέρουν ασφάλεια και κέρδη και όχι εξαρτήσεις και μισθούς πείνας.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ, κυρία Τζάκρη.

Τον λόγο έχει η κ. Πούλου για πέντε λεπτά, εκτός αν κάνει χρήση της δευτερολογίας της.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Μάλλον, θα χρειαστεί να μη δευτερολογήσω.

Κύριε Υπουργέ, υπάρχει τελικά ή όχι η κατεύθυνση από την Κομισιόν για χαλάρωση των μέτρων σταθερότητας; Υπάρχει ή όχι δυνατότητα στήριξης των στρατηγικής εθνικής σημασίας επιχειρήσεων των μελών κρατών; Ποια είναι η στρατηγική της Κυβέρνησης για την ανάπτυξη τους; Υπάρχει δυνατότητα διάσωσής τους βάσει ενός master plan, χωρίς να θεωρηθεί κρατική ενίσχυση και χωρίς κατά συνέπεια καταλογισμού προστίμων στο ελληνικό κράτος;

Απαντήστε, γιατί χιλιάδες εργαζόμενοι και ο ελληνικός λαός περιμένουν μια απάντηση. Άλλα διαβάζουμε να συμβαίνουν σε ευρωπαϊκές χώρες και άλλα βλέπουμε να συμβαίνουν στη χώρα μας.

Η Κυβέρνησή σας δεν έχει καταστρώσει ένα ολοκληρωμένο σχέδιο για τη διάσωση και την παραγωγική αναδιάρθρωση των μεγάλων επιχειρήσεων με στρατηγική σημασία για την ελληνική οικονομία. Ή μήπως έχει; Παρουσιάστε το.

Είναι φανερό ότι παρά τα μεγάλα λόγια σας, στην πραγματικότητα η πολιτική που έχετε ασκήσει μέχρι σήμερα είναι πολιτική εκποίησης εταιρειών που διαχειρίζονται εθνικό πλούτο και δημόσια αγαθά στο ιδιωτικό κεφάλαιο. Τα παραδείγματα είναι πολλά: ΑΔΜΗΕ, ΔΕΠΑ, η πρόσφατη εκδήλωση των προθέσεων σας για την ΕΥΔΑΠ κ.τ.λ..

Το αίτημά σας στην Ευρωπαϊκή Επιτροπή Ανταγωνισμού των 3 δισεκατομμυρίων συνολικά, όταν άλλες χώρες με αντίστοιχες οικονομίες, όπως για παράδειγμα η Πορτογαλία, έχουν την έγκριση για 13 δισεκατομμύρια, αποδεικνύει ότι το σχέδιό σας είναι η προνομιακή ενίσχυση του ιδιωτικού τομέα.

Κύριε Υπουργέ, το αίτημα των 3 δισεκατομμυρίων συμπεριλαμβάνει μήπως και την Ελληνική Αεροπορική Βιομηχανία, την ΕΑΒ ή τη «ΛΑΡΚΟ»; Απ’ ό,τι διαβάζουμε, όχι.

Πολλές φορές από αυτό το Βήμα έχουμε μιλήσει για τη στρατηγική σημασία των δύο αυτών επιχειρήσεων. Θα προβείτε μήπως σε συμπληρωματικό αίτημα για να τις διασώσετε και να τις αναπτύξετε αξιοποιώντας τα νέα ευρωπαϊκά εργαλεία αντί να τις απαξιώνετε;

Ειδικά σε ό,τι αφορά στην ΕΑΒ, η οποία είναι στον Νομό Βοιωτίας στην εκλογική μου περιφέρεια, η απαξίωση αυτή γίνεται με την περικοπή μισθών κατά 10% και άλλων εργασιακών κεκτημένων, την άρνηση του επιδόματος βαρέων και ανθυγιεινών ασφαλιστικών συμβολαίων απαιτητών από την «LOCKHEED MARTIN» κ.α..

Αναλογίζεστε τις επιπτώσεις για το ελληνικό δημόσιο από την πιθανή ακύρωση των συμβολαίων με την «LOCKHEED MARTIN» και την απώλεια των εκατόν πενήντα εκατομμυρίων δολαρίων συναλλάγματος και την απώλεια της πολύτιμης τεχνογνωσίας; Αναλογίζεστε επίσης τον κίνδυνο αναστολής των κατασκευαστικών προγραμμάτων αναβαθμίσεων αεροσκαφών και τη συντήρηση των πυροσβεστικών αεροσκαφών εν μέσω αντιπυρικής περιόδου; Δεν θέλω να επεκταθώ και στις επιπτώσεις που αφορούν στην ετοιμότητα της Πολεμικής Αεροπορίας σε μία περίοδο κρίσιμη για την πατρίδα μας.

Οι εργαζόμενοι, κύριε Υπουργέ, περιμένουν τη δικαίωσή τους με την υπογραφή της συλλογικής σύμβασης εργασίας τους. Περιμένουν, επίσης, κυρίως το σχέδιό σας για την ανάπτυξη της Ελληνικής Αεροπορικής Βιομηχανίας.

Επίσης, αντίστοιχης εθνικής σημασίας και πλούτου είναι η «ΛΑΡΚΟ». Είναι μοναδική εταιρεία. Τα είπαν οι συνάδελφοι πριν. Ο κ. Σαρακιώτης, αναφέρθηκε αναλυτικά. Θα ήθελα όμως και εγώ να μεταφέρω την αγωνία των πολιτών της περιοχής μου. Ξέρετε, οι έξι νομοί επηρεάζονται οικονομικά από τη δραστηριότητα της «ΛΑΡΚΟ».

Σήμερα, λοιπόν, είναι ανάστατες οι τοπικές κοινωνίες. Χίλιοι διακόσιοι εργαζόμενοι είναι στον δρόμο. Προμηθευτές είναι σε απόγνωση, γιατί είναι απλήρωτοι για τα δεδουλευμένα.

Θέλετε να προστατέψετε τον ορυκτό εθνικό πλούτο και την βαριά βιομηχανία; Θέλετε να προστατεύσετε τις θέσεις εργασίας; Δεν θέλετε, κύριε Υπουργέ. Δεν καταφέρατε να βάλετε τις μπουλντόζες στο Ελληνικό έναν χρόνο τώρα. Δεν καταφέρατε όμως ούτε επενδύσεις να φέρετε. Το μόνο που φαίνεται ότι σχεδιάζετε, είναι να ξεπουλάτε τον εθνικό πλούτο.

Θέλω να αναφέρω, αν και ο κ. Σαρακιώτης για τη «ΛΑΡΚΟ» αναφέρθηκε αναλυτικά, ότι, κύριε Υπουργέ, κατά την πανδημία τα μέτρα προστασίας των εργαζομένων ήταν ελάχιστα έως ανύπαρκτα και αυτό δεν είναι μόνο κατά την πανδημία. Και για την ασφάλεια της εργασίας των εργαζομένων δεν υπάρχουν μέτρα. Πραγματικά θα είστε υπεύθυνοι αν συμβεί οποιοδήποτε εργατικό ατύχημα.

Και κάτι τελευταίο για να κλείσω, γιατί είναι πρόσφατο. Γνωρίζετε, κύριε Υπουργέ, ότι οι μικρομεσαίες επιχειρήσεις, τα καταστήματα, κυρίως, εστίασης πανελλαδικά στενάζουν, γιατί έχουν συσσωρευμένες υποχρεώσεις αυτού του διαστήματος. Και δεν φτάνει αυτό. Σε μια επίδειξη, πραγματικά, νόμου και τάξης και επαναφοράς στην κανονικότητα τους επιβάλλετε τεράστια υπέρογκα πρόστιμα.

Αναφέρομαι και σε ένα συμβάν που σήμερα δημιουργήθηκε στη Λιβαδειά, όπου επιβλήθηκαν πρόστιμα σε πενήντα μικροεπιχειρηματίες. Αναρωτιέμαι, κύριε Υπουργέ: Σωστά, να σεβαστούμε τα μέτρα μας. Όμως, τι γίνεται με τα τεστ; Τι γίνεται με τα αεροδρόμια που ανοίγουν; Τι γίνεται με τους τουρίστες που δεν εξετάζονται;

Νομίζω ότι ο σχεδιασμός σας για την επαναφορά στην κανονικότητα πάσχει, κύριε Υπουργέ.

Ευχαριστώ.

**ΠΡΟΕΔΡΕΥΩΝ (Δημήτριος Βίτσας):** Ο κ. Καλαματιανός έχει τον λόγο για τρία λεπτά, εκτός αν πάρει και τον χρόνο από τη δευτερολογία του.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Μάλλον, θα τον χρειαστώ.

Η συζήτηση, κύριε Πρόεδρε, αξιότιμοι, κύριοι συνάδελφοι, της σημερινής επίκαιρης επερώτησης είναι μια ευκαιρία για να καταρρεύσουν κάποιοι μύθοι και μυθεύματα. Πρώτα απ’ όλα, είναι μια ευκαιρία για να καταρρεύσει το μύθευμα ότι –δήθεν- η συντηρητική παράταξη, η Νέα Δημοκρατία, μεριμνά για την επιχειρηματικότητα και –δήθεν- η Αριστερά δεν ενδιαφέρεται για τις επιχειρήσεις.

Για να μην παρεξηγηθώ, βέβαια, αναφέρομαι στη μεσαία και μικρή επιχειρηματικότητα, που αποτελεί τη μεγάλη πλειοψηφία των επιχειρήσεων στη χώρα μας, το 90% σύμφωνα με στοιχεία. Επίσης, αναφέρομαι και στις λεγόμενες στρατηγικές επιχειρήσεις του ιδιωτικού, του δημόσιου και του ευρύτερου δημόσιου τομέα, που αποτελούν μοχλούς ανάπτυξης και ευημερίας για τον τόπο μας.

Μέχρι τώρα, εν μέσω πανδημίας, η Κυβέρνηση δεν ενδιαφέρθηκε να στηρίξει αυτές τις επιχειρήσεις. Αντιθέτως, λειτούργησε με τη λογική του «θα δούμε αργότερα», «το κρατάμε εφεδρείες για αργότερα», που οδηγεί στην ανοσία της αγέλης στην οικονομία. Εσείς εφαρμόζετε τη λογική ότι το μεγάλο ψάρι τρώει το μικρό. Αυτή η αντίληψη κυριαρχεί, η –δήθεν- αυτορρύθμιση της αγοράς, το αόρατο χέρι της αγοράς, η ρήση «καπιταλισμό έχουμε, τι να κάνουμε;», οι επιχειρήσεις ζόμπι που πρέπει να εξαλειφθούν, σύμφωνα με τα λεγόμενά σας.

Αυτή η αντίληψη έχει μια ενεργητική σκοπιά. Με τις ενέργειες των αρμόδιων Υπουργείων φροντίσατε να δημιουργήσετε τις κατάλληλες συνθήκες, ώστε οι μικρές και μεσαίες επιχειρήσεις να αφεθούν στη μοίρα τους στη διάρκεια της υγειονομικής κρίσης.

Το ίδιο συνεχίζετε όμως και τώρα, με αποτέλεσμα χιλιάδες έμποροι και βιοτέχνες να έχουν αφεθεί στην τύχη τους, παρ’ όλο που είδαν τους τζίρους τους να εκμηδενίζονται αλλά και την πολυαναμενόμενη ρευστότητα να μοιάζει με μακρινό όνειρο.

Υπάρχει και μια άλλη σκοπιά, όμως, μια διαφορετική οπτική, που αφορά τις στρατηγικές επιχειρήσεις, εκείνες που λόγω κακοδιαχείρισης και κατασπατάλησης των κυβερνήσεων έως το 2015 έχουν ανάγκη στήριξης, καθώς αποτελούν στρατηγικά και συγκριτικά πλεονεκτήματα για τη χώρα μας.

Εκεί συνεχίζετε να επιτελείτε ένα έγκλημα διά παραλείψεως, όπως λέμε στα νομικά. Όπως τονίζουμε με την ερώτηση και το γνωρίζετε καλά, από 19 Μαρτίου 2020 η Ευρωπαϊκή Επιτροπή υιοθέτησε το προσωρινό πλαίσιο υποστήριξης, και με αυτό μετέβαλε άρδην το πλαίσιο για την κρατική ενίσχυση σύμφωνα με το άρθρο 107 της Συνθήκης της Ευρωπαϊκής Ένωσης.

Το πλαίσιο παρέχει σήμερα σπουδαίες δυνατότητες, όπως αναφέρθηκαν προηγουμένως από τον κ. Τσίπρα. Την απευθείας κρατική εγγύηση και τις φορολογικές ελαφρύνσεις, την απευθείας κρατική ενίσχυση σε ίδια κεφάλαια με μετοχοποίηση χρέους, την απευθείας χορήγηση κρατικών δανείων με προνομιακούς όρους σε μεγάλη κλίμακα και χωρίς δημοσιονομικό όριο και άλλες.

Όλα αυτά τα χρήσιμα εργαλεία επιχειρούν να διευκολύνουν τη διάσωση κρίσιμων για το δημόσιο συμφέρον επιχειρήσεων του δημοσίου ή του ιδιωτικού τομέα με κρατικό δανεισμό, που μπορεί να φτάσει μέχρι και την κρατικοποίηση μέρους των επιχειρήσεων αυτών.

Επιτέλους, η ευρωπαϊκή τεχνοδομή αρχίζει να αντιλαμβάνεται τη κρισιμότητα της κρατικής παρέμβασης στην οικονομία. Αντιλαμβάνεται τη λειτουργία της παρέμβασης αυτής όχι με όρους παρασιτισμού αλλά με όρους επιβίωσης των ίδιων των οικονομιών που υφίστανται τις συνέπειες της κρίσης. Δεν είναι τυχαίο ότι όλες σχεδόν οι κυβερνήσεις στην Ευρώπη κινούνται γρήγορα και δραστικά, με γνώμονα την άμεση στήριξη των επιχειρήσεων. Αναγνωρίζουν ότι η κατάρρευσή τους θα συμπαρασύρει, όχι μόνο τις εθνικές οικονομίες, αλλά και τις ευρωπαϊκές προς την καταστροφή.

Σε αντίθεση με ότι συμβαίνει στην Ευρώπη, στην Ελλάδα η Κυβέρνηση δεν είχε εξαγγείλει κανένα μέτρο για την κάλυψη προβληματικών επιχειρήσεων. Ακόμα και το περίφημο πρόγραμμα «SURE»,που ξεκίνησε να λειτουργεί από τις 15 Ιουνίου στη χώρα μας, μετατράπηκε σε ένα κακέκτυπο επιδότησης των ευέλικτων μορφών απασχόλησης. Περισσότερο απορρυθμίζει την αγορά εργασίας και συνεπώς την οικονομία και λιγότερο ενισχύει τους εργαζόμενους και τις επιχειρήσεις.

Ακόμη και κυβερνήσεις από την ίδια ιδεολογική μήτρα με εσάς έλαβαν πολύ πιο προωθημένα μέτρα στήριξης εργασίας, αντιλαμβανόμενες ότι χωρίς πραγματική στήριξη της εργασίας με αξιοπρεπείς συνθήκες δουλειάς, οι επιχειρήσεις θα οδηγηθούν στην ύφεση και τον αφανισμό. Αναφέρθηκαν τα παραδείγματα. Δεν χρειάζεται να επεκταθώ.

Παράλληλα, θέσπισαν σε άλλες χώρες έκτακτους μηχανισμούς αναπλήρωσης εισοδήματος για τις ευάλωτες ομάδες του πληθυσμού, τους επισφαλείς εργαζόμενους, τους ανέργους και άλλους. Απαγόρευσαν τις απολύσεις και τις μετατροπές συμβάσεων στην προσπάθειά τους να ελέγξουν την γενίκευση των ευέλικτων μορφών απασχόλησης. Παράλληλα, είναι ενδεικτικό ότι πολλές χώρες δαπάνησαν πολλαπλάσιο του ΑΕΠ για τη στήριξη των εργαζομένων και των μικρομεσαίων επιχειρήσεων σε σύγκριση με την Ελλάδα.

Αλλά ας δεχτούμε ότι οι αξιοπρεπείς συνθήκες δουλειάς και εργασίας δεν είναι στην προτεραιότητά σας. Για τις επιχειρήσεις τι έχετε να πείτε; Η Κυβέρνηση αιτήθηκε μόλις 4,5 δισεκατομμύρια ευρώ στην Ευρωπαϊκή Επιτροπή Ανταγωνισμού, τη στιγμή που άλλες κυβερνήσεις έχουν ζητήσει και έχουν εγκριθεί γι’ αυτές εκατοντάδες δισεκατομμύρια. Δεν έχετε κάνει γνωστό αν έχετε καταθέσει φάκελο στην Ευρωπαϊκή Επιτροπή Ανταγωνισμού για την ενίσχυση των επιχειρήσεων και την εκμετάλλευση των νέων εργαλείων. Δεν έχετε προβεί σε εξαγγελίες για άμεση ενίσχυση ασθενών επιχειρήσεων που χρειάζονται αναδιάρθρωση καθώς και για ασφάλιση εξαγωγών στις εξαγωγικές επιχειρήσεις. Υπάρχει αδράνεια, λοιπόν, και αδιαφορία η οποία φαίνεται να διακατέχει τις ενέργειές σας και η οποία δεν είναι καθόλου τυχαία.

Ξέρετε πολύ καλά ότι οι επιχειρήσεις στρατηγικής σημασίας, όπως η ΔΕΗ, η «ΛΑΡΚΟ», η ΕΑΒ, τα ΕΑΣ, τα Ναυπηγεία Σκαραμαγκά και Ελευσίνας, είναι επιχειρήσεις που μπορούν να διασωθούν με αυτά τα χρηματοδοτικά εργαλεία. Το ερώτημα, βέβαια, είναι συγκεκριμένο. Θέλετε να τις σώσετε και να θέσετε υπό όχι λειτουργικό αλλά ήπιο εποπτικό έλεγχο του κράτους; Δεν το βλέπουμε. Μάλλον δεν είναι στις προτεραιότητές σας. Θέλετε σκελετούς και απαξίωση για τις σημαντικές αυτές μονάδες παραγωγής, γιατί επιθυμείτε να τις απαξιώσετε και να τις χαρίσετε στα ιδιωτικά συμφέροντα. Η αλήθεια είναι ότι αν μπορούσατε, θα ιδιωτικοποιούσατε τα πάντα. Έχετε τοποθετηθεί άλλωστε και δημόσια γι’ αυτό. Η πραγματικότητα, όμως, δεν μπορεί να είναι εικονική. Οι εργαζόμενοι στις επιχειρήσεις αυτές και οι πολίτες της χώρας παρακολουθούν και βγάζουν τα συμπεράσματά τους.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Είμαστε δύο διαφορετικοί κόσμοι. Εσείς επιμένετε στις αποτυχημένες νεοφιλελεύθερες πρακτικές ιδιωτικοποιήσεων και ξεπουλήματος δημόσιας περιουσίας. Εμείς είμαστε υπέρ της δίκαιης ανάπτυξης για την Ελλάδα, υπέρ της προόδου και της ευημερίας.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς, κύριε Καλαματιανέ.

Τον λόγο έχει η κ. Ολυμπία Τελιγιορίδου από την Καστοριά για τρία λεπτά, εκτός αν θέλει και τη δευτερολογία της.

**ΟΛΥΜΠΙΑ ΤΕΛΙΓΙΟΡΙΔΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, μετά την υγειονομική κρίση υπάρχει μεγάλη ανησυχία για την πορεία της ελληνικής οικονομίας και δημιουργείται ένα κλίμα ανασφάλειας και αβεβαιότητας. Μάλιστα το κλίμα αυτό αρχίζει και αποτυπώνεται στις προσφιλείς για εσάς δημοσκοπήσεις και σιγά σιγά φαίνεται ότι ανατρέπεται η υπεροχή που δήθεν έχετε.

Το κλίμα, λοιπόν, αυτό φαίνεται ότι δημιουργεί μια μεγάλη ύφεση, παρ’ όλο που το μέγεθός της δεν μπορεί η Κυβέρνηση ούτε να το αναλύσει ούτε να το προβλέψει ή στην καλύτερη περίπτωση γι’ αυτή δεν θέλει να το αποκαλύψει καθώς, συνεχώς από βδομάδα σε βδομάδα, από τα πλέον επίσημα χείλη ακούμε για ύφεση 0%, 1% ,10%. Περηφανεύεται η Κυβέρνηση ότι στο πρώτο τρίμηνο είχε ύφεση 0,9%. Μαθαίνουμε τώρα ότι οι προβλέψεις του Υπουργείου Οικονομικών, είναι για βαθιά ύφεση της τάξεως του 16% για το δεύτερο τρίμηνο.

Ενώ υπάρχουν όλα αυτά τα δεδομένα, η Κυβέρνηση θα πρέπει να είχε δώσει ιδιαίτερη βαρύτητα στη στήριξη των κρίσιμων τομέων της οικονομίας, αλλά εξακολουθεί αμετανόητα να είναι ο κήρυκας της αυτορρύθμισης της αγοράς. Και αυτό αποδεικνύεται από το ότι μένουν αναξιοποίητες οι δυνατότητες που δίνει πλέον η Ευρωπαϊκή Επιτροπή με το προσωρινό πλαίσιο στήριξης για την ενίσχυση των επιχειρήσεων εθνικής στρατηγικής σημασίας.

Ενώ οι διευρυμένες αυτές δυνατότητες αξιοποιούνται στο έπακρο σε άλλες ευρωπαϊκές χώρες, η ελληνική Κυβέρνηση αφήνει αυτές τις επιχειρήσεις που υπάρχουν στη χώρα μας στο έλεος του Θεού και στην ιερότητα των νόμων της αγοράς. Χαρακτηριστικό παράδειγμα, θα επανέλθω και θα ενισχύσω αυτό που είπανε και άλλοι συνάδελφοι πριν, καθώς υπάρχει και ένα ιδιαίτερο ενδιαφέρον στην εκλογική μου περιφέρεια την Καστοριά, είναι η «ΛΑΡΚΟ».

Το μόνο που έκανε η Νέα Δημοκρατία για να αντιμετωπίσει τα σοβαρά προβλήματα της εταιρείας, είναι να βάλει έναν ειδικό διαχειριστή και το αποτέλεσμα της δουλειάς του να μετακυλήσει τις ευθύνες της Κυβέρνησης στις πλάτες των εργαζομένων.

Η «ΛΑΡΚΟ», λοιπόν, που για δεκαετίες έχει προσφέρει στην ελληνική οικονομία και στις τοπικές κοινωνίες όπου δραστηριοποιείται, δεν έχει αυτή τη στιγμή ούτε θεσμική αλλά ούτε οικονομική στήριξη. Η σημερινή Κυβέρνηση επιχειρεί την απαξίωσή της. Δίνει μια προθεσμία για την πτώχευση. Μειώνει τους μισθούς των εργαζομένων. Καταργεί επιδόματα εορτών και αδείας. Δείχνει και μια αδράνεια και αδιαφορία για την πληρωμή των οφειλών σε εργαζόμενους, σε προμηθευτές, σε μεταφορείς αυτοκινητιστές και σε εργολάβους. Και όλα αυτά γίνονται στο πλαίσιο μιας παλιάς γνωστής τακτικής για την απαξίωση αυτών των επιχειρήσεων με στόχο την ιδιωτικοποίηση ή αλλιώς το ξεπούλημά της.

Δίνεται, λοιπόν, παράταση ενός έτους, δίνονται 35 εκατομμύρια ευρώ και ανακοινώνεται από την Κυβέρνηση ότι αναζητείται επενδυτής, που θα πάρει το τμήμα καθαρό βαρών και θα διαλέξει και τους εργαζομένους. Μαθαίνουμε μάλιστα από δημοσιεύματα ότι όσον αφορά την ιδιωτικοποίηση της εταιρείας, γίνονται συζητήσεις για να δοθεί σε εταιρεία στην Βόρεια Μακεδονία. Να δοθεί το μεταλλείο της Καστοριάς στην Βόρεια Μακεδονία! Αυτό συζητά η Κυβέρνηση της Νέας Δημοκρατίας. Αυτός είναι ο πατριωτισμός της! Κρεμάλες για τους Βουλευτές του ΣΥΡΙΖΑ έξω από τα γραφεία τους για τη Συμφωνία των Πρεσπών αλλά τώρα που δίνουμε τον ορυκτό πλούτο, business as usual.

Μάλιστα ακούγονται και άλλα σενάρια, υπάρχουν κι άλλα δημοσιεύματα για ενδιαφέρον αγοράς της εταιρείας από fund και από τον κ. Μιωνή. Με ποιους όρους άραγε;

Γενικώς, από ότι φαίνεται από τον τρόπο που κινείται η Κυβέρνηση για την αντιμετώπιση αυτής της οικονομικής κρίσης, δεν υπάρχει ενδιαφέρον για το δημόσιο συμφέρον ούτε για το εθνικό θα πρόσθετα.

Εξάλλου αν σας ενδιέφερε αυτό, δεν θα κάνατε το ίδιο που κάνετε με τη «ΛΑΡΚΟ» και με άλλες εταιρείες στρατηγικής σημασίας, όπως με τη ΔΕΗ, που αντί να τη στηρίξετε, της προδιαγράφετε το χειρότερο μέλλον χωρίς σχέδιο, χωρίς πρόγραμμα με στόχο, όπως είπε ο Πρωθυπουργός σε συνέντευξή του στην «BUILD». Επειδή κάνουμε γρήγορη απολιγνιτοποίηση, να ευνοηθούν γερμανικές εταιρείες για φωτοβολταϊκά.

Τη στιγμή, λοιπόν, που όλες οι ευρωπαϊκές χώρες προσπαθούν να εξασφαλίσουν την ενεργειακή ασφάλεια, την ενεργειακή επάρκεια και να μην οδηγήσουν τους πολίτες τους σε ενεργειακή φτώχεια όπως κάνει, για παράδειγμα, η Γερμανία που αρνείται να δώσει δεσμευτική χρονολογία απολιγνιτοποίησης, εμείς τα κάνουμε όλα βιαστικά, γιατί πρέπει να προχωρήσουμε το σχέδιο της ιδιωτικοποίησης.

Η πολιτική σας, λοιπόν, και στη ΔΕΗ σε αυτή την κρίση παραμένει σε επίπεδο εξαγγελιών και όχι ουσίας, χωρίς βιώσιμο σχέδιο, με ανυπαρξία περιφερειακής ανάπτυξης και χωρίς κανένα σχεδιασμό.

Έχετε πολλά εργαλεία στα χέρια σας. Πρέπει να αξιοποιήσετε τις δυνατότητες που υπάρχουν σήμερα και αυτό πρέπει να το κάνετε πριν να είναι αργά.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Τον λόγο έχει ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης για είκοσι λεπτά.

Σας θέλω ψύχραιμους από αριστερά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Γιατί να μην είναι ψύχραιμοι, κύριε Πρόεδρε;

Κυρίες και κύριοι συνάδελφοι, κύριε Πρόεδρε, θα προσπαθήσω, αφού πω τις γενικές αρχές της πολιτικής μας, να απαντήσω σε ένα προς ένα στα ζητήματα τα οποία τέθηκαν επί του συγκεκριμένου και όχι γενικά και αφαιρετικά, για να κάνουμε ει δυνατόν μια συζήτηση της προκοπής.

Θα μου επιτρέψετε σε εισαγωγικά να πω ορισμένα πράγματα.

(Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. **ΔΗΜΗΤΡΙΟΣ ΒΙΤΣΑΣ**).

Πρώτα απ’ όλα, κυρία Τελιγιορίδου, δεν περίμενα ότι σήμερα θα υπήρχε Βουλευτής του ΣΥΡΙΖΑ που θα έλεγε στη Βουλή το όνομα Μιωνή. Δεν περίμενα.

Γι’ αυτό, όμως, αγαπητέ κύριε Παππά, επειδή πιστεύω -πάντα το πίστευα- ότι οι ερωτήσεις στη Βουλή έχουν πάντα το στοιχείο της επικαιρότητας, καθώς η Βουλή δεν μπορεί να είναι ξεκομμένη από την πραγματικότητα, θα κάνω σχόλιο στο πέρας της ομιλίας μου, για να σας δώσω την ευκαιρία αν θέλετε να πάρετε τον λόγο επί προσωπικού και να υπάρχει η κατάθεση γνώμης σας και στη Βουλή, αφού θέσω, όπως καταλαβαίνετε, εύλογα ερωτήματα. Άρα, να είστε έτοιμος γιατί με αυτό θα κλείσω, αφού μου έδωσε και την πάσα η κ. Τελιγιορίδου, έχοντας μάλλον άγνοια κινδύνου.

Πάω λίγο τώρα επί των συγκεκριμένων εισαγωγικών.

Για να γίνει η συζήτηση καλόπιστα, κύριε Τσίπρα, πρέπει να σταματήσετε να έρχεστε και να διαστρεβλώνετε αυτά που λέμε και ενώ είστε από έξω, να πήρε κάτι το αυτί σας και να λέτε άλλα πράγματα. Με τον κύριο συνάδελφο μιλάγαμε για τα επιτόκια δανεισμού των τραπεζών κατά τα προηγούμενα χρόνια και για το αν ήταν μεγαλύτερο το κέρδος τους όλα τα προηγούμενα χρόνια που μετράγαμε τις χρεώσεις. Εκεί να το ρωτήσατε. Για να πουλήσετε εξυπνάδα μπήκατε μέσα και είπατε: «Άκουσα με έκπληξη τι είπε ο Γεωργιάδης, ενώ τώρα μέσα στον COVID-19 τα επιτόκια έχουν μηδενιστεί, είναι ίδια».

Ναι, τα επιτόκια των ελληνικών τραπεζών, τα επιτόκια δανεισμού τους δηλαδή, έχουν μειωθεί πάρα πολύ και είναι περίπου όμοια με των ευρωπαϊκών τραπεζών χάρη στη δικιά μας Κυβέρνηση και όχι χάρη στη δικιά σας. Άρα, μιλάγαμε για τη δικιά σας αποτυχία και ήρθατε σε αυτά που κάναμε εμείς. Θερμά συγχαρητήρια. Εγγραφείτε στη Νέα Δημοκρατία να μάθετε και πώς γίνονται.

Κλείνω, λοιπόν, αυτό. Η συζήτηση να γίνεται επί των πραγματικών και αν θέλετε να παρεμβαίνετε στις συζητήσεις, να ακούτε και τι λέμε.

Πάμε τώρα στις γενικές αρχές πριν πάω στα συγκεκριμένα. Όλη η συζήτηση της επίκαιρης επερωτήσεως κατά τον τρόπο που εξελίχθηκε από τους συναδέλφους Βουλευτές του ΣΥΡΙΖΑ, θα μου επιτρέψετε να σας πω ότι δεν ήταν τίποτα περισσότερο παρά μια προσπάθεια να βγάλετε τα ιδεολογικά σας εσώψυχα και την αποτυχία της ιδεολογίας σας κατά το διάβα της διακυβερνήσεώς σας πάνω στην εποχή του COVID-19.

Γελάει ο κ. Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Γιατί να κλαίω;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Καλά κάνει και γελάει, γιατί δεν γνωρίζει ότι σήμερα δικάστηκε ο Παναγιώτης Λαφαζάνης.

Σήμερα δικάστηκε ο σύντροφός σας, κύριε Τζανακόπουλε, -γελάστε λίγο παραπάνω- Παναγιώτης Λαφαζάνης και πρώην Υπουργός σας από ένα κατηγορητήριο που του φόρτωσε ποια κυβέρνηση νομίζετε; Η κυβέρνηση ΣΥΡΙΖΑ.

Γελάστε τώρα, κύριε Τζανακόπουλε, λίγο ακόμα που ο Παναγιώτης Λαφαζάνης πήγε στο εδώλιο του δικαστηρίου από εσάς και έρχεστε και γελάτε στη Βουλή. Έτσι;

Άρα, τι έγινε; Έρχεται ο καλός, συμπαθέστατος κατ’ όψιν –δεν τον ξέρω ιδιαίτερα- κ. Καλαματιανός και μας είπε τα απίστευτα: Αποτυχημένες νεοφιλελεύθερες συνταγές, ξεπούλημα δημόσιας περιουσίας κ.λπ..

Πίστευα, πραγματικά, ότι μετά από τα τεσσεράμισι χρόνια διακυβερνήσεώς σας και την υπερψήφιση από τον ΣΥΡΙΖΑ του Υπερταμείου Αποκρατικοποιήσεων, θα είχατε σταματήσει να λέτε αυτές τις κοινοτοπίες, γιατί όταν εκπροσωπείς ένα κόμμα που έχει ψηφίσει την για έναν αιώνα απόδοση όλης της δημόσιας περιουσίας σε ένα υπερταμείο που διαχειρίζονται ξένοι για να το κάνουν ό,τι θέλουν και δεν μπορεί ο αρμόδιος Υπουργός Ανάπτυξης –εγώ- να ασκήσω την παραμικρή εποπτεία σε οτιδήποτε έχετε μεταφέρει εκεί, πάει πολύ, κύριε, να έρχεστε εδώ και να λέτε αυτά.

Άρα, για να κάνουμε μια λογική συζήτηση αν θέλετε και αξιώνετε σεβασμό από τους συνομιλητές σας, θα λέτε σοβαρά επιχειρήματα: Ξεπούλημα δημόσιας περιουσίας στην Ελλάδα έκανε μόνο ένας, ο ΣΥΡΙΖΑ, για εκατό χρόνια στο υπερταμείο.

Γελάστε όσο θέλετε. Δεν πειράζει. Άλλωστε, έτσι γελάγατε και με τις δημοσκοπήσεις προ των εκλογών, μας λέγατε πόσο έξω πέφτουν. Χάσατε έξι, εφτά, οχτώ, εννιά φορές από τον Μητσοτάκη, δεν ξέρω πόσες. Θα χάσετε άλλες τόσες και θα συνεχίσετε να γελάτε.

Εδώ ακούσαμε από την κ. Τελιγιορίδου το αμίμητο, ότι οι δημοσκοπήσεις τώρα δείχνουν –λέει- ότι ο ελληνικός λαός ξυπνάει. Εγώ γενικά δεν αναφέρομαι σε δημοσκοπήσεις, γιατί θεωρώ ότι δεν έχουν κανένα νόημα στην παρούσα πολιτική συγκυρία. Έχουμε να λύσουμε τα προβλήματα των ανθρώπων. Όταν κλείσει η τετραετία, θα έρθει ο ελληνικός λαός και θα δώσει στον καθένα τον λογαριασμό που του αξίζει.

Όμως, όταν χάνετε κατά μέσο όρο στις δημοσκοπήσεις με είκοσι μονάδες, το να έρχεστε στη Βουλή και να μιλάτε για δημοσκοπήσεις, δεν καταλαβαίνετε ότι είναι λίγο γελοίο; Αφήστε τις δημοσκοπήσεις. Χάνετε με είκοσι μονάδες. Σας έχουμε double score σε όλες. Δεν πειράζει.

Πάμε παρακάτω να μιλήσουμε επί των ιδεολογικών. Πάμε τώρα στο ιδεολογικό, για να πάμε μετά στα συγκεκριμένα και να κλείσω με το θέμα του κ. Παππά και του κ. Μιωνή και όσα έχει ήδη σήμερα η επικαιρότητα για το παρακράτος ΣΥΡΙΖΑ.

Τι λέει εδώ αυτή η επερώτηση; Λέει αν προτίθεται η Κυβέρνησή μας να κάνει χρήση των αποφάσεων της Ευρωπαϊκής Επιτροπής που ελήφθησαν εν μέσω COVID, που πράγματι, η Ευρωπαϊκή Επιτροπή πήρε αποφάσεις γι’ αυτήν την περίοδο να βγούμε από την κανονική πορεία των κρατικών ενισχύσεων, για να επιτραπεί στις ευρωπαϊκές κυβερνήσεις, υπό κάποιους όρους και προϋποθέσεις, να μπορέσουν να ενισχύσουν επιχειρήσεις στρατηγικού χαρακτήρα που τους ενδιαφέρει να σώσουν στις χώρες τους, παραδείγματος χάριν -λέω το πιο γνωστό παράδειγμα- τη «LUFTHANSA» από τη γερμανική κυβέρνηση. Κι αυτό το εργαλείο που αποφάσισε να θεσπίσει η Ευρώπη για αυτού του τύπου τις εταιρείες σας ακούω εδώ και τόσα λεπτά και μου το λέτε αν θα το χρησιμοποιήσουμε για την ΕΑΒ, αν θα το χρησιμοποιήσουμε για τη «ΛΑΡΚΟ», αν θα το χρησιμοποιήσουμε για τα ναυπηγεία.

Με συγχωρείτε. Σας έδωσε κανένας την εντύπωση ότι η Ευρώπη είπε να πηγαίνουν οι κυβερνήσεις και να δίνουν χρήματα σε προβληματικές και ζημιογόνες επιχειρήσεις; Αυτή είναι η δουλειά της Ευρώπης;

**ΝΙΚΟΛΑΟΣ ΠΑΠΠΑΣ:** Η τελευταία απόφαση αυτό λέει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όχι, κύριε.

**ΝΙΚΟΛΑΟΣ ΠΑΠΠΑΣ:** Είσαι αδιάβαστος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Και αν το λέει η Ευρώπη, η ελληνική Κυβέρνηση τα χρήματα των Ελλήνων φορολογουμένων δεν θα τα πετάξει, κύριε Παππά. Εντάξει; Τελειωμένη κουβέντα.

**ΝΙΚΟΛΑΟΣ ΠΑΠΠΑΣ:** Αυτό πες.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εσείς θέλετε, λοιπόν, να πάρουμε τα λεφτά των φορολογουμένων και να τα πετάξουμε. Γιατί; Για να κάνετε εσείς το κομμάτι σας.

**ΝΙΚΟΛΑΟΣ ΠΑΠΠΑΣ:** Είναι για πέταμα;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πάμε να δούμε μία-μία τις επιχειρήσεις που αναφέρατε.

Πάω στην πρώτη, την πιο σημαντική, την ΕΑΒ. Μεγάλος πόνος σάς έπιασε για την ΕΑΒ. Εγώ όση ώρα μιλάγατε, κάθισα να δω τι έγινε στην τετραετία ΣΥΡΙΖΑ στην ΕΑΒ.

Πάμε να δούμε τι έγινε. Τζίρος: τον παραλάβατε στα 80 εκατομμύρια τον χρόνο, τον παραδώσατε στα 50 εκατομμύρια τον χρόνο. Μεγάλο ενδιαφέρον είχατε για την ΕΑΒ! Εργαζόμενοι, μισοί στην ΕΑΒ. Χρέος, 30% πάνω στην ΕΑΒ.

Αφού είχατε τόσο μεγάλο ενδιαφέρον για την ΕΑΒ και κυβερνούσατε τεσσεράμισι χρόνια, γιατί μας την παραδώσατε στα μαύρα της τα χάλια και σίγουρα πολύ χειρότερη από ότι την παραλάβατε;

Ναυπηγεία Σκαραμαγκά. Καλά, εδώ είναι το αμίμητο. Την εταιρεία αυτή ο προκάτοχός μου στο Υπουργείο Ανάπτυξης κ. Πιτσιόρλας την είχε βάλει σε ειδική εκκαθάριση, με νόμο, που ψηφίσατε εσείς, οι του ΣΥΡΙΖΑ και μάλιστα, έχετε πάει στα δικαστήρια, έχετε προχωρήσει τη διαδικασία, έχετε προσλάβει την εταιρεία που κάνει την εκκαθάριση, έχετε προχωρήσει σε μετατάξεις εργαζομένων. Αυτά, από εμένα περιμένατε να τα ακούσετε;

Έρχεστε εσείς, σε μία εταιρεία, που εσείς οι ίδιοι εκκαθαρίσατε και μάλιστα, ξεκινήσατε τη διαδικασία του δημόσιου διεθνούς διαγωνισμού, για να βρεθεί ιδιώτης επενδυτής -γι’ αυτήν την εταιρεία μιλάμε- να πείτε στη δική μας Κυβέρνηση γιατί δεν παίρνουμε χρήματα από τον κρατικό προϋπολογισμό για να αγοράσουμε εμείς την εταιρεία, που εσείς εκκαθαρίσατε και βγάλατε σε δημόσιο διεθνή διαγωνισμό. Με συγχωρείτε, κύριοι, αλλά αν αυτό δεν λέγεται πολιτική απάτη -λέω το «πολιτική» για λόγους ευγένειας- δεν ξέρω πώς λέγεται.

Επαναλαμβάνω: ο κ. Στέργιος Πιτσιόρλας είναι ο Υπουργός που έβγαλε τα ναυπηγεία Σκαραμαγκά σε ειδική εκκαθάριση. Τώρα μου λέει ο ΣΥΡΙΖΑ γιατί η Κυβέρνηση Μητσοτάκη, γιατί το κράτος δεν παίρνει τα ναυπηγεία Σκαραμαγκά; Καλά, είστε με τα καλά σας;

Πάμε τώρα στο ακόμα καλύτερο, στα ναυπηγεία Ελευσίνας. Πρώτα απ’ όλα, όσον αφορά τα ναυπηγεία Ελευσίνας, ρώτησε και ο κ. Τσίπρας αν θα συνεχίσουμε την πορεία και τη συμφωνία, που είχε προκρίνει η κυβέρνηση ΣΥΡΙΖΑ. Μάλιστα. Εδώ, λοιπόν, να σας πιστώσω, κύριε Τσίπρα, ότι πράγματι, η κυβέρνηση Τσίπρα, ο κ. Φλαμπουράρης και ο κ. Αλέξιος Τσίπρας, είχαν υπογράψει μία προσυμφωνία -ας το πούμε έτσι- μία έκφραση πολιτικής βούλησης για να περάσουν τα ναυπηγεία Ελευσίνας στην εταιρεία «ONEX».

Προσέξτε, όχι να επιδοτηθούν τα ναυπηγεία Ελευσίνας από τον κρατικό προϋπολογισμό και να αγοραστούν από το κράτος, αλλά να πουληθούν τα ναυπηγεία Ελευσίνας στην εταιρεία «ONEX». Φαρδιά πλατιά από κάτω είναι η υπογραφή του Αλέξη Τσίπρα και του Αλέκου Φλαμπουράρη. Πάρα πολύ ωραία!

**ΓΕΩΡΓΙΟΣ ΤΣΙΠΡΑΣ:** Δεν ανήκουν στο κράτος, σε ιδιώτη ανήκουν!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Σωστά! Όμως, εσείς αναφέρατε την Ελευσίνα. Σας λέω, λοιπόν, γι’ αυτή τη συμφωνία που αναφέρατε, ότι γι’ αυτή την εταιρεία υπάρχει προσύμφωνο -με υπογραφή Τσίπρα και Φλαμπουράρη- που λέει: εμείς προκρίνουμε να περάσει αυτή η εταιρεία στην εταιρεία «ONEX». Μάλιστα. Πάρα πολύ καλώς κάματε!

Αυτή τη συμφωνία, λοιπόν, που εσείς προκρίνατε και θέλατε να γίνει, αλλά δεν μπορέσατε να την κάνετε -γιατί, ως γνωστόν, είμαστε και στην εποχή τού «δεν προλάβαμε»- εμείς θα την ολοκληρώσουμε, όπως την ολοκληρώσαμε και στο Νεώριο Σύρου, που όταν παραλάβαμε την εξουσία, είχατε ξεκινήσει πράγματι τη διαδικασία, αλλά είχε κολλήσει και τώρα ολοκληρώθηκε και πηγαίνει πάρα πολύ καλά. Εγώ να σας πιστώσω ότι εσείς κάνατε τη μισή δουλειά και εμείς την άλλη μισή.

Στα ναυπηγεία Ελευσίνας συνεχίζει η διαδικασία και μάλιστα, είχαμε και εξαιρετικά καλές εξελίξεις, τις οποίες θα σας ανακοινώσουμε επίσημα -δεν θέλω να το κάνω εδώ- από την αμερικανική πλευρά, που πράγματι προχωράει αυτό το σχέδιο, όπως το έχουμε πραγματικά αποφασίσει. Φαίνεται ότι τους επόμενους μήνες θα έχουμε το οριστικό πέρασμα αυτής της εταιρείας στην εταιρεία «ONEX» και θα έχουμε σημαντικές συνεργασίες.

Βεβαίως, χαίρομαι -επαναλαμβάνω, σ’ αυτό συνδράματε κι εσείς- γιατί θα έχουμε την αμερικανική σημαία στα ναυπηγεία Ελευσίνας και κάθε 4η Ιουλίου θα πηγαίνουμε μαζί να πανηγυρίζουμε, που οι φίλοι μας από τις Ηνωμένες Πολιτείες θα έχουν τα ναυπηγεία Ελευσίνας, με τη βοήθεια και του ΣΥΡΙΖΑ και της Νέας Δημοκρατίας.

Εγώ γεννήθηκα φιλοαμερικάνος και παραμένω φιλοαμερικάνος. Εσείς πηγαίνατε στις πορείες κατά της Αμερικής, αλλά μετά το γυρίσατε. Δεν πειράζει, καλό ήταν που το γυρίσατε. Εγώ συμφωνώ και μου αρέσει να ωριμάζουν οι άνθρωποι και να πήζει το μυαλό τους. Άρα, λοιπόν, συναντήθηκαν οι δρόμοι μας και θα πηγαίνουμε μαζί τα δύο κόμματα κάθε 4η Ιουλίου στα ναυπηγεία Ελευσίνας να πανηγυρίζουμε, που οι Ηνωμένες Πολιτείες της Αμερικής θα πάρουν τα ναυπηγεία.

Δεν είπατε ότι πρέπει να τα πάρει το κράτος, όπως λέτε ξαφνικά σήμερα που θυμηθήκατε το κομμουνιστικό σας παρελθόν. Κυβερνήσατε τώρα, κάνατε και το επόμενο βήμα στη ζωή!

Να ανακεφαλαιώσω, λοιπόν, ως προς τις γενικές αρχές. Θα σας πω μια βασική διαφορά με την Πορτογαλία. Όσον αφορά στην Πορτογαλία, όταν λέτε είναι 16 δισεκατομμύρια, έχει βάλει μέσα 1,2 δισεκατομμύρια για την αεροπορική της εταιρεία. Δώσαμε εμείς έστω και 1 ευρώ στην «AEGEAN» και δεν το ήξερα; Ούτε 1 ευρώ δεν δώσαμε, ούτε μισό ευρώ!

**ΝΙΚΟΛΑΟΣ ΠΑΠΠΑΣ:** Από τα 2 μέχρι τα 15;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα έρθω μετά στα νούμερα. Δεν έχω τελειώσει. Είμαστε ακόμα στις γενικές αρχές.

Σας λέω λοιπόν, ότι εμείς, ευτυχώς, είχαμε μία εταιρεία, την «AEGEAN», που ούτε χρειάστηκε ούτε μας ζήτησε κρατική ενίσχυση. Πήγε μόνη της με το γενικό εγγυοδοτικό εργαλείο, που βγάλαμε για όλες τις επιχειρήσεις του ελληνικού κράτους, με τα οικονομικά στοιχεία που είχε και πήρε το δάνειο που ήθελε από τις ελληνικές τράπεζες, όπως το πήραν όλες οι άλλες επιχειρήσεις, με τους ίδιους όρους και με ευθείες προϋποθέσεις. Δεν πήρε απολύτως καμμία κρατική ενίσχυση. Το γεγονός ότι εμείς είχαμε μία εταιρεία που δεν χρειαζόταν κρατική ενίσχυση και οι Πορτογάλοι είχαν μία εταιρεία που χρειάστηκε κρατική ενίσχυση, μας καθιστά εμάς λιγότερους των Πορτογάλων; Έλα, Χριστέ και Παναγία!

Όμως, πάμε και σε ένα τελευταίο γενικό -για να συνεννοηθούμε και να απαντήσω- σχετικά με το αν έχουν αλλάξει οι όροι της δημοσιονομικής προσαρμογής και τα άλλα, που άκουγα προηγουμένως.

Δεν ξέρω αν το έχετε καταλάβει, αλλά η Ελλάδα μόλις εξέρχεται μιας μεγάλης οικονομικής κρίσεως. Προφανώς, οι διαθέσιμοι πόροι της Ελληνικής Δημοκρατίας είναι εξαιρετικά λιγότεροι των υπολοίπων ευρωπαϊκών χωρών. Διότι η Ελλάδα, εξέρχεται μιας κρίσεως πολύ μεγαλύτερης, ενώ οι άλλες χώρες, που δεν είχαν ΣΥΡΙΖΑ το 2015-2019, είχαν πέντε χρόνια ανάπτυξης. Εμείς είχαμε πέντε χρόνια ύφεσης. Το ίδιο είναι; Άρα, λοιπόν, έπρεπε εμείς να μπορέσουμε να καλύπτουμε τις ανάγκες μας με τα πολύ λιγότερα χρήματα που είχαμε.

Ας δούμε, λοιπόν, τι έχουμε κάνει μέχρι τώρα. Θέλω να το ξεκαθαρίσω για να μη γίνει καμμία παρεξήγηση. Προσωπικά ως Υπουργός Ανάπτυξης δεν έχω την παραμικρή διάθεση να χρησιμοποιήσω χρήματα των Ελλήνων φορολογουμένων, για να δώσω απλώς χρήματα σε ζημιογόνες επιχειρήσεις, μόνο και μόνο για να ζήσουν μερικούς μήνες παραπάνω και να κάνετε εσείς πραγματικότητα τα κομμουνιστικά σας όνειρα.

Οι επιχειρήσεις που θα ζήσουν θα είναι οι επιχειρήσεις που μπορούν να ζήσουν και οι επιχειρήσεις, που δεν μπορούν να ζήσουν, θα αναδιαρθρωθούν και θα γίνουν επιχειρήσεις, που μπορούν να ζήσουν, γιατί έτσι δουλεύει το οικονομικό σύστημα, στο οποίο ζούμε. Μπορεί αυτό το σύστημα να μην σας άρεσε στα νιάτα σας, αλλά για να κρατήσετε τις καρεκλίτσες σας, προσαρμοστήκατε μια χαρά σ’ αυτό. Αυτό το σύστημα ονομάζεται: καπιταλισμός. Άρα, εγώ δεν πρόκειται να πετάξω σε καμμία εταιρεία χρήματα φορολογουμένων. Τελεία!

Τι θα κάνουμε; Τα χρηματοδοτικά μας εργαλεία υπάρχουν, για να βοηθήσουν πράγματι όλες τις ικανές και υγιείς επιχειρήσεις να επιβιώσουν και να αντιμετωπίσουν τη ζημιά, που προκλήθηκε από τον COVID, επιχειρήσεις δηλαδή που ήταν υγιείς μέχρι τον COVID και που, λόγω αυτού του απρόβλεπτου γεγονότος και αυτής της απρόβλεπτης συμφοράς, χρειάζονται οικονομική ενίσχυση, φυσικά μέσω των χρηματοδοτικών εργαλείων που έχουμε εξαγγείλει, όπως είναι το ΤΕΠΙΧ ΙΙ, η επιστρεπτέα προκαταβολή, το εγγυοδοτικό ταμείο. Ερχόμαστε δηλαδή να θεραπεύσουμε με ρευστότητα επιχειρήσεις, που ήταν υγιείς προ της συμφοράς και όχι απλώς να πάμε να δώσουμε χρήματα, για να μεγαλώσουμε τις ζημίες των επιχειρήσεων, που είχαν ζημίες πριν.

Δεν μπαίνω καθόλου στην κουβέντα για τη «ΛΑΡΚΟ», πρώτα απ’ όλα γιατί δεν είναι αρμοδιότητα του δικού μου Υπουργείου, αλλά κυρίως γιατί κάποτε στη ζωή και στη Βουλή πρέπει να μιλάμε με ειλικρίνεια. Η «ΛΑΡΚΟ» παράγει ζημίες εδώ και πάρα πολλά χρόνια. Ζημίες παρήγαγε και επί ΣΥΡΙΖΑ. Το λέω για να μην παρεξηγηθώ. Και τα τεσσεράμισι χρόνια ΣΥΡΙΖΑ -κάθε χρόνο- η «ΛΑΡΚΟ» είχε τεράστιες ζημίες. Όσον αφορά το γιατί, είναι μια μεγάλη συζήτηση, αλλά δεν είναι της παρούσης. Όμως, μιλάμε για μία ακραία ζημιογόνα επιχείρηση.

Η ιδέα ότι ξεπουλάμε κάποιον εθνικό πλούτο σε μία επιχείρηση που χάνει εκατοντάδες εκατομμύρια τον χρόνο, χρωστάει στη ΔΕΗ, δεν πληρώνει ρεύμα, δεν κάνει τίποτα, εντάξει, ας έρθουμε πάλι στον πραγματικό κόσμο. Είναι μία ακραία ζημιογόνα επιχείρηση. Το γιατί, είναι άλλης τάξεως συζήτηση.

Πάμε, λοιπόν, να συγκεφαλαιώσουμε ως προς την ουσία. Η Κυβέρνηση του Κυριάκου Μητσοτάκη έχει θέσει σε εφαρμογή, πρώτη απ’ όλες τις ευρωπαϊκές χώρες, μία σειρά χρηματοδοτικών εργαλείων που, κύριε Παππά, δεν είναι 2 δισεκατομμύρια. Τα μετράτε λάθος!

**ΝΙΚΟΛΑΟΣ ΠΑΠΠΑΣ:** Για τις εγγυήσεις είπα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν είναι 2 δισεκατομμύρια. Είναι 2 δισεκατομμύρια ρευστό η επιστρεπτέα προκαταβολή, άμεσο χαμηλότοκο δάνειο στις επιχειρήσεις. Είναι 2 δισεκατομμύρια μοχλευμένα μέσω του ΤΕΠΙΧ ΙΙ από τις συστημικές και τις υπόλοιπες τράπεζες, μέσω του τραπεζικού συστήματος στις επιχειρήσεις. Είναι 7 δισεκατομμύρια από το εγγυοδοτικό ταμείο μοχλευμένα, πάλι προς επιχειρήσεις. Άρα, 7 και 2, μας κάνουν 9 και 2, μας κάνουν 11. Η Πορτογαλία 13 δισετακατομμύρια, η Ελλάδα 11. Αυτή είναι η διαφορά στην παρέμβασή μας. Όλα τα άλλα που λέτε, είναι για να χάνουμε χρόνο μεταξύ μας.

Άλλωστε, θα σας απαντήσω και στο άλλο το οποίο, νομίζω, ότι το είπε η κ. Τελιγιορίδου, αλλά δεν είμαι σίγουρος. Είπε: επαίρονται και υπερηφανεύονται ο κ. Γεωργιάδης και ο κ. Σταϊκούρας για την ύφεση 0,9% του πρώτου τριμήνου, αλλά ο κ. Σταϊκούρας μάς προειδοποίησε εδώ για μεγάλη ύφεση, για βουτιά 16% στο δεύτερο τρίμηνο. Αν κάνω λάθος, διορθώστε με. Νομίζω ότι αυτό είπατε επί λέξει. Ξέρετε πόση ήταν η ύφεση στο Ηνωμένο Βασίλειο τον μήνα Απρίλιο; Ξέρετε; Ήταν -20,4%.

Δεν μου λέτε, ξέρετε πόσο μεγαλύτερη διαφορά έχει, να κινείται μία οικονομία, όταν όλοι οι δυνητικοί της πελάτες είναι σε ανάπτυξη; Αναφέρομαι στα έτη 2015-2019.

Όταν προφανώς, μπορείς να πουλήσεις περισσότερες εξαγωγές, γιατί αναπτύσσονται οι οικονομίες που είναι πελάτες σου. Όταν μπορείς να έχεις περισσότερους τουρίστες, γιατί έχουν περισσότερο διαθέσιμο εισόδημα οι χώρες πελάτες σου. Όταν μπορείς να πουλήσεις περισσότερες υπηρεσίες, γιατί έχουν περισσότερα χρήματα οι χώρες πελάτες σου. Και πόσο διαφορετικό είναι να κινείται η οικονομία σου, όταν όλοι οι άλλοι έχουν τεράστια ύφεση;

Κυρία Τελιγιορίδου, λοιπόν, για να το επαναλάβω, αν ο κ. Σταϊκούρας είπε για μεγάλη ύφεση της τάξης του 16%, θα είναι πάντως 4% λιγότερη από το Ηνωμένο Βασίλειο. Θεωρείτε αποτυχημένη την οικονομία του Ηνωμένου Βασιλείου;

Επιτέλους, ας σοβαρευτείτε, λίγο εκεί στον ΣΥΡΙΖΑ. Ζούμε μια παγκόσμια συμφορά. Όπως και στο υγειονομικό σκέλος, η Ελλάδα κατάφερε να μας κάνει υπερήφανους και να είμαστε μέχρι σήμερα -να χτυπήσω ξύλο - σε μια πάρα πολύ καλή θέση, πολύ καλύτερη των άλλων χωρών.

Το ίδιο ακριβώς συμβαίνει και με την οικονομία μας. Το πρώτο τρίμηνο του 2020 η ελληνική οικονομία είχε τη μικρότερη ύφεση σε όλη την Ευρωζώνη κι αποτέλεσε τη θετική έκπληξη των αγορών γι’ αυτό που πέτυχε. Μπορώ να σας πω τώρα ότι στο μεγάλο κομμάτι που όλους μας ανησυχεί, που είναι ο τουρισμός, τα βήματα που ακολουθεί η ελληνική οικονομία αποτελούν παράδειγμα προς μίμηση για τις υπόλοιπες ευρωπαϊκές χώρες. Όλοι γυρνάνε στην Ελλάδα να δουν τι κάνουμε, για να το κάνουν κι αυτοί. Γι’ αυτό και ανοίξαμε γρηγορότερα από τους άλλους. Γι’ αυτό κι έχουμε και τους πρώτους τουρίστες, περισσότερους από τους άλλους.

Φυσικά, το τελικό μας αποτέλεσμα δεν θα εξαρτηθεί μόνο από τις δικές μας δυνατότητες. Θα εξαρτηθεί από το πώς θα πάνε και οι άλλοι. Αν δηλαδή, η Βόρεια Ευρώπη -να χτυπήσω ξύλο- έχει ένα δεύτερο κύμα πανδημίας, προφανώς σ’ αυτή την περίπτωση θα έχει μεγαλύτερο πρόβλημα ο ελληνικός τουρισμός, καθώς οι πελάτες μας δεν θα μπορούν να έρθουν. Αυτό όμως φαντάζομαι να μην το χρεώσετε, κύριε Καλαματιανέ, στην ελληνική Κυβέρνηση που δεν θα έχει καταφέρει να αντιμετωπίσει τον COVID και στη Βόρεια Ευρώπη! Φαντάζομαι ότι θα μας το χαρίσετε αυτό! Εκεί δεν έχουμε την ευθύνη διακυβέρνησης εμείς.

Αν κρίνουμε, λοιπόν, τις επιδόσεις της Ελλάδας μας -κι αυτό είναι κομμάτι περηφάνειας για όλους τους Έλληνες- αυτό το δύσκολο πρώτο εξάμηνο του 2020, δύσκολο για όλη την ανθρωπότητα σε όλον τον πλανήτη, η Ελλάδα καταφέρνει να είναι στις πρώτες θέσεις στην αντιμετώπιση του COVID και στις πρώτες θέσεις στο πως εξελίσσεται η οικονομία μας.

Μέχρι σήμερα, κύριε Τσίπρα. Τι να κάνουμε; Εμείς δεν κάνουμε μεγαλόστομες δηλώσεις ότι θα αλλάξουμε την Ευρώπη και θα κάναμε δημοψηφίσματα, που οδήγησαν σε capital control, για να κάνουμε κωλοτούμπα την άλλη μέρα. Είμαστε λίγο πιο προσγειωμένοι στην πραγματικότητα. Είπαμε ότι είναι η διαφορά Δεξιάς και Αριστεράς, λογικής και συναισθήματος.

Είχα υποσχεθεί ότι το κλείσιμο της σημερινής μου ομιλίας δεν μπορεί παρά, κύριε Παππά, να έχει ένα στοιχείο επικαιρότητας. Ωραίες οι δηλώσεις στις κάμερες. Αλλά εκεί δεν υπάρχει αντίλογος. Βγαίνεις και μιλάς μόνος σου.

 Τι είπατε, λοιπόν, στα φρικώδη που ακούσαμε σήμερα; Σήμερα ακούσαμε, αυτή τη στιγμή ο ελληνικός λαός ακούει στα δελτία ειδήσεων, ακούει στα site, πατάει το play και ακούει τη φωνούλα σας να μιλάτε εσείς με τον κ. Μιωνή. Τώρα δεν σας αρέσει. Η κ. Τελιγιορίδου μάς τον είπε περίπου κακό. Μιλάγατε με μια οικειότητα μαζί του και ολίγον με ελαφρά γλώσσα, άρα δείγμα εγγύτητας ψυχολογικής, συναισθηματικής και φιλικής, θα έλεγα. Λέτε απίστευτα πράγματα. Ότι ο κ. Παπαγγελόπουλος είχε συμφέροντα. Ότι κάποιοι έβγαζαν λεφτά απ’ όλη αυτή την ιστορία. Τι απαντήσατε; Απαντήσατε κατά βάση δυο πράγματα. Το πρώτο ότι είναι συρραφή. Θα το κρίνουν οι τεχνικές υπηρεσίας της ελληνικής αστυνομίας και της ελληνικής δικαιοσύνης, στις οποίες φαντάζομαι θα προσφύγετε. Γιατί αν κάποιος έχει παραποιήσει τα λεγόμενά σας, υπάρχει τεχνικός τρόπος να διαπιστώσει την παραποίηση. Έχετε όλα τα νόμιμα δικαιώματα να κάνετε ό,τι θέλετε στον κ. Μιωνή.

Το δεύτερο που είπατε, είναι ότι είναι προϊόν παράνομης καταγραφής. Αυτό αξίζει τον κόπο να το σκεφτούμε εδώ στη Βουλή λίγο περισσότερο. Δεν μου λέτε, κύριε Παππά, όταν ο κ. Μπαλτάκος γράφτηκε σε βίντεο από τον κ. Κασιδιάρη, προφανώς παράνομα, κι άκουγε όλη η Βουλή το ηχητικό, εκδιώχθηκε ο Μπαλτάκος από τον Αντώνη Σαμαρά σε 25 δευτερόλεπτα. Ετέθη από κανέναν από τη Νέα Δημοκρατία ότι αυτή η καταγραφή ήταν παράνομη; Αυτό που μας νοιάζει είναι αν είναι παράνομη ή νόμιμη η καταγραφή ή αν εσείς είχατε γνώση ότι ο Παπαγγελόπουος έβγαζε λεφτά κι έκανε «δουλίτσες» με τη δικαιοσύνη; Γιατί, κύριε Παππά, αν πράγματι εσείς ένας Υπουργός της κυβερνήσεως Τσίπρα, παραδέχεστε σε ένα τρίτο πρόσωπο ότι ο Αναπληρωτής Υπουργός Δικαιοσύνης της κυβέρνησης Τσίπρα έκανε «δουλίτσες» κι έβγαζε λεφτά για δικαστικές αποφάσεις και το μόνο που έχετε να κάνετε γι’ αυτό είναι να λέτε «συγγνώμη, δεν ήξερα» τότε αυτό -με συγχωρείτε- είναι εικόνα ενός βαθέως παρακράτους, σήψης και διαφθοράς, που δεν έχει προηγούμενο στη Μεταπολίτευση.

Ακούστε τώρα και το αμίμητο. Τι βρήκατε να πείτε για να βγάλετε το σημερινό άγος από πάνω σας; Είπατε το αμίμητο ότι πρέπει να απαντήσει ο κ. Σαμαράς για μια μίζα 2,6 εκατομμυρίων ευρώ κ.λπ.. Δεν μου λέτε. Μήπως αυτή η υπόθεση είναι αυτή που αρχειοθέτησε η κ. Τουλουπάκη επί κυβερνήσεως ΣΥΡΙΖΑ;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Όχι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ναι. Έτσι ήρθαν και τα έγγραφα στη Βουλή. Είναι υπόθεση που αρχιοθετήθηκε από την κ. Τουλουπάκη, γιατί δεν βρήκε κανένα στοιχείο κατά του κ. Σαμαρά ούτε κατά του κ. Παπασταύρου ούτε κατά του κ. Μιωνή που τώρα κάνετε ότι δεν τον ξέρετε, αλλά τότε προφανώς, ήταν κολλητός σας φίλος.

Κύριε Παππά, εγώ θέλω να είμαι ειλικρινής. Δεν περίμενα ότι θα έρθετε στη Βουλή σήμερα. Με εντυπωσιάζει ότι ήρθατε. Με εντυπωσιάζει ότι γελάτε. Σήμερα, η ελληνική κοινωνία είναι σοκαρισμένη από την εικόνα ενός θλιβερού παρακράτους. Μας είχαν κατηγορήσει για την «NOVARTIS», ότι ήταν στημένο από τον κ. Τζανακόπουλο και κάποιους άλλους όλο αυτό. Το ξέραμε από τότε. Βεβαίως, με ψάχνει η κ. Τουλουπάκη ,την οποία εσείς διορίσατε και που σήμερα απαρνιέστε.

**ΝΙΚΟΛΑΟΣ ΠΑΠΠΑΣ:** Ελεγχόμενος δεν είσαι;

**ΠΡΟΕΔΡΕΥΩΝ (Δημήτριος Βίτσας):** Λίγη ηρεμία. Είπαμε να έχουμε το στοιχείο της επικαιρότητας.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν σε ψάχνουν;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Το ότι με ψάχνουν κατ’ αρχάς, επειδή είστε δικηγόρος, φαντάζομαι να ξέρετε ότι δεν είναι κατηγορία.

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, κύριε Τζανακόπουλε, μη γίνεται προκλητική η συζήτηση, παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Φαντάζομαι να το ξέρετε αυτό, κύριε Τζανακόπουλε. Γιατί εφόσον ξέρατε να πάτε εκείνο το βράδυ στον Άρειο Πάγο να ενημερωθείτε, έστω εξωδίκως και απρεπώς, κάπως, κάτι ξέρετε για το ότι με ψάχνουν. Το ότι με ψάχνουν εδώ και δυο χρόνια επί δική σας διακυβερνήσεως και δεν μου έχουν βρει τίποτα -αλλιώς θα μου είχαν ασκήσει δίωξη- κάτι θα έπρεπε να σας λέει. Άρα, περιμένω. Κάτι θα ξέρετε εσείς. Αφού μιλάτε με την κ. Τουλουπάκη, όπως φάνηκε την περασμένη εβδομάδα, κάτι ξέρετε. Μην ανησυχείτε. Πλησιάζει η ώρα, που κάθε κατεργάρης θα πάει στον πάγκο του. Έχει φανεί πια που πάει το πράγμα. Έχει καταλάβει ο ελληνικός λαός. Το Ειδικό Δικαστήριο είναι κοντά και θα δούμε και για ποιους.

Για να επανέλθω όμως σε εσάς, κύριε Παππά, θέλω να μας πείτε επισήμως στην ελληνική Βουλή αν ο διάλογος είναι πραγματικός, τι εννοούσατε λέγοντας ότι κάποιοι βγάζουν λεφτά απ’ αυτή την υπόθεση, ότι ο κ. Παπαγγελόπουλος είχε δική του ατζέντα που χάλαγε την κεντρική ατζέντα «του μαγαζιού», εννοώντας την κυβέρνηση Τσίπρα. Μαγαζί ήταν η κυβέρνηση Τσίπρα; Ήταν μαγαζί παραγωγής δικαστικών αποφάσεων, εκδιώξεων και μιζών; Αυτό ήταν η κυβέρνηση Τσίπρα; Αυτό ήταν;

**ΠΡΟΕΔΡΕΥΩΝ (Δημήτριος Βίτσας):** Κύριε Υπουργέ, ξεφεύγετε. Σας παρακαλώ, όλους.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Όλα αυτά, κύριε Παππά, να μας τα πείτε με θάρρος στη Βουλή, αφού ήρθατε. Να τα ακούσει ο ελληνικός λαός, που τώρα ακούει το ηχητικό ντοκουμέντο και να μάθουμε κι εμείς, που μας ταλαιπωρήσατε με τα διάφορα παραδικαστικά της διακυβερνήσεώς σας, τι ακριβώς έκανε ο κ. Παπαγγελόπουλος εκεί. Ο κ. Μιωνή λέει ότι εσείς δεν είχατε καμμία εμπλοκή. Το δέχομαι. Αλλά ξέρατε. Έτσι λέει το ηχητικό. Δεν είχατε εμπλοκή λέει ο κ. Μιωνή, αλλά ξέρατε ότι κάποιοι έκαναν δουλίτσες.

Και ρωτώ: αν το ξέρατε δεν έπρεπε κάτι να κάνετε εσείς ως Υπουργός και μάλιστα της Αριστεράς που μάχεστε για τις υψηλές ιδέες και τα υψηλά ιδανικά;

Ευχαριστώ πολύ, κύριε Πρόεδρε.

**ΟΛΥΜΠΙΑ ΤΕΛΙΓΙΟΡΙΔΟΥ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Δημήτριος Βίτσας):** Μισό λεπτό.

Στη διαδικασία των επίκαιρων επερωτήσεων δεν υπάρχει προσωπικό. Ο κ. Παππάς, που βλήθηκε επανειλημμένως, έχει τον λόγο για να απαντήσει. Θα του δοθεί και περισσότερος χρόνος. Ο κ. Τζανακόπουλος επίσης.

Παρά το γεγονός ότι είπα στον κ. Τσακίρη ότι θα πάρει τον λόγο, νομίζω ότι θα πρέπει να ολοκληρωθεί αυτός ο κύκλος για να πάρετε, κύριε Τσακίρη, τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Υπάρχουν κι άλλοι, κύριε Πρόεδρε.

**ΠΡΟΕΔΡΕΥΩΝ (Δημήτριος Βίτσας):** Βεβαίως υπάρχουν κι άλλοι. Θα έχετε όλοι την ευκαιρία.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Οι Κοινοβουλευτικοί Εκπρόσωποι δεν θα μιλήσουν;

**ΠΡΟΕΔΡΕΥΩΝ (Δημήτριος Βίτσας):** Θα μιλήσουν και οι Κοινοβουλευτικοί Εκπρόσωποι.

 **ΝΙΚΟΛΑΟΣ ΠΑΠΠΑΣ:** Ο κ. Γεωργιάδης, κύριε Πρόεδρε, είναι προφανές ότι κάθε φορά που ανεβαίνει στο Βήμα αποδεικνύει δύο-τρία πράγματα. Το πρώτο είναι ότι διέπεται από πολιτική σκέψη νηπίου πραγματικά, δηλαδή αναμασάει δύο-τρία στερεότυπα σε οποιαδήποτε πολιτική στιγμή και να βρισκόμαστε. Σα να μην έχει υπάρξει ο κορωνοϊός, σα να μην έχουν αλλάξει οι αποφάσεις της Ευρώπης, έρχεται εδώ και λέει ότι ακόμα και η Ευρώπη να λέει ότι πρέπει να κάνουμε παρεμβάσεις, εμείς δεν πρόκειται να κάνουμε, γιατί είναι πεταμένα λεφτά. Να τα ακούει αυτά ο επιχειρηματικός κόσμος την ώρα που του κλείνουν την πόρτα είτε στην επιστρεπτέα είτε στα άλλα εγγυοδοτικά εργαλεία ότι εμπίπτει στην κατηγορία αυτού που εσείς λέτε «ζόμπι» και «πεταμένα λεφτά». Αυτή είναι η λογική σας και το είπατε ευθαρσώς. Σας ευχαριστούμε! Πιστεύω ότι ο πολιτικός διάλογος πραγματικά έχει πάει παρακάτω!

 **ΜΙΧΑΗΛ ΚΑΤΡΙΝΗΣ:** Συγγνώμη. Δευτερολογία είναι αυτό ή επί προσωπικού;

 **ΝΙΚΟΛΑΟΣ ΠΑΠΠΑΣ:** Επί προσωπικού τώρα, αντιλαμβάνομαι πάρα πολύ τη θέση σας. Είστε ελεγχόμενος για την υπόθεση «NOVARTIS», έχει καταρρεύσει ο ισχυρισμός σας ότι εκεί υπήρχε σκευωρία. Νομίζω ότι κι εσείς το ομολογήσατε, διότι έχετε πάει διά του Μιωνή και διευρύνατε ένα κατηγορητήριο και φέρνει τώρα ο Μιωνής. Εμείς είμαστε το παρακράτος, ο Μιωνής με κατέγραφε. Εμείς είμαστε το παρακράτος. Αλήθεια τώρα! Μιλάμε σοβαρά; Τι λέει ο καψερός εκεί; Ότι ο Παπασταύρου -λέει- είναι κολλητός με τη σύζυγο του Πρωθυπουργού και δεν θα έλεγε ποτέ κακή κουβέντα γι’ αυτήν και έρχεται αυτή η –παρανόμως, βεβαίως- κτηθείσα συνομιλία. Ποια ημέρα; Την ημέρα που αποκαλύπτεται ότι υπάρχει τεκμηριωμένη μαρτυρία για 2,6 εκατομμύρια ευρώ προς τον κ. Παπασταύρου.

Ρωτάμε σε ποιες τσέπες πήγαν αυτά τα λεφτά, κύριε Γεωργιάδη. Έχετε εσείς καμμία πληροφόρηση; Διότι αν είχαμε δέκα Παπασταύρου, 2,6 επί 10 ίσον 26. Έτσι δεν είναι; Και δεν λέει μόνο αυτά. Λέει και άλλα. Δεν τα λέτε, όμως. «Μου ζήτησε να διοριστεί πρόξενος ο άνθρωπος της Ελλάδος στο Ισραήλ». Εμείς είμαστε το παρακράτος! Και με κατέγραφε και έρχεται και τα λέει αυτά και πατάει τα κορδόνια του, βεβαίως. Μαζί μ’ αυτόν κι εσείς πατάτε τα κορδόνια σας, διότι ακριβώς αποδεικνύετε ότι κάτι ήξερε κι αυτός, κάτι ήξερε και ο κολλητός του, ο οποίος είναι αδελφικός φίλος της συζύγου του κ. Μητσοτάκη, αλλά δεν υπάρχει περίπτωση ποτέ να μιλήσουν.

 Όσο για τις δουλειές, εκεί είναι και τα κρίσιμα και τα πετσοκομμένα επιχειρήματα, που σας δίνουν εδώ να φωνάζετε λες και πουλάτε νανογιλέκα -μη γελάς- εκεί ακριβώς εννοούσα τις δουλειές που έκανε από τότε ο Παπασταύρου με τον Μιωνή και τους φώναζε ο κ. Σαμαράς στο Μαξίμου. Πρόκειται για την προσωποποίηση της πολιτικής δειλίας. Ο κ. Σαμαράς φώναξε στο Μαξίμου τον Φιλιππάκη και του είπε «μη γράφεις για τα παιδιά, μας έχουν βοηθήσει». Γιατί; Μεσολάβησε ο κ. Σαμαράς, έγινε συμφωνητικό με την παρέμβαση του κ. Σαμαρά. Τι έχει γίνει; Φοβάται το τζάμι για τον κορωνοϊό και δεν έρχεται να μιλήσει; Δεν του έχετε μεταλαμπαδεύσει λίγο πολιτικό θάρρος;

 **ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Πώς σας βοήθησε ο κ. Μιωνής;

 **ΝΙΚΟΛΑΟΣ ΠΑΠΠΑΣ:** Δεν θυμάστε το ύφος του κ. Σαμαρά εδώ μέσα που μας εγκαλούσε για τα πάντα και μας έλεγε ότι τα λέει αυτός «παντελονάτα» και αντρίκια; Πού είναι τόσες μέρες; Ακούγεται το όνομά του στο πανελλήνιο. Να έλθει εδώ να μας πει πώς μεσολάβησε, ποιο ήταν το αποτέλεσμα της διαμεσολάβησης, πώς έχουν βοηθήσει αυτά τα χρυσά παιδιά τη Νέα Δημοκρατία, γιατί έπρεπε να σταματήσουν να γράφουν τα μέσα ενημέρωσης. Δεν θέλετε κι εσείς να τα μάθετε αυτά ή ήσασταν έξω από τη λούπα της πληροφόρησης τότε και δεν ξέρετε τι γινόταν; Αυτό μπορεί και να το δεχθώ.

Δεν ξέρω πότε μπήκατε στον εσωτερικό κύκλο του κ. Σαμαρά, αλλά επαναλαμβάνω: Αυτή η δήθεν συγκλονιστική αποκάλυψη γίνεται τις μέρες που αποκαλύπτεται -πρώτον- ότι η βασική μάρτυρας κατηγορίας για τα περί σκευωρίας είναι συνδικαιούχος με τον σύζυγό της σ’ έναν λογαριασμό, ο οποίος έχει λάβει λεφτά από τη «NOVARTIS» και ο σύζυγός της, βεβαίως έχει μόνο για το 2018 ζημιώσει το ελληνικό δημόσιο κατά 1,7 εκατομμύρια ευρώ και όταν έρχεται βεβαίως, η τεκμηρίωση ότι 2,6 εκατομμύρια ευρώ πέταξαν τρεις φορές τον γύρο της γης σε διάφορους φορολογικούς παραδείσους και κατέληξαν σ’ έναν λογαριασμό του κ. Παπασταύρου. Πατάτε τα κορδόνια σας, κύριε Γεωργιάδη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, θέλω τον λόγο.

**ΠΡΟΕΔΡΕΥΩΝ (Δημήτριος Βίτσας):** Μισό λεπτό, κύριε Γεωργιάδη. Ανοίξαμε άσχημη φάμπρικα.

Με συγχωρείτε, κύριε Υπουργέ, αλλά την ανοίξατε εσείς. Δεν συζητάμε πλέον για την επερώτηση.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Θέλει να παίξει στα κανάλια.

**ΠΡΟΕΔΡΕΥΩΝ (Δημήτριος Βίτσας):** Μισό λεπτάκι. Δεν ξέρω πού θέλει να παίξει ο καθένας, όμως δεν συζητάμε πλέον για την επερώτηση.

Εγώ θα σας δώσω τον λόγο, κύριε Υπουργέ, και μετά θα μπούμε στους Κοινοβουλευτικούς Εκπροσώπους, για να είμαστε εντάξει και με τη διαδικασία.

Ορίστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Παππά, πρώτον, εγώ αν ήμουν στη θέση σας και είχα ζητήσει από κάποιον να καταθέσει κατά της συζύγου κάποιου πολιτικού μου αντιπάλου …

**ΝΙΚΟΛΑΟΣ ΠΑΠΠΑΣ:** Τι είναι αυτά που λες;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αυτά λέει το ηχητικό, αυτά ακούνε τα αυτιά μου ότι λέτε, αυτά ακούνε τα αυτιά μας ότι λέτε, «πες κάτι για τη Μαρέβα».

**ΝΙΚΟΛΑΟΣ ΠΑΠΠΑΣ:** Αυτός ανέφερε τη Μαρέβα συνέχεια.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εγώ αν το είχα κάνει αυτό, κύριε Παππά, στον λόγο της τιμής μου, θα ντρεπόμουν να βγω από το σπίτι μου. Στοχοποιήσατε την κ. Μαρέβα Γκραμπόφσκι–Μητσοτάκη επί τρία χρόνια, της κάνατε τριακόσιους ελέγχους, βάλατε λυτούς και δεμένους για να τη σπιλώσετε, μόνο και μόνο για να πλήξετε τον Κυριάκο Μητσοτάκη. Ούτε αυτό σας βγήκε, όμως. Και σ’ αυτό αποτύχατε. Αυτά ακούμε στα ηχητικά σήμερα με τα αυτάκια μας, επαναλαμβάνω.

Δεύτερον: Πάμε τώρα στα περί Σαμαρά. Ξέρετε, κύριε Παππά, ωραίες οι θεωρίες και πώς από τη σουπιά πετάτε το μελάνι, για να θολώσετε αυτά που ακούμε, αλλά δεν υπάρχει κανένα ηχητικό Σαμαρά να κάνει καμμία διαμεσολάβηση. Ένα ηχητικό Παππά υπάρχει μόνο να κάνει διαμεσολάβηση για τον Παπαγγελόπουλο για να πάρει λεφτά ο Φιλιππάκης. Άλλο δεν υπάρχει.

**ΝΙΚΟΛΑΟΣ ΠΑΠΠΑΣ:** Γιατί δεν έρχεται να τα πει εδώ;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα, λοιπόν, κύριε Παππά, αφήστε τι θα κάνει και τι δεν θα κάνει ο Σαμαράς …

**ΝΙΚΟΛΑΟΣ ΠΑΠΠΑΣ:** Πες του να έρθει. Ξέρουμε τι θα κάνει. Την πάπια.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ας μείνετε στο τι κάνατε εσείς, κύριε Παππά, και γιατί κάνατε διαμεσολάβηση και πόσα λεφτά λέγατε να δώσει στον Παπαγγελόπουλο ή στον Φιλιππάκη ή σε ποιον άλλον ο Μιωνής. Αυτό είναι που έχει ενδιαφέρον να ακούσει ο ελληνικός λαός και αν αυτό είναι στα καθήκοντα του Υπουργού.

**ΝΙΚΟΛΑΟΣ ΠΑΠΠΑΣ:** Πού ν’τος; Τον περιμένω να έρθει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Το αν έχει πολιτικό θάρρος ή όχι ο Σαμαράς, δεν θα το κρίνετε εσείς, κύριε Παππά.

**ΝΙΚΟΛΑΟΣ ΠΑΠΠΑΣ:** Τι λες τώρα;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Το έχει κρίνει η πολιτική του διαδρομή όλο αυτό το διάστημα που ο ελληνικός λαός τον τίμησε με όλα τα αξιώματα. Ξέρετε τι άλλο τον έχει κρίνει; Η φράση που θα σας πάει μέχρι τέλους, όπως και σας πάει, διότι κύριε Παππά –σας το είπα και πριν και δεν το καταλάβατε- επειδή μιλήσατε για παρακράτος και ότι σας έγραφαν, δεν μου λέτε: Μήπως ξέρετε; Το Σάββατο στα «ΠΑΡΑΠΟΛΙΤΙΚΑ» ακούγαμε άλλα ηχητικά; Πώς έγραφε η ΕΥΠ επί ΣΥΡΙΖΑ τον Πάνο Καμμένο; Το ακούσατε αυτό; Τα ηχητικά, που ο ΣΥΡΙΖΑ και η ΕΥΠ επί ΣΥΡΙΖΑ κατέγραφε το κύκλωμα της νύχτας με εμπλοκή του τότε Υπουργού Άμυνας και της συζύγου του τα ακούσατε; Το Σάββατο στα «ΠΑΡΑΠΟΛΙΤΙΚΑ» ήταν. Δεν τα ακούσατε ούτε αυτά τα ηχητικά;

**ΝΙΚΟΛΑΟΣ ΠΑΠΠΑΣ:** Δεν είναι έτσι. Λες ψέματα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αυτό δεν ήταν παρακράτος, αυτό ήταν κράτος!

**ΠΡΟΕΔΡΕΥΩΝ (Δημήτριος Βίτσας):** Με συγχωρείτε, κύριε Υπουργέ. Θα παρέμβω, γιατί ανοίξαμε όλη την ατζέντα των παραπολιτικών σε εφημερίδες, σε ραδιόφωνα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Παππά, σήμερα είστε βαριά εκτεθειμένος στον ελληνικό λαό.

**ΝΙΚΟΛΑΟΣ ΠΑΠΠΑΣ:** Σώπα μωρέ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αυτά που ακούγεται να λέγονται σ’ έναν επιχειρηματία από το στόμα ενός Υπουργού για άλλον συνάδελφό του Υπουργό, τον κ. Παπαγγελόπουλο -γιατί όσο και αν θολώνετε εδώ το κλίμα, όποιος έχει αυτιά ακούει- είναι αδιανόητα πράγματα.

Όσον αφορά δε, τη φοβερή καταγγελία, «μου φαίνεται ότι». Αυτό λέει. Η τεκμηριωμένη καταγγελία, που λέτε, της μάρτυρος, είναι στο κείμενο «μου φαίνεται ότι». Είναι σαν το ίδιο με τη «NOVARTIS», που είδαμε πώς ακολούθησε.

**ΝΙΚΟΛΑΟΣ ΠΑΠΠΑΣ:** Α, είναι «μου φαίνεται ότι».

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Επαναλαμβάνω: Αυτήν τη συγκλονιστική δήθεν, κατάθεση η κ. Τουλουπάκη την έβαλε επί ΣΥΡΙΖΑ στο αρχείο, γιατί δεν βρήκε τίποτα. Άρα καμμία συγκλονιστική κατάθεση δεν υπάρχει. Ξέρετε μόνο τι μένει από την όλη ιστορία; Ότι μέσα στο Μέγαρο Μαξίμου και στα Υπουργεία, οι Υπουργοί του Τσίπρα έκαναν «δουλίτσες» και τους μεσολαβητές με επιχειρηματίες.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν ντρέπεσαι λίγο;

**ΓΕΩΡΓΙΟΣ ΤΣΙΠΡΑΣ:** Δεν ντρέπεσαι;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αυτό έμεινε κι αυτό που έχει μείνει είναι πολύ άσχημο, γιατί σήμερα ,όσο και να κουνάτε το κεφάλι σας, κύριοι, αυτά ακούει ο ελληνικός λαός στα δελτία, βλέπει στα sites και παντού. Δεν μπορείτε πλέον να τα αρνηθείτε. Ακούει ότι ο κ. Παπαγγελόπουλος έβγαζε πολλά λεφτά, κατά τον Νίκο Παππά και είχε άλλη ατζέντα, που χάλαγε την ατζέντα του «μαγαζιού», δηλαδή του Τσίπρα. Ούτε σ’ αυτό απαντήσατε, δηλαδή ποια ήταν η ατζέντα του «μαγαζιού» και τι «μαγαζί» είχε ο Τσίπρας, εν πάση περιπτώσει.

 Ευχαριστώ πολύ.

 **ΠΡΟΕΔΡΕΥΩΝ (Δημήτριος Βίτσας):** Συγνώμη, αλλά να μείνουμε σε ένα πλαίσιο. Τη μια φορά, η κ. Τουλουπάκη είναι η σωστή και το βάζει στο αρχείο. Την άλλη φορά, η κ. Τουλουπάκη είναι η σκευωρός και κάνει ό,τι κάνει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** …(Δεν ακούστηκε)

**ΠΡΟΕΔΡΕΥΩΝ (Δημήτριος Βίτσας):**  Θέλετε; Γιατί αν θέλετε να απαντήσετε σε μένα, κύριε Γεωργιάδη, θα πρέπει να σας πω και με τον ρόλο μου ως Προέδρου, ότι πήρατε ένα θέμα που αφορά την ελληνική οικονομία πριν λίγο και το κάνατε παραπολιτικό. Θέλετε να το συζητήσουμε με το Προεδρείο;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε…

**ΠΡΟΕΔΡΕΥΩΝ (Δημήτριος Βίτσας):** Όχι δεν θα κλείσετε. Όταν θα σας δώσω τον λόγο μετά για την δευτερολογία σας, θα μιλήσετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εντάξει, με την δευτερολογία μου.

**ΠΡΟΕΔΡΕΥΩΝ (Δημήτριος Βίτσας):** Τον λόγο έχει ο κ. Τζανακόπουλος. Ελπίζω να μείνουμε από εδώ και πέρα λίγο στο θέμα, αν και φαντάζομαι ότι τώρα πια…

Ορίστε, έχετε τον λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ, κύριε Πρόεδρε.

Είναι πραγματικά πάρα πολύ δύσκολο να ακολουθήσει κανείς την προτροπή του κ. Γεωργιάδη να κάνουμε σοβαρή συζήτηση με δεδομένο ότι συμμετέχων στη συζήτηση είναι και ο κ. Γεωργιάδης. Καταλαβαίνετε ότι αυτό αποτελεί από μόνο του μια αντίφαση.

Σήμερα ήταν δεδομένο ότι θα επιχειρούσε να εκτρέψει τη συζήτηση, διότι κι εγώ αν ήμουν στη θέση του κι άκουγα συγκεκριμένες πολιτικές κριτικές για την κυβέρνηση για τον τρόπο με τον οποίο έχει διαχειριστεί την ελληνική οικονομία όλο το τελευταίο διάστημα, θα προτιμούσα αντί να απαντώ για το χαρτοφυλάκιό μου και για την πραγματική πολιτική ατζέντα, θα επιχειρούσα να στρέψω σε διάφορες άλλες ατραπούς την συζήτηση.

Επιχείρησα να ακούσω με προσοχή τον κ. Γεωργιάδη. Είναι δεδομένο ότι ο τρόπος με τον οποίο συνομιλεί με το Κοινοβούλιο έχει στοιχεία παραδοξολογίας, αντιφάσεων, έλλειψης επιχειρημάτων, φωνές, κραυγές, οδυρμοί. Εν πάση περιπτώσει σε αυτό που μοιάζει με επιχειρηματολογική λογική σκέψη θα επιχειρήσω να δώσω κάποιες απαντήσεις. Καταλαβαίνω ότι είναι εξαιρετικά δύσκολο.

Κατ’ αρχάς διότι ο κ. Γεωργιάδης δεν έχει καταλάβει για ποιο πράγμα συζητάμε σήμερα. Θεωρεί, κάνοντας συγκρίσεις με την περίοδο 2015-2019, ότι το ευρωπαϊκό πλαίσιο είναι το ίδιο. Κύριε Γεωργιάδη, να σας ενημερώσω ότι το ευρωπαϊκό πλαίσιο έχει αλλάξει. Ζήτημα πρώτο: Έχει ανασταλεί το Σύμφωνο Σταθερότητας. Για ποιο λόγο αποφάσισε η Ευρώπη να αναστείλει το Σύμφωνο Σταθερότητας, επειδή έτσι της ήρθε, για πλάκα; Δηλαδή μία από τις ιδρυτικές -αν θέλετε- δομικές, πυρηνικές, ένα από τα πυρηνικά χαρακτηριστικά της ευρωπαϊκής αρχιτεκτονικής αναστέλλεται. Γιατί; Διότι αντιλαμβάνεται η Ευρώπη παρά το γεγονός ότι έχει αντιφάσεις, ότι πρέπει να μετατοπιστεί σε μία πολύ πιο παρεμβατική πολιτική, σε μία πολιτική ενίσχυσης της οικονομίας η οποία δεν θα περιορίζεται από το Σύμφωνο Σταθερότητας. Για ποιο λόγο; Για να μειώσει την υφεσιακή τάση. Αυτό κάνει αυτήν τη στιγμή η Ευρώπη.

Το δεύτερο πράγμα που κάνει είναι ότι κινητοποιεί η Ευρωπαϊκή Κεντρική Τράπεζα ένα τεράστιο πρόγραμμα επαναγοράς στη δευτερογενή αγορά κρατικών ομολόγων για τον ίδιο λόγο, για να ενισχύσει τη ρευστότητα. Το τρίτο πράγμα που κάνει και το οποίο εσείς δεν καταλάβατε -δεν ξέρω αν το ξέρετε καν- είναι ότι αναστέλλει την ισχύ του άρθρου 107 της συνθήκης για τη λειτουργία της Ευρωπαϊκής Ένωσης που αφορά το δίκαιο του ανταγωνισμού, την κρατική ενίσχυση ιδιωτικών επιχειρήσεων. Γιατί το κάνει αυτό; Το κάνει αυτό για να δώσει χώρο στα κράτη-μέλη να ενισχύσουν με συγκεκριμένα χρηματοδοτικά εργαλεία επιχειρήσεις που έχουν ανάγκη.

Και σας ρωτάει ο ΣΥΡΙΖΑ: Ποιο είναι το σχέδιό σας για να αξιοποιήσετε ακριβώς αυτήν την μεγάλη θεσμική αλλαγή και τη μεγάλη ευκαιρία που δίνει η Ευρωπαϊκή Ένωση στα κράτη-μέλη και στην Ελλάδα για να ενισχυθούν συγκεκριμένες επιχειρήσεις, χωρίς να περιορίζεστε από το δίκαιο των κρατικών ενισχύσεων και να επιλύσετε προβλήματα, τα οποία κάποια απ’ αυτά είναι χρόνια και βεβαίως όλα επιδεινώνονται λόγω της συγκυρίας με τον COVID-19;

Και έρχεστε εδώ και μας λέτε ότι δεν θα πετάξετε τα λεφτά του ελληνικού λαού, ότι δεν είναι για πέταμα τα λεφτά του ελληνικού λαού! Δηλαδή θέλετε να μου πείτε ότι έχετε τη δυνατότητα –το παραδεχτήκατε- να διασώσετε επιχειρήσεις, έχετε το θεσμικό πλαίσιο, έχετε τη ρευστότητα, αλλά επιλέγετε να μην το κάνετε! Αυτό είναι κορυφαία στιγμή πολιτικού κυνισμού. Δηλαδή παρά το γεγονός ότι έχουμε τη δυνατότητα ως ελληνική κυβέρνηση εξαιτίας του νέου θεσμικού πλαισίου που λειτουργεί η Ευρώπη να διασώσουμε επιχειρήσεις, να διασώσουμε θέσεις εργασίας, να εξυγιάνουμε με συγκεκριμένα χρηματοδοτικά εργαλεία τη «ΛΑΡΚΟ», την ΕΑΒ, την ΕΑΣ κι επίσης να δημιουργήσουμε όρους για ακόμα καλύτερη και ακόμη πιο αποτελεσματική λειτουργία ιδιωτικών επιχειρήσεων, εσείς λέτε ότι τίποτα απ’ όλα αυτά δεν θα κάνουμε, διότι αυτό είναι πέταμα των χρημάτων του Έλληνα φορολογούμενου.

Αυτό να πάτε να το πείτε και στους εργαζόμενους εκεί στις επιχειρήσεις και στις οικογένειές τους. Νομίζω ότι θα το εκτιμήσουν δεόντως. Εξαιρετική πολιτική δήλωση του Υπουργού Οικονομίας της Ελληνικής Δημοκρατίας ότι η διάσωση επιχειρήσεων, η διάσωση θέσεων εργασίας, το γεγονός ότι έχουμε τη δυνατότητα να στηρίξουμε χιλιάδες οικογένειες και δεν το κάνουμε, είναι πολιτική επιλογή πια της Κυβέρνησης και όχι αποτέλεσμα συγκεκριμένων περιορισμών εκ μέρους της Ευρωπαϊκής Ένωσης.

Και για να έρθουμε τώρα στα συγκεκριμένα. Η Γερμανία, η Πορτογαλία, η Σουηδία, η Γαλλία, η Αυστρία όλοι αυτοί πετάνε τα χρήματα των φορολογουμένων! Και είπατε και κάτι άλλο. Είπατε -κάνοντας αυτά τα εξαιρετικά προωθημένα μαθηματικά στα οποία επιδίδεστε εδώ και αρκετό καιρό όχι μόνο εσείς, αλλά το σύνολο της Κυβέρνησης- ότι η Πορτογαλία έχει δώσει 13 δισεκατομμύρια και εμείς δώσαμε 11 δισεκατομμύρια. Και πάλι τα μπερδεύετε και πάλι διαστρεβλώνετε και πάλι επιχειρείτε να θολώσετε τα νερά.

Μιλάμε για τα εγκεκριμένα σχέδια από την Επιτροπή Ανταγωνισμού, από την Κομισιόν. Η Πορτογαλία έχει 13 δισεκατομμύρια και εσείς κύριε Γεωργιάδη, ο Υπουργός Οικονομίας, 2 δισεκατομμύρια. Αφήστε τα υπόλοιπα τις μοχλεύσεις, το πώς τα 14 γίνονται 24 ή 54 και 84. Αφήστε τα αυτά στην άκρη. Πόσα έχει εγκρίνει η Κομισιόν; Έχει εγκρίνει 2 δισεκατομμύρια. Αυτή είναι η απάντηση. Τελεία και παύλα. Όλα τα υπόλοιπα είναι για να δημιουργείτε εντυπώσεις και να θολώνετε τα νερά.

Είπατε και κάτι άλλο. Οι πόροι –λέτε- είναι εξαιρετικά λιγότεροι στην Ελλάδα απ’ ότι στις υπόλοιπες χώρες της Ευρώπης. Ή δεν ξέρετε τι λέτε ή λέτε επίτηδες ψέματα. Και θα σας εξηγήσω γιατί. Αυτήν τη στιγμή η Ελλάδα έχει ένα «μαξιλάρι» ρευστότητας. Έχουν περάσει καμιά δεκαπενταριά μέρες από την τελευταία δήλωση του κ. Σταϊκούρα ότι το μείωσε από τα 41 δισεκατομμύρια στα 32 δισεκατομμύρια. Τώρα φαντάζομαι ότι θα έχει πάει στα 20 δισεκατομμύρια. Περιμένουμε τον κ. Σταϊκούρα να μας πει πόσο είναι. Αυτό το «μαξιλάρι» το είχε εξασφαλίσει η προηγούμενη κυβέρνηση και υπολογιζόταν περίπου στα 40 δισεκατομμύρια ή 37 δισεκατομμύρια ή 38 δισεκατομμύρια ανάλογα με την στιγμή στην οποία γινόταν ο υπολογισμός, άλλες στιγμές υπολογιζόταν γύρω στα 41 δισεκατομμύρια.

Προσέξτε να δείτε πώς ήταν δομημένο. Τα 15,6 δισεκατομμύρια ήταν πράγματι κλειδωμένα απλώς και μόνο για την εξυπηρέτηση του ελληνικού χρέους. Δηλαδή ήταν το έμβασμα το οποίο έκανε ο ESM, ο Ευρωπαϊκός Μηχανισμός Σταθερότητας, το οποίο μπορούσε να χρησιμοποιηθεί μόνο υπό την προϋπόθεση της έγκρισης από τον Ευρωπαϊκό Μηχανισμό Σταθερότητας και μόνο για τη μείωση του ελληνικού χρέους. Θαυμάσια. Μένουν άλλα 25 δισεκατομμύρια.

Αυτή η ρευστότητα, λοιπόν, της τάξης του 15% του ΑΕΠ είναι πρωτοφανής για ευρωπαϊκή χώρα. Δηλαδή η Ελλάδα είχε τη δυνατότητα να προχωρήσει σε αυξημένη δημοσιονομική δαπάνη με το δεδομένο ότι είχε ανασταλεί το Σύμφωνο Σταθερότητας, πολύ μεγαλύτερη από τις υπόλοιπες χώρες και -προσέξτε ποια είναι η λεπτομέρεια- χωρίς να αυξήσει ούτε κατά ένα ευρώ το δημόσιο χρέος της.

Αυτό το πλεονέκτημα είχατε ως Κυβέρνηση, αλλά καταφέρατε το αδιανόητο. Ποιο ήταν το αδιανόητο στην αρχή της κρίσης του COVID-19; Το αδιανόητο ήταν και να μη στηρίξετε την ελληνική οικονομία και να σπαταλήσετε το μισό «μαξιλάρι». Μπορείτε να μου πείτε πώς το καταφέρατε αυτό το πράγμα; Δηλαδή, ούτε αυξήσατε τις δαπάνες του προϋπολογισμού, ούτε τις επιχειρήσεις ενισχύσατε, ούτε σοβαρά προγράμματα στήριξης της εργασίας -θα έρθουμε εκεί, στην κεντρική πολιτική επιλογή την οποία έχετε κάνει- έχετε δημιουργήσει και το «μαξιλάρι» εξαφανίσατε. Πού πήγαν αυτά; Θα απαντήσετε ή θα αρχίσετε πάλι εδώ το σόου και τις ιστορίες. Απαντήστε ένα, δύο, τρία, τέσσερα καθαρά.

Πάμε τώρα στην ύφεση. Πανηγυρίσατε κιόλας ότι η Ελλάδα δεν είναι σε ύφεση ή εν πάση περιπτώσει, έχει μικρότερη ύφεση. Κατ’ αρχάς, ως Υπουργός Οικονομίας, θα έπρεπε να γνωρίζετε ένα πολύ συγκεκριμένο πράγμα. Ποιο είναι αυτό; Ότι η ελληνική οικονομία, όταν υπάρχουν διακυμάνσεις του διεθνούς εμπορίου, είναι η τελευταία που επηρεάζεται. Δεν έχει τα δομικά χαρακτηριστικά της Μεγάλης Βρετανίας, με την οποία εδώ προσπαθήσατε να κάνετε έναν παραλληλισμό, που αποδεικνύει τη βαθύτατη άγνοιά σας για τους μηχανισμούς της παγκόσμιας οικονομίας.

Όταν, λοιπόν, μια χώρα δεν είναι εκτεθειμένη στις διακυμάνσεις του διεθνούς εμπορίου, όπως η Αγγλία, όπως οι Ηνωμένες Πολιτείες, όπως η Γερμανία, είναι προφανές ότι στην πρώτη φάση της κρίσης θα έχει μικρότερη ύφεση.

Όμως, κρατήστε και μικρό καλάθι, κύριε Γεωργιάδη, διότι η αυταρέσκειά σας είναι σε απόλυτη αναντιστοιχία με αυτό το οποίο συμβαίνει στην πραγματική οικονομία και θα το βρείτε μπροστά σας. Εγώ για το καλό σας το λέω.

Για το καλό σας το λέω, κύριε Γεωργιάδη. Δεν αντιστοιχεί αυτό το πάρτι, το νέο success story το οποίο ήρθατε εδώ να ανακοινώσετε με πλείστη αλαζονεία και αυταρέσκεια σε σχέση με αυτό το οποίο συντελείται σήμερα στην ελληνική οικονομία, που είναι μια τεράστια οικονομική καταστροφή, πρωτοφανής, χειρότερη ακόμα και από αυτή που η παράταξή σας προκάλεσε μαζί με το ΠΑΣΟΚ το 2010, εκτός αν τότε δεν ήσασταν, γιατί θυμάμαι κάτι βίντεο που τότε λοιδορούσατε τον Κώστα Καραμανλή. Τώρα, βεβαίως, είστε στο ίδιο κόμμα. Καλό είναι αυτό. Εν πάση περιπτώσει, είναι μια μετατόπιση για σας. Καλό, λοιπόν, για σας, κακό για τον κ. Καραμανλή ενδεχομένως. Αυτό δεν ξέρω ποιος μπορεί να το κρίνει.

Πάμε, όμως και λίγο παρακάτω. Εσείς δεν είχατε ύφεση το πρώτο τρίμηνο του 2020. Είχατε από το πρώτο του 2019. Θα μας πείτε γιατί; Τι έγινε; Είχατε ύφεση πριν τον κορωνοϊό. Και γι’ αυτό ο ΣΥΡΙΖΑ φταίει και γι’ αυτό ο κορωνοϊός φταίει; Η μοναδική χώρα της οποίας η οικονομία συρρικνώθηκε το τελευταίο τρίμηνο του 2019 σε ολόκληρη την Ευρωπαϊκή Ένωση ποια ήταν; Η Ελλάδα. Με ποια κυβέρνηση; Του κ. Μητσοτάκη. Με ποιον Υπουργό Οικονομίας; Τον κ . Γεωργιάδη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα πείτε κάτι για αυτό; Τι έφταιξε; Τι έφταιξε που εσείς θα φέρνατε την απογείωση της ελληνικής οικονομίας, 4% ανάπτυξη, θα γινόταν εδώ μια έκρηξη επενδυτική και όλα αυτά.

Τι συνέβη, κύριε Γεωργιάδη;

Λοιπόν, εν πάση περιπτώσει, όλα αυτά σε συνδυασμό με την ακραία αντεργατική πολιτική, ακραία ταξική πολιτική, που καθοδηγείται από τις ιδεοληψίες υμών και των ομοίων σας, που λένε «μόνο αν κατεδαφιστεί η αγορά εργασίας, αν εκκαθαριστεί κάθε εργατικό δικαίωμα, μόνο αν μειωθούν οι μισθοί…».

Μειώνετε τους μισθούς με δική σας ψήφο και δίνετε το σήμα στην αγορά και στον ιδιωτικό τομέα να προχωρήσει σε συνολική μείωση μισθών. Μειώσατε 20% τους μισθούς με δική σας ψήφο για να συμμετέχουν στο πρόγραμμα και δώσατε σήμα σε όλη την αγορά «ξεκινήστε να μειώνετε μισθούς». Ξέρετε τι γίνεται στην αγορά εργασίας; Θέσεις πλήρους απασχόλησης οι οποίες γίνονται μερικής απασχόλησης, μειώσεις μισθών, απολύσεις. Γίνεται στην κυριολεξία πογκρόμ εναντίον των εργαζομένων με δικό σας σύνθημα.

Αυτά, σε συνδυασμό με την απόλυτη ανεπάρκεια με την οποία χειριστήκατε την έκτακτη ανάγκη της ελληνικής οικονομίας, δημιουργούν εκρηκτικό μείγμα.

**ΠΡΟΕΔΡΕΥΩΝ (Δημήτριος Βίτσας):** Κύριε Τζανακόπουλε, πρέπει να ολοκληρώσετε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Και δεν μπορείτε να διαχειριστείτε αυτό το εκρηκτικό μείγμα, αλλά και ένα άλλο εκρηκτικό μείγμα. Ξέρετε ποιο είναι το άλλο εκρηκτικό μείγμα; Ότι πρωταγωνιστήσατε εσείς προσωπικά σε μια θεωρία περί της δήθεν σκευωρίας για τη «NOVARTIS», η οποία έχει καταρρεύσει τρεις-τέσσερις συνεχόμενες φορές τις τελευταίες εβδομάδες, πρώτον, με το γεγονός ότι ο σύζυγος της κύριας μάρτυρος η οποία στηρίζει αυτά τα αδιανόητα που λέτε, φαίνεται να έχει προκαλέσει ζημία 1,7 εκατομμυρίων ευρώ στο ελληνικό δημόσιο λόγω των ειδικών σχέσεων που έχει με τη «NOVARTIS». Μιλώ για τον σύζυγο της κ. Ράικου.

Δεύτερον, αφού ο κ. Σαμαράς έχει τόσο μεγάλο πολιτικό θάρρος, αφού είναι τέτοιος τεράστιος πολιτικός ηγέτης…

**ΠΡΟΕΔΡΕΥΩΝ (Δημήτριος Βίτσας):** Κύριε Τζανακόπουλε, πρέπει να ολοκληρώσετε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Βίτσα, επιτρέψτε μου. Δεν διακόψετε ούτε τον Υπουργό ούτε κανέναν άλλον.

**ΠΡΟΕΔΡΕΥΩΝ (Δημήτριος Βίτσας):** Έδωσα σε όλους λίγο χρόνο παραπάνω. Σας παρακαλώ!

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Εικοσιπέντε λεπτά μίλησε ο Υπουργός.

**ΠΡΟΕΔΡΕΥΩΝ (Δημήτριος Βίτσας):** Ωραία. Εσείς με δώδεκα θα πάτε στα δεκαπέντε. Αυτό λέω.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Στα δεκαπέντε τελειώνω.

Φέρεται να έλαβε 2,6 εκατομμύρια ευρώ συνεργάτης του. Γιατί δεν έρχεται εδώ να αντιπαρατεθεί στην προκαταρκτική επιτροπή; Μυστικότητα θα υπάρχει. Γιατί δεν έρχεται; Τι φοβάται; Ποιον φοβάται;

Όμως και κάτι άλλο ήρθε πρόσφατα στη δημοσιότητα, το οποίο φαίνεται ότι σας εξυπηρετεί να το αντιπαρέλθετε. Τα 20 εκατομμύρια που έδωσε ο κ. Πέτσας και δε μας λέει πού τα έδωσε. Πού τα έδωσε ο κ. Πέτσας αυτά τα 20 εκατομμύρια;

Μήπως, λοιπόν, έχετε πειστεί κάπως στην Κυβέρνηση και αρχίζετε τους αντιπερισπασμούς και έχετε και το θράσος εσείς, κύριε Γεωργιάδη, ο απόλυτος βραχίονας της άκρας δεξιάς μέσα στη Νέα Δημοκρατία, να κάνετε μαθήματα στην Αριστερά περί παρακράτους; Εσείς; Θα κάνετε εσείς μαθήματα σε μας για το παρακράτος;

Λοιπόν, φαίνεται ότι είστε πολύ πιεσμένος, είστε πολύ αγχωμένος, όπως πιεσμένη και αγχωμένη είναι και η Κυβέρνηση με όλα όσα έρχονται και με όλα όσα θα δουν το φως της δημοσιότητας, παρά τα 20 εκατομμύρια που μοίρασε ο κ. Πέτσας στους φίλους του και στους φίλους σας, κύριε Γεωργιάδη.

**ΠΡΟΕΔΡΕΥΩΝ (Δημήτριος Βίτσας):** Ευχαριστώ πολύ.

Θα πω κάτι που λέει ο κ. Αβδελάς συνήθως. Μη με φέρνετε σε δύσκολη θέση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Δημήτριος Βίτσας):** Θα σας απαντήσει επί προσωπικού. Θα σας δώσω τον λόγο επί προσωπικού -τι να κάνω τώρα;- και θα βάλετε και τα δικά μου, αν θέλετε, γιατί εγώ πρόκειται να αποχωρήσω από την Έδρα...

**ΜΙΧΑΗΛ ΚΑΤΡΙΝΗΣ:** Δεν γίνεται, όμως, αυτό!

**ΠΡΟΕΔΡΕΥΩΝ (Δημήτριος Βίτσας):** Ε, δεν γίνεται. Έτσι ξεκινήσαμε. Μην κοιτάτε το ρολόι σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Βουλή είναι, δεν χρειάζεται ρολόι.

**ΜΙΧΑΗΛ ΚΑΤΡΙΝΗΣ:** Είστε ο Προεδρεύων της συζήτησης και έχει ξεφύγει η διαδικασία.

**ΠΡΟΕΔΡΕΥΩΝ (Δημήτριος Βίτσας):** Παρακαλώ. Συγγνώμη.

**ΜΙΧΑΗΛ ΚΑΤΡΙΝΗΣ:** Είναι δέκα η ώρα και δεν έχουμε μιλήσει με τα θέματα προσωπικού και τις ανταλλαγές.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Εμείς ανοίξαμε αυτή τη συζήτηση;

**ΠΡΟΕΔΡΕΥΩΝ (Δημήτριος Βίτσας):** Δεν ακούω, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Δεν γίνεται, κύριε Πρόεδρε. Εσείς θα αποχωρήσετε και εμείς θα παραμείνουμε και θα περιμένουμε να μιλήσουμε.

Εσείς κατηγορήσατε πριν ορθά ότι εξετράπη η συζήτηση.

**ΠΡΟΕΔΡΕΥΩΝ (Δημήτριος Βίτσας):** Ναι.

**ΜΙΧΑΗΛ ΚΑΤΡΙΝΗΣ:** Δώσατε, λοιπόν, τον λόγο και συνεχίζετε να αναπαράγετε αυτήν την εκτροπή με την ανοχή σας.

**ΠΡΟΕΔΡΕΥΩΝ (Δημήτριος Βίτσας):** Δεν βλέπω να υπάρχει καμμία εκτροπή.

**ΜΙΧΑΗΛ ΚΑΤΡΙΝΗΣ:** Κύριε Υπουργέ, λίγο υπομονή! Θα τα πείτε στη δευτερολογία σας! Αφού θα παραμείνετε!

Δεν γίνεται αυτό, κύριε Πρόεδρε! Περιμένουμε να μιλήσουμε κάποια στιγμή!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Χάνουμε χρόνο…

**ΠΡΟΕΔΡΕΥΩΝ (Δημήτριος Βίτσας):** Όλοι περιμένουμε.

Κύριε Υπουργέ, έχετε δύο λεπτά για το προσωπικό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, μόνο μια αναφορά στο κόσμιο και σωστό σχόλιό σας εν μέρει. Είπατε γιατί να γίνει αυτή η συζήτηση που κάναμε προηγουμένως με τα ηχητικά του κ. Παππά.

Η φράση «επίκαιρη επερώτηση» εμπεριέχει την «επερώτηση» την οποία συζητάμε, εμπεριέχει και το «επίκαιρη». Η Βουλή δεν ζει σε γυάλινο σωλήνα. Ζει στον πραγματικό κόσμο.

**ΓΕΩΡΓΙΟΣ ΤΣΙΠΡΑΣ:** Απαγορεύεται από τον Κανονισμό της Βουλής.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα το να είναι σήμερα ο κ. Παππάς στη Βουλή και να μην του δοθεί η δυνατότητα να απαντήσει για αυτά που συζητάει όλη η Ελλάδα είναι σχεδόν χυδαίο. Έπρεπε να γίνει αυτή η συζήτηση και ο ελληνικός λαός να αξιολογεί αυτά που είπε και αυτά που είπα, γιατί έτσι λειτουργεί η δημοκρατία.

Είπε, όμως, ο κ. Τζανακόπουλος, που μίλησε για το καλό μου με μεγάλο πόνο ψυχής και ανέφερε -για να έρθω στο προσωπικό- ότι η Νέα Δημοκρατία και το ΠΑΣΟΚ κατέστρεψαν την Ελλάδα, αλλά τότε ο κ. Γεωργιάδης δεν ήταν στη Νέα Δημοκρατία και διάφορα τέτοια.

Έτσι δεν είπατε, κύριε Τζανακόπουλε;

Ήταν, όμως, στο ΠΑΣΟΚ η κ. Τζάκρη, που καθόταν λίγο παραπίσω σας. Τώρα έτυχε να έχει φύγει.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Και τι έγινε;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πείτε μου, κύριε Τζανακόπουλε: Όταν συνεχώς αναφέρετε την αλλαγή κόμματος από μένα, για όσους έχουν έρθει από το ΠΑΣΟΚ στον ΣΥΡΙΖΑ γιατί δεν κάνετε την ίδια ερώτηση, αφού κατέστρεψε το ΠΑΣΟΚ την Ελλάδα;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Και για σας θετικά το σχολίασα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Γιατί δεν ρωτάτε τον κ. Σπίρτζη γιατί κατέστρεψε την Ελλάδα; Γιατί δεν ρωτάτε τον κ. Ραγκούση γιατί κατέστρεψε την Ελλάδα; Γιατί δεν ρωτάτε την κ. Τζάκρη γιατί κατέστρεψε την Ελλάδα, αφού είπατε ότι το ΠΑΣΟΚ κατέστρεψε την Ελλάδα προ ολίγου;

Η απάντηση είναι πολύ απλή. Γιατί στη διαστρέβλωση είστε καλός, αλλά όχι και τόσο καλός!

Για να το κλείσω, κύριε Τζανακόπουλε, ακούστε. Η «καραμέλα» περί ακροδεξιάς έχει φορεθεί σε εμένα σχεδόν από την πρώτη ημέρα της πολιτικής μου διαδρομής. Την έχουν χρησιμοποιήσει κατά καιρούς όλοι οι πολιτικοί μου αντίπαλοι. Όλα αυτά τα χρόνια ο ελληνικός λαός με επανεκλέγει συνεχώς Βουλευτή και η πολιτική μου σταδιοδρομία πηγαίνει από το καλό στο καλύτερο. Δεν σας προβληματίζει, λοιπόν, ότι μάλλον αυτή η «καραμέλα» δεν πιάνει, να βρείτε καμιά άλλη;

Ως προς το μείζον δε, που είπατε τι θα λένε οι επιχειρηματίες, που είπα να πετάξουμε τα λεφτά του ελληνικού λαού….

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Οι εργαζόμενοι, είπα.

**ΠΡΟΕΔΡΕΥΩΝ (Δημήτριος Βίτσας):** Καλά, αυτό είναι πολιτικό. Να το πείτε στη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν ήξερα ότι επιχειρηματολογείτε για τους επιχειρηματίες της «ΛΑΡΚΟ», του Σκαραμαγκά και της Ελευσίνας και των άλλων επιχειρήσεων που είπατε. Εξήγησα πολύ καλά για την κάθε εταιρεία, για τα μεν ναυπηγεία –να μην τα επαναλαμβάνω- που εσείς θέσατε υπό εκκαθάριση, επί κυβερνήσεως ΣΥΡΙΖΑ, για τη δε «ΛΑΡΚΟ» αυτά που είπα και όλοι ξέρουμε.

Ασφαλώς και είμαστε μαζί με τους εργαζομένους και οι θέσεις εργασίας των εργαζομένων, κύριε Τζανακόπουλε, θα διασφαλιστούν και στη «ΛΑΡΚΟ» και στα ναυπηγεία και αλλού, όταν οι επιχειρήσεις θα βρουν βιώσιμη λύση, για να συνεχίσουν κερδοφόρα τη λειτουργία τους. Γιατί, εάν απλώς πηγαίνει μία κυβέρνηση και δίνει λεφτά για να ζήσουν άλλους δύο μήνες, μετά από δύο μήνες τελειώνουν τα λεφτά και πάλι είναι οι εργαζόμενοι στον αέρα.

Εμείς πονάμε για τους εργαζομένους, γι’ αυτό και θέλουμε να βρούμε πραγματική λύση γι’ αυτές τις εταιρείες, για να μην χάσουν οι εργαζόμενοι τη δουλειά τους. Όμως αυτό θα γίνει με κανονικές εταιρείες, όχι με εταιρείες όπως ονειρεύεστε εσείς για ρουσφέτια.

Κλείνοντας…

**ΠΡΟΕΔΡΕΥΩΝ (Δημήτριος Βίτσας):** Ναι, αλλά κλείστε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κλείνω.

Επειδή είπατε ψευδώς ότι έχει ανασταλεί η ρήτρα της Ευρωπαϊκής Ένωσης και μπορούν οι κυβερνήσεις να πηγαίνουν και να δίνουν σε όποια εταιρεία θέλουν όσα χρήματα θέλουν, τη «ΛΑΡΚΟ» ή οποιαδήποτε άλλη…

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν είπα αυτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** …αυτό δεν είναι αλήθεια, είναι απολύτως ψευδές.

**ΠΡΟΕΔΡΕΥΩΝ (Δημήτριος Βίτσας):** Καλά, μην απαντάτε τώρα. Αυτό μπορείτε να το πείτε και στη δευτερολογία σας, δεν είναι προσωπικό.

**ΓΕΩΡΓΙΟΣ ΤΣΙΠΡΑΣ:** Αυτό είναι δευτερομιλία, κύριε Πρόεδρε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κάθε κρατική ενίσχυση και τώρα στο νέο καθεστώς περνά από την έγκριση DG Comp, όπως πέρασε και της «LUFTHANSA», όπως πέρασε και των αυστριακών, όπως περνάνε όλους.

**ΓΕΩΡΓΙΟΣ ΤΣΙΠΡΑΣ:** Σωστό!

**ΝΙΚΟΛΑΟΣ ΠΑΠΠΑΣ:** Περνάνε όλοι!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Και φυσικά, αυτές οι εταιρείες, που έχουν πολλαπλώς κατηγορηθεί από την DG Comp στο παρελθόν, θα κόβονταν όπως και στο παρελθόν.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Άρα, τι προτείνετε; Έχετε μπερδευτεί.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Γιατί οι κανόνες είναι μόνο για τον COVID, δεν είναι για να κάνουμε…

**ΠΡΟΕΔΡΕΥΩΝ (Δημήτριος Βίτσας):** Κύριε Γεωργιάδη, παίρνετε χρόνο από τον κ. Μπουκώρο αυτήν τη στιγμή.

Εγώ θέλω να ευχηθώ καλή τύχη στην κ. Σακοράφα, που αναλαμβάνει το Προεδρείο.

Θέλω να πω συγχρόνως, κύριε Γεωργιάδη, ότι η τοποθέτησή σας για τη δική μου εκτίμηση, ότι μετατρέψατε τη συζήτηση δια της γραμματολογίας στην ουσία σε επίκαιρη επερώτηση, είναι ανάξια σχολίου και το ξέρετε και εσείς.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εντάξει, τι να κάνουμε;

**ΠΡΟΕΔΡΕΥΩΝ (Δημήτριος Βίτσας):** Ο κ. Μπουκώρος έχει τον λόγο για έξι λεπτά.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, με συγχωρείτε, αλλά προηγείται ο κ. Μπουκώρος; Δηλαδή, μιλάει πρώτα η Κυβέρνηση, ο ΣΥΡΙΖΑ και μετά είμαστε εμείς;

**ΠΡΟΕΔΡΕΥΩΝ (Δημήτριος Βίτσας):** Στη διαδικασία των επίκαιρων επερωτήσεων μετά τον Κοινοβουλευτικό Εκπρόσωπο του κόμματος που επερωτά, δίνεται ο λόγος στους Κοινοβουλευτικούς Εκπροσώπους κατά την κοινοβουλευτική δύναμη.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

**ΠΡΟΕΔΡΕΥΟΥΣΑ (Σοφία Σακοράφα):** Κύριε Μπουκώρο, μπορείτε να ξεκινήσετε.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, αναντίρρητα αυτός ο βόρβορος που έρχεται στη δημοσιότητα τις τελευταίες ημέρες μέσω δημοσιευμάτων δεν τιμά ούτε τους πρωταγωνιστές, αλλά εγώ πιστεύω ότι πλήττει και συνολικά το πολιτικό σύστημα και την αξιοπιστία του. Καλώ τους εκλεκτούς συναδέλφους της Αξιωματικής Αντιπολίτευσης να αναλογιστούν και να τοποθετηθούν τι θα γινόταν σε αυτήν την Αίθουσα, εάν στη θέση της συζύγου του συγκυβερνήτη σας, σε αυτούς τους ανατριχιαστικούς διαλόγους, ήταν η σύζυγος του σημερινού Πρωθυπουργού. Θα είχε καεί η Βουλή!

Ακούω για διάφορες μαρτυρίες, που μου φαίνονται αντιπερισπασμός, διότι, κυρίες και κύριοι συνάδελφοι, είναι άλλο τα ηχητικά ντοκουμέντα, νομίμως ή παρανόμως κτηθέντα, και είναι άλλο οι μαρτυρίες. Ιδιαίτερα στην υπόθεση που συζητάμε πλήθος μαρτυριών κατέρρευσε. Το βάρος της απόδειξης φέρει ο μάρτυρας και όχι ο καταγγελλόμενος. Και έχουμε δει σε αυτήν την ιστορία πλήρη κατάρρευση, προστατευόμενοι μάρτυρες, κουκουλοφόροι μάρτυρες, ακούμε τώρα και άλλες μαρτυρίες. Μένει να αποδειχθούν οι κατηγορίες. Είναι λίγο διαφορετικό ποιοτικά από ένα ηχητικό ντοκουμέντο.

Να έρθω τώρα στην επίκαιρη επερώτησή σας. Εγώ χαίρομαι για την επερώτηση, γιατί κατέδειξε σε αδρές γραμμές τις διαφορές μεταξύ της σημερινής Κυβέρνησης και της Αντιπολίτευσης. Και είναι ευδιάκριτες.

Πράγματι, συμφωνώ ότι οι ρυθμοί ανάπτυξης είναι αυτοί που δείχνουν την πορεία της οικονομίας. Είναι ένα κεφαλαιώδες μέγεθος. Ερωτούν οι εκπρόσωποι του ΣΥΡΙΖΑ, πώς γίνεται να έχετε μπει σε ύφεση προ το κορωνοϊού το τελευταίο τρίμηνο του 2019;

Κατ’ αρχάς, αντικειμενική σύγκριση στους ρυθμούς ανάπτυξης αποτελεί η σύγκριση του τρέχοντος τριμήνου του τρέχοντος έτους με το αντίστοιχο τρίμηνο του προηγούμενου έτους. Λέτε ότι πήγαμε σε ύφεση το 2019, κάτι που δεν ευσταθεί, γιατί υπήρχε 1% ανάπτυξη και αγνοείτε ότι η κυβέρνησή σας το 2018 είχε δώσει το κοινωνικό επίδομα ύψους ενός δισεκατομμυρίου ευρώ το τελευταίο τρίμηνο του 2018, ενώ το 2019 για ψηφοθηρικούς καθαρά λόγους το κατέβαλε τον Μάϊο, προ των δημοτικών εκλογών και των ευρωεκλογών. Αυτό από μόνο του είναι ένα μέγεθος, το οποίο δύναται να τροποποιήσει -όχι να ανατρέψει- τους ρυθμούς ανάπτυξης.

Όμως, με απερισκεψία, έχω την εντύπωση ότι έρχεστε σe αυτήν την Αίθουσα και μιλάτε για ρυθμούς ανάπτυξης. Γιατί η μεσοσταθμική ανάπτυξη που δώσατε στη χώρα ήταν 0,7%, όταν ο μέσος ευρωπαϊκός όρος τα χρόνια της δικής σας διακυβέρνησης ήταν τριπλάσιος. Και δεν πήρατε το 2015 μία οικονομία σε ύφεση, κυρίες και κύριοι, πήρατε μία οικονομία σε ανάπτυξη περίπου 1%. Αυτό λένε τα αναθεωρημένα στοιχεία της ΕΛΣΤΑΤ το 2018 για το 2014, ότι η κυβέρνηση Σαμαρά σας παρέδωσε ανάπτυξη 1%. Και τι παραδώσατε εσείς στην Κυβέρνηση Μητσοτάκη; Ανάπτυξη 0,7%.

Και ερχόμαστε στο σήμερα. Πράγματι, το πρώτο τρίμηνο του 2019 η ύφεση στην Ελλάδα κινήθηκε στο 0,9%. Στην υπόλοιπη Ευρώπη ήταν στο 3,6%. Δηλαδή, ήταν τετραπλάσια η ύφεση στην Ευρωπαϊκή Ένωση. Βεβαίως, οι εκτιμήσεις για το τι θα γίνει στο δεύτερο τρίμηνο όλους μας προβληματίζουν, αλλά θα δούμε ποια θα είναι και η μεσοσταθμική υποχώρηση της ελληνικής οικονομίας αυτό το διάστημα, που πιστεύουμε ότι θα λήξει σύντομα είτε με την ανακάλυψη του εμβολίου είτε με τον περιορισμό της μετάδοσης του κορωνοϊού.

Θα έλεγα, λοιπόν, κυρίες και κύριοι συνάδελφοι, μην εύχεστε να βαθύνει η ύφεση, γιατί η Ελλάδα αυτήν την ώρα, επί του παρόντος, και στην αντιμετώπιση του οικονομικού ζητήματος που δημιουργήθηκε, αλλά κυρίως στην αντιμετώπιση της πανδημίας, εάν θέλετε, αναδείχτηκε σε πολύ υψηλή θέση μεταξύ των ευρωπαϊκών κρατών.

Ήρθατε εδώ και μας είπατε -γι’ αυτό λέω ότι χαίρομαι για την επερώτησή σας- να συζητήσουμε για κρατικό καπιταλισμό. Πράγματι, αυτή είναι μια ειδοποιός διαφορά μεταξύ της Νέας Δημοκρατίας και του ΣΥΡΙΖΑ. Επειδή εμείς θεωρούμε ότι ο κρατικός καπιταλισμός είναι ολοκληρωτικός καπιταλισμός και απέχει από τη δική μας φιλελεύθερη και δημοκρατική ιδεολογία, θα έλεγα ότι σεβόμαστε την άποψή σας, είναι μια μεταβολή. Έρχεστε μετά από πέντε χρόνια, ενώ έχετε υπογράψει μνημόνια, έχετε υπογράψει υπερταμεία, έχετε πάρει πίσω δημοψηφίσματα και μας καλείτε να ακολουθήσουμε τη δική σας άφρονα τακτική. Όταν πήγατε, λοιπόν, για δημοψήφισμα, γυρίσατε πίσω σαν βρεγμένες γάτες και υπογράψατε μνημόνιο. Μας καλείτε σήμερα να βάλουμε όλα τα λεφτά στο τραπέζι σαν να μην υπάρχει αύριο, γιατί; Για να βρεθούμε στην ίδια θέση με εσάς;

Γίνεται μια συνετή, προγραμματισμένη και στοχευμένη διαχείριση από την Κυβέρνηση του Κυριάκου Μητσοτάκη. Μέχρι τώρα τα αποτελέσματα μάς δικαιώνουν. Εγώ δεν λέω ότι δεν θα έχουμε ύφεση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η εκτίμηση δεν μπορεί να είναι ακριβής αυτή την ώρα -ένα λεπτό και τελειώνω, κυρία Πρόεδρε- σχολιάζοντας αυτά περί κρατικού καπιταλισμού. Πραγματικά, εκτός από το ότι λέτε να βάλουμε όλα τα χρήματα στο τραπέζι, διαστρεβλώνετε τη θέση της Ευρωπαϊκής Ένωσης. Διότι η Ευρωπαϊκή Ένωση ζητάει να στηριχθούν οι επιχειρήσεις οι οποίες επλήγησαν από τον COVID-19. Δεν ζητάει να ενισχυθούν προβληματικές επιχειρήσεις εδώ και πάρα, πάρα πολλά χρόνια. Δεν το ζητάει.

Λέτε να μην γνωρίζουμε ότι έχουν αρθεί οι δημοσιονομικοί περιορισμοί; Αν δεν είχαν αρθεί οι δημοσιονομικοί περιορισμοί, κυρίες και κύριοι συνάδελφοι του ΣΥΡΙΖΑ, πώς θα μπορούσαμε να μεταφέρουμε τις φορολογικές υποχρεώσεις των Ελλήνων; Πώς θα μπορούσαμε να μειώσουμε το ΦΠΑ; Πώς θα μπορούσαμε να δώσουμε δανειοδοτήσεις με κρατική εγγύηση 80%; Πώς θα μπορούσαμε να χρηματοδοτήσουμε τόσους κλάδους στον πρωτογενή τομέα; Είναι, όμως, γεγονός ότι όλα αυτά ελέγχονται από τη Διεύθυνση Ανταγωνισμού.

Το να μας λέτε να κάνουμε προτάσεις οι οποίες θα απορριφθούν, πλήττει την αξιοπιστία μας και η αξιοπιστία είναι ένα στοίχημα το οποίο έχει κερδηθεί από αυτήν την Κυβέρνηση του Κυριάκου Μητσοτάκη. Γι’ αυτό και μπορούμε να δανειζόμαστε με 1,57, ενώ εσείς δανειζόμαστε από τις αγορές με 3,9. Γι’ αυτό, αν θέλετε, έχουμε τη δυνατότητα να πάρουμε δέσμευση για 32 δισεκατομμύρια και 24 συνολικά με τη μόχλευση που έχουν αποφασιστεί μέχρι τώρα, συν η προγραμματική περίοδος του ΕΣΠΑ από το 2021 μέχρι το 2027. Όλα αυτά είναι αρκετές δεκάδες δισεκατομμύρια που προδιαγράφουν ότι με συνετή διαχείριση θα έχουμε ένα καλύτερο μέλλον και θα ανταπεξέλθουμε καλύτερα στην αντιμετώπιση των βαρύτατων συνεπειών του COVID-19.

**ΠΡΟΕΔΡΕΥΟΥΣΑ (Σοφία Σακοράφα):** Παρακαλώ, κύριε συνάδελφε, ολοκληρώστε.

**ΧΡΗΣΤΟΣ ΜΠΟΥΚΩΡΟΣ:** Ολοκλήρωσα, κυρία Πρόεδρε.

Εσείς μας λέτε εδώ να φτιάξουμε νέα «Ολυμπιακή», να πληρώνει 1 εκατομμύριο ευρώ την ημέρα ο ελληνικός λαός, μας λέτε να φτιάξουμε νέο ΟΤΕ να γίνονται «δουλίτσες» και όλα αυτά. Αυτά απέχουν από τη δική μας ιδεολογία και τη δική μας πρακτική.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο έχει τώρα ο Κοινοβουλευτικός Εκπρόσωπος του Κινήματος Αλλαγής, ο κ. Κατρίνης.

Ελάτε, κύριε συνάδελφε, έχετε τον λόγο για έξι λεπτά.

**ΜΙΧΑΗΛ ΚΑΤΡΙΝΗΣ:** Ευχαριστώ, κυρία Πρόεδρε.

Κατ’ αρχάς, δεν μπορώ να μην ξεκινήσω με το γεγονός ότι εμβρόντητος ο ελληνικός λαός παρακολουθεί μέσα από αποκαλύψεις που είδαν τα μέσα ενημέρωσης τη λειτουργία ενός κυκλώματος πραγματικού με συμμετοχή πολιτικών, δικηγόρων, αξιωματικών της αστυνομίας. Εγείρεται σοβαρό πολιτικό ζήτημα για τη λειτουργία ενός μηχανισμού που λειτουργούσε επί της προηγούμενης κυβέρνησης με πολιτική κάλυψη. Τηλεφωνικές παρακολουθήσεις, βιντεοσκοπημένες συναλλαγές, παραδόσεις φακέλων. Ενός μηχανισμού, λοιπόν, που ως κανονικό παρακράτος διείσδυσε σε ανώτερα κυβερνητικά κλιμάκια. Άρα όλα αυτά εμείς έχουμε ζητήσει να διερευνηθούν από την ελληνική δικαιοσύνη. Καταθέσαμε και σχετική ερώτηση σήμερα. Νομίζω ότι σε συνδυασμό με αυτά τα οποία είδαν και το φως της δημοσιότητας σήμερα, δημιουργούν μεγάλη ανησυχία στους πολίτες με ποιο σκεπτικό λειτουργούσε η κυβέρνηση, το κράτος και για ποιων το συμφέρον πραγματικά έπαιρνε τις αποφάσεις.

Δεν μπορώ να μην απαντήσω σε αυτό που ακούστηκε για το 2010. Με χαρά άκουσα τον Κοινοβουλευτικό Εκπρόσωπο του ΣΥΡΙΖΑ να μιλάει για ευθύνες και του κ. Καραμανλή, γιατί ο ΣΥΡΙΖΑ για πάρα πολλά χρόνια είχε απλώσει ένα πέπλο προστασίας στην καταστροφική διακυβέρνηση της πενταετίας Καραμανλή, που έριξε τη χώρα στα βράχια και οδήγησε στην πρωτοφανή κρίση χρέους.

Δεν μπορώ, όμως, και να μην σχολιάσω αυτό που είπε ο Κοινοβουλευτικός Εκπρόσωπος της Νέας Δημοκρατίας, σε συνέχεια αυτού που ο Υπουργός, για την αξιοπιστία της Κυβέρνησης. Ποια είναι η αξιοπιστία, κύριοι συνάδελφοι της Κυβέρνησης; Όταν ο Υπουργός Οικονομικών στα μέσα Φλεβάρη έλεγε ότι θα έχουμε ρυθμούς ανάπτυξης 2,8% όταν ο κορωνοϊός ήταν ante portas; Ή μήπως λέτε για την απόδοση των ομολόγων και ξεχάσατε ότι η Ευρωπαϊκή Κεντρική Τράπεζα αγοράζει όλα τα ομόλογα του ελληνικού δημοσίου και γι’ αυτό είναι χαμηλή η απόδοση των ομολόγων; Εσείς πανηγυρίζετε για το QE, που είναι καθαρά πολιτική απόφαση της Ευρωπαϊκής Κεντρικής Τράπεζας.

Πάμε όμως στο θέμα το σημαντικό, το οποίο δυστυχώς με επιλογή του Υπουργού Ανάπτυξης έφυγε εκτός συζήτησης μόνο και μόνο για άγρα τηλεοπτική και δημιουργία εντυπώσεων.

Γνωρίζατε, κυρίες και κύριοι συνάδελφοι, ότι ήδη η Κομισιόν εδώ και δύο χρόνια έχει καλέσει τρίτες χώρες να σεβαστούν τους κανόνες κρατικών ενισχύσεων, επιθετικές εξαγορές έναντι ευρωπαϊκών επιχειρήσεων, που τώρα λόγω αναστολής της οικονομικής δραστηριότητας και υποχώρησης της χρηματιστηριακής αξίας ήταν μία εύκολη λεία, ιδιαίτερα για τις επιχειρήσεις από την Κίνα. Τα στοιχεία που είδαν χθες το φως δημοσιότητας είναι αποκαλυπτικά. Οι επενδύσεις της Κίνας από 1,4 δισεκατομμύρια το 2003 έφτασαν τα 35 δισεκατομμύρια το 2019. Η Ευρωπαϊκή Ένωση λογικά πήρε τα μέτρα της. Ανέστειλε τα άρθρα 107 και 108, ενθάρρυνε ευρωπαϊκές κυβερνήσεις να αποκτήσουν μερίδια σε στρατηγικής σημασίας βιομηχανίες και επιχειρήσεις και εσχάτως παρουσίασε και τη Λευκή Βίβλο για να τις θωρακίσει από την εξαγορά από τρίτες χώρες. Ήδη στην Ισπανία, στην Ιταλία στη Γερμανία εδώ και δύο χρόνια υπάρχουν αυστηρότατοι έλεγχοι όταν υπάρχει εξαγορά επιχειρήσεων από τρίτες χώρες.

Στην Ελλάδα, άραγε, ισχύει κάτι τέτοιο; Μέχρι στιγμής δεν έχουμε δει κάτι ανάλογο. Το μόνο που είδαμε σήμερα ήταν τον Υπουργό Περιβάλλοντος και Ενέργειας σε ρόλο Μωυσή με τις δέκα εντολές να μιλάει πάλι για ιδιωτικοποιήσεις, ιδιωτικοποιήσεις, ιδιωτικοποιήσεις. Και βεβαίως είναι οξύμωρο ο ΣΥΡΙΖΑ να κατηγορεί τη Νέα Δημοκρατία για το καθεστώς ιδιωτικοποιήσεων, ο ΣΥΡΙΖΑ ο οποίος υπέγραψε την εκχώρηση της δημόσιας περιουσίας για εκατό χρόνια. Οι ιδιωτικοποιήσεις, οι οποίες σύμφωνα με τις εκτιμήσεις των αρμοδίων από τα 2,5 δισεκατομμύρια, εκτιμώνται ότι δεν θα πιάσουν πάνω από 350 εκατομμύρια. Παρ’ όλα αυτά, η Κυβέρνηση με σημερινές δηλώσεις του Υπουργού Περιβάλλοντος μιλάει για περαιτέρω αποκρατικοποίηση του ΑΔΜΗΕ, μιλάει για ιδιωτικοποίηση του ΔΕΔΔΗΕ, για τη ΔΕΠΑ Υποδομών, ΔΕΠΑ Εμπορίας, ιδιωτικοποιήσεις άνευ περιεχομένου και χωρίς να υπάρχει εκτίμηση του πραγματικού οφέλους που θα έχουμε για την ελληνική οικονομία.

Πάμε τώρα στα Ναυπηγεία Σκαραμαγκά για τα οποία έγινε τόσος πολύς διάλογος. Ο ΣΥΡΙΖΑ θυμάστε που υποστήριζε ότι θα καταργήσει τον νόμο 3885, θα τα κρατικοποιήσει μόλις έρθει στην εξουσία. Βγαίνει απόφαση δικαστηρίου του 2017 και εκεί που πρέπει να πιεστεί ο ιδιοκτήτης, η κυβέρνηση οδηγεί τα ΕΝΑΕ σε ειδική εκκαθάριση. Πουλιούνται οικόπεδα, πλωτές δεξαμενές, πουλιούνται ρυμουλκά που ανήκουν στο εμπορικό τμήμα. Σήμερα που μιλάμε δεν υπάρχει δέσμευση για τους εργαζόμενους τόσο από τον Υπουργό όσο και από τον διαχειριστή και βεβαίως καμμία δέσμευση για την εξόφληση των οφειλομένων, αφού με νόμο του ΣΥΡΙΖΑ και αυτά θα δοθούν μετά τα έξοδα διαχείρισης και μετά τα έξοδα του δημοσίου.

Ναυπηγεία Ελευσίνας: Οι υποχρεώσεις 30 Νοεμβρίου του 2019 μόνο στο δημόσιο και τα ασφαλιστικά ταμεία ξεπερνούν τα 93 εκατομμύρια ευρώ.

Αλήθεια, κύριε Υπουργέ, είναι δυνατόν σήμερα ένας ιδιώτης ο όποιος χρωστάει στο δημόσιο 93 εκατομμύρια ευρώ, να μην πιέζεται να προχωρήσει στο σχέδιο εξυγίανσης και εξαγοράς της επιχείρησης, ιδιαίτερα από τη στιγμή που έχει βρεθεί επενδυτής και ο ρόλος της πολιτείας είναι να διευκολυνθεί ένας επενδυτής ο οποίος θα διασφαλίσει τα δεδουλευμένα των εργαζομένων, τις θέσεις εργασίας και θα σεβαστεί τις συνολικές συμβάσεις; Η Κυβέρνηση παρατηρεί. Ο κ. Γεωργιάδης από τον Νοέμβριο λέει ότι λύνεται το θέμα. Το ίδιο είπε τον Φλεβάρη. Το ίδιο είπε πριν δύο μήνες. Το ίδιο είπε την προηγούμενη εβδομάδα ότι προχωράει η λύση των ναυπηγείων Ελευσίνας. Έχουν περάσει έντεκα μήνες και εσείς καλύπτετε τον νυν ιδιοκτήτη, ο οποίος χρωστάει 94 εκατομμύρια στο δημόσιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό, κυρία Πρόεδρε. Θέλω την ανοχή που είχε και ο συνάδελφος της Νέας Δημοκρατίας.

ΕΑΣ - ΕΑΒ: Νομίζω ότι και μόνο η αποστροφή του κ. Σταϊκούρα πριν από δέκα ημέρες ότι έχουμε υποχρέωση ως πολιτεία να στηρίξουμε την αμυντική βιομηχανία. Στα ΕΑΣ υπήρχε σχέδιο εξυγίανσης που παραδώσαμε εμείς το 2015, το οποίο εγκαταλείφθηκε από την προηγούμενη κυβέρνηση και ανατράπηκε ο σχεδιασμός. Τα ΕΑΣ διαθέτουν εξειδικευμένο προσωπικό και χρειάζονται και τώρα ενεργοποίηση των συλλογικών συμβάσεων. Η ΕΑΒ που υλοποιεί ένα πολύ σημαντικό πρόγραμμα, δυστυχώς, δηλώνει αδυναμία να εξυπηρετήσει και το ΕΚΑΒ, γιατί έχει εγκαταλειφθεί και από την προηγούμενη κυβέρνηση, αλλά και από τη σημερινή. Η «ΛΑΡΚΟ» είναι μία εταιρεία που οφείλει τη βιωσιμότητά της μέχρι τώρα στην κρατική παρέμβαση. Βεβαίως έγιναν λανθασμένες επιλογές διοικήσεων, βεβαίως ευθύνεται το υψηλό κόστος ενέργειας και τα υψηλά επιτόκια δανεισμού από τις τράπεζες. Όμως, είναι μία επιχείρηση που πραγματικά μπορεί να προχωρήσει και η ειδική εκκαθάριση δεν διασφαλίζει βιωσιμότητα και δεν έχει παρουσιάσει μέχρι στιγμής ένα ολοκληρωμένο επιχειρησιακό σχέδιο για να χρηματοδοτηθεί, φερ’ ειπείν η επένδυση της υδρομεταλλουργίας που θα μπορούσε πραγματικά να είναι επωφελής για τη χώρα μας.

Για τα εργαλεία ρευστότητας δεν θα πω τίποτα, κύριε Υπουργέ. Θα τα πούμε αύριο στην επιτροπή για όλα όσα ωραία κατά την Κυβέρνηση ακούστηκαν σήμερα, τα οποία δυστυχώς οι επιχειρήσεις στο 80% και πλέον τα βιώνουν με τον εντελώς αντίστροφο τρόπο και δεν βλέπουν αυτή τη στιγμή να υπάρχει καμμία πρόσβαση στη ρευστότητα.

Στις προβληματικές επιχειρήσεις, στην επιστρεπτέα προκαταβολή σήμερα εσείς βγάζετε τον όρο ως προϋπόθεση για να χρηματοδοτηθούν. Αλήθεια, αυτό θα έπρεπε να το έχετε διαπραγματευτεί ήδη και στα εργαλεία ρευστότητας, ιδιαίτερα στο Ταμείο Εγγυοδοσίας, για να υπάρχει πρόσβαση αυτών των επιχειρήσεων. Ποτέ δεν είναι αργά. Θα πρέπει να το κάνετε, έστω και την τελευταία στιγμή.

Τελειώνοντας, κυρία Πρόεδρε –και ευχαριστώ πολύ για την ανοχή σας- νομίζω ότι το ενδιαφέρον του ΣΥΡΙΖΑ για τις επιχειρήσεις τις οποίες ο ίδιος ως κυβέρνηση άφησε σε πλήρη εγκατάλειψη ως πέντε χρόνια μπορεί να χαρακτηριστεί μόνο ως υποκριτικό. Υπάρχει αδράνεια της Κυβέρνησης για στρατηγικές επιχειρήσεις, ιδιαίτερα τις αμυντικές βιομηχανίες, τα ναυπηγεία. Υπάρχει και μία ακατανόητη εμμονή για ιδιωτικοποιήσεις πάση θυσία, τη στιγμή που οι υπόλοιπες χώρες διασφαλίζουν τις δικές τους επιχειρήσεις.

Αυτή τη στιγμή, απαιτείται να υπάρχει μια σοβαρή συζήτηση σε θεσμικό, πολιτικό, κοινωνικό και επίπεδο φορέων για την αξιοποίηση των χρημάτων που θα έρθουν από το Ταμείο Ανάκαμψης, βεβαίως, με επίκεντρο τις θέσεις εργασίας, οι οποίες απειλούνται άμεσα και τώρα και στο επόμενο χρονικό διάστημα και δεν βλέπουμε να υπάρχει ιδιαίτερη ανησυχία από την Κυβέρνηση, αλλά και για να αλλάξει επιτέλους το αναπτυξιακό μοντέλο της χώρας, που νομίζω ότι δεν πρέπει να επαναλάβουμε τα λάθη που έγιναν χωρίς να ισοπεδώνουμε τα όσα σωστά έγιναν και μπορούν να στηριχθούν σήμερα να προχωρήσουμε σε μια άλλη μορφή ανάπτυξης.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Νικόλαος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κυρία Πρόεδρε.

Βεβαίως, ακούσαμε το πιο σύντομο ανέκδοτο σήμερα από τον κ. Καλαματιανό, ότι συγκρούονται δύο κόσμοι, ο ΣΥΡΙΖΑ με τη Νέα Δημοκρατία, ενώ είναι ο ίδιος κόσμος και απαράλαχτος, ο κόσμος δηλαδή που θέλει να διαχειριστεί αυτό το σάπιο και βάρβαρο σύστημα.

Και βεβαίως, οφείλουμε να ομολογήσουμε ότι έγινε μια πρωτοφανή προσπάθεια εξωραϊσμού της Ευρωπαϊκής Ένωσης. Και τι δεν ακούσαμε για την Ευρωπαϊκή Ένωση. Ακούσαμε μέχρι και ότι άλλαξε η ευρωπαϊκή ατζέντα είπε ο κ. Τζανακόπουλος. Βεβαίως, προσαρμόστηκε η ευρωπαϊκή ατζέντα στις σημερινές ανάγκες των πολυεθνικών και στο πώς θα σωθούν οι πολυεθνικές της Ευρωπαϊκής Ένωσης.

Όμως καθόλου δεν άλλαξε ο χαρακτήρας της Ευρωπαϊκής Ένωσης ως λυκοσυμμαχία που επιτίθεται με σφοδρότητα στις ανάγκες των λαών της. Αυτό δεν έχει αλλάξει. Αντίθετα, επιβεβαιώνεται ακόμη περισσότερο.

Και γιατί η Ευρωπαϊκή Ένωση δίνει αυτά τα τεράστια πακέτα χρηματοδοτικής στήριξης μέσα από την Κομισιόν, μέσα από την Ευρωπαϊκή Κεντρική Τράπεζα; Διότι απλώς θέλει να παίξει και αυτή, να πάρει μέρος στο παιχνίδι του ανταγωνισμού των τεράστιων πακέτων που διαθέτουν οι Ηνωμένες Πολιτείες για να σώσουν τις δικές τους πολυεθνικές και η Κίνα για να σώσει τις δικές της.

Και από αυτόν τον ανταγωνισμό δεν μπορεί να μείνει έξω η Ευρωπαϊκή Ένωση, για να μη χάσει και άλλο μέρος στον ανταγωνισμό που γίνεται ανάμεσα σε μεγάλα ιμπεριαλιστικά κέντρα.

Έτσι λοιπόν, χρηματοδοτεί με χίλιους δύο τρόπους τους μεγάλους επιχειρηματικούς ομίλους. Και ταυτόχρονα με αυτή τη χρηματοδότηση ποδοπατεί, τσακίζει τα εργασιακά δικαιώματα παντού, σε όλα τα κράτη-μέλη της Ευρωπαϊκής Ένωσης, είτε είναι σοσιαλδημοκρατικές κυβερνήσεις είτε είναι συντηρητικές, από την Ισπανία μέχρι τη Γερμάνια, την Πορτογαλία, την Ιταλία. Σε όλα τα κράτη ποδοπατούνται τα εργατικά δικαιώματα. Χάνονται εκατομμύρια θέσεις εργασίας. Η ανεργία καλπάζει με γοργούς ρυθμούς. Ανατρέπονται οι εργασιακές σχέσεις. Τσακίζονται ακόμη περισσότερο τα όποια εργασιακά δικαιώματα έχουν απομείνει.

Διότι η Ευρωπαϊκή Ένωση πλάι στο πακέτο αυτών των μέτρων λέει το εξής: Θα πρέπει να επιταχυνθεί η προώθηση των μεταρρυθμίσεων, η ευρωπαϊκή ατζέντα μεταρρυθμίσεων. Αυτό σημαίνει πολύ πιο φτηνό εργατικό δυναμικό χωρίς ασφαλιστικά και συγκροτημένα δικαιώματα, για να διασφαλιστεί η ανταγωνιστικότητα και η κερδοφορία των καπιταλιστικών ομίλων και ταυτόχρονα διαμόρφωση ενός ακόμη πιο ευνοϊκού περιβάλλοντος για τη δράση των επιχειρηματικών ομίλων.

Αυτή την πολιτική της Ευρωπαϊκής Ένωσης την εξωραΐζετε με κάθε τρόπο. Συσκοτίζετε το τι συμβαίνει στις άλλες χώρες, όπου οι λαοί δέχονται τη σφοδρότατη επίθεση για να σωθούν οι επιχειρηματικοί όμιλοι. Συσκοτίζετε το γεγονός ότι η Ευρωπαϊκή Ένωση, παράλληλα με αυτό το πακέτο θα επιβάλει σκληρότατα μνημόνια, τα ευρωπαϊκά μνημόνια των ευρωπαϊκών εξαμήνων, σε όλα τα κράτη μέλη της Ευρωπαϊκής Ένωσης. Για να παίρνουν αυτή τη χρηματοδότηση θα εγκρίνει τα προγράμματα ανάκαμψης όλων των κρατών μελών, εφόσον συμβαδίζουν με τις προτεραιότητες και τις ιεραρχήσεις του ιερατείου της Ευρωπαϊκής Ένωσης και της Κομισιόν.

Διαμόρφωσε το πρόγραμμα «SURE» που πανηγυρίζουν. Ακόμη και ο ΣΥΡΙΖΑ πανηγυρίζει για αυτό το πρόγραμμα που λέει στους εργαζόμενους ότι πρέπει να πληρώσετε για να δουλέψετε. Διότι –συγγνώμη- τα χρήματα των εργαζομένων διαθέτει η Ευρωπαϊκή Ένωση για να χρηματοδοτήσει τη «διασφάλιση» των θέσεων εργασίας. Και ποιες θέσεις εργασίας χρηματοδοτεί; Χρηματοδοτεί αυτές οι οποίες μετατρέπονται σε μερική, σε προσωρινή απασχόληση, σε εκ περιτροπής εργασία. Άρα, δηλαδή λέει στους εργαζόμενους ότι για να έχετε δουλειά πρέπει να πληρώσετε και από την άλλη, τσακίζει τα εργασιακά τους δικαιώματα με το πρόγραμμά «SURE» ή το πρόγραμμα «ΣΥΝΕΡΓΑΣΙΑ», όπως το λέει η Κυβέρνηση της Νέας Δημοκρατίας, για να επιταχυνθεί ακόμη περισσότερο η εκ περιτροπής εργασία, η μερική απασχόληση.

Και το τρίτο στοιχείο, το οποίο δεν λέτε είναι ποιος θα πληρώσει όλα αυτά. Οι λαοί της Ευρώπης θα τα πληρώσουν. Τα χρήματα δεν πέφτουν από τον ουρανό. Τα χρήματα είναι η υπεραξία των εργαζομένων που την κλέβουν τα κράτη, η εργοδοσία. Και αυτοί θα κληθούν να πληρώσουν αυτά τα τεράστια πακέτα, τα οποία είτε θα δανειστεί είτε θα εγγυηθεί η Ευρωπαϊκή Ένωση. Αυτό προσπαθείτε να αποκρύψετε μαζί με όλα τα υπόλοιπα.

Δεύτερο στοιχείο: Είμαστε υπέρ –λέτε- του κρατικού καπιταλισμού. Αλήθεια; Τι σημαίνει αυτό; Τι σημαίνει «διασώζω τις επιχειρήσεις»; Σημαίνει «διασώζω τους μετόχους». Παρεμβαίνει το κράτος για να διασωθούν οι μέτοχοι να μην υποστούν τις ζημιές. Και μεταβιβάζει τις ζημίες των επιχειρήσεων στις πλάτες των φορολογουμένων και των λαϊκών στρωμάτων. Αυτό γίνεται για να καταστούν βιώσιμες μετά οι επιχειρήσεις και να μπορέσουν να παραδοθούν πάλι είτε στους παλιούς τους μετόχους είτε σε νέους μετόχους που θα τις αγοράσουν πάλι για ένα κομμάτι ψωμί.

Και έχουμε τεράστια εμπειρία σε αυτή την υπόθεση. Η κυβέρνηση του Κωνσταντίνου Καραμανλή κρατικοποίησε προβληματικές επιχειρήσεις. Το ΠΑΣΟΚ τις εξυγίανε για να τις ιδιωτικοποιήσει και να τις κλείσει. Αυτό έγινε σε διαφορετικές φάσεις. Και σήμερα, έχουμε μια επανάληψη αυτού που έχουμε δει.

Άλλωστε, δεν είναι τυχαίο ότι ακόμη και σε επιχειρήσεις υπό δημόσιο έλεγχο όλα τα προηγούμενα χρόνια, ανεξάρτητα ποιος ήταν κυβέρνηση, είτε ήταν η Νέα Δημοκρατία, είτε το ΠΑΣΟΚ, είτε ο ΣΥΡΙΖΑ οι εργασιακές σχέσεις τσακίζονταν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το ένα τρίτο των εργαζόμενων της υπό δημόσιο έλεγχο ΔΕΗ ήταν εργολαβικοί εργαζόμενοι. Πάνω από το 60% των εργαζόμενων στις υπόλοιπες υπό δημόσιο έλεγχο επιχειρήσεις στον τομέα της ενέργειας είναι εργολαβικοί εργαζόμενοι. Αυτά είναι τα αποτελέσματά σας. Γιατί έγιναν αυτά; Έγιναν για να μην μπορούν να έχουν οι εργαζόμενοι δικαιώματα.

Ακόμη και στον δημόσιο τομέα υπάρχει μια στρατιά αναλώσιμων συμβασιούχων από όλες τις κυβερνήσεις.

Και στην εικόνα που παρουσιάζουν οι επιχειρήσεις για τις οποίες έγινε συζήτηση έχετε βάλει όλοι το χεράκι και η Νέα Δημοκρατία και το ΠΑΣΟΚ και ο ΣΥΡΙΖΑ.

Για τα ναυπηγεία δεν διαφωνεί κανείς από εσάς ότι πρέπει να παραδοθούν σε Αμερικάνους για να μετατραπούν σε νέες βάσεις για τον αμερικανικό στόλο στο Νεώριο της Σύρου, αλλά και στην Ελευσίνα. Όλα αυτά συνοδεύονται με επίθεση στα δικαιώματα των εργαζομένων. Ούτε καν σταθερή απασχόληση στο Νεώριο της Σύρου δεν έχουν κάτω από τον αμερικανικό έλεγχο που είναι η επιχείρηση που τα διαχειρίζεται. Οι εργολαβικοί εργαζόμενοι δίνουν και παίρνουν στα συγκεκριμένα ναυπηγεία.

Την ΕΑΒ ποιος δεν την απαξίωσε; Όλες οι κυβερνήσεις δεν προχώρησαν στην απαξίωση της ΕΑΒ; Έμπειρο εργατικό δυναμικό από την ΕΑΒ έφυγε.

Αποδυναμώθηκε από στελεχιακό δυναμικό η ΕΑΒ και όλοι σας προωθήσατε τη μονόπλευρη εξάρτηση της ΕΑΒ από την «LOCKHEED». Άρα να είναι συνδεδεμένη η μοίρα της ΕΑΒ με την «LOCKHEED» και την πορεία της.

Πλήρη απαξίωση για τα ΕΑΣ. Δεν μπορούσαν να εκτελέσουν παραγγελίες και επί κυβέρνησης ΣΥΡΙΖΑ και επί κυβέρνησης Νέας Δημοκρατίας ή ΠΑΣΟΚ. Συρρικνώθηκαν και έχουν καταντήσει αυτό που είναι σήμερα. Από αυτή, λοιπόν, την άποψη, για τη «ΛΑΡΚΟ» δεν μιλάμε, γιατί όλη αυτή η πορεία απαξίωσης και τα σχέδια ιδιωτικοποίησης έγιναν και από την κυβέρνηση του ΣΥΡΙΖΑ που σήμερα προσπαθεί να μιλήσει για να σωθούν αυτές οι επιχειρήσεις.

Η Νέα Δημοκρατία με τεράστια κυνικότητα τοποθετήθηκε σήμερα δια στόματος του Υπουργού Ανάπτυξης, με την ίδια κυνικότητα που αντιμετωπίζει τους εποχικά εργαζόμενους στον τομέα του τουρισμού, που οι μισοί από αυτούς δεν παίρνουν καμμία απολύτως επιδότηση, γιατί δεν καλύπτονται από τον νόμο. Οι άλλοι μισοί θα πρέπει να ζήσουν…

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Κυρία Πρόεδρε, θα ολοκληρώσω κι εγώ με βάση τον χρόνο που έκαναν και οι υπόλοιποι.

**ΠΡΟΕΔΡΕΥΟΥΣΑ (Σοφία Σακοράφα):** Ο χρόνος για τους υπόλοιπους συναδέλφους ήταν το περισσότερο εννέα λεπτά. Σας παρακαλώ πάρα πολύ. Δεν έχω δώσει σε κανέναν. Θα ολοκληρώσετε μέσα σε δύο λεπτά. Ήδη έχετε τελειώσει. Σας παρακαλώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Παρακολουθήσαμε τη συζήτηση. Όλο αυτό το διάστημα έχει ξεκινήσει…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, υπάρχει Κανονισμός και νομίζω ότι πρέπει να τον σεβόσαστε όλοι εδώ μέσα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κανονισμός υπάρχει για όλους, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Ακριβώς! Στα εννέα λεπτά τελειώνει ο χρόνος σας. Το καταλαβαίνετε;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Και όχι να αρχίσετε τώρα να προσπαθείτε να διακόψετε τη φωνή του ΚΚΕ. Θα ολοκληρώσει το ΚΚΕ την τοποθέτησή του, όπως έκαναν διά της άνεσης που είχαν και οι εκπρόσωποι της Νέας Δημοκρατίας και του ΣΥΡΙΖΑ.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας παρακαλώ! Ακούστε με λίγο σας παρακαλώ!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Παρακαλώ.

**ΠΡΟΕΔΡΕΥΟΥΣΑ (Σοφία Σακοράφα):** Δεν θέλει κανείς να κόψει τη φωνή του ΚΚΕ στην Αίθουσα και το ξέρετε πολύ καλά. Ο χρόνος που δόθηκε σε όλους είναι δύο λεπτά παραπάνω. Σας παρακαλώ πάρα πολύ μην δημιουργείτε εντυπώσεις κυρίως, ακριβώς, επειδή είναι η κάμερα μέσα στην Αίθουσα! Σας παρακαλώ! Όσο πήραν οι άλλοι συνάδελφοι, πήρατε και εσείς. Σας παρακαλώ, κύριε συνάδελφε! Είναι η πολλοστή φορά που το κάνετε! Είναι πολλοστή φορά που τα κάνετε!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Είναι απαράδεκτη η στάση σας! Δεν μπορείτε…

**ΠΡΟΕΔΡΕΥΟΥΣΑ (Σοφία Σακοράφα):** Θέλετε να σας διαβάσω τους χρόνους των συναδέλφων;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Για διαβάστε!

**ΠΡΟΕΔΡΕΥΟΥΣΑ (Σοφία Σακοράφα):** Να σας διαβάσω, λοιπόν. Ο κ. Τζανακόπουλος μίλησε δεκαέξι λεπτά και θα χάσει από τη δευτερολογία του. Ο κ. Μπουκώρος μίλησε οκτώ λεπτά και σαράντα ένα δευτερόλεπτα. Ο κ. Κατρίνης μίλησε εννέα λεπτά. Σας είπα ότι θα πάρετε τον χρόνο που πήρανε και οι άλλοι συνάδελφοι.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Οι προηγούμενοι ομιλητές; Ο Υπουργός; Οι εισηγητές;

**ΠΡΟΕΔΡΕΥΟΥΣΑ (Σοφία Σακοράφα):** Θα σας παρακαλέσω να μην ξαναχρησιμοποιείτε αυτές τις εκφράσεις εναντίον του Προεδρείου, ειδικά όταν βρίσκεστε σε αυτό το Βήμα! Κανείς δεν αδικεί το Κομμουνιστικό Κόμμα Ελλάδας και κανείς δεν του κόβει τη φωνή σε αυτή την Αίθουσα, ειδικά από μένα.

Ευχαριστώ πολύ!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Έχετε δώσει πολλαπλές εξετάσεις!

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο τώρα έχει ο κ. Βιλιάρδος Κοινοβουλευτικός Εκπρόσωπος της Ελληνικής Λύσης για έξι λεπτά.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κυρία Πρόεδρε.

Δύσκολο να μιλήσει κανείς για την οικονομία εν μέσω τέτοιας σκανδαλολογίας που αποτελεί σίγουρα ντροπή για όλους μας, θα προσπαθήσω όμως.

Κατ’ αρχάς θέλουμε να πούμε στον Υπουργό που μας έκανε την τιμή να απαντήσει στις ερωτήσεις μας προηγουμένως, δεν είναι βέβαια εδώ, πως όταν ρωτάμε περιμένουμε ουσιαστικές απαντήσεις, όχι πολιτικές. Ο χαρακτηρισμός «λαϊκιστής» είναι πραγματικά η πρώτη φορά που μας αποδίδεται, προφανώς ως υπεκφυγή.

Όσο για τις τράπεζες, η Ισλανδία τις έκλεισε χωρίς να αντιμετωπίσει σοβαρά προβλήματα, κατανοώντας πως δεν έχει λογική να ρίχνει κανείς συνέχεια νερό σε έναν τρύπιο κουβά. Όσον αφορά την υποχρέωση πληρωμής του 30% με κάρτες για την αποφυγή της φοροδιαφυγής, πρόκειται για τη συνήθη δικαιολογία που ασφαλώς δεν ισχύει. Δεν φοροδιαφεύγουν μόνο οι Έλληνες, αλλά σχεδόν ανάλογα όλοι οι άλλοι λαοί. Σήμερα ανακαλύφθηκε απάτη στη Γερμανία της «WIRECARD» ύψους 1,9 δισεκατομμυρίου ευρώ. Από την άλλη πλευρά το 30% επιβαρύνει τους πάντες, ενώ σαφώς στηρίζει τις τράπεζες.

Θα ξεκινήσουμε, στο θέμα μας τώρα, από το ότι η Κυβέρνηση αποφάσισε μόνη της το κλείδωμα της οικονομίας χωρίς να ρωτήσει κανέναν ούτε καν να πάρει την έγκριση της Βουλής έστω εκ των υστέρων, όπως η Δανία που η Πρωθυπουργός της ερευνάται. Οφείλει, λοιπόν, να διερευνηθεί και στην Ελλάδα με ποια κριτήρια αποφασίστηκε το οριζόντιο κλείδωμα της οικονομίας. Επαναλαμβάνω, το οριζόντιο μόνο.

Ειδικά όσον αφορά τα μέτρα που υιοθέτησε η Κυβέρνηση με τις επτά ΠΝΠ που έφερε μετά στη Βουλή, με τις αρχικές ανακοινώσεις στις 28 Μαρτίου και με τις τελικές στις 20 Μαΐου δεν παρείχε συνολική ποσοτικοποίηση, παρά μόνο μια συγκεντρωτική κοστολόγηση 14,5 δισεκατομμυρίων ευρώ με την ανακοίνωσή της στις 20 Μαΐου. Τα μέτρα πάντως σίγουρα δεν είναι αρκετά για να κινήσουν ξανά την οικονομία μας και υπολείπονται των ευρωπαϊκών, ακόμη και αν συνυπολογιστεί το υποτιθέμενο πακέτο των 750 δισεκατομμυρίων ευρώ.

Με έναν υπολογισμό του Ινστιτούτου Μπρίγκελ που θα καταθέσουμε στα Πρακτικά, ανέρχονταν με ημερομηνία 1η Απριλίου 2020 μόλις 3,6% του ΑΕΠ μας ή στα 6,8 δισεκατομμύρια περίπου, όταν της Γερμανίας ήταν 47,8, της Ιταλίας 43,9, της Ισπανίας 12,4 και του Βελγίου, που έχει επίσης πολύ μεγάλα χρέη, 28,1. Αν δεν έχετε καταλάβει πάντως γιατί κατάργησε τους κανόνες του Μάαστριχτ η Γερμανία, δεν θα το καταλάβετε ποτέ.

Αναλυτικά τώρα στα μέτρα που αναφέρεται ο ΣΥΡΙΖΑ σε σχέση με αυτά που δρομολόγησε η Κυβέρνηση έχω να πω τα εξής: Εν πρώτοις απαριθμεί τις προβλέψεις του γερμανικού προγράμματος ενισχύσεων Bundes Regelung Kleinbeihilfen 2020, το οποίο μετά την υιοθέτηση του από τη Γερμανία η Ευρωπαϊκή Ένωση θεώρησε ότι δεν παραβαίνει τους κανονισμούς της. Ως συνήθως η Γερμανία καθορίζει τους κανόνες. Επομένως, μπορούν να τα εφαρμόσουν και άλλες χώρες, εάν βέβαια έχουν αρκετά χρήματα όπως η Γερμανία.

Το πρόγραμμα παρέχει μικρή βοήθεια για την υποστήριξη των επιχειρήσεων που έχουν επηρεαστεί από την κρίση του κορωνοϊού, ενώ σύμφωνα με την ανακοίνωση της Ευρωπαϊκής Ένωσης που θα καταθέσουμε στα Πρακτικά, συμπεριλαμβάνονται πέντε μέτρα που αναφέρει μεν σωστά ο ΣΥΡΙΖΑ, αλλά περιγράφει έξι. Ειδικότερα το έκτο που περιλαμβάνει στη δεύτερη θέση, αναφέρεται στη δυνατότητα μετοχοποίησης χρέους εταιρειών που δεν το βλέπουμε πουθενά στα μέτρα της Ευρωπαϊκής Ένωσης.

Όσον αφορά τώρα το πρώτο, τις φορολογικές ελαφρύνσεις, στην Ελλάδα δρομολογήθηκε μέσω της μείωσης κατά 25% των φόρων και των εισφορών για τους τέσσερις πρώτους μήνες. Μειώθηκαν, επίσης, κατά 40% τα ενοίκια των επαγγελματικών ακινήτων για τους μήνες Μάρτιο, Απρίλιο και Μάιο, όπως και τα οικιακά ενοίκια για τους εργαζόμενους που πλήττονται. Πρόκειται, όμως, για παροχές με τα χρήματα των άλλων, όταν η Ιταλία μείωσε τα ενοίκια κατά 60%, αλλά με κρατική επιχορήγηση.

Οι ιδιοκτήτες των ακινήτων θα αποζημιωθούν από το κράτος αργότερα και μόνο για το 30% των απωλειών τους μέσω του ΕΝΦΙΑ. Το γεγονός αυτό αποτελεί μια αύξηση του φόρου στα ενοίκια του 38% η μια δήμευση η οποία φυσικά δεν είναι συμβατή με το σύστημα της ελεύθερης οικονομίας.

Συνεχίζοντας με το τρίτο, αφού το δεύτερο δεν υπάρχει, με την απευθείας χορήγηση κρατικών δανείων σε εταιρείες με ευνοϊκά επιτόκια, με κριτήριο την ανακοίνωση από τις 20 Μαΐου, που μπορούν να ανέλθουν στα 2 δισεκατομμύρια ευρώ από την Αναπτυξιακή Τράπεζα, φτάνοντας τα επτά δισεκατομμύρια με μόχλευση κατά τον Υπουργό. Ποιος όμως θα τοποθετήσει αλήθεια αυτά τα χρήματα; Κανένας δεν μας το έχει εξηγήσει.

Το τελευταίο μέτρο αναφέρεται στις εξασφαλίσεις για τις τράπεζες, παρά το ότι στηρίζονται ακόμη μια φορά με το πρόγραμμα «Ηρακλής» με 12 δισεκατομμύρια ευρώ και με τα 17 δισεκατομμύρια ευρώ του αναβαλλόμενου φόρου που θα απολεστούν. Πρόκειται, επίσης, για κάτι απαράδεκτο πόσο μάλλον αφού δεν δανείζουν την πραγματική οικονομία ούτε καν με το εξασφαλισμένο από το κράτος 80% των δανείων, απαιτώντας μετρητά για το υπόλοιπο 20%.

Στα υπόλοιπα μέτρα που αναφέρει το ΣΥΡΙΖΑ η στήριξη των προβληματικών επιχειρήσεων είναι δυνατή μέσα από τον Κανονισμό της Ευρωπαϊκής Ένωσης που θα καταθέσουμε τα περιεχόμενά του στα Πρακτικά από το 2014.

Αλήθεια, τώρα το αντιλήφθηκε, αφού δεν διαπιστώθηκε καμμία στήριξη σε προβληματικές επιχειρήσεις κατά τα χρόνια της διακυβέρνησής του;

Είναι θράσος δε να αναφέρεται σε κρατικοποιήσεις το κόμμα που έχει εκχωρήσει την περιουσία της Ελλάδας στο υπερταμείο με το τρίτο μνημόνιο. Συμφωνούμε εδώ με τον Υπουργό, ενώ βέβαια πρέπει να αναφέρουμε ότι είχε ξεπουλήσει τη ΔΕΣΦΑ, τον ΑΔΜΗΕ στη «FRAPORT» τα αεροδρόμια και πολλά άλλα.

Αυτό πάντως κάνει η Γερμανία μέσω των 550 δισεκατομμυρίων που δόθηκαν στην κρατική αναπτυξιακή τράπεζα KfW για εξαγορές σημαντικών επιχειρήσεων, όπως θα καταθέσουμε στα Πρακτικά.

Σε σχέση τώρα με το γενναίο ευρωπαϊκό πρόγραμμα «SURE», όπως το αποκαλεί ο ΣΥΡΙΖΑ, δεν είναι τίποτα άλλο από το γερμανικό πρόγραμμα «KURZARBEITE» σε αυτοκινητοβιομηχανίες, όπου ενδιαφέρει τους Γερμανούς η διατήρηση της τεχνογνωσίας. Εμείς ποια τεχνογνωσία έχουμε που θέλουμε να διατηρήσουμε με αυτό το πρόγραμμα;

Το ανάλογο εδώ είναι ουσιαστικά το πρόγραμμα «ΣΥΝΕΡΓΑΣΙΑ» με τη μείωση μισθού συνολικά κατά 20%, όπου πρόκειται για ένα ΣΔΙΤ στον τουρισμό με το κράτος να καλύπτει το 60% του 50% του μισθού που χάνεται. Ποιο θα είναι το κόστος για το δημόσιο; Δεν υπάρχει πουθενά.

Η Ευρωπαϊκή Κεντρική Τράπεζα τώρα έδωσε πρόσφατα με ένα ειδικό σχήμα ποσοτικής χαλάρωσης, το PEPP, τη δυνατότητα στήριξης εταιρικών ομολόγων στη δευτερογενή αγορά υπό προϋποθέσεις που θα καλύπτονταν εάν οι επιχειρήσεις είχαν εγγυημένα ομόλογα ή υποστηρίζονταν από ικανά σχήματα κρατικής ενίσχυσης.

Σύμφωνα με δημοσιεύματα που θα καταθέσουμε, επίσης, στα Πρακτικά δόθηκαν από το συγκεκριμένο πρόγραμμα δώδεκα 12 δισεκατομμύρια ευρώ που οδηγήθηκαν στις τράπεζες και αυτά. Εδώ θα θέλαμε να ρωτήσουμε εάν πράγματι ισχύει. Πρόκειται για δημοσιεύματα.

Κλείνοντας, όσον αφορά τα προβλήματα της χώρας μας το μοναδικό φάρμακο είναι η ανάπτυξη της οικονομίας με αλλαγή του παραγωγικού μοντέλου και η δημιουργία πλούτου κάτι που, δυστυχώς, δεν βλέπουμε να συμβαίνει. Συνεχίζονται οι επενδύσεις στον τουρισμό, όπως πρόσφατα με τα εγκαίνια τριών επιχειρήσεων ξανά στον τομέα του τουρισμού.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Τον λόγο τώρα έχει ο κοινοβουλευτικός εκπρόσωπος του ΜέΡΑ25 κ. Κλέων Γρηγοριάδης για έξι λεπτά.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κυρία Πρόεδρε.

Κυρίες και κύριοι Βουλευτές, το ΜέΡΑ25 δεν προτίθεται να πάρει μέρος στην επικοινωνιακή διελκυστίνδα που επιχειρεί να στήσει ο ΣΥΡΙΖΑ με την Κυβέρνηση και τον κ. Άδωνι Γεωργιάδη με θέμα την ενίσχυση των χειμαζόμενων δημόσιων άμεσα ή έμμεσα επιχειρήσεων, όπως είναι, για παράδειγμα, η «ΛΑΡΚΟ», τα ναυπηγεία Ελευσίνας και Σκαραμαγκά, η Ελληνική Αεροπορική Βιομηχανία και η ΔΕΗ.

Να θυμίσουμε μόνο ότι ο ΣΥΡΙΖΑ, δυστυχώς, ήταν εκείνος που πέρασε όλες τις παραπάνω εταιρείες στο υπερταμείο προς εκποίηση.

Μετά από μια δεκαετία σταδιακής και συστηματικής απώλειας εθνικής κυριαρχίας το ελληνικό δημόσιο, κύριε Γεωργιάδη, θα έπρεπε εν μέσω πανδημίας να αναλάβει τη στήριξη του κοινωνικού ιστού και την προστασία των πολιτών και των επιχειρήσεων από την οικονομική κατάρρευση.

Για να ανταποκριθεί στο καθήκον του, το ελληνικό δημόσιο, κύριε Γεωργιάδη, θα έπρεπε να έχει εκπονήσει και να υλοποιεί ήδη πρόγραμμα θεσμικών παρεμβάσεων και τομών που θα του επιτρέψουν να επανακτήσει, επιτέλους, την απολεσθείσα κυριαρχία επί βασικών δημόσιων θεσμικών εργαλείων, τα οποία είναι απαραίτητα, όπως ξέρετε, για να προστατευτούν οι πολίτες και οι επιχειρήσεις.

Σε μια περίοδο που η επιδείνωση της προϋπάρχουσας ύφεσης είναι κατακλυσμικού μεγέθους της τάξης του -15% του εθνικού μας εισοδήματος το ελληνικό δημόσιο, αγαπητέ κύριε Γεωργιάδη, έχει υποχρέωση να επανακτήσει τον έλεγχο των θεσμικών εργαλείων του, ώστε να τα χρησιμοποιήσει, επιτέλους, υπέρ της προστασίας των πολιτών.

Εμείς στο ΜέΡΑ25 έχουμε μια ολοκληρωμένη πρόταση νόμου για την προστασία των πολιτών από τις επιπτώσεις της εντεινόμενης οικονομικής κρίσης, την οποία σήμερα μόλις παρουσίασε ως γραμματέας μας ο Γιάνης Βαρουφάκης.

Οι σχεδιασμένες ελαφρύνσεις υποχρεώσεων των ιδιωτών, οι δίκαιες και αποτελεσματικές θεσμικές μεταρρυθμίσεις του φορολογικού μηχανισμού, η προς το εθνικό συμφέρον διαχείριση των ιδιωτικών χρεών, η δημιουργία αναπτυξιακής τράπεζας, η οποία θα διαχειρίζεται χωρίς, όμως, να εκποιεί όπως γίνεται μέχρι τώρα τη δημόσια περιουσία, καθώς και το νέο σύστημα δημοσιονομικών συναλλαγών ιδιωτών δημοσίου, το οποίο ονομάζουμε ΣΔΗΣΙΔ, θα ωφελήσουν πολλαπλά την ελληνική οικονομία και την ελληνική κοινωνία με: α) την αποτροπή χρεοκοπιών μέσω κουρεμάτων φόρων, εισφορών και δόσεων δανείων β) μονίμους σε πραγματικό χρόνο και αμερόληπτους χωρίς να μεσολαβεί ο ανθρώπινος παράγοντας αλγοριθμικούς ελέγχους της φοροδιαφυγής γ) την προστασία της κύριας κατοικίας και των μικρομεσαίων που συνδυάζει άριστα την κοινωνική δικαιοσύνη με την εξυγίανση των τραπεζών και τη σταθεροποίηση παράλληλα της αγοράς ακινήτων δ) τον τερματισμό επιτέλους της σκανδαλώδους εκποίησης της δημόσιας περιουσίας μας με μεταφορά της δημόσιας περιουσίας από το υπερταμείο στη νέα ελληνική αναπτυξιακή τράπεζα ΝΕΑΤ, η οποία θα χρησιμοποιεί τη δημόσια περιουσία ως εχέγγυο για τη δημιουργία επενδυτικών ροών προς τις δημόσιες υποδομές, αλλά και τον ιδιωτικό τομέα ε) την ανταλλαγή των νέων κεφαλαίων που θα χρειαστούν για πολλοστή φορά οι ιδιωτικές μας τράπεζες από το ελληνικό δημόσιο, δηλαδή εμάς, με απλές μετοχές τους και μεταφορά των υφισταμένων μετοχών των ιδιωτικών τραπεζών που ήδη κατέχει από τις προηγούμενες φορές που χρειάστηκαν ανακεφαλαιοποίηση το ελληνικό δημόσιο από το υπερταμείο που είναι σήμερα σε ένα νέο δημόσιο φορέα, ο οποίος θα ασκεί, επιτέλους, δημόσιο έλεγχο επί του χρηματοπιστωτικού συστήματός μας ανάλογο των μετοχών που αντιστοιχούν στο ελληνικό δημόσιο στ) στο νέο σύστημα δημοσιονομικών συναλλαγών ιδιωτών δημοσίου, ΣΔΗΣΙΔ, το οποίο θα προσφέρει βαθμούς δημοσιονομικής ελευθερίας το ελληνικό δημόσιο και παράλληλα θα εξασφαλίσει σημαντικές φοροαπαλλαγές στους πολίτες, καθώς και δωρεάν συναλλαγές με το δημόσιο, αλλά και μεταξύ ιδιωτών.

Αγαπητοί συνάδελφοι του ΣΥΡΙΖΑ, αγαπητέ κύριε Γεωργιάδη, οι ιδιώτες απειλούνται με χρεοκοπία λόγω: α) των υψηλών υποχρεώσεων φόρων εισφορών και δόσεων που τα φθίνοντα εισοδήματά τους αδυνατούν πια να καλύψουν, κάτι που στην περίπτωση επικείμενης πτώχευσης δεν γίνεται ευκολότερο μέσω της αναβολής αναστολής φόρων ή τις περίφημες πια επιστρεπτέες προκαταβολές β) λόγω των κόκκινων δανείων και των υψηλών επιτοκίων δανεισμού γ) λόγω του υψηλού κόστους των συναλλαγών και δ) λόγω των μηδενικών αυτή την εποχή επιτοκίων αποταμίευσης.

Από την άλλη πλευρά, το ελληνικό δημόσιο, πέραν του προϋπάρχοντος μη βιώσιμου χρέους, καθίσταται όλο και πιο πτωχευμένο λόγω: α) της ανεξέλεγκτης φοροδιαφυγής β) των υψηλών συντελεστών φόρων -βλέπε ΦΠΑ, προπληρωμές φόρου επιχειρήσεων- που εν τέλει, όπως όλοι ξέρετε, μειώνουν τα συνολικά φορολογικά έσοδα αντί να τα αυξάνουν γ) λόγω της μείωσης των μελλοντικών εσόδων του που οφείλεται στις χρεοκοπίες επιχειρήσεων, εξέλιξη που δεν αποτρέπουν, όπως ξέρετε καλύτερα από εμένα, οι αναβολές-αναστολές πληρωμής φόρων, εισφορών και δόσεων γιατί θα έλθουν όλα μαζεμένα δ) λόγω της κακοδιαχείρισης της δημόσιας περιουσίας που είτε εκποιείται -παραδείγματος χάριν Ελληνικό- είτε απαξιώνεται σκοπίμως -βλέπε «ΛΑΡΚΟ» και ΔΕΗ- ε) λόγω των επαναλαμβανόμενων ανακεφαλαιοποιήσεων των ιδιωτικών τραπεζών, οι οποίες εντούτοις παραμένουν υπό τον έλεγχο των ιδιωτών στ) λόγω της επικείμενης μεταφοράς 12 δισεκατομμυρίων ευρώ στα ταμεία που διαχειρίζονται τα κόκκινα δάνεια, σύμφωνα με τον νόμο «ΗΡΑΚΛΗΣ», ποσό το οποίο το ελληνικό δημόσιο θα είναι αναγκασμένο να δανειστεί για να το αποδώσει, κύριε Γεωργιάδη. Είμαστε σε εποχές για να δανειζόμαστε καινούργια δάνεια;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε δύο λεπτά θα τελειώσω, όπως όλοι, κυρία Πρόεδρε.

Στόχος της παρούσας πρότασης νόμου -της δικιάς μας εννοώ- είναι η θεραπεία καθεμιάς εκ των πιο πάνω αιτίων εμβάθυνσης της χρεοκοπίας του ιδιωτικού και δημόσιου τομέα μέσω στοχευμένων θεσμικών τομών.

Για την επίτευξη αυτού του στόχου προτείνουμε τις εξής τομές: Πρώτον, μόνιμη και ριζική ελάφρυνση φορολογίας. Δεύτερον, μόνιμος αντικειμενικός και αμερόληπτος αλγόριθμος έλεγχος φοροδιαφυγής. Τρίτον, μεταφορά των κόκκινων δανείων σε δημόσια εταιρεία διαχείρισης, μόνιμη προστασία της κύριας κατοικίας και των μικρομεσαίων επιχειρήσεων, κοινωνικός έλεγχος στη διαδικασία εντοπισμού των στρατηγικών κακοπληρωτών. Τέταρτον, μεταφορά της δημόσιας περιουσίας σε αναβαθμισμένη νέα αναπτυξιακή τράπεζα με σκοπό την αξιοποίησή της και όχι την εκποίηση της. Πέμπτον, εθνικοποίηση των ήδη πτωχευμένων τραπεζών που έχουν ανάγκη για άλλη μία φορά νέας δικής μας, του λαού, ανακεφαλαιοποίησης. Έκτον, υιοθέτηση του νέου συστήματος για τις δημοσιονομικές συναλλαγές των ιδιωτών με το δημόσιο, ΣΔΗΣΙΔ. Θα το συνηθίσετε!

Η προστασία των πολιτών από τις οικονομικές επιπτώσεις της πανδημίας, η οποία επιδεινώνει περαιτέρω την προϋπάρχουσα δεκαετή υφεσιακή δυναμική, απαιτεί επιτέλους την ανάκτηση εθνικής και λαϊκής κυριαρχίας επί των φορολογικών αρχών, επί του συστήματος συναλλαγών, επί της διαχείρισης του ιδιωτικού χρέους, της δημόσιας περιουσίας και των χρηματοπιστωτικών ιδρυμάτων που εξαρτώνται πια εντελώς από δημόσια δικά μας κεφάλαια.

Κυρίες και κύριοι Βουλευτές, η παρούσα ολοκληρωμένη πρόταση νόμου για την προστασία των πολιτών καταργεί όλους τους υφιστάμενους θεσμούς υποτέλειας και ιδρύει τους νέους αναπτυξιακούς θεσμούς που απαιτούνται πια στην εποχή μετά την πανδημία.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Και εμείς σας ευχαριστούμε, κύριε συνάδελφε.

Τον λόγο έχει τώρα για δέκα λεπτά ο Υφυπουργός Ανάπτυξης και Επενδύσεων κ. Τσακίρης.

Ορίστε, κύριε Υφυπουργέ, έχετε τον λόγο αυστηρά για δέκα λεπτά.

**ΙΩΑΝΝΗΣ ΤΣΑΚΙΡΗΣ (Υφυπουργός Ανάπτυξης και Επενδύσεων):** Ευχαριστώ, κυρία Πρόεδρε.

Αξιότιμοι, κύριοι Βουλευτές, το Υπουργείο Ανάπτυξης και Επενδύσεων από την πρώτη στιγμή που ξέσπασε η πανδημία ανέπτυξε και έθεσε σε εφαρμογή μία δέσμη χρηματοδοτικών προϊόντων και δράσεων που στόχο είχαν να διατηρήσουν τις επιχειρήσεις ζωντανές, παρέχοντάς τους την απαιτούμενη ρευστότητα. Σημειώνεται δε ότι για τα συγκεκριμένα προϊόντα χρησιμοποιήθηκαν πόροι του ΕΣΠΑ επιτυγχάνοντας τη μεγαλύτερη δυνατή μόχλευση και χωρίς να δεσμεύουμε εθνικούς πόρους συμβάλλοντας έτσι στη διατήρηση της δημοσιονομικής ισορροπίας.

Συγκεκριμένα, στόχος των χρηματοδοτικών εργαλείων είναι αφ’ ενός να προσφέρουν ένα δίχτυ προστασίας στις επιχειρήσεις που είχαν ήδη δάνεια και, αφ’ ετέρου, να προσφέρουν νέα κεφάλαια κίνησης. Στο πλαίσιο αυτό, στις 15 Απριλίου 2020 τέθηκε σε εφαρμογή, μέσω του προγράμματος Σώρευσης Κρατικών Ενισχύσεων, η δυνατότητα τρίμηνης επιδότησης των τόκων για τον Απρίλιο, τον Μάιο και τον Ιούνιο υφιστάμενων επιχειρηματικών δανείων μικρομεσαίων επιχειρήσεων που είχαν ήδη πληγεί από τις επιπτώσεις της πανδημίας και συνολικού προϋπολογισμού 750 εκατομμυρίων ευρώ, με δυνατότητα αυτό να ανέλθει στο 1,2 δισεκατομμύριο.

Η επιχορήγηση αυτή αφορούσε κατά 100% την πληρωμή των πληρωτέων τόκων για όλα τα επιχειρηματικά ενήμερα δάνεια. Και όταν αναφερόμαστε σε ενήμερα επιχειρηματικά δάνεια, αναφερόμαστε σε δάνεια που είχαν ληξιπρόθεσμες οφειλές μικρότερες των ενενήντα ημερών την 31η Δεκεμβρίου 2019. Αυτό πρακτικά σημαίνει ότι μία επιχείρηση μπορεί να υπαχθεί στην εν λόγω δράση, δηλαδή να επιδοτηθεί κατά 100% για τους τόκους των δανείων που έχει, ακόμα κι αν είχε πληρώσει τελευταία φορά στο τέλος του Σεπτεμβρίου του 2019. Γι’ αυτό ήταν κάτι που έγινε και για τουριστικές επιχειρήσεις οι οποίες επλήγησαν από την «THOMAS COOK» που «έσκασε» εκείνον τον μήνα.

Εδώ να σημειώσω ότι σήμερα εστάλη στο Εθνικό Τυπογραφείο για δημοσίευση η απόφαση για την παράταση για επιπλέον δύο μήνες αυτού του μέτρου. Το κράτος, δηλαδή, έρχεται και καλύπτει συνολικά τόκους υφιστάμενων επιχειρηματικών δανείων για πέντε μήνες, μέχρι και 31 Αυγούστου του 2020.

Με βάση τα στοιχεία της 21ης Ιουνίου, έχουν εγκριθεί δεκαοκτώ χιλιάδες τριακόσιες είκοσι μία αιτήσεις μικρομεσαίων επιχειρήσεων με συνολικό αριθμό εργαζομένων διακόσιους ογδόντα πέντε χιλιάδες εννιακόσιους ενενήντα δύο. Και αναμένουμε να ενταχθούν και άλλες.

Στις 28 Απριλίου του 2020 και για το τρίτο χρηματοδοτικό προϊόν ξεκίνησαν οι υποβολές αιτήσεων πάλι μικρομεσαίων επιχειρήσεων που επλήγησαν από την πανδημία για το ΤΕΠΙΧ ΙΙ της Ελληνικής Αναπτυξιακής Τράπεζας. Ο συνολικός προϋπολογισμός της δράσης αυτής αυξήθηκε κατά 300 εκατομμύρια ευρώ επιπλέον, λόγω της υψηλής ζήτησης, με αποτέλεσμα τα δάνεια, που θα διατεθούν και έχουν εγκριθεί όλα από την Αναπτυξιακή Τράπεζα -και αυτή τη στιγμή γίνεται συμβασιοποίηση για εκταμίευση από τις εμπορικές τράπεζες- να ανέλθουν στο ποσό περίπου των 2 δισεκατομμυρίων ευρώ.

Το νέο Υποπρόγραμμα 3, όπως αποκαλείται, αφορούσε τη χορήγηση κεφαλαίου κίνησης έως 500.000 ευρώ και για δάνεια διάρκειας πέντε ετών με επιδότηση επιτοκίου για τα δύο πρώτα χρόνια κατά 100% και για τα επόμενα τρία έως 40%, όσο και η συγχρηματοδότηση από το ΕΣΠΑ.

Το πρόγραμμα ολοκληρώθηκε, όπως είπα, στις 28 Μαΐου 2020, ενώ στις 16 Ιουνίου ολοκληρώθηκε η αξιολόγηση των αιτήσεων από την Ελληνική Αναπτυξιακή Τράπεζα, που αφορά συνολικά δέκα χιλιάδες εκατόν πενήντα επιχειρήσεις συνολικού ύψους 1.300.000.000 ευρώ και έπεται η συμβασιοποίηση και η εκταμίευση από τις τράπεζες.

Εδώ θα ήθελα να κάνω μία παρατήρηση. Η συνολική ζήτηση για το εν λόγω προϊόν, απ’ ό,τι είδαμε στο Πρόγραμμα Σώρευσης Κρατικών Ενισχύσεων, έφτασε περί τα 10 δισεκατομμύρια. Εδώ θα ήθελα να πω ότι υπάρχει αρκετός θόρυβος σε αυτές τις αιτήσεις, καθότι αρκετές εταιρείες έκαναν αίτηση σε όλες τις τράπεζες για το μέγιστο ποσό. Άρα, η συνολική ζήτηση ήταν σημαντικά χαμηλότερη.

Στις 3 Ιουνίου 2020 τέθηκε σε εφαρμογή πάλι μέσω του Προγράμματος Σώρευσης Κρατικών Ενισχύσεων το Ταμείο Εγγυοδοσίας Επιχειρήσεων COVID-19 μέσω της Ελληνικής Αναπτυξιακής Τράπεζας πάλι αρχικής χρηματοδότησης 1- 2 δισεκατομμύρια με δυνατότητα, όπως έχουμε πάρει έγκριση και από την Κομισιόν, να φτάσει στα 2,25 δισεκατομμύρια ευρώ.

Σημειώνεται ότι η δράση καλύπτει το σύνολο των επιχειρήσεων και μέσω της δράσης αυτής οι τράπεζες χορηγούν νέα δάνεια, εγγυημένα κατά 80% του ποσού του δανείου, ενώ η εγγύηση αυτή σε επίπεδο χαρτοφυλακίου τράπεζας φτάνει στο 40% του όγκου των επιχειρηματικών δανείων για τις μικρομεσαίες επιχειρήσεις και 30% για τα χαρτοφυλάκια δανείων μεγάλων επιχειρήσεων, ενώ το κράτος επιδοτεί και την προμήθεια εγγύησης.

Η μόχλευση που δημιουργείται οδηγεί σε δανειακά κεφάλαια συνολικού ύψους 7 δισεκατομμυρίων ευρώ, ενώ θα πρέπει να σημειωθεί ότι οι τράπεζες έχουν δεσμευτεί για πιστωτική επέκταση, νέα δάνεια, για το 2020 ύψους 15 έως 16 δισεκατομμυρίων ευρώ. Με βάση τα στοιχεία της 21ης Ιουνίου έχουν υποβληθεί συνολικά ογδόντα χιλιάδες αιτήσεις συνολικού προϋπολογισμού 19 δισεκατομμυρίων ευρώ.

Εδώ θα ήθελα να παρατηρήσω ότι τόσο για το Ταμείο Εγγυοδοσίας όσο και για το ΤΕΠΙΧ, απαγορεύονται οι αναχρηματοδοτήσεις ή οι πρόωρες εξοφλήσεις παλαιών δανείων. Πρόκειται για νέα δάνεια, έτσι ώστε να αποτρέψουμε τις τράπεζες να πληρωθούν για ένα υφιστάμενο δάνειο, προκειμένου να δώσουν το ίδιο σε εγγυημένο.

Το σύνολο των ανωτέρω δράσεων, με εξαίρεση το ΤΕΠΙΧ ΙΙ που αποτελεί και παλαιό πρόγραμμα, έχει κοινοποιηθεί και εγκριθεί από την Ευρωπαϊκή Επιτροπή, με βάση το προσωρινό πλαίσιο, που δίνει τη δυνατότητα αυξημένου ορίου δημόσιας χρηματοδότησης στο ύψος των 800.000 ευρώ. Μάλιστα, η Ελλάδα αποτέλεσε την πρώτη χώρα που έλαβε έγκριση από την Ευρωπαϊκή Ένωση δράσεων με βάση αυτό το προσωρινό πλαίσιο.

Ωστόσο, θα πρέπει να γνωρίζετε, κύριοι Βουλευτές, ότι το προσωρινό πλαίσιο έθεσε ως προϋπόθεση οι επιχειρήσεις, που θα καλύπτονται από τις δράσεις αυτές να μην είναι προβληματικές στις 31-12-2019. Αυτός ο όρος της Ευρωπαϊκής Ένωσης, δυστυχώς, δεν μπορεί να παραβλεφθεί.

Είναι, λοιπόν, προφανές ότι ενεργήσαμε τάχιστα εν μέσω πανδημίας και σε λιγότερο από δύο μήνες από τη στιγμή που ξέσπασε αυτή η κρίση, η ελληνική Κυβέρνηση σχεδίασε και έθεσε σε εφαρμογή προϊόντα εγγύησης τραπεζικού δανεισμού, προκειμένου να ενισχυθεί άμεσα η ρευστότητα των επιχειρήσεων.

Όσον αφορά την απευθείας χορήγηση δανείων, να σημειώσω εδώ, όπως είναι και στην ερώτησή σας, ότι στον νόμο για την Ελληνική Αναπτυξιακή Τράπεζα αφήσατε, ενώ είχατε τη δυνατότητα αλλαγής, την απαγόρευση παροχής απευθείας πιστώσεων σε επιχειρήσεις. Εμείς το διορθώσαμε αυτό και με τον ν.4684/2020, αλλά και με τις κατάλληλες ενέργειες κοινοποίησης στην Ευρωπαϊκή Επιτροπή υπάρχει πλέον και αυτή η δυνατότητα.

Πέραν των δράσεων που αναφέρθηκαν ανωτέρω θα πρέπει να σημειωθεί ότι από πόρους ΕΣΠΑ πληρώθηκαν και τα υπόλοιπα μέτρα που έλαβε η Ελληνική Κυβέρνηση απλώνοντας αυτό το δίχτυ προστασίας σε εργαζομένους και επιχειρήσεις, όπως είναι η επιστρεπτέα προκαταβολή του Υπουργείου Οικονομικών, 900 εκατομμύρια ευρώ, η αποζημίωση ειδικού σκοπού σε αυτοαπασχολούμενους και μικροεπιχειρηματίες, 500 εκατομμύρια ευρώ. Επίσης, στα ανωτέρω θα πρέπει να προστεθούν και οι πόροι 236 εκατομμυρίων ευρώ για τον εξοπλισμό ΜΕΘ και νοσοκομείων. Συνολικά από το ΕΣΠΑ 2014 - 2020 χρηματοδοτήθηκαν δράσεις ύψους 3,5 δισεκατομμυρίων ευρώ.

Εδώ θέλω να σημειώσω ότι αυτά τα χρήματα έρχονται όλα από το πρόγραμμα δημοσίων επενδύσεων. Ναι μεν είναι ΕΣΠΑ αλλά δεν τα έχουμε εισπράξει ακόμα. Θα τα δηλώσουμε και θα τα εισπράξουμε. Άρα, έχουμε να διαχειριστούμε και δημοσιονομικά αυτό το θέμα. Υπενθυμίζω ότι πάνω στο πρόσφατο πρόγραμμα δημοσίων επενδύσεων για το έτος 2020 αυξήθηκε κατά 1,25 δισεκατομμύριο ευρώ και βρίσκεται πλέον στα 8 δισεκατομμύρια προκειμένου να διευκολύνει αυτές τις αυξημένες ανάγκες χρηματοδότησης καθώς και την αυξημένη εκτέλεσή τους.

Ας έρθουμε τώρα στις προβληματικές επιχειρήσεις. Στις 12 Ιουνίου 2020 δηλαδή, πριν λίγες μέρες και με πίεση της Ελλάδας και μερικών άλλων κρατών η Ευρωπαϊκή Επιτροπή ανακοίνωσε ότι εξετάζει την αναμόρφωση του προσωρινού αυτού πλαισίου αναφορικά με την προβληματικότητα των μικρών επιχειρήσεων, δηλαδή των επιχειρήσεων ως πενήντα εργαζομένους. Προτείνει η Κομισιόν -δεν έχει υιοθετηθεί- μικρές εταιρείες ως πενήντα εργαζομένους να βγουν από την πρόβλεψη της προβληματικότητας. Πάνω σ’ αυτή την πρόταση της Κομισιόν ζητήσαμε αυτό το όριο να αυξηθεί στα διακόσια πενήντα άτομα. Ωστόσο δεν μένουμε εκεί.

Πρώτον, ήδη επεξεργαζόμαστε ένα πλαίσιο για αναδιάρθρωση προβληματικών επιχειρήσεων κατά τα πρότυπα της Αυστρίας μέσω τραπεζικού δανεισμού. Δεύτερον, πολύ γρήγορα θα ανακοινώσουμε ταμείο μέσω της Ελληνικής Αναπτυξιακής Τράπεζας και τη χορήγηση εγγύησης προς τους χρηματοπιστωτικούς οργανισμούς προκειμένου να διευκολύνουμε τη χορήγηση εγγυητικών επιστολών για την υλοποίηση επενδυτικών σχεδίων που έχουν εγκριθεί από το ΕΣΠΑ. Τρίτον, σχεδιάζουμε ταμείο για την παροχή μεγαλύτερης ρευστότητας στις επιχειρήσεις μέσω της χρηματοδότησης τιμολογίων, το λεγόμενο trade finance.

Κυρίες και κύριοι Βουλευτές, η ελληνική Κυβέρνηση έχει συνεκτικό σχέδιο ενίσχυσής της όχι μόνο κατά την πρώτη φάση των συνεπειών της πανδημίας αλλά και κατά τη δεύτερη φάση, αυτή της ταχείας επανεκκίνησης της οικονομικής δραστηριότητας. Πιστέψτε με, το σχέδιο αυτό είναι δυναμικό, εξελίσσεται διαρκώς ανταποκρινόμενο στις προκλήσεις της οικονομίας, παράλληλα με τις πρωτοβουλίες σε ευρωπαϊκό επίπεδο που προανέφερα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υφυπουργέ.

Θα περάσουμε στους επερωτώντες Βουλευτές που έχουν δικαίωμα δευτερολογίας. Είναι ο κ. Τσίπρας, ο κ. Παππάς και η κ. Πούλου.

Κύριε Τσίπρα, νομίζω ότι μπορείτε να μιλήσετε από την έδρα σας. Έχετε μόνο πέντε λεπτά.

**ΓΕΩΡΓΙΟΣ ΤΣΙΠΡΑΣ:** Ευχαριστώ, κυρία Πρόεδρε.

Ας ξεκινήσουμε με το ΑΕΠ. Δεν είναι δύσκολα νούμερα. Το είπε ο κ. Μπουκώρος, το είπε και ο Πρωθυπουργός πριν δέκα μέρες περίπου. Μιλάτε για 0,7% μεσοσταθμικά, 2015 - 2019. Στο σπίτι του κρεμασμένου δεν μιλάνε για σχοινί. Πώς θα το πάρουμε το 2010 - 2015, 2015 - 2019; Μεσοσταθμικά, αθροιστικά; Ό,τι θέλετε. Αν το πάρουμε μεσοσταθμικά όντως είμαστε 0,7%. Για την ακρίβεια είμαστε 0,8%. Σας το χαρίζω. Πόσο ήταν το 2010 - 2015; Ήταν -4,4% μεσοσταθμικό. Θέλετε να το δούμε αθροιστικά; Ήμασταν +4,26%, είστε -22,5% από το 2010 ως το 2015. Στο σπίτι του κρεμασμένου δεν μιλάνε για σκοινί. Αυτό είναι το πρώτο.

Το δεύτερο είναι ότι ο κύριος Υπουργός ήρθε απροετοίμαστος προφανώς. Το μόνο που είχε να πει ήταν ότι αυξήθηκε τάχα το χρέος στην ΕΑΒ. Αν θέλει ας δει τους τζίρους. Που παραλάβαμε την ΕΑΒ και που την παραδώσαμε. Αλλά δεν μένω σε αυτό. Ήρθε απροετοίμαστος γιατί δεν ήξερε το βασικό θέμα. Ο κ. Τσακίρης συνεχίζει να απαντάει σε πράγματα που απάντησαν στην γραπτή αντίστοιχη ερώτηση που έγινε χωρίς να μπαίνει στην ουσία της υπόθεσης.

Παρ’ ότι ο Υπουργός ήταν απροετοίμαστος η συζήτηση ήταν χρήσιμη γιατί μας είπε καθαρά και ξάστερα ότι η κυβέρνηση αυτή προβληματικές επιχειρήσεις, όπως και να τις ορίσουμε, δεν ενισχύει. Το είπατε πεντακάθαρα. Να σας εξηγήσω αυτό που αγνοείτε κατ’ αρχάς. Να εξηγήσω και τι ακριβώς λέτε. Υπάρχουν δυο διαφορετικά πράγματα. Είναι το προσωρινό πλαίσιο που διαμορφώθηκε εντός πανδημίας από την Ευρωπαϊκή Ένωση, κύριε Γεωργιάδη. Υπάρχει και το προηγούμενο πιο σταθερό πλαίσιο, ας το πούμε, το οποίο τελευταία φορά επικαιροποιήθηκε με τις κατευθυντήριες γραμμές του 2014. Κι αυτό αναθεωρείται σήμερα επί τω ευνοϊκότερω. Αυτό μπορεί να κρατήσει και μετά την πανδημία δηλαδή, πέρα από το προσωρινό. Είναι ένα απλό πράγμα, κύριε Γεωργιάδη. Προβλέπει την κρατική ενίσχυση προβληματικών επιχειρήσεων. Δεν μιλάει για άλλες. Μόνο για προβληματικές επιχειρήσεις.

Εσείς σήμερα μας είπατε ότι ενώ όλη η Ευρώπη ενισχύει κρατικά προβληματικές επιχειρήσεις πριν την πανδημία και πολύ περισσότερο μέσα στην πανδημία, η Ελλάδα δεν θα το κάνει αυτό. Η Ελληνική Κυβέρνηση δεν θα το κάνει αυτό διότι ρίχνουμε λεφτά σε κάποιο πηγάδι.

Θα σας εξηγήσω το πολύ απλό που θα έπρεπε να ξέρετε. Είστε Υπουργός Οικονομίας. Μια προβληματική επιχείρηση μπορεί να έχει τη δυνατότητα εφόσον λάβει ενίσχυση, δανεισμό ή οτιδήποτε, να μπορέσει να έρθει στα ίσια της, να γίνει κερδοφόρα, να γίνει βιώσιμη, να αποπληρώσει σε έναν βαθμό ή 100% αυτά που έλαβε και να σταθεί στα πόδια της. Αυτό ίσχυε πριν την πανδημία.

Σήμερα βρισκόμαστε σε μια άλλη φάση που όλα τα κράτη στην Ευρωζώνη δεν κάνουν καν αυτό. Κάνουν κάτι πέρα απ’ αυτό. Είναι διατεθειμένα τα κράτη να δώσουν λεφτά για να επιβιώσουν οι επιχειρήσεις. Να επιβιώσουν ακόμα κι αν δεν γυρίσουν τα χρήματα αυτά πίσω αργότερα. Εσείς απ’ ό,τι φαίνεται δεν είστε ούτε με το ένα, ούτε με το άλλο. Σας εξηγώ, λοιπόν, πρώτον, ότι οι προβληματικές επιχειρήσεις ως πλαίσιο υπήρχαν από το 2014. Προβληματικές επιχειρήσεις κι όχι μη προβληματικές. Μέσα στο πλαίσιο της πανδημίας έχουμε περαιτέρω χαλάρωση του πλαισίου των κρατικών ενισχύσεων και για προβληματικές και για μη προβληματικές.

Θα σας πω μόνο ένα δημοσίευμα στο οποίο δεν απαντάτε καθόλου. Ούτε ο κ. Τσακίρης απάντησε. Το δημοσίευμα είναι της «ΚΑΘΗΜΕΡΙΝΗΣ». Δεν είναι ΣΥΡΙΖΑ η εφημερίδα. Τι λέει το δημοσίευμα; Τίτλος: «Με μέσο παίρνουν εγγυημένα δάνεια οι μικρομεσαίες επιχειρήσεις». Θα σας το πω διαφορετικά. Όλες οι επιχειρήσεις που δεν είχαν πρόσβαση στο τραπεζικό σύστημα μέχρι πριν την πανδημία συνεχίζουν να μην έχουν πρόσβαση και τώρα. Και σ’ αυτό δεν απαντάτε καθόλου. Λύσεις υπάρχουν. Υπάρχει για παράδειγμα 100% εγγυημένο δάνειο. Έχει συμβεί μέσα στην πανδημία ακριβώς λόγω του έκτακτου πλαισίου σε άλλες χώρες, όπως η Αυστρία και η Πορτογαλία, που ζήτησαν και πήραν έγκριση για 100% εγγυημένα δάνεια μέχρι ενός ορίου μερικών εκατοντάδων εκατομμυρίων ευρώ.

Έρχομαι τώρα στις ίδιες τις επιχειρήσεις. Δεν απαντήσατε απολύτως σε τίποτα. Κατ’ αρχάς, αμερικάνικη σημαία στο ναυπηγείο Ελευσίνας δεν πρόκειται να μπει. Σας το λέω. Όπως δεν έχουν μπει κι από άλλες επιχειρήσεις, άλλου είδους εθνικές σημαίες. Το ερώτημά μου είναι γιατί δεν έχει προχωρήσει. Τα περί αμερικάνικης σημαίας τα ακούμε από το περασμένο καλοκαίρι. Δεν έχει προχωρήσει η επένδυση.

Το ερώτημά μας είναι πρώτον αν δεσμεύεστε ότι θα προχωρήσει. Δεύτερον, αν θα προχωρήσει με τις ίδιες θέσεις εργασίας και με τα δεδουλευμένα, που αγγίζουν τα 20 εκατομμύρια ευρώ. Τρίτον, αν τυχόν για οποιονδήποτε λόγο ακόμα κι αν δεν φταίτε εσείς ή φταίτε εσείς, δεν προχωρήσει η επένδυση, αν δεσμεύεστε ότι η επιχείρηση έστω και με κρατική ενίσχυση ή με μετοχοποίηση θα παραμείνει ανοιχτή, θα δοθούν τα δεδουλευμένα και θα αποκτήσει ένα βιώσιμο μέλλον.

Σας λέω –και μιλάω μετά λόγου γνώσεως- ότι τα ναυπηγεία Ελευσίνας έχουν βιώσιμο μέλλον όπως πολύ περισσότερο έχει η ΕΑΒ. Και σας είπα ότι την ΕΑΒ σήμερα την υπονομεύετε ενώ έχει σαφέστατη, θαυμάσια, αναπτυξιακή προοπτική. Την υπονομεύετε. Υπονόμευση εμείς δεν κάναμε.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, τελειώνετε παρακαλώ.

**ΓΕΩΡΓΙΟΣ ΤΣΙΠΡΑΣ:** Τελειώνω, σε μισό λεπτό.

**ΠΡΟΕΔΡΕΥΟΥΣΑ (Σοφία Σακοράφα):** Ήδη έχει φτάσει μισό λεπτό.

**ΓΕΩΡΓΙΟΣ ΤΣΙΠΡΑΣ:** Δεν το έχω φτάσει ακόμα.

Αυτό, κύριε Γεωργιάδη, ισχύει και για τα υπόλοιπα. Και για τις μεγάλες προβληματικές επιχειρήσεις. Σε έναν βαθμό, όχι τον ίδιον για όλες. Πολύ περισσότερο για τον ωκεανό των μικρομεσαίων. Ποιο δηλαδή; Ότι αν βοηθήσουμε σήμερα τις προβληματικές επιχειρήσεις κατ’ αρχάς να μην αποβιώσουν, να είναι ζωντανές την επομένη της πανδημίας και δεύτερον αν με βάση ένα business plan, ένα επιχειρηματικό σχέδιο το οποίο κοινοποιηθεί και εγκριθεί από την Κομισιόν ενισχυθούν, μπορεί αύριο να είναι ζωντανές και οι μεγάλες και οι μικρές. Και δεν παίρνετε απολύτως κανένα μέτρο μ’ αυτό.

Προβληματικές επιχειρήσεις εσείς δεν βοηθάτε. Λυπούμαστε αλλά σήμερα ο ελληνικός λαός κατάλαβε ποιο είναι το σχέδιό σας.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

**ΧΡΗΣΤΟΣ ΜΠΟΥΚΩΡΟΣ:** Κυρία Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Μπουκώρο, δεν μπορώ να σας δώσω τον λόγο και το ξέρετε πολύ καλά. Γνωρίζετε τον Κανονισμό. Σας παρακαλώ πολύ.

**ΧΡΗΣΤΟΣ ΜΠΟΥΚΩΡΟΣ:** Εδώ δόθηκε ο λόγος επί προσωπικού εκεί που δεν προβλεπόταν.

**ΠΡΟΕΔΡΕΥΟΥΣΑ (Σοφία Σακοράφα):** Δεν υπάρχει προσωπικό.

**ΧΡΗΣΤΟΣ ΜΠΟΥΚΩΡΟΣ:** Υπάρχει διαστρέβλωση.

**ΠΡΟΕΔΡΕΥΟΥΣΑ (Σοφία Σακοράφα):** Δεν υπάρχει. Είναι εδώ ο Υπουργός και θα απαντήσει. Δεν υπάρχει διαστρέβλωση και δεν μπορείτε να απαντήσετε και το ξέρετε. Έχετε εξαντλήσει τον χρόνο σας.

**ΧΡΗΣΤΟΣ ΜΠΟΥΚΩΡΟΣ:** Όπως νομίζετε.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Υπουργέ, θέλετε να μιλήσετε τώρα ή μετά; Μία Βουλευτής είναι ακόμα για να μιλήσει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα απαντήσω μετά συνολικά.

**ΠΡΟΕΔΡΕΥΟΥΣΑ (Σοφία Σακοράφα):** Κυρία Πούλου, έχετε τον λόγο για τρία λεπτά ακριβώς.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κυρία Πρόεδρε.

Λέει ο λαός μας ότι από μικρό και από τρελό μαθαίνεις την αλήθεια. Σήμερα μάθαμε αλήθειες και τις έμαθε και ο ελληνικός λαός.

Πρώτον, έμαθε ότι δεν έχετε καταθέσει κανένα αίτημα διάσωσης και ανάπτυξης στην Ευρωπαϊκή Επιτροπή Ανταγωνισμού των εθνικής, στρατηγικής σημασίας επιχειρήσεων.

Δεύτερον, έμαθαν οι εργαζόμενοι της ΕΑΒ τι τους επιφυλάσσετε με την επικείμενη υπογραφή της συλλογικής σύμβασης εργασίας τους.

Τρίτον, έμαθαν οι εργαζόμενοι, οι εργάτες, οι μεταλλωρύχοι, οι προμηθευτές της «ΛΑΡΚΟ» ότι δεν περιμένουν τίποτα από την Κυβέρνησή σας.

Τέταρτον, έμαθαν οι μικροεπιχειρηματίες ότι αν δεν είναι υγιείς, δεν πρόκειται να διασωθούν. Υγιείς πριν από την πανδημία, εννοώ. Ο στόχος σας είναι να κλείσουν. Αυτή η ελληνική ιδιομορφία της οικονομίας μας σάς ενοχλεί, γιατί εξυπηρετείτε μόνο το μεγάλο ιδιωτικό κεφάλαιο.

Γιατί πανηγυρίζετε, κύριε Υπουργέ; Τα αποτελέσματα αυτής της καταστροφικής σας πολιτικής θα φανούν δυστυχώς τον Οκτώβριο. Είναι μακάβριο, αλλά ένα νέο κύμα θα δικαιολογήσει την αποτυχία σας, γιατί πάνω στον φόβο ακριβώς επενδύετε την επικοινωνία της πολιτικής σας.

Κύριε Υπουργέ, λιγότερη έπαρση και αλαζονεία είναι αναγκαία. Δεν μιλούν ποτέ για σκοινί στο σπίτι του κρεμασμένου. Τι εννοώ; Δουλίτσες κάνετε εσείς με τα vouchers, με τα είκοσι εκατομμύρια, που διανέμετε με αδιαφάνεια στα ΜΜΕ, με τους «ημέτερους», τους «κουμπάρους», με τις υπερκοστολογήσεις του υγειονομικού υλικού, που οφείλατε να διατιμήσατε.

Πόσο θράσος, αλήθεια, χρειάζεται να έχει κανείς για να εμπαίζει έτσι τον ελληνικό λαό όπως εσείς, κύριε Υπουργέ, όταν λέτε ευθαρσώς ότι θα παχύνουμε κατά τριακόσια κιλά κατά τον εγκλεισμό κατά τη διάρκεια της πανδημίας; Επειδή περηφανεύεστε ότι είστε ένας καλός επιχειρηματίας πουλώντας βιβλία, τα οποία περνούν κρίση τώρα, πραγματικά θα έπρεπε να σκεφτείτε σοβαρά να επενδύσετε σε ινστιτούτα αδυνατίσματος.

Όσο για την «καταστροφική» περίοδο της διακυβέρνησης του ΣΥΡΙΖΑ, αποδεικνύεται το αντίθετο από τα στοιχεία της ΕΛΣΤΑΤ για την οικονομική ανισότητα, που δημοσιεύτηκαν μόλις την Παρασκευή μετά από την έρευνα που έγινε για τα εισοδήματα και τις συνθήκες διαβίωσης των οικογενειών. Μελετήστε τα. Νομίζω ότι δεν θα βρείτε επιχειρήματα.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κυρία συνάδελφε, που ήσασταν ακριβέστατη στον χρόνο σας.

Τον λόγο έχει ο Υφυπουργός κ. Τσακίρης για δύο λεπτά.

**ΙΩΑΝΝΗΣ ΤΣΑΚΙΡΗΣ (Υφυπουργός Ανάπτυξης και Επενδύσεων):** Ευχαριστώ.

Θα ήθελα να απαντήσω στον κ. Τσίπρα για το θέμα των προβληματικών. Έτσι όπως το λέτε είναι. Από το 2014 υπάρχει το πλαίσιο για τις προβληματικές, το παλιό πλαίσιο, το οποίο όμως δεν αφορά ΔΕΚΟ. Αφορά μόνο ιδιωτικές προβληματικές, άρα «ΛΑΡΚΟ», ΕΑΒ κ.λπ. δεν εμπίπτουν σ’ αυτό το πλαίσιο. Στο καινούργιο, στο προσωρινό πλαίσιο κρατικών ενισχύσεων, το οποίο ισχύει για την πανδημία, έως αυτή τη στιγμή που μιλάμε δεν μπορούν οι προβληματικές να μπουν μέσα, εκτός αν γίνει κοινοποίηση μία προς μία. Όμως και πάλι –επαναλαμβάνω- οι ΔΕΚΟ δεν μπαίνουν μέσα. Δεν το δέχεται αυτό η Κομισιόν. Αν πάμε είτε με τη «ΛΑΡΚΟ» είτε με τη ΔΕΗ, θα μας το κόψουν προφανώς και γι’ αυτό δεν έχει γίνει. Με την «ΑEGEAN» που είναι ιδιωτική θα μπορούσαν να πάνε, αλλά παρ’ όλα αυτά, όπως είπε και ο Υπουργός, η «AEGEAN» δεν ψάχνει ενίσχυση.

Όπως είπα και πριν και είναι πάρα πολύ σημαντικό, υπάρχει πρόταση της Κομισιόν μετά από πίεση αρκετών χωρών και της Ελλάδας οι επιχειρήσεις έως πενήντα άτομα να μπορούν να μπουν σ’ όλα αυτά τα εργαλεία και σε δράσεις που αφορούν την πανδημία. Αυτό ελπίζουμε τις επόμενες μέρες να εγκριθεί, οπότε όλα αυτά τα χρηματοδοτικά εργαλεία θα περιλαμβάνουν και αυτές τις επιχειρήσεις, εφόσον αυτό εγκριθεί από την επιτροπή.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ.

Κύριε Υπουργέ, έχετε τον λόγο. Ελπίζω να βοηθήσετε στον χρόνο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Θα σας βοηθήσω όσο μπορώ. Δεν υπόσχομαι.

**ΠΡΟΕΔΡΕΥΟΥΣΑ (Σοφία Σακοράφα):** Θα μπορέσετε, κύριε Υπουργέ, γιατί προηγουμένως έγινε μεγάλη φασαρία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Επειδή σας έχω αδυναμία, θα προσπαθήσω.

Κύριε Τσίπρα, θα σας δείξω τώρα μια φωτογραφία, γιατί θέλω να καταλάβετε λίγο ότι όταν κάποιος είναι εκτός πραγματικότητας, μπορεί να εμφανίζεται στο Βήμα και να μιλάει με φοβερή αλαζονεία και φοβερή σιγουριά, αλλά αυτά που λέει να είναι απίστευτες ανοησίες, γιατί η πραγματικότητα τον διαψεύδει.

Είπατε: «Ο κ. Γεωργιάδης που αναφέρθηκε στα ναυπηγεία Ελευσίνας και θα μπει η αμερικάνικη σημαία, σε καμμία επένδυση που γίνεται δεν μπαίνει η αμερικάνικη σημαία». Αυτό δεν είπατε; Το καταθέτω στα Πρακτικά.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τη δείχνω κιόλας. Εδώ είναι τα ναυπηγεία του Νεωρίου Σύρου, η ιδιωτικοποίηση που έγινε κατά το ήμισυ από τον ΣΥΡΙΖΑ. Τη βλέπετε τη σημαία που είναι δίπλα στην ελληνική; Είναι η αμερικάνικη. Κι εσείς τη βάλατε στη Σύρο.

**ΓΕΩΡΓΙΟΣ ΤΣΙΠΡΑΣ:** Την ημέρα της σύμβασης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Δεν σας το είπα για κακό.

**ΓΕΩΡΓΙΟΣ ΤΣΙΠΡΑΣ:** Την ημέρα της σύμβασης, σας είπα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κι εγώ κάθε 4η Ιουλίου, σας είπα. Δεν σας το είπα για κακό. Σας το είπα για καλό. Φέρατε την αμερικάνικη σημαία στη Σύρο και θα φέρετε μαζί με εμάς την αμερικάνικη σημαία στην Ελευσίνα. Δεν είναι κακό. Απλώς θέλω να σας εξηγήσω ότι είστε σε μια φάση διχασμού προσωπικότητας, διότι από τη μια φέρατε την αμερικάνικη σημαία και τα υπερταμεία, από την άλλη τώρα θυμηθήκατε ξανά τον κομμουνισμό.

Πάμε τώρα στο προκείμενο. Η Ελλάδα πέρασε και πλήρωσε πανάκριβα μια πολιτική τη δεκαετία του ’80 -που όλοι τη θυμόμαστε- περί προβληματικών επιχειρήσεων, την εποχή δηλαδή που το δημόσιο χρέος εκτινάχθηκε και όλοι οι κόποι του ελληνικού λαού πετάχτηκαν. Αυτό έγινε, κύριε Τσίπρα, αν δεν το ξέρετε.

Πάμε τώρα στον παρόντα χρόνο. Τι σας είπα και ελπίζω κάποτε να το καταλάβετε; Τα χρήματα του ελληνικού λαού είναι ιερά χρήματα, είναι χρήματα που προέρχονται από κομμένες συντάξεις –που κι εσείς κόψατε- είναι χρήματα που έρχονται από υπερφορολόγηση, κυρίως από τους φόρους που εσείς βάλατε. Όταν, λοιπόν, έχεις αυτά τα χρήματα να διαχειριστείς, προσέχεις πάρα πολύ πού τα ξοδεύεις.

Εσείς μπορεί να ονειρεύεστε ρουσφέτια. Εγώ ονειρεύομαι την αναδιάρθρωση της ελληνικής οικονομίας, δηλαδή να λειτουργήσει και η «ΛΑΡΚΟ», να λειτουργήσουν και τα ναυπηγεία, να λειτουργήσουν όλες αυτές οι επιχειρήσεις, αλλά να λειτουργήσουν έτσι ώστε να είναι βιώσιμες στον χρόνο, όχι να λειτουργήσουν λάθρα για μερικούς μήνες και μετά να είμαστε πάλι εδώ που είμαστε σήμερα. Αυτή είναι η βασική μας διαφορά. Εσείς λέτε πώς θα βρούμε τρόπο να σπαταλήσουμε τα χρήματα των Ελλήνων φορολογουμένων, εγώ λέω πώς θα βρούμε τρόπο τα χρήματα των Ελλήνων φορολογουμένων να πιάσουν τόπο.

Έτσι, λοιπόν, με βιώσιμο σχέδιο εξυγίανσης θα πιάσει τόπο η «ΛΑΡΚΟ» και θα σωθούν οι θέσεις των εργαζομένων, με βιώσιμο τρόπο θα γίνει αυτό και στην ΕΑΒ, με βιώσιμο τρόπο θα γίνει στα ναυπηγεία και όχι όπως θέλετε εσείς για να σκορπάτε λεφτά στον άνεμο επειδή δήθεν βρήκατε ευκαιρία τώρα με τον COVID.

Οφείλω να απαντήσω και σε δύο ακόμα επιχειρήματα που θέσατε. Επιχείρημα πρώτο: Να συγκρίνουμε –λέει- και να αθροίσουμε την περίοδο 2010 - 2015 και πόση ύφεση αθροιστικά έχει αυτή η περίοδος και την περίοδο 2015 - 2019 για να δείξουμε –λέει- ότι ο ΣΥΡΙΖΑ πήγε πολύ καλύτερα.

Με συγχωρείτε, κύριε Γεώργιε Τσίπρα, αλλά αυτή είναι η κλασική λαθροχειρία, που κάνει συνεχώς και ο ξάδελφός σας κ. Αλέξιος Τσίπρας, αλλά ο ελληνικός λαός τον πήρε είδηση γρήγορα. Όταν λέτε να αθροίσουμε την περίοδο 2010 - 2015, αθροίζετε την περίοδο της κυβερνήσεως Γιώργου Παπανδρέου και την περίοδο της κυβερνήσεως Αντώνη Σαμαρά με την ενδιάμεση μικρή περίοδο της συγκυβερνήσεως του Λουκά Παπαδήμου. Αυτό αθροίζετε. Εάν αθροίσετε αυτές τις δύο περιόδους, θα διαπιστώσετε ότι η πρώτη περίοδος της κυβερνήσεως Παπανδρέου είχε 20% με 25% ύφεση …

**ΓΕΩΡΓΙΟΣ ΤΣΙΠΡΑΣ:** Όχι, δεν είχε 25%. Θα βγάλετε την περίοδο Παπανδρέου …

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πόσο είχε;

**ΓΕΩΡΓΙΟΣ ΤΣΙΠΡΑΣ:** Από τον Παπαδήμο μέχρι το 2015 που παραδώσατε…

**ΣΠΥΡΙΔΩΝ- ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ούτε 4% ύφεση δεν είχε.

**ΠΡΟΕΔΡΕΥΟΥΣΑ (Σοφία Σακοράφα):** Κύριοι συνάδελφοι, αφήστε τον κύριο Υπουργό να μιλήσει.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η Ελλάδα ήδη το 2014 είχε γυρίσει σε θετικούς ρυθμούς ανάπτυξης.

Προσέξτε, όμως: Η πολιτική σας λαθροχειρία είναι ακόμα χειρότερη για τον εξής λόγο, κύριε Τσίπρα: Φορτώνετε σε εμάς ως ύφεση δικής μας ευθύνης όλη την περίοδο του Γιώργου Παπανδρέου, όταν το μισό υπουργικό συμβούλιο του Γιώργου Παπανδρέου είναι στον ΣΥΡΙΖΑ.

Δηλαδή ευθύνομαι εγώ για την ύφεση της κυβερνήσεως Ραγκούση, ευθύνομαι εγώ για την ύφεση της κυβερνήσεως Τζάκρη, ευθύνομαι εγώ για την ύφεση της κυβερνήσεως Κουρουμπλή, ευθύνομαι εγώ την ύφεση της περιόδου ή Σπίρτζη, ευθύνομαι εγώ την ύφεση της περιόδου -πώς τον λένε;- Κοτσακά, ευθύνομαι εγώ την ύφεση της περιόδου Ξενογιαννακοπούλου; Μην τους πάρω έναν, έναν, θα μας πάρει μέχρι το πρωί.

Δηλαδή, πήρατε όλο το υπουργικό συμβούλιο, που κυβερνούσε με την ύφεση στο -20, και θέλετε να φορτώσετε το -20 σε εμάς! Καλά, δεν ντρέπεστε;

 Όλη η περίοδος του Γιώργου Παπανδρέου σας ανήκει. Γιατί σας ανήκει; Γιατί αφού θέλατε να πάρετε όλο το υπουργικό του συμβούλιο κύριε, θα το πάρετε και με τις ζημιές του, όχι μόνο με τα οφέλη του. Άρα λοιπόν βγείτε να εξηγήσετε στον ελληνικό λαό πώς φωνάζατε ταυτόχρονα στο Σύνταγμα «Έξω ο Παπανδρέου, κάτω το μνημόνιο, γερμανοτσολιάδες» και μετά κάνατε Υπουργούς όλους τους Υπουργούς του Παπανδρέου και μετά τα ξαναλέμε.

Και επαναλαμβάνω κάτι που το είπα πριν και μάλλον κάνατε ότι δεν το ακούσατε. Σήμερα ο κ. Δημήτρης Καμπουράκης μας θύμισε μια καταπληκτική ιστορία. Επί ενάμιση χρόνο δεν μπορούσε να πάει στα Χανιά, γιατί οι ταξιτζήδες στα Χανιά είχαν κρεμασμένο ένα πανό που έλεγαν: «Έξω ο Καμπουράκης από τα Χανιά που υποστηρίζει τον μνημονιακό νόμο Ραγκούση». Κι εσείς έχετε πάρει Βουλευτή σας τον Ραγκούση και σας έφταιγε ο Καμπουράκης! Τέτοιοι είστε.

Κλείνω αμέσως, κυρία Πρόεδρε. Η ελληνική Κυβέρνηση έχει χρησιμοποιήσει -κι είμαι πολύ περήφανος γι’ αυτό- με τον πλέον αποτελεσματικό τρόπο τους λιγοστούς πόρους που έχει ο Έλληνας φορολογούμενος και τους οποίους αξιοποιούμε με τρόπο που δείχνει σεβασμό στον κόπο, στον ιδρώτα και στους φόρους του. Μέχρι στιγμής –το λέω γιατί κανείς δεν ξέρει την εξέλιξη της πανδημίας τους επόμενους μήνες στον πλανήτη, ελπίζω να είναι καλή- και στην οικονομία η εξέλιξη στην Ελλάδα είναι καλή σε σχέση πάντα με αυτό που περνάνε οι υπόλοιποι γείτονές μας, τα υπόλοιπα κράτη της ευρωζώνης και τα υπόλοιπα κράτη του δυτικού κόσμου. Ακόμα η ελληνική οικονομία αντέχει και αν συνεχίσουμε με την ίδια πειθαρχία, με την ίδια εργατικότητα και με την ίδια υπομονή γρήγορα η ελληνική οικονομία θα ξεπεράσει τη βαθιά ύφεση που θα έρθει 2020 λόγω αυτής της μεγάλης συμφοράς.

Και σας έχω εξηγήσει εβδομήντα φορές για το θέμα που λέτε συνέχεια ότι η ύφεση ξεκίνησε το τέλος του 2019 και συνεχίζει και στις αρχές του 2020. Δεν έχει νόημα να αντιδικούμε. Γιατί εσείς θα λέτε τα συριζέικα, εγώ θα λέω τα της Νέας Δημοκρατίας, οι δικοί μου ψηφοφόροι θα λένε ότι καλά τα λέει ο Άδωνις, οι δικοί σας θα λένε ότι καλά τα λέει ο Γιώργος. Αυτά δεν έχουν σημασία..

Στην οικονομία υπάρχει ένας υπεράνω ημών κριτής κι εκεί κρίνεται ποιος λέει αλήθεια και ποιος λέει ψέματα. Είναι οι αγορές, οι άνθρωποι δηλαδή που δεν ψηφίζουν, αλλά βάζουν τα λεφτά τους. Και οι αγορές τον Φεβρουάριο του 2020 είχαν ρίξει το επιτόκιο δανεισμού του δεκαετούς ελληνικού ομολόγου κάτω από το 1%. Λέτε κύριε Γεώργιε Τσίπρα να ήθελαν οι αγορές να κάνουν το χατίρι στον Μητσοτάκη, χάνοντας δισεκατομμύρια; Σοβαρευτείτε επιτέλους! Είχαν κρίνει οι αγορές ότι πήγαινε πολύ καλά η ελληνική οικονομία, γι’ αυτό έπεσαν τα επιτόκια.

Ήρθε ο COVID -όπως ήρθε και για τους άλλους- αλλά πάλι τηρουμένων αναλογιών καλύτερα πάει η ελληνική οικονομία. Και θέλω να πω ότι με σκληρή δουλειά, με αποφασιστικότητα και με υπευθυνότητα και με λιγότερο ΣΥΡΙΖΑ θα πάει πολύ καλά η Ελλάδα το 2020!

Να είστε καλά!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

**ΓΕΩΡΓΙΟΣ ΤΣΙΠΡΑΣ:** Κυρία Πρόεδρε, επειδή λείπει ο Κοινοβουλευτικός μας Εκπρόσωπος, μπορώ να έχω για μισό λεπτό τον λόγο;

**ΠΡΟΕΔΡΕΥΟΥΣΑ (Σοφία Σακοράφα):** Δεν έχετε το δικαίωμα, κύριε συνάδελφε.

**ΓΕΩΡΓΙΟΣ ΤΣΙΠΡΑΣ:** Θέλω να διευκρινίσω για δέκα δευτερόλεπτα…

**ΠΡΟΕΔΡΕΥΟΥΣΑ (Σοφία Σακοράφα):** Δεν έχετε το δικαίωμα, έχει κλείσει η διαδικασία, κύριε συνάδελφε, γιατί μου τον ζήτησε και ο κύριος συνάδελφος προηγουμένως και δεν έδωσα τον λόγο.

**ΓΕΩΡΓΙΟΣ ΤΣΙΠΡΑΣ:** Για τις ΔΕΚΟ είναι ανακριβές…

**ΠΡΟΕΔΡΕΥΟΥΣΑ (Σοφία Σακοράφα):** Δεν μπορώ να κάνω εξαιρέσεις για κανέναν. Σας παρακαλώ μην με φέρνετε σε δύσκολη θέση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Εγώ θέλω…

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ πολύ κύριε Υπουργέ. Έχει τελειώσει η συζήτηση, κύριοι!

Κύριοι, η συζήτηση τελείωσε!

Κυρίες και κύριοι συνάδελφοι ολοκληρώθηκε η συζήτηση επί της υπ’ αριθμόν 20/10/4-5-2020 επίκαιρης επερώτησης, με θέμα: «Ενίσχυση Επιχειρήσεων. Αξιοποίηση νέων δυνατοτήτων».

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Με τη συναίνεση του Σώματος και ώρα 23:24΄ λύεται η συνεδρίαση για την Τετάρτη 24 Ιουνίου 2020 και ώρα 9.00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**